Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_7721.txt	Sevilla បានកៅអីឡើងទៅកាន់វគ្គ១/២ផ្តាច់ព្រ័ត្រ UEFA Europa League ក្រោយទម្លាក់ Manchester United នៅវគ្គ៨ក្រុមចុងក្រោយក្នុងលទ្ធផលទាំងពីរជើង ៥-២។ Juventus, AS Roma និង Bayer Leverkusen សុទ្ធតែបន្តទៅវគ្គពាក់កណ្តាលផ្តាច់ព្រ័ត្ររៀងខ្លួន។	នៅជំនួបជើងទី២ នាកីឡដ្ឋាន Estadio R.Sanchez Pizjuan រាត្រីថ្ងៃទី២០ ខែមេសា ក្រុមម្ចាស់ផ្ទះ Sevilla អាចរកបានដល់ទៅ៣គ្រាប់លើគូប្រជែង Man Utd។ ក្នុងចំណោម៣គ្រាប់ដែលធ្វើបានដោយ Youssef En-Nesyri ២គ្រាប់ និង Loic Bade ១គ្រាប់ មាន២គ្រាប់កើតឡើងដោយការភ្លាត់ស្នៀតរបស់ខ្សែការពារ និងជាប្រធានក្រុម Harry Maguire និងអ្នកចាំទី David De Gea។ ដោយជើងទីមួយនៅ Old Trafford ក្រុមទាំងពីរបញ្ចប់ក្នុងលទ្ធផល ២-២ ដូច្នេះសរុបទាំងពីរជើង Sevilla ឈ្នះ Man Utd ៥-២។ តាមរយៈលទ្ធផលនេះ Sevilla ដែលជាម្ចាស់ជើងឯក Europa League ច្រើនជាងគេ៦សម័យ បន្តទៅកាន់វគ្គពាក់កណ្តាលផ្តាច់ព្រ័ត្រ ដោយត្រូវជួប Juventus។ Juventus បានយកឈ្នះ Sporting CP ក្នុងលទ្ធផលទាំងពីរជើង ២-១។ កាលពីជើងទី១ក្រុមអ៊ីតាលីឈ្នះក្រុមព័រទុយហ្កាល់ ១-០ និងជើងទី២ស្មើគ្នា ១-១។ ដោយឡែកក្រុមអ៊ីតាលីមួយក្រុមទៀត AS Roma បានទម្លាក់ក្រុមហូឡង់ Feyenoord ដោយលទ្ធផលទាំងពីរជើង ៤-២។ ជំនួបជើងទី២នៅកីឡដ្ឋាន Olimpico ម្ចាស់ផ្ទះ Roma ឈ្នះ ៤-១ ខណៈនៅជើងទី១ Feyenoord ឈ្នះ ១-០។ Roma ត្រូវបន្តទៅជួប Bayer Leverkusen នៅវគ្គ១/២ផ្តាច់ព្រ័ត្រ នៅពានរង្វាន់លំដាប់ទីអឺរ៉ុបនេះ។ ក្រុមអាល្លឺម៉ង់ Bayer Leverkusen ឈានមកដល់វគ្គនេះ ក្រោយពួកគេទម្លាកក្រុម Union St.Gilloise របស់បែលហ្ស៊ិក ក្នុងលទ្ធផលទាំងពីរជើង ៥-២។ នៅជើងទីមួយបញ្ចប់ក្នុងលទ្ធផល ១-១ និងជើងទី២ Leverkusen ឈ្នះ Union St.Gilloise ៤-១។ ការប្រកួតវគ្គពាក់កណ្តាលផ្តាច់ព្រ័ត្រ Europa League នឹងចាប់ផ្តើមជំនួបជើងទី១នៅថ្ងៃទី១២ ខែឧសភា ឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7722.txt	West Ham United ឡើងទៅកាន់វគ្គផ្តាច់ព្រ័ត្រពានរង្វាន់លំដាប់ទីបីតំបន់អឺរ៉ុប Europa Conference League ជាលើកដំបូងក្នុងរយៈពេល ៤៧ឆ្នាំ ក្រោយឈ្នះ AZ Alkmaar នាថ្ងៃទី១៨ ខែឧសភា ដោយលទ្ធផល ១-០ និងសរុបទាំងពីរជើង ៣-១។ ក្នុងអង់គ្លេសនេះ ត្រូវជួប Fiorentina នៅវគ្គផ្តាច់ព្រ័ត្រ។	ក្រុមរហ័សនាមញញួរយក្ស ស្ថិតនៅលីគកំពូលអង់គ្លេស បានឈានជើងឡើងវគ្គផ្តាច់ព្រ័ត្រនៃពានរង្វាន់អឺរ៉ុប ជាលើកដំបូងសម្រាប់ពួកគេ ដោយខកខានរយៈពេលជិតពាក់កណ្តាល់សតវត្សរួចមក។ ១គ្រាប់ជ័យជម្នះក្នុងការប្រកួតជើងទីពីរនេះធ្វើបានដោយកីឡាករ Pablo Formals នៅនាទីចុងម៉ោងហៀបបញ្ចប់ការប្រកួត ក្រោយរូបគេបានប្តូរចូលលេងក្នុងវគ្គទីពីរ។ កាលពីជើងមួយ West Ham បានយកឈ្នះលទ្ធផល ២-១ ដែលការប្រកួតធ្វើឡើងកាលពីសប្តាហ៍មុន។ ប្រវត្តិនៃការប្រកួតវគ្គផ្តាច់ព្រ័ត្រក្នុងពានរង្វាន់អឺរ៉ុបរបស់ West Ham ដោយកាលពីឆ្នាំ ១៩៦៥ ពួកគេបានក្លាយជាម្ចាស់ជើងឯកពានរង្វាន់កំពូលអឺរ៉ុប European Cup Winners’ Cup ដែលជាការឡើងវគ្គផ្តាច់ព្រ័ត្រលើកដំបូងបំផុត និងលើកទីពីរនៅឆ្នាំ ១៩៧៦ ដោយកាលនោះបានត្រឹមជាក្រុមរងជើងឯក។ West Ham United នឹងត្រូវឡើងវគ្គផ្តាច់ព្រ័ត្រដោយជួបតទល់ជាមួយនឹងក្រុម Fiorentina មកពីអ៊ីតាលី ដើម្បីដណ្តើមពានរង្វាន់ European Conference League ដែលនឹងធ្វើឡើងក្នុងទីក្រុង Prague ប្រទេសឆែក នាថ្ងៃទី៧ ខែមិថុនា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7723.txt	ទីបំផុត Newcastle United អាចចូលរួមប្រជែងក្នុងក្របខណ្ឌ UEFA Champions League រដូវកាលក្រោយ បន្ទាប់ពីអាក់ខានរយៈពេល២០ឆ្នាំ។ ក្រោមការដឹកនាំរបស់ម្ចាស់ក្លិបថ្មី ក្រុមរហស្សនាមសារិកាព្រៃ នឹងបញ្ចប់ក្នុងតំបន់ Top4 នៃក្របខណ្ឌ Premier League ទាំងនៅសល់១ប្រកួតក្នុងដៃ។	ក្រោមការដឹកនាំរបស់អ្នកចាត់ការទូទៅលោក Eddie Howe ចាប់តាំងពី Newcastle ប្តូរម្ចាស់ថ្មីនៅឆ្នាំ២០២១ និងបានកំណែទម្រង់កីឡាករមួយចំនួន បានធ្វើឱ្យពួកគេកើនសម្ថភាពលេចធ្លោ និងជាក្រុមដ៏ខ្លាំងនៅលីគកំពូលអង់គ្លេស។ បន្ទាប់ពីស្មើ Leicester City ០-០ នាជំនួបលីគសប្តាហ៍ទី៣៧ ក្រុម Newcastle រកបាន៧០ពិន្ទុ ស្ថិតនៅចំណាត់ថ្នាក់ទី៣បណ្តោះអាសន្នដោយនាំមុខក្រុមលេខ៤ Manchester United ដែលសល់ពីរប្រកួតក្នុងដៃចំនួន១ពិន្ទុ។ យ៉ាងណាក៏ដោយក្រុមលោក Howe នឹងបញ្ចប់ក្នុងតំបន់ Top4 ទោះចាញ់ឈ្នះនៅជំនួបចុងក្រោយ ដ្បិតក្រុមលេខ៥ Liverpool គ្មានឱកាសប្រជែងកៅអី Champions League ឡើយ។ លោ Howe សញ្ជាតិអង់គ្លេស អាចចាត់ទុកថាជាអ្នកចាត់ការក្រុមដ៏អស្ចារ្យម្នាក់។ បុរសវ័យ៤៥ឆ្នាំរូបនេះ បានឡើងដឹកនាំ Newcastle នៅថ្ងៃទី៨ ខែវិច្ឆិកា ឆ្នាំ២០២១ ពោលគឺក្រោយពេលក្លិបអង់គ្លេសមួយនេះត្រូវម្ចាស់ថ្មីដែលជាមហាសេដ្ឋីអារ៉ាប៊ីសាអូឌីតឡើងកាន់កាប់បាន១ខែ។ កាលនោះ ក្រុមសិរិកាព្រៃស្ថិតនៅចំណាត់ថ្នាក់ទី១៩ ក្នុងតារាងលីគកំពូងអង់គ្លេស ដែលជាតំបន់ត្រូវកាត់ចោល ប៉ុន្តែត្រូវបាន Howe ស្រោចស្រង់វិញបាន និងបន្តធ្វើព្យុះភ្លៀងនៅរដូវកាលបន្ទាប់។ នៅទីបំផុត Newcastle ពិតជាអាចធ្វើឱ្យក្រុមដ៏ទៃភ្លឺភ្នែក ដោយដណ្តើមបានកៅអីក្របខណ្ឌកំពូលអឺរ៉ុបរដូវកាលក្រោយ ២០២៣-២៤ បន្ទាប់ពីអវត្តមានតាំងពីឆ្នាំ២០០៣មក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7724.txt	ម្ចាស់ជើងឯង៦សម័យ Sevilla បានទម្លាក់ Juventusឡើងទៅកាន់វគ្គផ្តាច់ព្រ័ត្រពានរង្វាន់ UEFA Europa League ជាមួយ AS Roma។ Roma បានយកឈ្នះ Bayer Leverkusen នៅវគ្គពាក់កណ្តាលផ្តាច់ព្រ័ត្រក្នុងលទ្ធផលទាំងពីរជើង ១-០។	នាជំនួបវគ្គ១/២ផ្តាច់ព្រ័ត្រជើងទី២ នាកីឡដ្ឋាន Estadio R.Sanchez Pizjuan នៅរាត្រីថ្ងៃទី១៨ ខែឧសភា Sevilla បានយកឈ្នះ Juventus ២-១ ដោយពីរគ្រាប់របស់ក្រុមអេស្ប៉ាញធ្វើបានដោយ Suso និង Erik Lamela ឯ១គ្រាប់របស់ក្រុមអ៊ីតាលីសម្រេចដោយ Dusan Vlahovic។ ដោយនៅជើងទី១នាទឹកដីអ៊ីតាលីក្រុមទាំងពីរបញ្ចប់ក្នុងលទ្ធផល១-១ ដូច្នេះសរុបលទ្ធផលទាំងពីរជើងក្រុមលោក Jose Luis Mendilibar Etxebarria ឈ្នះក្រុមលោក Massimiliano Allegri ៣-២។ លោក Jose Mourinho បានជួយក្រុម Roma ឈានដល់វគ្គផ្តាច់ព្រ័ត្រក្របខណ្ឌទី២អឺរ៉ុប ក្រោយទៅដឹកនាំក្រុមអ៊ីតាលីមួយនេះបាន២ឆ្នាំ។ ក្រុមរហស្សនាមចចក បានយកឈ្នះក្រុមអាល្លឺម៉ង់ Leverkusen ក្នុងលទ្ធផលទាំងពីរជើង ១-០ ដោយជើងទី២បញ្ចប់ក្នុងលទ្ធផល ០-០។ មិនធ្លាប់មានប្រវត្តិលើកពាន Europa League ឡើយ ដោយទទួលបានត្រឹមរងជើងឯកមួយលើកនៅឆ្នាំ១៩៩១។ ដោយឡែក Sevilla ជាក្រុមចាស់ទុំជាងគេសម្រាប់ពានលំដាប់ទី២អឺរ៉ុបដោយគ្រងជើងឯកជាកំណត់ត្រា៦លើករួចមកហើយ។ ជំនួបវគ្គផ្តាច់ព្រ័ត្រ UEFA Europa League រដូវកាល ២០២២-២៣ រវាង Sevilla និង AS Roma នឹងធ្វើឡើងនៅរាត្រីថ្ងៃទី៣០ ខែមិថុនា វេលាម៉ោង២រំលងអាធ្រាត្រ [ម៉ោងនៅកម្ពុជា] ក្នុងកីឡដ្ឋាន Puskas Arena ប្រទេសហុងគ្រី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7725.txt	ព្រឹទ្ធាចារ្យក្រមាមាស សាន គឹមស៊ាន បាននិយាយថា លោកនឹងធ្វើឱ្យគុនល្បុក្កតោខ្មែរ មានមុខមាត់ល្បីល្បាញលើពិភពលោក ក្រោយឃើញភាពជោគជ័យនៃការប្រកួតគុនល្បុក្កតោ ក្នុងកីឡាស៊ីហ្គេមលើកទី៣២ ដែលកម្ពុជាធ្វើម្ចាស់ផ្ទះ។ កីឡាល្បុក្កតោរកបានមេដាយមាសចំនួន ៨ ប្រាក់៧ និងសំរិទ្ធិ ៣។	«ខ្ញុំមិនដឹងនិយាយថាម៉េច ព្រោះអីជាបំណងរបស់ខ្ញុំតាំងពីក្មេងមកម៉្លេះ ខ្ញុំអ្នកបង្កើតល្បុក្កតោឱ្យរស់ឡើងវិញ ហើយខំប្រឹងបង្កើតអ្វីៗទាំងអស់ដល់កូនចៅជំនាន់ក្រោយ និងដល់កម្ពុជា។ […] ខ្ញុំបានលះបង់អ្វីទាំងអស់ ក៏ព្រោះតែល្បុក្កតោយើងមួយ ខ្ញុំមិននឹកស្មានថាខ្ញុំអាចធ្វើបានទេ ព្រោះនេះជាក្តីសុបិន្តរបស់ខ្ញុំតាំងតែពីក្មេងមក នឹងធ្វើយ៉ាងម៉េច យកក្បាច់គុនវប្បធម៍ក្បាច់គុនបុរាណខ្មែរយកទៅដាក់ផ្សព្វផ្សាយលើពិភពលោកឱ្យបានដូចគេដូចឯង។ យើងបានជោគជ័យក្នុងស៊ីហ្គេម យើងបានជោគជ័យអ្វីៗទាំងអស់ ហើយយើងបានចូលយូណេស្កូទៀត ខ្ញុំនឹងឱ្យទង់ជាតិខ្មែរតំណាងជាមួយល្បុក្កតោដាក់នៅលើពិភពលោក។»។ នេះបើតាមសម្តីព្រឹទ្ធាចារ្យគុនល្បុក្កតោ សាន គឹមស៊ាន ប្រាប់មកកាន់សារព័ត៌មានថ្មីៗតាមរយៈកិច្ចសម្ភាស។ ឆ្លងកាត់ការប្រកួតព្រឹត្តិការណ៍កីឡាស៊ីហ្គេមលើកទី ៣២ ដែលកម្ពុជាបានធ្វើជាម្ចាស់ផ្ទះ ក្នុងប្រវត្តិសាស្ត្ររួចមក កីឡាគុនល្បុក្កតោបានដាក់បញ្ចូល សម្រាប់ការប្រកួតលើកដំបូង លើការប្រកួតអន្តរជាតិ ដែលបានចូលរួមចំណែកយ៉ាងខ្លាំងក្នុងការជួយពាំនាំកំណើនមេដាយដល់កម្ពុជា។ មេដាយដែលកម្ពុជាម្ចាស់ផ្ទះ រកបានសរុបចំនួន ២៨២មេដាយ ក្នុងនោះមេដាយមាសចំនួន ៨១ ប្រាក់ ៧៤ និងសំរិទ្ធិ ១២៧ ។ រីឯកីឡាគុនល្បុក្កតោ ជាកីឡាស្ថិតនៅលំដាប់ថ្នាក់លេខ ៣ ដែលធ្វើបានមេដាយច្រើនបំផុតសម្រាប់កម្ពុជា បន្ទាប់ពីកីឡាវ៉ូវីណាម និងកីឡាគុនខ្មែរ។ កីឡាល្បុក្កតោរកបានមេដាយមាសចំនួន ៨ ប្រាក់៧ និងសំរិទ្ធិ ៣ ដោយភាគច្រើនរកបានពីវិញ្ញាសាសម្តែងទាំងផ្នែកបុរស និងនារី ។ ដោយឡែកមេដាយមាសចំនួន ២ ក្នុងចំណោមមេដាយមាសទាំង ៨ រកបាននៅលើវិញ្ញាសាប្រយុទ្ធផ្នែកបុរស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7726.txt	លោក Ahmad Jais Baharun ប្រាប់ទៅកាន់កីឡាករក្រុមកីឡាសីដក់ ឬសីប៉ាក់តាកក្រ ម៉ាឡេស៊ី កុំឱ្យមើលស្រាលលើក្រុមម្ចាស់ផ្ទះកម្ពុជា សម្រាប់ការប្រកួតព្រឹត្តិការណ៍កីឡាស៊ីហ្គេមលើកទី៣២ ដែលការប្រកួតធ្វើឡើងនៅក្នុងរាជធានីភ្នំពេញ។	លោក Ahmad Jais គ្រូបង្វឹកបង្គោលក្រុមកីឡាសីដក់ម៉ាឡេស៊ី បានបង្ហាញជំនឿរបស់លោកថា ក្រុមកម្ពុជាមានគ្រូបង្វឹកជាជនជាតិថៃ បានពង្រឹងសមត្ថភាពបានល្អខ្លាំង ហើយនឹងអាចផ្តល់ការប្រកួតដ៏តានតឹងបំផុតដល់ក្រុមម្ចាស់ការពារតំណែងជើងឯកថៃ និងក្រុមខ្លាំងដូចម៉ាឡេស៊ី នៅលើប្រភេទវិញ្ញសាសីដក់បុរស។ «វាមិនអាចទៅរួចឡើយដែលថាកម្ពុជាមិនងាយរកបានពិន្ទុ ពួកគេបានត្រៀមខ្លួនបានល្អ រួមជាមួយនឹងអ្នកគាំទ្រជាច្រើនថែមទៀតក្នុងនាមជាម្ចាស់ផ្ទះ យើងមិនអាចមើលស្រាលពួកគេបានឡើយ។ ខ្ញុំចង់ឱ្យកីឡាករត្រៀមខ្លួនរួចរាល់នឹងប្រជែងគ្រប់ការប្រយុទ្ធរហូតដល់ដំណាល់កាលចុងក្រោយ។»។ លោក Ahmad បាននិយាយប្រាប់ទីភ្នាក់ងារសារព័ត៌មាន Bernama បែបនេះ។ មិនត្រឹមតែប៉ុណ្ណោះ លោក Ahmad Bais ក៏បានលើកឡើងបន្ថែមថា ទោះថៃជាក្រុមដែលត្រូវបានចាប់អារម្មណ៍ថានឹងអាចឈ្នះមេដាយ ប៉ុន្តែលោកចង់ឱ្យកូនក្រុមបញ្ចេញសមត្ថភាពឱ្យអស់ដើម្បីប្រយុទ្ធតទល់ជាមួយថៃ។ កាលព្រឹត្តិការណ៍ស៊ីហ្គេមលើកទី៣១ នៅទីក្រុងហាណូយ ប្រទេសវៀតណាម ម៉ាឡេស៊ី រងបរាជ័យក្នុងលទ្ធផលសិត ២-០ របូតមេដាយមាសទៅកាន់ថៃ។ គួររំលឹកថាព្រឹត្តិការណ៍កីឡាស៊ីហ្គេមលើកទី៣២ ឆ្នាំ ២០២៣ ដែលកម្ពុជាធ្វើជាម្ចាស់ផ្ទះ នឹងចាប់ផ្តើមការប្រកួតនៅថ្ងៃទី៥ ខែឧសភា រហូតដល់ថ្ងៃទី១៧ ខែឧសភា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7727.txt	ប្រទេសប្រេស៊ីល ថ្កោលទោសចំពោះការរើសអើងពូជសាសន៍លើកីឡាករខ្សែប្រយុទ្ធ Vinicius Jr របស់ក្រុម Real Madrid ជារឿយៗនៅក្នុងទឹកដីប្រទេសអេស្ប៉ាញ និងស្នើឱ្យរដ្ឋាភិបាលប្រទេសនេះ ចាត់វិធានការចំពោះជន ដែលបង្កការរើសអើងទាំងអស់នេះ។ នេះបើតាមសេចក្តីថ្លែងការណ៍របស់ក្រសួងការបរទេសប្រទេសប្រេស៊ីល ថ្ងៃទី២២ ខែឧសភា។	ក្រសួងការបទេសប្រេស៊ីល បានស្នើឱ្យស្ថានទូតអេស្ប៉ាញ ប្រចាំប្រេស៊ីល ពន្យល់ពីស្ថានភាពអំពីរឿងរ៉ាវ ដែលបានកើតឡើងលើខ្សែបម្រើ Vinicius Jr កាលពីថ្ងៃទី២០ ខែឧសភា ដែលត្រូវបានគេរើសអើងពូជសាសន៍ អំឡុងលេងឱ្យក្រុម Real Madrid។ «ដោយគិតពីភាពធ្ងន់ធ្ងរនៃអង្គហេតុ និងការកើតឡើងរឿងរ៉ាវដែលមិនអាចទទួលយកបានមួយផ្សេងទៀត រដ្ឋាភិបាលប្រេស៊ីល មានការសោកស្តាយយ៉ាងខ្លាំងដែលរហូតមកដល់ពេលនេះ ដោយមិនមានវិធានការដ៏មានប្រសិទ្ធិភាពណាមួយ ត្រូវបានអនុវត្តដើម្បីទប់ស្កាត់ និងចៀសវាងការកើតឡើងដដែលនៃការរើសអើងពូជសាសន៍ដូចនេះ។»។ នេះបើតាមសេចក្តីថ្លែងការណ៍របស់ក្រសួងការបរទេសប្រេស៊ីល។ ក្រសួងការបទេសប្រេស៊ីល ក៏បានអះអាងបន្ថែមថា ឯកអគ្គរដ្ឋទូតអេស្ប៉ាញលោក Mar Fernandez Palacios ត្រូវបានសួរនាំអំពីហេតុការណ៍ ដែលបានកើតឡើង និងជំរុញឱ្យប្រធានប្រធានាធិបតីប្រេស៊ីលលោក Luiz Inacio Lula da Silva ស្នើទៅកាន់សហព័ន្ធបាល់ទាត់អន្តរជាតិ FIFA និងលីគ La Liga ឱ្យធ្វើការងារបញ្ឈប់ការរើសអើងនៅក្នុងកីឡដ្ឋានបាល់ទាត់នានា។ រឿងហេតុនៃការរើសអើងលើ Vinicius Jr កាលពីថ្ងៃទី២០ ខែឧសភា វីដេអូមួយត្រូវបានបង្ហោះនៅលើបណ្តាញសង្គម ដោយទីភ្នាក់ងារសារព័ត៌មាន Reuters បានបង្ហាញថា មនុស្សរាប់រយនាក់នៃអ្នកគាំទ្រក្រុម Valencia បានស្រែកច្រៀងដោយប្រើពាក្យថាVinicius គឺជាសត្វស្វា (Vinicius is a Monkey) អំឡុងពេលរថយន្តក្រុងក្រុម Real Madrid បានមកដល់កីឡដ្ឋានក្រុម Valencia។ អំឡុងការប្រកួតរវាង Real Madrid ទល់ Valencia ត្រូវបានផ្អាករយៈពេល ១០នាទី បន្ទាប់ពីកីឡាករវ័យ ២២ឆ្នាំ របស់ Real Madrid ត្រូវបានអ្នកគាំទ្របានស្រែករើសអើងពូជសាសន៍ដល់រូបគេ។ Vinicius ត្រូវបានផ្លាស់ប្តូរចេញពីការប្រកួតនោះ ក្រោយពីរូបគេបានជួបហេតុការណ៍ដ៏អាក្រក់នោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7728.txt	ប្រធានសហព័ន្ធកីឡាបាល់ទាត់អន្តរជាតិ (FIFA) លោក Gianni Infantino ប្រតិកម្មចំពោះការប៉ះទង្គិចគ្នារវាងឥណ្ឌូណេស៊ី និងថៃ នាជំនួបវគ្គផ្តាច់ព្រ័ត្រកីឡាបាល់ទាត់បុរសស៊ីហ្គេមលើកទី៣២ នៅទឹកដីកម្ពុជា។ លោក Infantino មើលឃើញថា ការអភិវឌ្ឍន៍កីឡាបាល់ទាត់នៅតំបន់អាស៊ីអាគ្នេយ៍ល្អប្រសើរហើយ ប៉ុន្តែនៅញាំញីដោយអំពើហិង្សានៅឡើយ។	ការប្រកួតវគ្គផ្តាច់ព្រ័ត្រកីឡា SEA Games ឆ្នាំ ២០២៣ រវាងក្រុមបាល់ទាត់អាយុក្រោម២២ឆ្នាំ ឥណ្ឌូណេស៊ី និងថៃ នៅថ្ងៃទី១៦ ខែឧសភា នាពហុកីឡដ្ឋានជាតិអូឡាំពិក បានក្លាយជាចំណុចចាប់អារម្មណ៍ក្នុងពិភពបាល់ទាត់ បន្ទាប់ពីមានហេតុការណ៍ប៉ះទង្គិចគ្នាដល់ទៅពីរលើករវាងកីឡាករ និងមន្ត្រីក្រុម។ ប្រធាន FIFA លោក Infantino ទីបំផុតក៏បានលើកឡើងពីចលាចលក្នុងទីលាន នាជំនួបវគ្គផ្ដាច់ព្រ័ត្រដ៏ក្តៅគគុកនោះផងដែរ។ តាមរយៈការចុះផ្សាយរបស់កាសែតវៀតណាម The Thao 247 លោក Infantino រៀបរាប់ថា៖ «បាល់ទាត់អាស៊ីអាគ្នេយ៍មានសក្តានុពល និងការអភិវឌ្ឍន៍បានល្អ ប៉ុន្តែនៅមានការរំខានដោយបញ្ហាអំពើហិង្សា ដែលពាក់ព័ន្ធនឹងបាល់ទាត់ផង និងបញ្ហាសង្គមផ្សេងៗផង»។ មេកីឡាបាល់ទាត់ពិភពលោក សញ្ជាតិស្វ៊ីសរូបនេះ ក៏បានបង្ហាញការសោកស្តាយចំពោះឧប្បត្តិហេតុនៃការចលាចលបង្កឡើងដោយមន្ត្រី ជំនួយការ ជាមួយកីឡាករដែលបានកើតឡើងក្នុងការប្រកួតវគ្គផ្តាច់ព្រ័ត្រដែលឥណ្ឌូណេស៊ីឈ្នះថៃ ៥-២ ដើម្បីគ្រងមេដាយមាសលើកដំបូងក្រោយអាក់ខាន៣២ឆ្នាំ។ Infantino បន្ថែមថា មន្ត្រី ជំនួយការ គួរតែជាអ្នកសម្របសម្រួល ឬការពារកុំឱ្យមានហិង្សាកើតឡើង មិនមែនបញ្ឆេះកំហឹង បង្កឱ្យមានហេតុការអាក្រក់កើតឡើងនោះទេ។ រូបភាពអាក្រក់ក្នុងការប្រកួតកីឡាបាល់ទាត់កីឡាស៊ីហ្គេមវគ្គផ្ដាច់ព្រ័ត្រ បានផ្សព្វផ្សាយសារអវិជ្ជមានយ៉ាងខ្លាំងក្នុងវិស័យបាល់ទាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7729.txt	ស្តេចប្រដាល់ហ្វ៊ីលីពីន ម៉ានី ប៉ាគីអៅ (Manny Pacquiao) មើលឃើញការប្រកួតរវាងកីឡាករប្រដាល់ Gervonta Davis និង Ryan Garcia ជាជំនួបដ៏ជក់ចិត្ត និងស្វិតស្វាញបំផុត។ អ្នកនយោបាយហ្វីលីពីនរូបនេះ សង្ឃឹមថា នឹងមានការប្រកួតល្អៗបែបនេះទៀតសម្រាប់អ្នកប្រដាល់ជំនាន់ក្រោយៗ។	អ្នកប្រដាល់អាម៉េរិក Gervonta Davis បានយកឈ្នះកីឡាករមិត្តរួមជាតិអាម៉េរិក Ryan Garcia ដោយវាយឱ្យសន្លប់នៅទឹកទី៧ ក្នុងកម្មវិធី Premier Boxing Champion នៅសង្វៀន T-Mobile Arena រដ្ឋ Nevada, សហរដ្ឋអាម៉េរិក នាថ្ងៃទី២២ ខែមេសា ឆ្នាំ២០២៣។ នាជំនួបប្រកួតនោះ ក៏មានវត្តមាន ប៉ាគីអៅ និង Floyd Mayweather ដែលសុទ្ធសឹងជាងអតីតកំពូលអ្នកប្រដាល់សកលពិភពលោក។ ក្រោយទស្សនាការប្រកួត ប៉ាគីអៅ បានលើកសរសើរកីឡាករអាម៉េរិកទាំងពីរមានថ្វីដៃល្អ និងជក់ចិត្ត។ តាមរយៈសំណេរនៅលើបណ្តាញសង្គម ធ្វីតទ័រ(
article_773.txt	រដ្ឋមន្រ្តីការបរទេសចិន លោក វ៉ាង យី នៅថ្ងៃទី២៨ ខែឧសភា បានលើកឡើងថា ពិភពលោក មិនដូចអ្វី ដែលអាម៉េរិកពិពណ៌នាឡើយ។ សម្តីរបស់ប្រមុខការទូតចិនបែបនេះ ធ្វើឡើងបន្ទាប់ពីសមភាគីអាម៉េរិក លោក អាន់តូនី ប្លីងខិន បានចោទចិនថា មានបំណងផ្លាស់ប្តូរសណ្តាប់ធ្នាប់ពិភពលោក តាមរយៈអំណាចយោធា ការទូត និងសេដ្ឋកិច្ច។	ប្រមុខការទូតអាម៉េរិក លោក អាន់តូនី ប្លីងខិន នៅថ្ងៃទី២៦ ខែឧសភា កន្លងមក បានថ្លែងយ៉ាងច្បាស់ៗថា ចិន ជាប្រទេសតែមួយគត់ ដែលមានបំណងកែប្រែឡើងវិញនូវសណ្តាប់ធ្នាប់អន្តរជាតិ និងប្រើអំណាចសេដ្ឋកិច្ច ការទូត យោធា និងបច្ចេកវិទ្យា ដើម្បីធ្វើរឿងមួយនោះ។ បន្ទាប់ពីការលើកឡើងបែបនេះ ប្រមុខការទូតចិន លោក វ៉ាង យី បានប្រាប់ទៅវិញថា រដ្ឋាភិបាលក្រុងវ៉ាស៊ីនតោន បានយល់ខុសលើក្រុងប៉េកាំង និងជំរុញឱ្យរដ្ឋបាលលោកបៃឌិន គោរពគ្នាទៅវិញទៅមក និងរួមរស់ក្នុងប្រកបដោយសន្តិភាព ក្នុងនាមជាមហាអំណាចសេដ្ឋកិច្ច។ «ពិភពលោកនេះ គឺមិនដូចអ្វីដែលអាម៉េរិកបរិយាយឡើយ»។ លោកវ៉ាង បានសង្កត់ធ្ងន់បែបនេះ នៅក្នុងដំណើរទស្សនកិច្ចទៅប្រជុំកោះប៉ាស៊ីហ្វិករយៈពេល ១០ថ្ងៃ ដោយប្រាប់ឱ្យភាគីអាម៉េរិក រួមគ្នាការពារជីវិត និងសុវត្ថិភាពប្រជាជន ស្របពេលសហគមន៍អន្តរជាតិ កំពុងប្រឈមបញ្ហាស្មុគស្មាញជាច្រើន។ មិនតែប៉ុណ្ណោះ លោក វ៉ាង ដែលជាទីប្រឹក្សារដ្ឋចិនផងនោះ បានអំពាវនាវឱ្យស្តារសេដ្ឋកិច្ចឡើងវិញ ការពារសន្តិភាព និងភាពស្ងៀមស្ងាត់ពិភពលោក។ បើតាមប្រមុខការទូតចិន ការធ្វើបែបនេះ គឺអាស្រ័យលើការគោរពធម្មនុញ្ញអង្គការសហប្រជាជាតិ។ បន្ថែមពីនេះ មន្រ្តីជាន់ខ្ពស់ចិន បានយល់ថា ការប្រកួតប្រជែងរវាងចិន និងអាម៉េរិក គួរតែធ្វើឡើងប្រកបដោយស្ថិរភាព ហើយមិនត្រូវប្រកាន់យកគំនិតបែបសង្រ្គាមត្រជាក់ឡើយ។ សូមបញ្ជាក់ថា អាម៉េរិក និងចិនតែងប៉ះសម្តីគ្នាជាច្រើនលើក ជុំវិញបញ្ហាសមុទ្រចិនខាងត្បូង ហុងកុង ស៊ីនជាំង ការពង្រីកឥទ្ធិពលចិន និងពាណិជ្ជកម្មជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7730.txt	លោក Szymon Marciniak អាជ្ញាកណ្តាលកាត់ក្តីវគ្គផ្តាច់ព្រ័ត្រការប្រកួត World Cup ឆ្នាំ ២០២២ នឹងចូលខ្លួនកាត់សក្តីការប្រកួតវគ្គផ្តាច់ព្រ័ត្រ UEFA Champions League រវាងក្រុម Manchester City និង Inter Milan។ នេះបើតាមការប្រកាសរបស់សហព័ន្ធបាល់ទាត់អឺរ៉ុប UEFA ថ្ងៃទី២២ ខែឧសភា។	លោក Marciniak វ័យ ៤២ឆ្នាំ បានក្លាយជាអាជ្ញាកណ្តាលសញ្ជាតិប៉ូឡូញលើកដំបូងបង្អស់ក្នុងប្រវត្តិសាស្ត្រ ដែលបានកាត់សេចក្តីក្នុងព្រឹត្តិការណ៍ World Cup វគ្គផ្តាច់ព្រ័ត្រនៅពេលដែលក្រុមអាហ្សង់ទីនបានយកឈ្នះលើបារាំងដោយការស៊ុតបាល់១១ម៉ែត្រក្នុងលទ្ធផល ៤-២ ក្រោយបញ្ចប់លទ្ធផលស្មើ ៣-៣ រយៈពេល ១២០នាទីនៃការប្រកួតរួច។ World Cup 2022 ធ្វើឡើងនៅប្រទេសកាតា ដែលទីកន្លែងអាហ្សង់ទីនគ្រងជើងឯក World Cup លើកទី៣ ក្នុងប្រវត្តិសាស្ត្រ។ ចំណែកការប្រកួតវគ្គផ្តាច់ព្រ័ត្រ Champions League រដូវកាល ២០២២-២៣ នឹងធ្វើឡើងនៅក្នុងទីក្រុងអ៊ីស្តង់ប៊ុល ប្រទេសតួកគីនៅថ្ងៃទី១០ ខែមិថុនា។ លោក Marciniak នឹងត្រូវកាត់សេចក្តីការប្រកួតដោយមានការចូលរួមពីសំណាក់ក្រុមការងារចាស់របស់លោកដែលបានកាត់សេចក្តីនៅ World Cup 2022 គឺលោក Pawel Sokolnicki និងលោក Tomasz Listkiewicz ដែលជាជំនួយការ។ នារដូវកាល ២០២២-២៣ បុរសវ័យ ៤២ឆ្នាំ សញ្ជាតិប៉ូឡូញបានកាត់សេចក្តីការប្រកួតពានរង្វាន់ Champions League ចំនួន ៨ប្រកួតរួចមកហើយ ក្នុងនោះក៏មានការប្រកួត Manchester City បានយកឈ្នះលើ Real Madrid លទ្ធផល ៤-០ នៃវគ្គពាក់កណ្តាលផ្តាច់ព្រ័ត្រជើងទីពីរកាលពីសប្តាហ៍មុន និងការប្រកួតរបស់ Inter Milan ស្មើ ០-០ ជាមួយ FC Porto វគ្គ ១៦ក្រុមចុងក្រោយ។ ការប្រកួតផ្តាច់ព្រ័ត្រនាពេលខាងមុខលោក Marciniak នឹងបានដឹកនាំការកាត់សេចក្តីការប្រកួតដំបូងបង្អស់នៃវគ្គផ្តាច់ព្រ័ត្ររបស់លោក បន្ទាប់ពីកាលពីឆ្នាំ ២០១៨ ដែលជាការប្រកួតរវាង Real Madrid បំបាក់ Liverpool លោកបានត្រឹមជាជំនួយការអាជ្ញាកណ្តាលទីបួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7731.txt	ក្លិប Sheffield United នៃក្របខណ្ឌ Championship បានកក់កៅអីស្វ័យប្រវត្តិទៅកាន់ក្របខណ្ឌ Premier League រដូវកាលក្រោយ បន្ទាប់ពីមានពិន្ទុដាច់ក្រោយប្រកួតឈ្នះ West Bromwich Albion ក្នុងលទ្ធផល ២-០ ថ្ងៃទី២៦ ខែមេសា ដើម្បីរក្សាតំណែងលេខ ២ ក្នុងតារាងលីគលំដាប់ទី២អង់គ្លេស។	Sheffield United នឹងវិលត្រលប់ទៅកាន់ Premier League បន្ទាប់ពីខកខានរយៈពេល ២រដូវកាល។ កាលពីឆ្នាំ ២០២០-២១ ក្រុម Sheffield បានធ្លាក់ចេញពីការប្រកួតប្រជែងក្នុងក្របខណ្ឌ Premier League ដោយបានបញ្ចប់នៅចំណាត់ថ្នាក់បាតតារាងតែម្តង។ ក្រុមស្ថិតនៅក្នុងទីក្រុង Yorkshire ប្រទេសអង់គ្លេស ដែលដឹកនាំដោយលោក Paul Heckingbottom បច្ចុប្បន្នកំពុងស្ថិតនៅចំណាត់ថ្នាក់លេខ ២ នៃក្របខណ្ឌ Championship មាន ៨៥ពិន្ទុ បន្ទាប់ពីឆ្លងកាត់ការប្រកួតចំនួន ៤៣លើក។ Sheffield តាមពីន្ទុក្រុមជើងឯក Burnley ចំនួន ១០ពិន្ទុ ប៉ុន្តែនាំមុខក្រុមលេខ៣ Lutton Town ចំនួន៧ពិន្ទុ ខណៈនៅសល់២ទៀតនឹងបញ្ចប់រដូវកាល។ Burnley ដែលបានកៅអីទៅលីគកំពូលមុនគេ ក្រោយបំបាក់ក្រុម Blackburn Rovers សប្តាហ៍មុន បានឈរកំពូលតារាង និងក្រសោបបានពានរង្វាន់នៅលីគលំដាប់ទីពីរនៅអង់គ្លេសរួចទៅហើយ។ កាលពីពេលថ្មីៗនេះ Sheffield United ត្រូវបានក្រុម Manchester City ទម្លាក់ចេញពីការប្រកួតពានរង្វាន់ FA Cup វគ្គពាក់កណ្តាលផ្តាច់ព្រ័ត្រ។ Sheffield កាលពីរដូវកាលមុន ពួកគេហៀបនឹងបានឡើងមកប្រកួតនៅ Premier League ដោយប្រកួតចាញ់ Nottingham Forest នៅក្នុងការប្រកួត Playoffs។ ក្រុមដែលឈរនៅលំដាប់លេខ ១ លេខ ២ នៃក្របខណ្ឌ Championship នឹងត្រូវទទួលបានកៅអីក្របខណ្ឌ Premier league ដោយស្វ័យប្រវត្តិ ចំណែកក្រុមលេខ ៣ ដល់លេខ ៦ នឹងត្រូវឆ្លងកាត់ការប្រកួត Playoffs ដណ្តើមកៅអីមួយចុងក្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7732.txt	សមាគមកីឡាបាល់ទាត់ថៃ (FAT) ថ្ងៃទី២៣ ខែឧសភា ដាក់ពិន័យលើមន្ត្រីជំនួយការ និងកីឡាករក្នុងក្រុមបាល់ទាត់អាយុក្រោម ២២ឆ្នាំ ចំនួន ៥រូប បន្ទាប់ពីការស៊ើបអង្កេតរកឃើញពីកំហុសឆ្គងរបស់ពួកគេ។ កាលពីថ្ងៃទី១៦ ខែឧសភា នាជំនួបវគ្គផ្ដាច់ព្រ័ត្រដណ្តើមមេដាយមាសស៊ីហ្គេមវិញ្ញាសាបាល់ទាត់បុរស រវាងថៃ និងឥណ្ឌូណេស៊ី មានការប៉ះទង្គិចគ្នាពីរដង ក្នុងការប្រកួតនោះ។ នេះបើតាមសេចក្តីប្រកាសនៅលើបណ្តាញសង្គមហ្វេសប៊ុកផ្លូវការរបស់ (FAT)។	ក្រុម U22 ថៃជាក្រុមរងជើងឯក ក្រោយបរាជ័យក្រោមថ្វីជើងឥណ្ឌូណេស៊ីក្នុងលទ្ធផល ៥-២ បន្ទាប់ពីបញ្ចប់ការប្រកួតរយៈពេល ១២០នាទី នៅពហុកីឡដ្ឋានជាតិអូឡាំពិក។ បើតាមការប្រកាសរបស់ FAT គ្រូបង្វឹកអ្នកចាំទីលោក Prasadchok Chokmoh លោក Mayed Madada និងលោក Patrawut Wongsripuek បុគ្គលិកប្រចាំក្រុម ត្រូវបានហាមមិនឱ្យចូលរួមភារកិច្ចក្រុមជម្រើសជាតិថៃរយៈពេល ១ឆ្នាំ ខណៈកីឡាករចាំទី Soponwit Rakyart និងខ្សែបម្រើ Teerapak Pruengna រងពិន័យមិនឱ្យចូលរួមសកម្មភាពក្រុមក្រុមជម្រើសជាតិថៃ គ្រប់ឈុតរយៈពេល ៦ខែ។ ហេតុការណ៍ចលាចលនេះ បានកើតឡើង បន្ទាប់ពីថៃបានរកបានគ្រាប់បាល់តាមស្មើ ២-២ នៅក្នុងម៉ោងបន្ថែមនាទី៩០+៦ ដោយគ្រូបង្វឹក និងកីឡាករបម្រុងថៃ បានរត់កាត់ទីតាំងអង្គុយរបស់ក្រុមឥណ្ឌូណេស៊ី ដើម្បីអបអរ។ ប៉ុន្តែបានក្លាយជាការប៉ះទង្គិចគ្នា មុនពេលភាពចលាចលខ្លាំងកើតឡើងម្តងទៀត នៅពេលដែលក្រុមឥណ្ឌូណេស៊ី រកបានគ្រាប់បាល់នាំមុខសាជាថ្មី នៅដើមម៉ោងបន្ថែម ១៥នាទីពីរដង វគ្គទីមួយ។ ក្រោយឥណ្ឌូណេស៊ី រកបានគ្រាប់បាល់នាំមុខឡើងវិញ ពោលនៅនាទី៩២ នៃការប្រកួតក្នុងម៉ោងបន្ថែម ក្រុមកីឡាករនិងគ្រូបង្វឹកឥណ្ឌូណេស៊ី ក៏បានរត់ទៅឌឺដងទៅកាន់ទីតាំងអង្គុយរបស់ក្រុមកីឡាករថៃវិញ ពេលនោះក្រុមគ្រូជំនួយនិងបុគ្គលិកក្រុមថៃ និងកីឡាករអង្គុយកៅអីបម្រុង ក៏បង្កហិង្សាដោយការវាយប្រតាយប្រតប់គ្នា បង្កភាពភ្ញាក់ផ្អើលពេញកីឡដ្ឋាន។ ក្រោយបញ្ចប់ការប្រកួតរវាងក្រុម U22 ថៃទល់ U22 ឥណ្ឌូណេស៊ី សមាគមបាល់ទាត់ថៃ (FA Thailand) ក៏បានប្រកាសអំពីការស៊ើបអង្កេតចំពោះភាពចលាចលក្នុងការប្រកួត ដែលបានធ្វើឡើងក្នុងពហុកីឡដ្ឋានជាតិអូឡាំពិក កាលពីថ្ងៃទី១៧ ខែឧសភា។ គួររំលឹកថា វិញ្ញាសាបាល់ទាត់បុរសអាយុក្រោម ២២ឆ្នាំ ក្នុងព្រឹត្តិការណ៍ស៊ីហ្គេមលើកទី៣២ ដែលកម្ពុជា ធ្វើជាម្ចាស់ផ្ទះ បានបញ្ចប់ទៅដោយក្រុមឥណ្ឌូណេស៊ី ជាម្ចាស់មេដាយមាស ។ ថៃទទួលបានមេដាយប្រាក់ ចំណែកក្រុមការពារតំណែងឯកវៀតណាម ធ្វើបានត្រឹមមេដាយសំរឹទ្ធ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7733.txt	សហរដ្ឋអាម៉េរិក និងម៉ិកស៊ិក បានជូនដំណឹងទៅកាន់សហព័ន្ធបាល់ទាត់អន្តរជាតិ (FIFA) ថាពួកគេនឹងដាក់សំណើរដេញថ្លៃរួមគ្នាធ្វើម្ចាស់ផ្ទះការប្រកួតកីឡាបាល់ទាត់ស្រ្តី Women World Cup ឆ្នាំ២០២៧។ នេះបើតាមការប្រកាសរបស់សហព័ន្ធបាល់ទាត់នៃប្រទេសទាំងនៅថ្ងៃទី១៩ ខែមេសា។	សហព័ន្ធបាល់ទាត់អាម៉េរិក (USSF) និងសហព័ន្ធបាល់ទាត់ម៉ិកស៊ិក (FMF) មានរយៈពេលរហូតដល់ថ្ងៃទី១៩ ខែឧសភា ដើម្បីដាក់កិច្ចព្រមព្រៀងដេញថ្លៃរបស់ពួកគេ។ អាម៉េរិកពីមុនមកធ្លាប់ធ្វើជាម្ចាស់ផ្ទះការប្រកួត Women World Cup ក្នុងឆ្នាំ ១៩៩៩ នៅពេលដែលពួកគេបានឈ្នះពានរង្វាន់បាល់ទាត់ពិភពលោកផ្នែកស្ត្រីនេះជាលើកទីពីរ ក្នុងចំណោមពានរង្វាន់ ៤ ដែលគេបានឈ្នះ ហើយអាម៉េរិកធ្វើម្ចាស់ផ្ទះម្តងទៀតក្នុងឆ្នាំ ២០០៣។ ម៉ិកស៊ិកមិនធ្លាប់ធ្វើជាម្ចាស់ផ្ទះការប្រកួតពីមុនមកឡើយ។ «សហរដ្ឋអាម៉េរិកតែងតែនាំមុខគេលើពិភពលោកសម្រាប់ការប្រកួតកីឡាស្ត្រី ហើយយើងនឹងអាចទទួលបានឱកាសដើម្បីអាចធ្វើជាសហម្ចាស់ផ្ទះរៀបចំព្រឹត្តិការណ៍នៃការប្រកួតកម្មវិធីលំដាប់ពិភពលោកសម្រាប់បាល់ទាត់ស្ត្រីជាមួយនឹងម៉ិកស៊ិក។»។ នេះបើតាមការលើកឡើងរបស់ប្រធាន USSF លោកស្រី Cindy Parlow Cone។ ចំណែកប្រធាន FMF លោក Yon De Luisa ក៏បាននិយាយអះអាងដូច្នេះដែរថា៖«ការប្រកួតបាល់ទាត់ស្ត្រីក្នុងប្រទេសម៉ិកស៊ិក បានជួបប្រទះនូវបទពិសោធន៍កំណើនប្រកបដោយនិរន្តរភាពក្នុងរយៈពេល ៥ឆ្នាំចុងក្រោយមកនេះ ហើយការអភិវឌ្ឍកីឡានេះក្នុងប្រទេសខ្លួន ជាអទិភាពយុទ្ធសាស្ត្រមួយរបស់ FMF ដើម្បីបានសិទ្ធធ្វើម្ចាស់ផ្ទះ World Cup។»។ ក្រៅពីការដេញថ្លៃធ្វើជាសហម្ចាស់ផ្ទះរៀបចំការប្រកួតបាល់ទាត់ស្ត្រីឆ្នាំ២០២៧ ទាំងអាម៉េរិក និងម៉ិកស៊ិក ក៏បានសិទ្ធិរួមគ្នាជាមួយប្រទេសកាណាដា ជាសហម្ចាស់ផ្ទះរៀបចំការប្រកួតព្រឹត្តិការណ៍ World Cup 2026 ផ្នែកបុរសផងដែរ។ ដោយឡែក សម្រាប់ការរៀបចំការប្រកួត Women World Cup ឆ្នាំ២០២៣ នាពេលដ៏ឆាប់ខាងមុខនេះ ប្រទេស អូស្ត្រាលី និងនូវែលសេឡង់ជាសហម្ចាស់ផ្ទះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7734.txt	Machester City បានក្លាយជាម្ចាស់ជើងឯក Premier League រដូវកាល ២០២២-២៣ និង៣រដូវកាលជាប់ៗគ្នា។ ក្រុមមេឃខៀវ ដឹងថាខ្លួនជាម្ចាស់ពានតាំងពី Arsenal ចាញ់ Nottingham Forest ១-០ កាលពីចុងសប្តាហ៍ បានធ្វើពិធីលើកពានលីគកំពូលអង់គ្លេសរបស់ខ្លួននៅកីឡដ្ឋាន Etihad ក្រោយប្រកួតឈ្នះ Chelsea ១-០ នៅជំនួបទី៣៦របស់ខ្លួន។	ខ្សែប្រយុទ្ធ Julian Alvarez ស៊ុតបញ្ចូលទី១គ្រាប់ ជួយក្រុមលោក Pep Guardiola យកឈ្នះ Chelsea ក្នុងការប្រកួតសប្តាហ៍ទី៣៦ នៅរាត្រីថ្ងៃទី២១ ខែឧសភា។ ក្រុមមេឃខៀវកើនដល់៨៨ពិន្ទុ និងសល់ពីរប្រកួតក្នុងដៃ នាំមុខ Arsenal ដែលប្រកួត៣៧លើកចំនួន៧ពិន្ទុ។ តាមពិតទៅ បើទោះ Man City ឈ្នះ ឬចាញ់ Chelsea នៅជំនួបនេះ ក៏ពួកគេបានក្លាយជាជើងឯកលីគកំពូលអង់គ្លេសប្រចាំរដូវកាល ២០២២-២៣ រួចទៅហើយ ពោលចាប់តាំងពី Arsenal បានចាញ់ Nottingham Forest ១-០ នៅជំនួបសប្តាហ៍ទី៣៧ម្លេះ។ ក្រុមដែលដឹកនាំដោយលោក Guardiola បានយកជ័យជម្នះលើតោខៀវនៅ Etihad ដើម្បីប្រារព្ធធ្វើពីធីលើកពានរបស់ខ្លួន ខណៈនៅសល់ពីរប្រកួតក្នុងដៃទៀត។ ក្រោមការដឹកនាំរបស់អ្នកចាត់ការសញ្ជាតិអេស្ប៉ាញ Man City បានឈ្នះជើងឯកលីគកំពូអង់គ្លេស៥សម័យកាល ២០១៧–១៨, ២០១៨–១៩, ២០២០–២១, ២០២១–២២ និង ២០២២–២៣។ រដូវកាលនេះ ក្រៅពី Premier League លោក Guardiola នៅសល់ភារកិច្ចដឹកនាំ Man City ដណ្តើមពានពីរទៀតរួមមាន FA Cup វគ្គផ្តាច់ព្រ័ត្រទល់ Manchester United និងជួប Inter Milan ដើម្បីដណ្តើមពានកំពូលអឺរ៉ុប UEFA Champions League នៅវគ្គផ្តាច់ព្រ័ត្រ។ ដោយឡែកក្រុមដែលត្រូវធ្លាក់ពីលីគកំពូលអង់គ្លេសរដូវកាលក្រោយមាន Southampton ស្របពេល Everton, Leeds United និង Leicester City ត្រូវប្រជែងគ្នាយកមួយកៅអីដើម្បីបន្តលេងនៅ Premier League រដូវកាលក្រោយ។ Everton រកបាន៣៣ពិន្ទុ ឈរចំណាត់ថ្នាក់ទី១៧ ក្រោយឆ្លងកាត់៣៧ប្រកួត នាំមុខ Leeds ដែលស្ថិតនៅតំបន់ត្រូវកាត់ចោលលេខរៀងទី១៨ ចំនួន២ពិន្ទុ ក្រោយឆ្លងកាត់ការប្រកួត៣៧លើក។ Leicester ដែលស្ថិតនៅចំណាត់ថ្នាក់ទី១៩បណ្តោះអាសន្ន មាន៣០ពិន្ទុ ប៉ុន្តែទើបប្រកួត៣៦លើកប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7735.txt	វីរបុរសបាល់ទាត់ព័រទុយហ្កាល់ Cristiano Ronaldo ជឿជាក់ថាក្របខណ្ឌលីគកីឡាបាល់ទាត់កំពូលអារ៉ាប៊ីសាអូឌីត Saudi Pro League ដែលរូបគេកំពុងប្រកបអាជីពក្នុងរដូវកាល ២០២២-២៣ នឹងអាចក្លាយជាលីគមួយក្នុងចំណោមលីគកំពូលទាំង ៥ នៅលើពិភពលោក នាពេលអនាគត។	ខ្សែប្រយុទ្ធវ័យ ៣៨ឆ្នាំ បាននិយាយថាគុណភាពរបស់លីគកំពូលនៃប្រទេសអារ៉ាប៊ីសាអូឌីត មានភាពប្រសើរឡើងបើទោះបីជាស្ថិតក្នុងរយៈពេលខ្លីដែលមានវត្តមានរូបគេក្តី។ «យើងកំពុងតែល្អប្រសើរខ្លាំងឡើង ហើយលីគរបស់អារ៉ាប៊ីសាអូឌីតក៏កំពុងតែល្អប្រសើរឡើងដូចគ្នា និងនៅពេលឆ្នាំក្រោយបន្តទៀតនឹងកាន់តែល្អប្រសើរថែមទៀត។ ជាជំហ៊ានៗ ខ្ញុំគិតថាលីគនឹងអាចក្លាយជាលីគមួយស្ថិតក្នុងចំណោមលីគកំពូលទាំង ៥ នៅលើពិភពលោក ប៉ុន្តែពួកគេត្រូវការពេលវេលា ទាំងកីឡាករ និងហេដ្ឋារចនាសម្ព័ន្ធ។»។ Ronaldo បាននិយាយទៅកាន់ទូរទស្សន៍កីឡាអារ៉ាប៊ីសាអូឌីត Riyadiya TV នាថ្ងៃទី២៣ ខែឧសភា។ Ronaldo បានជួយក្រុម Al Nassr យកឈ្នះ Al Shabab ក្នុងលទ្ធផល ៣-២ ក្នុងការបន្តក្តីសង្ឃឹមប្រជែងពានរង្វាន់ Saudi Pro League និងធ្វើឱ្យការរង់ចាំការលើកពានរង្វាន់ Al Ittihad ត្រូវបានពន្យាពេល។ Ronaldo បានចូលរួមជាមួយ Al Nassr កាលពីខែមករា ឆ្នាំ ២០២៣ ដោយត្រូវបានសារព័ត៌មានធំៗជាច្រើនរាយការណ៍ថាកិច្ចសន្យារបស់កីឡាករឆ្នើមព័រទុយហ្កាល់ រូបគេទទួលបានថ្លៃពលកម្មប្រមាណជាង ២០០លានអឺរ៉ូ (២២០លានដុល្លារ) ក្នុងមួយឆ្នាំ។ កាលពីនៅទឹកដីអឺរ៉ុប Ronaldo បានលេងនៅក្នុងលីគលំដាប់កំពូលចំនួន ៣លើពិភពលោក ដោយអាជីពជោគជ័យរបស់គេកើតឡើងនៅក្លិប Real Madrid ក្របខណ្ឌ La Liga របស់អេស្ប៉ាញ ក្លិប Manchester United ក្របខណ្ឌ Premier League របស់អង់គ្លេស និងក្លិប Juventus ក្របខណ្ឌ Serie A របស់អ៊ីតាលី។ បច្ចុប្បន្នក្លិបបាល់ទាត់នៅអារ៉ាប៊ីសាអូឌីត មិនខ្វះមហិច្ឆតាឡើយ ដោយពួកគេកំពុងបង្ហាញសកម្មភាពខ្លាំងលើការប្រកួតប្រជែងក្នុងកីឡានានាដើម្បីបង្ហាញទៅកាន់ពិភពលោក។ បើតាមប្រភពមួយបានប្រាប់ទីភ្នាក់ងារ Reuters នៅដើមខែនេះថាក្លិបស្ថិតក្នុងទីក្រុង Riyadh ក្លិប Al Hilal ថាក្លិបជើងខ្លាំងមួយនេះក៏កំពុងតែដាក់សំណើរជាផ្លូវការដើម្បីធានាសេវាកម្មរបស់ Lionel Messi ដែលជាគូប្រជែងរបស់ Ronaldo មកលេងនៅទឹកដីប្រទេសអារ៉ាប៊ីសាអូឌីតផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7736.txt	Mohamed Salah ខ្សែប្រយុទ្ធក្រុម Liverpool និយាយថារូបគេពិតជាតូចចិត្តខ្លាំង ដែលក្រុមខ្លួនបរាជ័យក្នុងការដណ្តើមកៅអីពានរង្វាន់ Champions League សម្រាប់រដូវកាលក្រោយ ហើយក្លិបបានធ្វើឱ្យអ្នកគាំទ្រខកចិត្តយ៉ាងខ្លាំង។	Manchester United យកឈ្នះលើក្រុម Chelsea លទ្ធផល ៤-១ នាថ្ងៃទី២៥ ខែឧសភា បានបញ្ចប់ក្តីសង្ឃឹម Liverpool ក្នុងការស្វែងរកកៅអីលេងនៅក្នុងពានរង្វាន់ Champions League នៅរដូវកាលក្រោយ។ ក្រុមដឹកនាំដោយលោក Jurgen Klopp បានស្ថិតនៅចំណាត់ថ្នាក់ទី៥ ដោយមានត្រឹមតែ ៦៦ពិន្ទុ ខណៈនៅសល់ ១ប្រកួតក្នុងដៃ។ កាលពីរដូវកាលមុន Liverpool បានបញ្ចប់ចំណាត់ថ្នាក់លេខ ២ ពីក្រោយក្រុមម្ចាស់ជើងឯក Manchester City ប៉ុន្តែរដូវកាលនេះក្រុមហង្សក្រហមបានបរាជ័យក្នុងការប្រកួតប្រជែង ដោយសារតែមានបញ្ហាកីឡាកររបួសច្រើន និងធ្លាក់ទម្រង់លេង។ «ខ្ញុំពិតជាតូចចិត្តខ្លាំងមែនទែន វាពិតជាគ្មានលេសឡើយសម្រាប់រឿងនេះ យើងអាចធ្វើអ្វីគ្រប់យ៉ាងដែលយើងត្រូវការសម្រាប់ទៅកាន់ការប្រកួត Champions League រដូវកាលក្រោយ ប៉ុន្តែយើងបរាជ័យ។ យើងជា Liverpool ហើយឈានចូលទៅប្រកួតប្រជែងគឺត្រូវការកម្រិតដ៏សមរម្យមួយ ខ្ញុំពិតជាសុំទោស ប៉ុន្តែវាពិតជាលឿនពេកសម្រាប់ការបង្ហោះនូវរឿងនេះ ប៉ុន្តែយើងបានធ្វើឱ្យអ្នកគ្រប់គ្នា ក៏ដូចជាពួកយើងទាំងអស់គ្នាខកចិត្ត។»។ Salah បានបង្ហោះសារនៅលើបណ្តាញសង្គម
article_7737.txt	សមាគមបាល់ទាត់នៃប្រទេសថៃ (FA Thailand) ថ្ងៃទី១៧ ខែឧសភា បានប្រកាសនៅលើបណ្តាញសង្គម Facebook ផ្លូវការរបស់ខ្លួនថា នឹងបើកការស៊ើបអង្កេត ព្រមទាំងចាត់វិធានការលើក្រុមមន្ត្រីប្រតិភូបាល់ទាត់ អាយុក្រោម ២២ឆ្នាំ របស់ខ្លួន ក្រោយមានបញ្ហាជាមួយក្រុមឥណ្ឌូណេស៊ី នៅវគ្គផ្តាច់ព្រ័ត្រវិញ្ញាសាបាល់ទាត់បុរស ស៊ីហ្គេម នៅកម្ពុជា កាលពីថ្ងៃទី១៦ ឧសភា។	ក្រោយការប្រកួតលើវិញ្ញាសាបាល់ទាត់បុរសអាយុក្រោម ២២ឆ្នាំ រវាងថៃ និងឥណ្ឌូណេស៊ី បានបញ្ចប់ដោយភាពតានតឹងបំផុត សមាគមបាល់ទាត់ថៃ បានបង្ហាញក្តីសោកស្តាយ និងការខកចិត្តចំពោះភាពចលាចលដែលបានកើតឡើងក្នុងលើទីលានប្រកួត។ «[…] ក្រៅពីការប្រកួតរបស់ក្រុមជម្រើសជាតិ សមាគមសូមសម្តែងការសោកស្តាយ និងការខកចិត្ត ព្រមទាំងសូមអភ័យទោសចំពោះភាពចលាចលដែលបានកើតឡើងនៅលើទីលានអំឡុងការប្រកួត ដែលនេះបានបង្កឱ្យមានភាពខូចខាតយ៉ាងខ្លាំងដល់ក្រុមបាល់ទាត់ជម្រើសជាតិថៃ។ […] សមាគមនឹងបង្កើតគណៈកម្មាធិការមួយដើម្បីស៊ើបអង្កេតលើអ្នកពាក់ព័ន្ធទាំងអស់ ដើម្បីស្វែងរកការពិតជាបន្ទាន់ ហើយនឹងដាក់ទណ្ឌកម្មយ៉ាងធ្ងន់ធ្ងរដោយគ្មានការការពារពីបុគ្គលិកណាម្នាក់ឡើយ លើការបង្កការខូចខាតក្នុងឧប្បត្តិហេតុនេះ។[…]។» នេះបើតាមការបង្ហោះរបស់ សមាគមបាល់ទាត់ថៃ (FA Thailand)។ ជំនួបវគ្គផ្តាច់ព្រ័ត្រវិញ្ញាសាបាល់ទាត់បុរសអាយុក្រោម ២២ឆ្នាំ នៃព្រឹត្តិការណ៍ស៊ីហ្គេមឆ្នាំ ២០២៣ បានបញ្ចប់ទៅដោយឥណ្ឌូណេស៊ីក្លាយជាម្ចាស់មេដាយមាស ក្រោយបំបាក់ថៃក្នុងលទ្ធផល ៥-២ ក្នុងរយៈពេលប្រកួត ១២០នាទី។ អំឡុងការប្រកួតហៀបនឹងបញ្ចប់រយៈពេល ៩០នាទីទៅហើយ ពោលនៅនាទី ៩០+៦ ថៃ បានស្វែងរកគ្រាប់បាល់តាមស្មើ ២-២ មកវិញ បន្ទាប់ពីត្រូវបានក្រុមឥណ្ឌូណេស៊ីនាំមុខ ២-១។ ភាពចលាចលបានកើតឡើងនៅពេលដែលថៃបានរកគ្រាប់បាល់តាមស្មើ ២-២ ដោយក្រុមមន្ត្រី និងគ្រូបង្វឹកបាល់ទាត់ថៃ ក៏ដូចជាកីឡាករ បានរត់អបអរគ្រាប់បាល់នោះ កាត់ពីមុខទីតាំងអង្គុយបម្រុងរបស់ក្រុមឥណ្ឌូណេស៊ី ដែលបង្កជាភាពចលាចល និងប៉ះទង្គិចគ្នាខ្លាំងមួយលើក មុនពេលក្រុមទាំងសងខាង ត្រូវបន្តការប្រកួតក្នុងម៉ោងបន្ថែម ១៥នាទី ២លើក។ ចាប់ផ្តើមការប្រកួតម៉ោងបន្ថែម ១៥នាទី លើកទីមួយ ក្រុមឥណ្ឌូណេស៊ី រកបានឱកាសពីការភ្លាត់ស្នៀតរបស់ខ្សែការពារថៃ ដោយរកបានគ្រាប់បាល់នាំមុខសារជាថ្មីនៅនាទីដំបូងតែម្តង។ ក្រោយរកបានគ្រាប់បាល់នោះ ក្រុមមន្ត្រី និងគ្រូបង្វឹកឥណ្ឌូណេស៊ី ក៏បានអបអរជ័យជម្នះ ដោយបានឌឺដងទៅកាន់ឲ្យក្រុមថៃវិញ ដែលជាហេតុបង្កឱ្យមានការប្រតាយប្រតប់គ្នានៅលើទីលាន រវាងមន្ត្រីគ្រូបង្វឹកក្រុមទាំងសងខាង ព្រមទាំងកីឡាករក្នុងទីលាន និងបម្រុង។ វិញ្ញាសាបាល់ទាត់បុរសអាយុក្រោម ២២ឆ្នាំ ក្នុងព្រឹត្តិការណ៍ស៊ីហ្គេមលើកទី៣២ ដែលកម្ពុជា ធ្វើជាម្ចាស់ផ្ទះ បានបញ្ចប់ទៅដោយក្រុមឥណ្ឌូណេស៊ី ជាម្ចាស់មេដាយមាស ។ ថៃទទួលបានមេដាយប្រាក់ ចំណែកក្រុមការពារតំណែងឯកវៀតណាម ធ្វើបានត្រឹមមេដាយសំរិទ្ធិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7738.txt	ស្ថាប័នអាជ្ញាកណ្តាលអង់គ្លេស បើកការស៊ើបអង្កេត ក្រោយមានការចោទប្រកាន់ថា អាជ្ញាកណ្តាលខ្សែបន្ទាត់បានប្រើកែងដៃលើ Andy Robertson ខ្សែការពារ Liverpool អំឡុងប្រកួត Premier League រវាង Liverpool និង Arsenal នៅ Anfield ថ្ងៃទី៩ ខែមេសា។	ខ្សែការពារសញ្ជាតិស្កុតឡែន ត្រូវបានគេមើលឃើញថា បានទៅជជែកប្រកែកគ្នាជាមួយនឹងមន្រ្តីអាជ្ញាកណ្តាលការប្រកួតទីបួន បន្ទាប់ពីបញ្ចប់ការប្រកួតវគ្គទីមួយ ហើយតាមរយៈវីដេអូឃ្លីបមួយទាក់ទងនឹងរឿងនេះ បានបង្ហាញថាលោក Constantine Hatzidakis ដែលជាអាជ្ញាកណ្តាលនោះ បានច្រាន Robertson ចេញដោយប៉ះចំកែងដៃរបស់លោក នៅពេល Robertson មកចាប់ដៃ។ «PGMOL បានដឹងអំពីឧប្បត្តិហេតុដែលពាក់ព័ន្ធនឹងរឿងរ៉ាវជំនួយការអាជ្ញាកណ្តាលខ្សែបន្ទាត់លោក Constantine Hatzidakis និងកីឡាករខ្សែការពារ Andrew Robertson អំឡុងបញ្ចប់ការប្រកួតវគ្គទីមួយក្នុងការប្រកួតរវាង Liverpool ទល់នឹង Arsenal នៅទឹកដី Anfield។ យើងនឹងត្រួតពិនិត្យឡើងវិញនៅរឿងរ៉ាវទាំងនេះឱ្យបានពេញលេញ។»។ ស្ថាប័នវិជ្ជាជីវៈអាជ្ញាកណ្តាល PGMOL របស់អង់គ្លេស បាននិយាយបែបនេះ។ ការប្រកួតរវាងក្រុម Liverpool និង Arsenal ក្នុងជំនួបដ៏ធំប្រចាំសប្តាហ៍នៃលីគកំពូលអង់គ្លេស ម្ចាសផ្ទះ ហង្សក្រហមបានវាយបកតាមស្មើ ២-២ បន្ទាប់ពីត្រូវបានក្រុមកាំភ្លើងធំស៊ុតបើកឆាក ២គ្រាប់មុននៅក្នុងវគ្គទីមួយ។ នៅពេលដែលមានគេសួរទាក់ទងនឹងរឿងរ៉ាវចោទប្រកាន់ថាអាជ្ញាកណ្តាលប្រើកែងដាក់កូនក្រុមខ្លួន លោក Jurgen Klopp ដែលជាអ្នកចាត់ការក្រុមបាននិយាយថា លោកបានមិនដឹងអំពីរឿងហេតុនោះទេ ហើយអ្នកចាត់ការរូបនេះក៏មិនបានចាប់អារម្មណ៍នោះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7739.txt	Liverpool បំបាក់ក្រុម Leeds United ដោយលទ្ធផល ៦-១ ក្នុងការប្រកួត Premier League សប្តាហ៍ទី៣០ នាកីឡដ្ឋាន Elland Road ថ្ងៃទី១៧ ខែមេសា។ ជ័យជម្នះនេះ ធ្វើឱ្យអ្នកចាត់ការក្រុមហង្សក្រហមលោក Jurgen Klopp រំភើបចិត្ត និងសរសើរកូនក្រុមមានទម្រង់ប្រកួតល្អបំផុតប្រចាំរដូវកាល ២០២២-២៣។	ជ័យជម្នះរបស់ Liverpool លើ Leeds United ជាការប្រកួតឈ្នះក្នុងលទ្ធផលដ៏ច្រើនលើកដំបូង ចាប់តាំងពីពួកគេបានបំបាក់ក្រុម Manchester United ៧-០ កាលពីដើមខែមីនាមក។ យកឈ្នះលទ្ធផល ៦-១ បានជួយឱ្យ Liverpool បន្តក្តីសង្ឃឹមប្រដេញតាមប្រជែងក្រុមចំណាត់ថ្នាក់កំពូលទាំង ៤ ដើម្បីកៅអី Champions League រដូវកាលក្រោយ ខណៈរុញច្រាន Leeds ឱ្យខិតជិតតំបន់កាត់ចោល។ នាសន្និសីទកាសែតក្រោយបញ្ចប់ការប្រកួតលោក Klopp សរសើរការបង្ហាញទម្រង់លេងរបស់កូនក្រុមថាជាការលេងល្អបំផុតក្នុងរដូវកាល ២០២២-២៣ នេះ។ «ខ្ញុំគិតថាវាជាការប្រកួតល្អបំផុតនៅក្នុងរដូវកាលនេះ ហើយវាក៏ខុសពីការប្រកួតដទៃផ្សេងទៀត។ យើងបានបង្កើតនូវកំហុសជាច្រើន ការរកគ្រាប់បាល់ ការវាយបកការដាក់សម្ពាធ នេះជាប្រកួតល្អបំផុតដែលយើងមិនធ្លាប់មានមកជាយូរ។ យើងបានឆ្លងកាត់គ្រាលំបាក យើងរបូតគ្រាប់បាល់ជាច្រើន ប៉ុន្តែថ្ងៃនេះរឿងនេះបានកើតឡើង វាជាអ្វីដែលយើងចង់បាន ជាភាពខ្លាំងគឺការគ្រប់គ្រងការប្រកួតតែម្តង។»។ លោក Klopp បាននិយាយប្រាប់ទូរទស្សន៍ Sky Sports បែបនេះ។ រដូវកាល ២០២២-២៣ Liverpool ក៏បានបំបាក់ក្រុម AFC Bournemouth ក្នុងលទ្ធផលដ៏ធំបំផុតសម្រាប់ពួកគេនៅក្នុងការប្រកួតក្របខណ្ឌ Premier League និងបានបំបាក់ក្រុម Rangers លទ្ធផល ៧-១ នៅក្នុងការប្រកួតក្របខណ្ឌ Champions League។ ទោះយ៉ាងណាលោក Klopp បាននិយាយបញ្ជាក់ថាលោកតែងតែវិនិច្ឆ័យទៅលើទម្រង់លេងរបស់កីឡាករ ជាជាងការស៊ុតគ្រាប់បាល់ដែលពួកគេរកបាន។ Liverpool បច្ចុប្បន្នស្ថិតនៅចំណាត់ថ្នាក់លេខ ៨ នៃតារាង Premier League ដោយរកបាន៤៧ពិន្ទុ តាមពីក្រោយក្រុមលេខ៤ Newcastle United ចំនួន៩ពិន្ទុ។ ការប្រកួតលីគកំពូលអង់គ្លេសរបស់ Liverpool រដូវកាល២០២២-២៣ នៅសល់៨ប្រកួតទៀតប៉ុណ្ណោះនឹងបញ្ចប់រដូវកាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_774.txt	ប្រធានាធិបតីកូរ៉េខាងត្បូង លោក យូន សុកយ៉ល នៅថ្ងៃទី១៧ ខែសីហា បានអះអាងថា រដ្ឋាភិបាលក្រុងសេអ៊ូល មិនអាចផ្តល់ការធានាផ្នែកសន្តិសុខសម្រាប់ក្រុងព្យុងយ៉ាងបានទេ។ យ៉ាងណាមិញ កូរ៉េខាងត្បូង ក៏មិនចង់ឱ្យស្ថានភាពបច្ចុប្បន្ននៅកូរ៉េខាងជើងផ្លាស់ប្តូរ ដោយគ្មានហេតុផល ឬដោយកម្លាំងទ័ពឡើយ។	ទំនាក់ទំនងអន្តរកូរ៉េ នៅតែមិនទាន់មានភាពល្អប្រសើរឡើយ បើទោះរដ្ឋាភិបាលកូរ៉េខាងត្បូង បានប្តូរក្បាលម៉ាស៊ីននៅក្នុងខែឧសភា កន្លងមកក៏ដោយ។ ក្នុងសន្និសីទសារព័ត៌មានមួយស្របពេលចូលកាន់តំណែងជាប្រធានាធិបតីបាន១០០ថ្ងៃ លោក យូន សុកយ៉ល បានបញ្ជាក់ជាថ្មីពីបញ្ហាអន្តរកូរ៉េ។ «ការធានាសន្តិសុខ ជាអ្វីដែលរដ្ឋាភិបាលកូរ៉េខាងត្បូងមិនអាចធ្វើបានឡើយ»។ លោកយូន បានសង្កត់ធ្ងន់បែបនេះ នៅថ្ងៃទី១៧ ខែសីហា ដោយបន្តថា ប៉ុន្តែរដ្ឋាភិបាលកូរ៉េខាងត្បូង មិនចង់ឱ្យស្ថានភាពបច្ចុប្បន្នរបស់ក្រុងព្យុងយ៉ាងផ្លាស់ប្តូរ ដោយគ្មានហេតុផល និងដោយកម្លាំងយោធាឡើយ។ នេះបើតាមការចុះផ្សាយរបស់ទីភ្នាក់ងារព័ត៌មាន Yonhap។ កន្លងមក មេដឹកនាំកូរ៉េខាងត្បូងរូបនេះ បានដាក់ចេញផែនការជួយកែលម្អសេដ្ឋកិច្ចកូរ៉េខាងជើង តាមរយៈគម្រោងវិនិយោគធំៗ និងហេដ្ឋារចនាសម្ព័ន្ធជាច្រើន ក្នុងករណីប្រទេសជិតខាងរបស់ខ្លួនមួយនេះ លុបចោលកម្មវិធីនុយក្លេអ៊ែរ។ លោកយូន ក៏បានសន្យាជួយពង្រីកផលិតផលកសិកម្ម ធ្វើទំនើបកម្មមន្ទីរពេទ្យ រចនាសម្ព័ន្ធវេជ្ជសាស្រ្ត និងអនុវត្តការវិនិយោគអន្តរជាតិសម្រាប់កូរ៉េខាងជើងផង។ សូមបញ្ជាក់ថា កូរ៉េខាងត្បូង ក្រោមការដឹកនាំរបស់លោកយូន បានបង្ហាញចំណាត់ការដ៏តឹងរ៉ឹងនៅចំពោះមុខកូរ៉េខាងជើង។ ថ្មីៗនេះ បន្ទាប់ពីក្រុងព្យុងយ៉ាងបាញ់មីស៊ីលប៉ាលីស្ទិកទៅក្នុងសមុទ្រខាងកើត ក្រុងសេអ៊ូល ជាមួយសម្ព័ន្ធមិត្តបានបាញ់មីស៊ីលទៅសមុទ្រខាងកើតដែរ ដើម្បីបង្ហាញសាច់ដុំរបស់ខ្លួន។ មិនតែប៉ុណ្ណោះ កូរ៉េខាងត្បូង បានសម្ញែងយន្តហោះចម្បាំងរបស់ខ្លួនថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7740.txt	Barcelona បន្តនាំមុខកំពូលតារាងក្របខណ្ឌ La Liga ចំនួន ១៣ពិន្ទុដដែលបើទោះជាប្រកួតត្រឹមស្មើ ០-០ ទល់ក្រុម Girona ក្នុងទឹកដី Camp Nou នៅថ្ងៃទី១០ ខែមេសា។ លោក Xavi Hernandez មិនពេញចិត្តចំពោះលទ្ធផលនេះ ព្រោះចង់បានពិន្ទុដើម្បីបន្ថែមការនាំមុខដាច់នៅកំពូលតារាងឱ្យកាន់តែឆ្ងាយពីក្រុមគូប្រជែង Real Madrid។	បន្ទាប់ពីការប្រកួតស្មើ ០-០ រួចមក បានរុញច្រាន Barca កើន ៧២ពិន្ទុ ពីការប្រកួតចំនួន ២៨លើក ឈរពីលើក្រុមលេខពីរ Real Madrid ដែលរកបាន៥៩ពិន្ទុ។ ក្រុម Girona បច្ចុប្បន្នស្ថិតនៅចំណាត់ថ្នាក់លេខ ១១ ដែលមាន ៨ពិន្ទុផុតពីក្រុមកាត់ចោល។ មុនការប្រកួតលោក Xavi បានរំពឹងថានឹងអាចរកបានពិន្ទុបន្ថែមទៀតពីការប្រកួតក្នុងទឹកដីខ្លួន បន្ទាប់ពីរងបរាជ័យក្រោមថ្វីជើង Real Madrid ៤-០ ក្នុងជំនួបពានរង្វាន់ Copa del Rey នៅវគ្គពាក់កណ្តាលផ្តាច់ព្រ័ត្រកាលពីសប្តាហ៍មុន។ ប៉ុន្តែកូនក្រុមរបស់លោក Xavi ជួបបញ្ហាដោយមិនអាចបំបែករនាំងការពារដ៏រឹងមាំរបស់ក្រុម Girona បាន ដើម្បីអាចបង្កើនគម្លាតពិន្ទុនៅ La Liga។ «វាគឺជាការប្រកួតដ៏តានតឹង Girona ពិតជាលេងបានល្អខ្លាំង យើងក៏ធ្វើបានល្អក្នុងការដាក់សម្ពាធ ប៉ុន្តែយើងមិនអាចរកបានគ្រាប់បាល់។ វាជារឿងដ៏ខកចិត្តមួយ ព្រោះយើងចង់បានការបង្កើនគម្លាតពិន្ទុ ១៥ពិន្ទុដាច់ពី Real Madrid ប៉ុន្តែនេះគឺជាបាល់ទាត់ ខ្ញុំគិតថាអ្នកត្រូវតែឱ្យតម្លៃចំពោះការឈរនៅកំពូលតារាងដែលយើងកំពុងតែនៅ។»។ Xavi បានប្រាប់ទៅកាន់អ្នកកាសែតបែបនេះ។ ការប្រកួតបន្ទាប់របស់ក្រុម Barcelona នឹងធ្វើដំណើរទៅជួបតទល់ជាមួយនឹងក្រុម Getafe នៅថ្ងៃទី១៥ ខែមេសា នៃជំនួបក្របខណ្ឌ La Liga ខណៈដែលក្រុម Girona នឹងត្រូវស្វាគមន៍ក្រុមបាតតារាង Elche នៅថ្ងៃទីដូចគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7741.txt	ក្រុមកីឡាកររបស់ Manchester United គួរតែពង្រឹងនូវភាពស៊ីសង្វាក់គ្នា ឱ្យស្ថិតស្ថេរនៅក្នុងចំណោមក្លិបក្នុងក្របខណ្ឌ Premier League។ លោក Erik ten Hag អ្នកចាត់ការក្រុមបាននិយាយបែបនេះថ្ងៃទី៧ ខែមេសា។	នៅការប្រកួតក្នុងលីគ ២លើកចុងក្រោយ Man United រកភាពអាម៉ាស់ដោយរងបរាជ័យក្រោមថ្វីជើងក្រុម Newcastle United លទ្ធផល ២-០ ប៉ុន្តែក្រុមបិសាចក្រហមក៏បានវិលត្រលប់មកយកឈ្នះការប្រកួតលើក្រុម Brentford លទ្ធផល ១-០ ឡើងវិញ ដែលនាំឱ្យពួកគេរកបាន ៥៣ពិន្ទុឡើងឈរលេខ ៤កំពូលតារាង។ ទោះយ៉ាងណា នៅពេលត្រូវបានគេសួរអំពីការលេងរបស់ក្រុមក្នុងជំនួបទល់ Brentford លោក Ten Hag បានឆ្លើយតបដោយសង្កត់ធ្ងន់ថា ជារឿងសំខាន់បំផុតដែលក្រុមត្រូវតែបំពេញ គឺការលេងឱ្យអស់ពីសមត្ថភាព។ «រឿងនេះត្រូវតែធ្វើឱ្យមានស្តង់ដា អ្នកត្រូវតែធ្វើវាដោយភាពទទួលខុសត្រូវរបស់អ្នក ដើម្បីនាំមកលទ្ធផលនៅពេលលេងសម្រាប់ Manchester United។ អ្នកត្រូវតែទទួលខុសត្រូវ ហើយនេះជាការទាមទាឱ្យមានភាពស៊ីសង្វាក់គ្នានិងឱ្យវានៅស្ថិតស្ថេរជានិច្ច យើងត្រូវតែធ្វើវាឱ្យមានស្តង់ដា ព្រោះវាជាវប្បធម៍ ហើយអ្នកត្រូវតែធ្វើវារាល់ពេល។»។ លោក Ten Hag បាននិយាយដាស់តឿនកូនក្រុមបែបនេះ មុនការប្រកួតទល់ក្រុម Everton។ ក្រុមបិសាចក្រហមនឹងត្រូវជួបតតាំងជាមួយនឹងក្រុម Everton សម្រាប់ដំណើរនៃការប្រកួតក្របខណ្ឌ Premier League នាថ្ងៃទី៨ ខែមេសា វេលាម៉ោង ៦:៣០ល្ងាចនេះ។ ក្រុម Everton ៤ប្រកួតចុងក្រោយ មិនទាន់ស្គាល់បរាជ័យ ខណៈ ២ប្រកួតចុងក្រោយពួកគេស្មើ Chelsea និង Tottenham Hotspur។ សម្រាប់ការប្រកួតនេះទៀតសោតលោក Ten Hag ក៏បានបង្ហើបដែរថាខ្សែបម្រើ Christian Eriksen អាចនឹងវិលត្រលប់មកជួយក្រុមឡើងវិញ ខណៈដែលខ្សែការពារ Luke Shaw គ្មានវត្តមាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7742.txt	កិច្ចសន្យាក្នុងវិស័យបាល់ទាត់ សម្រាប់ប្រជែងគ្នាដេញថ្លៃកីឡាករល្អៗ ដើម្បីនាំមកចូលរួមក្រុម គឺជារឿងសំខាន់។ ការប្រជែងចុះកិច្ចសន្យាលើកីឡាករ សម្រាប់ការផ្តល់កុងត្រាថ្មីទាំងនោះ ទម្រាំតែអាចអន្ទងចិត្តកីឡាករបាន។ ក្លិបខ្លះក៏បានយល់ព្រមនូវកិច្ចព្រមព្រៀងដ៏ចម្លែកៗមួយចំនួនបន្ថែមទៀត ជាមួយនឹងកីឡាករផ្ទាល់។	កិច្ចសន្យាកីឡា ក៏ជាការលើកទឹកចិត្តដល់កីឡាករឱ្យយល់ព្រមមកចូលរួមក្រុម ។ ក្លិបខ្លះសុខចិត្តខាតបង់ថវិកា ក្នុងការនាំយកកីឡាករ ដែលពួកគេចង់បាន ដោយសារតែកិច្ចសន្យា ដែលមានរបៀបចម្លែកទាំងអស់នេះ ហើយកីឡាករខ្លះក៏ធ្វើតាមអ្វីដែលខ្លួនគេចង់បានតែប៉ុណ្ណោះ ដើម្បីការប្រកួតប្រជែង។ ខាងក្រោមនេះជាកីឡាករ ៥នាក់ដែលមានកិច្ចសន្យាដ៏ចម្លែកបំផុតក្នុងប្រវត្តិសាស្ត្របាល់ទាត់៖ ១. កិច្ចសន្យា«ប្រពន្ធខ្ញុំចង់បានថ្នាក់រៀនធ្វើម្ហូប» អ្វីដែលត្រូវបានមើលឃើញថា ជាចំណុចខុសមកដល់សព្វថ្ងៃនេះ គឺនៅពេលដែលក្លិប Eintracht Frankfurt ត្រូវបានបង្ខំឱ្យរៀបចំថ្នាក់រៀនធ្វើម្ហូបមួយ សម្រាប់ប្រពន្ធរបស់កីឡាករ Rolf-Christel Guie-Mien ដែលជាផ្នែកមួយនៃកិច្ចសន្យា ដើម្បីការយល់ព្រមសម្រាប់ទៅលេងនៅក្លិបអាល្លឺម៉ង់។ កីឡាករសញ្ជាតិកុងហ្គោ ក៏បានអះអាងថា ប្រពន្ធរបស់គេបានទាមទាររឿងទាំងនេះ ព្រោះដើម្បីជួយរូបគេអាចសម្របខ្លួនបានលឿន នៅក្នុងទឹកដីអាល្លឺម៉ង់។ ២. កិច្ចសន្យា«រាល់ការធ្វើដំណើរគឺនៅលើផ្ទៃដី» Dennis Bergkamp ជាវីរបុរសមួយរូប សម្រាប់ប្រវត្តិសាស្ត្របាល់ទាត់អង់គ្លេស ដែលលោកបានចូលរួមលេងឱ្យក្រុមArsenal នៅក្នុងក្របខណ្ឌ Premier League។ លោក Bergkamp ជាកីឡាករសញ្ជាតិហូឡង់ ដែលមានទេពកោសល្យខ្លាំងក្នុងការលេងបាល់ទាត់ ប៉ុន្តែរឿងមួយដែលធ្វើឱ្យលោកមានអារម្មណ៍មិនល្អ និងតែងរំខានអារម្មណ៍លោករហូតនោះ គឺការជិះយន្តហោះ។ នៅក្នុងកិច្ចសន្យាមួយជាមួយក្រុម Arsenal លោក Bergkamp បានបញ្ជាក់ថា លោកនឹងមិនចូលរួមជាផ្នែកណាមួយជាមួយនឹងក្រុមរបស់ Arsenal ឡើយ ដែលពួកគេត្រូវធ្វើដំណើរតាមផ្លូវអាកាស ដើម្បីទៅដល់គោលដៅសម្រាប់ការប្រកួត។ អតីតកីឡាករធ្លាប់ឈ្នះ Premier League ចំនួន ៣លើក ជ្រើសរើសការធ្វើដំណើរតាមរយៈរថភ្លើង គឺក៏មធ្យោបាយធ្វើដំណើរផ្សេង ដែលស្ថិតនៅលើផ្ទៃដីតែប៉ុណ្ណោះ។ ៣. កិច្ចសន្យា«ការធ្វើដំណើរទៅក្នុងលំហរ» លោក Stefan Schwarz អតីតកីឡាករស៊ុយអែត និងក្រុម Sunderland បានចូលរួមជាមួយនឹងក្រុមស្ថិតនៅក្របខណ្ឌលីគកំពូលអង់គ្លេសកាលនោះ ដោយនៅក្នុងកិច្ចសន្យារបស់លោក គឺតម្រូវឱ្យក្លិបសម្រេចក្តីស្រមៃរបស់លោក ដើម្បីអាចក្លាយជាមនុស្សដែលអាចធ្វើដំណើរទៅក្នុងលំហរ។ ប៉ុន្តែទោះជាយ៉ាងណាក្លិប Sunderland បានបដិសេធមិនអនុញ្ញាតឱ្យកីឡាកររូបនោះ អាចធ្វើដំណើរទៅកាន់លំហរ តាមក្តីស្រមៃរបស់រូបគេឡើយ។ ៤. កិច្ចសន្យា«ក្លិបរ៉ាប់រងរាល់ការចំណាយសម្រាប់មិត្តភក្ក័ Neymar និងអាចវិលត្រលប់ទៅកាន់ក្លិបចាស់វិញ» Neymar ចាប់ផ្តើមភាពល្បីល្បាញខ្លាំងបំផុតនៅក្រុម Barcelona ដោយផ្លាស់ពីក្រុម Santos របស់ប្រេស៊ីល ហើយNeymar ក៏ធ្លាប់ត្រូវបានក្រុម Real Madrid ទាក់ទងផងដែរ។ ក្នុងកិច្ចព្រមព្រៀងដែលបានធ្វើឡើងរវាង Neymar និង Barcelona មានឃ្លាមួយបាននិយាយថា ក្លិប Barca យល់ព្រមចំពោះការអនុញ្ញាតឱ្យមិត្តភក្ក័របស់ Neymar ហោះមកពីប្រេស៊ីលរៀងរាល់ ២ខែម្តង ដើម្បីមកចំណាយពេលលំហែជាមួយនឹងខ្សែប្រយុទ្ធសញ្ជាតិប្រេស៊ីល។ រាល់ការចំណាយទាំងអស់របស់មិត្តភក្ក័ Neymar ក៏ត្រូវបានក្លិបចេញលុយ ក្នុងការធ្វើដំណើរទាំងអស់។ កិច្ចសន្យាមួយទៀតដែល Neymar ទាមទារក្រោយពេលផ្លាស់ទៅកាន់ក្លិប Paris Saint Germain ដែលជាតម្លៃបំបែកកំណត់ត្រាប្រចាំពិភពលោក មិនទាន់មិនកីឡាករណាបំបែកបាន។ ក្នុងកិច្ចសន្យានោះ មានឃ្លាមួយបាននិយាយថា Neymar នឹងអាចវិលត្រលប់ទៅកាន់ទឹកដីអេស្ប៉ាញវិញ បន្ទាប់ពីចប់កុងត្រា។ ៥. កិច្ចសន្យា«តម្រូងការអាហារចាំបាច់» អតីតកីឡាករ Cardiff City ម្នាក់ឈ្មោះ Sam Hamman ក៏ធ្លាប់មានកេរ្តិ៍ឈ្មោះល្អផងដែរក្នុងវិស័យបាល់ទាត់។ កីឡាករសញ្ជាតិអង់គ្លេសបានចុះកិច្ចសន្យា ដោយរូបគេបានតម្រូវឱ្យក្លិបធ្វើម្ហូបបែបលីបង់ ដែលការចម្អិនអាហារ ដោយប្រើប្រាស់ពងស្វាសរបស់សត្វចៀមចំនួន ២គ្រាប់ សម្រាប់ហូបរាល់មុនពេលថ្ងៃការប្រកួត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7743.txt	ប្រទេសរុស្ស៊ីកំពុងពិភាក្សាជាមួយសហព័ន្ធកីឡាបាល់ទាត់អឺរ៉ុប (UEFA) អំពីការដកបម្រាមដែលបានហាមឃាត់លើក្រុមកីឡាបាល់ទាត់រុស្ស៊ី មិនឱ្យមានការប្រកួតក្នុងតំបន់ បន្ទាប់ពីប្រទេសរុស្ស៊ីបានវាយលុកប្រទេសអ៊ុយក្រែន។ បើតាមទីភ្នាក់ងារព័ត៌មានរុស្ស៊ី Tass បានដកស្រង់សម្តីមន្ត្រីជាន់ខ្ពស់របស់សហព័ន្ធបាល់ទាត់រុស្ស៊ី (RFU) ថ្ងៃទី១៨ ខែមេសា ថាកិច្ចចរចាមានភាពតានតឹងខ្លាំង។	RFU ត្រូវបានស្ថាប័នបាល់ទាត់ពិភពលោក FIFA និង UEFA សម្រេចចិត្តកាលពីខែកុម្ភៈ ឆ្នាំ ២០២២ ហាមឃាត់រាល់ការប្រកួតអន្តរជាតិនានារបស់ក្រុមបាល់ទាត់រុស្ស៊ី និងក្លិបក្នុងប្រទេសរុស្ស៊ី បន្ទាប់ពីប្រទេសរុស្ស៊ីបានបើកការវាយលុកចូលប្រទេសអ៊ុយក្រែន។ ក្រោយមានការដាក់បម្រាមពី FIFA និង UEFA មក RFU ធ្លាប់បាននិយាយថាខ្លួនបានពិចារណាចង់ផ្លាស់ប្តូរពីសមាជិកសហព័ន្ធបាល់ទាត់អឺរ៉ុប ទៅចូលរួមធ្វើជាសមាជិកសហព័ន្ធបាល់ទាត់អាស៊ី (AFC) វិញ។ «យើងបានចរចាជាមួយ UEFA អំពីការដកបម្រាមហាមឃាត់ដែលបានដាក់ពេលកន្លងមកនោះចេញវិញ។ ប៉ុន្តែកិច្ចចរចាពិតជាមានភាពតានតឹងខ្លាំង ទាំងនេះគឺជាកិច្ចសន្ទនាដ៏វែងឆ្ងាយដែលនឹងត្រូវបន្តគ្រប់ពេលវេលា ហើយ UEFA មិនចង់ឱ្យសហព័ន្ធ RFU ចាកចេញឡើយ ហើយ RFU ក៏មិនចង់ចាកចេញដូចគ្នា។»។ នេះបើតាមការផ្សាយរបស់ទីភ្នាក់ងារសារព័ត៌មានរុស្ស៊ី Tass បានស្រង់សម្តីរបស់អគ្គលេខាធិការសហព័ន្ធ RFU លោក Maxim Mitrofanov។ បើតាមសម្តីមួយចំនួនរបស់លោក Aleksander Ceferin ប្រធាន UEFA ក្នុងខែមេសានេះ ការលើកលែងបម្រាមលើរុស្ស៊ីពិតជាលំបាកខ្លាំង រហូតទាល់តែសង្គ្រាមរុស្ស៊ីនិងអ៊ុយក្រែនបញ្ចប់សិន។ ចំណែកបើតាមការអះអាងរបស់អគ្គលេខាធិការ RFU លោក Mitrofanov នាកិច្ចប្រជុំរវាង RFU និង UEFA លោក Ceferin មិនបានលើកឡើងអំពីបញ្ហាអ្វីថ្មីឡើយ ជុំវិញការដកបម្រាមរុស្ស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7744.txt	ការប្រកួតប្រជែងដេញថ្លៃការទិញក្លិបបិសាចក្រហម Manchester United នឹងតម្រូវឱ្យដាក់សំណើរនៃការដេញថ្លៃទិញក្លិបដំណាក់កាលជុំទីបីនៅចុងខែមេសា។	កាលពីខែមុន ម្ចាស់ធនាគារកាតា ព្រះអង្គម្ចាស់ Sheikh Jassim Bin Hamad Al Thani និងមហារសេដ្ឋីសញ្ជាតិអង់គ្លេស Jim Ratchliff នាក់ទាំងពីរបានដាក់សំណើរក្នុងការដេញថ្លៃទិញក្លិបបិសាចក្រហមសម្រាប់ដំណាក់កាលជុំទីពីរដូចគ្នា។ ការដាក់សំណើពីបេក្ខភាពដទៃជាច្រើនផ្សេងទៀត ត្រូវបានខាងស្ថាប័នគ្រប់គ្រងលើការដេញថ្លៃក្លិបបិសាចក្រហមទទួលបានរួចរាល់ហើយកាលពីប៉ុន្មានសប្តាហ៍មុន ប៉ុន្តែព្រះអង្គម្ចាស់ Sheikh Jassim និងលោក Ratchliff នៅតែជាបេក្ខភាពឈានមុខគេដែលអាចទិញក្លិបពីក្រោមការគ្រប់គ្រងរបស់គ្រួសារ Glazers។ ក្លិបបិសាចក្រហមត្រូវបានគ្រួសារ Glazer ទិញក្នុងឆ្នាំ ២០០៥ ក្នុងតម្លៃ ៧៩០លានផោន (៩៨០លានដុល្លារ) ប៉ុន្តែកាលពីចុងឆ្នាំ ២០២២ គ្រួសារ Glazer បានប្រកាសលក់ក្លិបបិសាចក្រហម ដោយលើកហេតុផលថាចង់រកអ្នកឧបត្ថម្ភថ្មីដល់ក្លិប។ បើតាមការផ្សាយរបស់កាសែតកីឡាធំៗជាច្រើនលើពិភពលោក ក្រុមហ៊ុនកាតា បានដាក់សំណើរប្រមាណជាង ៥ពាន់លានផោត (៦,២ពាន់លានដុល្លារ) ដើម្បីទិញផ្តាច់កម្មសិទ្ធិក្លិបបិសាចក្រហមតែម្តង។ ចំណែកលោក Ratcliffe វិញ សម្រាប់ក្លិបដែលលោកស្រលាញ់តាំងពីនៅវ័យកុមារមួយនេះ លោកចង់ទិញត្រឹមតែភាគហ៊ុនចំនួន ៦៩ភាគរយតែប៉ុណ្ណោះនៃក្លិប។ បេក្ខភាពសហគ្រិនហ្វាំងឡង់ Thomas Zilliacus ដែលបានដាក់ការដេញថ្លៃកាលជុំទីពីរ មកដល់ពេលនេះបានសម្រេចដកខ្លួនចេញ ដោយលើកឡើងនូវមូលហេតុថា ការពន្យាពេលដេញថ្លៃនឹងធ្វើឱ្យពិបាកដល់ម្ចាស់ថ្មីក្នុងការកសាងក្រុមដើម្បីជ័យជម្នះ។ គ្រួសារ Glazer សព្វថ្ងៃកាន់ភាគហ៊ុនធំក្លិបម្ចាស់ជើងឯកលីគកំពូលអង់គ្លេស២០សម័យ ចំនួន៦៩ភាគរយ។ ក្លិបមានមូលដ្ឋានក្នុងក្រុង Manchesterមួយនេះ ត្រូវបានគ្រួសារអ្នកជំនួញអាម៉េរិកទិញយកកាលពីឆ្នាំ២០០៥ ក្នុងតម្លៃមិនដល់៩៧០លានដុល្លារផង។ របាយការណ៍របស់ក្រុមហ៊ុន Deloitte (ក្រុមហ៊ុនព្រឹក្សាពន្ធ និងហិរញ្ញវត្ថុ) ដែលមានមូលដ្ឋាននៅអង់គ្លេស ចាត់តាំងក្លិប Man Utd ជាក្លិបកីឡាបាល់ទាត់មានជាងគេទី៤លើលោក។ ក្លិប Man Utd ក៏ត្រូវបានគេចាត់ទុកថាជាទ្រព្យសម្បត្តិដ៏មានតម្លៃបំផុត ក្នុងចំណោមវិស័យកីឡាទាំងអស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7745.txt	ក្រុម Real Madrid បានប្រកួតយកឈ្នះលើក្រុម Chelsea ដែលមានកីឡាករត្រឹម ១០នាក់ក្នុងលទ្ធផល ២-០ នៃជំនួបពានរង្វាន់ UEFA Champions League វគ្គ ៨ក្រុមចុងក្រោយជើងទីមួយ។ ចំណែកការប្រកួតក្រុមជើងខ្លាំងមកពីអ៊ីតាលីចំនួន ២ ដោយ AC Milan ឆ្មក់បានជ័យជម្នះលើ SSC Napoli លទ្ធផល ១-០។	ការស្វាគមន៍ក្រុមតោខៀវនៅទឹកដីទីក្រុងម៉ាឌ្រីដ ប្រទេសអេស្ប៉ាញ កីឡាករខ្សែប្រយុទ្ធ Karim Benzema បានស៊ុតបើកឆាកនាំមុខឱ្យក្រុមម្ចាស់ផ្ទះមុននៅត្រឹមនាទី ២១ ដែលជាការស៊ុតបាល់បន្ថែមក្រោយពីការស៊ុតរបស់ខ្សែប្រយុទ្ធមិត្តរួមក្រុម Vinicius Jr ស៊ុតទៅត្រូវបានអ្នកចាំទី Kepa Arrizabalaga សង្រ្គោះបានម្តង។ ស៊ុតបាល់ចូលទល់ Chelsea គ្រាប់បាល់នោះជាគ្រាប់ទី៩០ ប្រចាំនៅក្នុង Champions League សម្រាប់កីឡាករសញ្ជាតិបារាំង និងជាក្រុមទី១១ ដែលរូបគេបានស៊ុតចូលទល់ក្រុមនៅអង់គ្លេស។ ក្លិប Chelsea ហាក់ធ្វើមិនសូវបានល្អក្នុងការប្រកួត រហូតនៅក្នុងនាទី ៥៩ កីឡាករខ្សែការពារស្លាបឆ្វេរ Ben Chilwell ទទួលបានកាតក្រហម បន្ទាប់ពីបានបង្កកំហុសប៉ះទង្គិចលើកីឡាករ Rodrygo ដោយការចាប់ទាញអាវ ខណៈពេលកីឡាករវ័យក្មេងសញ្ជាតិប្រេស៊ីលកំពុងតែសម្លឹងមើលឱកាសស៊ុតបាល់បញ្ចូលទី។ ទោះជាយ៉ាង ការសម្រុកដ៏ខ្លាំងពីសំណាក់ក្រុមម្ចាស់ការពារតំណែងជើងឯក ធ្វើបានលទ្ធផលបន្ថែមនៅនាទី ៧៤ ដោយកីឡាករ Marcos Asensio អាចស៊ុតរកបានគ្រាប់បាល់បន្ថែម ១គ្រាប់ទៀត ដែលជាការបញ្ជូនបានយ៉ាងល្អពីសំណាក់ Vinicius Jr។ ជ័យជម្នះក្នុងទឹកដី Santiago Bernabeu បានជួយឱ្យក្រុមម្ចាស់ជើងឯក UCL ១៤ សម័យ មានភាគរយខ្ពស់ក្នុងដៃដើម្បីឆ្លងទៅកាន់វគ្គបន្ទាប់ទៀត និងជាឱកាសល្អសម្រាប់ពួកគេក្នុងការប្រកួតនៅជើងទីពីរនាទឹកដី Stamford Bridge នៅថ្ងៃទី១៨ ខែមេសាខាងមុខ។ ដោយឡែកសម្រាប់ការប្រកួតគូដទៃទៀត ក្រុមជើងខ្លាំងចំនួន ២ មកពីអ៊ីតាលីដូចគ្នា ក្រុម AC Milan បានយកឈ្នះលើ SSC Napoli ក្នុងលទ្ធផល ១-០។ ការប្រកួតរវាងក្រុមទាំងពីរពោរពេញទៅដោយភាពតានតឹងយ៉ាងខ្លាំង បើទោះកីឡាករ Ismael Bennacer អាចស្វែករកការនាំមុខមុន ១គ្រាប់នៅនាទី៤០ មកក្តី។ ជាក្រុមមកពីអ៊ីតាលី ហើយប្រជែងគ្នាខ្លាំងទាំងនៅក្នុងលីគ ក្រុមទាំងពីរបញ្ចប់លទ្ធផល ១-០ ទៅដោយភាពចម្រូងចម្រាស់នៃការប៉ះទង្គិចគ្នា ដោយក្នុងការប្រកួតកីឡាករលើទីលានរបស់ក្រុមទាំងពីរទទួលបានកាតលឿងសរុបចំនួន ១១កាត់ និងកាតក្រហម១ ទៅលើកីឡាករក្រុម Napoli៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7746.txt	គណៈកម្មាធិការអូឡាំពិកវៀតណាម (VOC) អះអាងថាខ្លួនធូរការចំណាយរហូតដល់ ៥ម៉ឺនដុល្លារក្នុងមួយថ្ងៃនៅក្នុងព្រឹត្តិាការណ៍ស៊ីហ្គេមលើកទី៣២ ដោយសារតែម្ចាស់ផ្ទះកម្ពុជាមិនយកប្រាក់លើថ្លៃស្នាក់នៅ ហូបចុក ទៅលើប្រតិភូកីឡាទាំងអស់។ នេះបើតាមការចេញផ្សាយរបស់សារព័ត៌មានវៀតណាម VN.Express នៅថ្ងៃទី១៩ ខែមេសា។	ម្ចាស់ផ្ទះកម្ពុជានឹងផ្តល់អាហារ កន្លែងស្នាក់នៅ និងដឹកជញ្ជូនដល់គណៈប្រតិភូកីឡាស៊ីហ្គេមមកពីបណ្តាប្រទេសក្នុងតំបន់អាស៊ីអាគ្នេយ៍ ដែលបានចុះឈ្មោះមកចូលរួមព្រឹត្តិការណ៍កីឡាអាស៊ីអាគ្នេយ៍លើកទី៣២ ឆ្នាំ២០២៣។ នេះជារឿងមិនធ្លាប់មានក្នុងប្រវត្តិសាស្ត្រស៊ីហ្គេម ក្រោយម្ចាស់ផ្ទះកម្ពុជា មិនតម្រូវឱ្យប្រតិភូពីបណ្តាប្រទេសចូលរួមទាំងអស់បង់ថ្លៃ ៥០ដុល្លារម្នាក់ក្នុងមួយថ្ងៃ ដូចប្រទេសអាស៊ីអាគ្នេយ៍មុនៗរៀបចំឡើយ។ ការសម្រេចមិនយកប្រាក់ថ្លៃហូបចុក ស្នាក់នៅ និងដឹកជញ្ជូនរបស់ម្ចាស់ផ្ទះកម្ពុជានេះ បានជួយសម្រួលលើការចំណាយរបស់ប្រទេសចូលរួមច្រើនផងដែរ។ ភាគីវៀតណាម តាមរយៈ VOC បានបង្ហាញតួលេខពីការចំណេញលើការចំណាយខាងលើក្នុងចំនួនច្រើនគួរសម។ យោងតាមការផ្សាយរបស់ VN Express តាមការគណនាមុនការប្រកួត គណៈប្រតិភូកីឡាវៀតណាមដែលមានចំនួនសរុប ១០០៣នាក់នឹងសន្សំបានជាង «៥ម៉ឺនល្លារក្នុងមួយថ្ងៃ»។ ចំណែកសារព័ត៌មានរបស់វៀតណាម Zing.VN បានចុះផ្សាយនៅថ្ងៃទី១៩ ខែមេសា ថា ការមិនយកប្រាក់របស់កម្ពុជា នាំឱ្យវៀតណាមចំណេញលើការចំណាយពេញមួយព្រឹត្តិការណ៍ស៊ីហ្គេមលើកទី៣២នេះ ប្រមាណកន្លះលានដុល្លារ។ កន្លងមករាជរដ្ឋាភិបាលកម្ពុជាក៏បានសម្រេចមិនយកថ្លៃសិទ្ធិផ្សាយរបស់ទូរទស្សន៍ និងបានប្រកាសឱ្យមហាជនចូលទស្សនាដោយឥតគិតថ្លៃគ្រប់ព្រឹត្តិការណ៍ក្នុងការប្រកួតផងដែរ។ នេះជាលើកដំបូងដែលកម្ពុជាធ្វើជាម្ចាស់ផ្ទះស៊ីហ្គេម ហើយក៏ជាព្រឹត្តិការណ៍ប្រវត្តិសាស្រ្តមិនធ្លាប់មានពីមុនមកដែរ។ បន្ទាប់ពីព្រឹត្តិការណ៍ស៊ីហ្គេមលើកទី៣២ កីឡាអាស៊ានប៉ារ៉ាហ្គេម នឹងចូលដល់ដែលនឹងធ្វើឡើងនៅរាជធានីភ្នំពេញ ចាប់ពីថ្ងៃទី ៣-៩ ខែមិថុនា។ កម្ពុជានឹងរ៉ាប់រងរាល់ការចំណាយទាំងអស់ម្តងទៀតសម្រាប់គណៈប្រតិភូកីឡាដែលមកចូលរួមនៅប្រទេសកម្ពុជា។ គួបញ្ជាក់ផងដែរថា គណៈកម្មាធិការអូឡាំពិកវៀតណាម នឹងបញ្ជូនគណៈប្រតិភូកីឡាសរុបចំនួន ១០០៣ នាក់សម្រាប់ការចូលរួមព្រឹត្តិការណ៍កីឡាអាស៊ីអាគ្នេយ៍លើកទី៣២ ដែលក្នុងនោះមានអត្តពលិកប្រមាណ ៧០០នាក់ រួមជាមួយនឹងគ្រូបង្វឹក វេជ្ជបណ្ឌិត និងអ្នកជំនាញតាមផ្នែកនីមួយៗរបស់ពួកគេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7747.txt	ខ្សែប្រយុទ្ធ Son Heung-Min រកបានគ្រាប់បាល់ទី ១០០ ប្រចាំអាជីពរបស់ខ្លួននៅក្នុងក្របខណ្ឌ Premier League បន្ទាប់ពីស៊ុតបាល់មួយគ្រាប់ក្នុងការប្រកួត Tottenham Hotspur យកឈ្នះលទ្ធផល ២-១ លើក្រុម Brighton & Hove Albion ថ្ងៃទី៨ ខែមេសា។ Son ក្លាយជាកីឡាករអាស៊ីលើកដំបូងដែលរកបាន ១០០គ្រាប់នៅ Premier League។	ខ្សែប្រយុទ្ធសញ្ជាតិកូរ៉េខាងត្បូង ស៊ុតបាល់កោងពីចម្ងាយបញ្ចូលបានយ៉ាងល្អ នៅពីលើតំបន់ប្រអប់ទីរបស់ក្រុម Brighton នៅក្នុងពាក់កណ្តាលវគ្គទីមួយ នឹងបានជួយ Spurs ឡើងទៅឈរចំណាត់ថ្នាក់លេខ ៥ នៃក្រុមកំពូលតារាង។ ការស៊ុតបាល់បញ្ចូលទីយ៉ាងល្អនេះ ប្រៀបបានជាការស្វាគមន៍កីឡាករវ័យ ៣០ឆ្នាំ និងជាកម្លាំងចិត្តជាថ្មីសម្រាប់គេ ដែលមិនសូវរកបានគ្រាប់បាល់ក្នុងរដូវកាលនេះ។ ក្រោយមកកីឡាករ Lewis Dunk បានរកគ្រាប់តាមស្មើ ១-១ មកវិញ មុននឹងSpurs រកបានគ្រាប់បាលជ័យជម្នះ ដែលសម្រេចបានដោយ Harry Kane នៅនាទី៧៩។ Spurs បាត់បង់ឱកាសប្រជែងពានរង្វាន់ផ្សេងៗទៀតក្នុងដៃ ខណៈខ្លួននៅសល់តែការប្រកួតដណ្ដើមតំណែង ក្រុមចំណាត់ថ្នាក់កំពូលទាំង ៤ ដើម្បីមានឱកាសលេងនៅ Champions League រដូវកាលក្រោយ។ «នេះជាអ្វីដែលខ្ញុំបានស្រមៃចង់បាន វាពិតជារឿងដ៏អស្ចារ្យដែលខ្ញុំទទួលបាន ហើយប្រសិនបើគ្មានការជួយជំរុញពីមិត្តរួមក្រុមខ្ញុំនោះទេ ខ្ញុំមិនអាចសម្រេចវាបានទេ។ គ្រាប់បាល់ទី ១០០ នៅ Premier league គឺជារឿងដ៏ពិបាក ខ្ញុំពិតជារីករាយខ្លាំង ព្រោះខ្ញុំបានឆ្លងកាត់វេលាដ៏លំបាកកាលពីសប្តាហ៍កន្លងទៅ មិនតែប៉ុណ្ណោះលោកយាយខ្ញុំទើបតែចែកឋានទៅ ហើយវាមិនងាយស្រួលឡើយសម្រាប់ខ្ញុំ ខ្ញុំចង់ផ្ញើគ្រាប់បាល់នេះឧទ្ទិសដល់គាត់។»។ Son បាននិយាយប្រាប់ BBC Sports បែបនេះ។ Son បានមកកាន់ Spurs កាលពីឆ្នាំ ២០១៥ ដោយផ្លាស់ពីក្រុម Bayer Leverkusen របស់អាល្លឺម៉ង់ក្នុងតម្លៃខ្លួន ២៧លានដុល្លារ។ កាលពីរដូវកាលមុន Son បានក្លាយជាកីឡាករឈ្នះពានរង្វាន់ស្បែកជើងមាស ដោយបានចែករំលែកជាមួយនឹងកីឡាករ Mohamed Salah ដែលរកបាន ២៣គ្រាប់ដូចគ្នា។ ក្រោយពេលដែលកីឡាករវ័យ ៣០ឆ្នាំ រកបានគ្រាប់បាល់ទី ១០០ នៅ Premier League ដែលជាក្តីស្រមៃ រូបគេក៏បានផ្តាំផ្ញើទៅដល់កីឡាករមកពីតំបន់អាស៊ីដទៃទៀត ឱ្យមានក្តីស្រមៃដូចជារូបគេ ដើម្បីអាចឈានជើងលេងនៅក្នុងក្របខណ្ឌបាល់ទាត់ធំៗអឺរ៉ុប និងសម្រេចបានសមិទ្ធិផលដូចគ្នានេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7748.txt	តំណែងអ្នកចាត់ការ ជាតួនាទីដ៏សំខាន់បំផុតមួយ ដែលជួយដឹកនាំឱ្យក្រុមបាល់ទាត់នានា ទទួលបានជោគជ័យ។ ពួកគេក៏ជាមនុស្សម្នាក់ដែលមានទំនួសខុសត្រូវ សម្រាប់ការគូរវាសតិចនិចសម្រាប់ការប្រកួត ការបង្កើតយុទ្ធសាស្ត្រ ការជ្រើសរើសក្រុមកីឡាករជម្រើស ១១នាក់ដំបូង ព្រមទាំងផ្តល់កម្លាំងចិត្តដល់កីឡាករ និងការសម្រេចចិត្តចំពោះការប្រកួត។	អ្នកចាត់ការល្អអាចជំរុញនិងដឹកនាំក្រុមទៅរកភាពជោគជ័យ ខណៈដែលអ្នកចាត់ការមិនល្អ នឹងធ្វើឱ្យក្រុមខកខានឱកាស។ ជាពិសេស ភាពជោគជ័យនៃក្រុមបាល់ទាត់មួយ តែងតែមានការងារច្រើនជាមួយនឹងសមត្ថភាពនៃអ្នកចាត់ការនោះ។ ការស្វែងរកអ្នកចាត់ការដ៏ត្រឹមត្រូវសម្រាប់ក្លិប គឺមិនមែនជារឿងដែលងាយស្រួលនោះឡើយ ។ មិនត្រឹមតែមានតិចនិច និងយុទ្ធសាស្ត្រ ព្រមទាំងការជំរុញទឹកចិត្តខ្លាំង ប៉ុន្តែអ្នកចាត់ការរូបនោះ ក៏ត្រូវជាបុគ្គលល្អម្នាក់ ដែលអាចធ្វើឱ្យសមាជិកក្នុងក្រុមងាយស្រួលសម្របខ្លួន និងបំពេញការងារបានល្អក្នុងការប្រកួត។ ខាងក្រោមនេះជាអ្នកចាត់ការល្អបំផុតទាំង ៥ ក្នុងរដូវកាល ២០២២-២៣ ដែលកំពុងបង្ហាញពីសមត្ថភាពដ៏ខ្លាំងរបស់ពួកគេក្នុងការដឹកនាំក្រុម នឹងទទួលបានជោគជ័យ៖ ១. Luciano Spalletti ក្រុម SSC Napoli រដូវកាលនេះ Napoli កំពុងបង្ហាញពីភាពខ្លាំងរបស់គេក្នុងការដណ្តើមពានរង្វាន់ Serie A។ បច្ចុប្បន្នពួកគេកំពុងស្ថិតនៅកំពូលតារាង Serie A ដោយមានពិន្ទុដាច់ចំនួន ១៥ពិន្ទុ ខណៈ Napoli ក៏ជាក្រុមធ្វើបានល្អដូចគ្នាក្នុងពានរង្វាន់ Champions League។ ស្ថិតក្រោមការដឹកនាំរបស់លោក Spalletti ក្រុម Napoli ក្លាយជាក្រុមដ៏គ្រោះថ្នាក់បំផុតប្រចាំលីគកំពូលអ៊ីតាលី ដោយមិនងាយមានក្រុមណាអាចយកឈ្នះពួកគេបានឡើយ ជាមួយទម្រង់លេងបិទបាំងដ៏ខ្លាំង និងការប្រដេញប្រជែងយកបាល់ដ៏ខ្លាំងរបស់គេ។ ២. Mikel Arteta ក្រុម Arsenal គម្រោងរបស់ Mikel Arteta នៅ Arsenal បានបង្ហាញអំពីអ្វីដែលលោកបានសន្យាកាលពីមុនមក ប៉ុន្តែរដូវកាលមិនទាន់បញ្ចប់នៅឡើយ។ បច្ចុប្បន្នក្រុមកាំភ្លើងធំកំពុងក្លាយជាក្រុមស្ថិតនៅកំពូលតារាង Premier League ដែលជាបេសកកម្មដ៏សំខាន់ ពួកគេស្វែងរកការឈ្នះពានលីគលើកដំបូងក្នុងរយៈពេល ១៩ឆ្នាំ។ បើទោះបីជាគ្មានពានរង្វាន់ផ្សេងទៀតក្នុងប្រទេសអង់គ្លេសក្រៅពីពានរង្វាន់ Premier league ដែលកំពុងប្រជែង ក្រុម Arsenal ក៏នៅមានភារកិច្ចប្រជែងពានរង្វាន់ Europa League មួយទៀតដែរ។ ៣. Erik ten Hag ក្រុម Manchester United ក្រុម Man United រងភាពបែកបាក់ក្នុងរដូវកាល ២០២១-២២ ប៉ុន្តែចាប់តាំងពីលោក Ten Hag ចូលមកដឹកនាំក្រុមមក ក្រុមបិសាចក្រហមត្រូវបានកែប្រែយ៉ាងខ្លាំង ដោយការប្រកួតត្រៀមបើករដូវកាលថ្មី ពួកគេធ្វើបានល្អខ្លាំង។ បើទោះជា ២ប្រកួតដំបូងនៅ Premier league រងបរាជ័យ តែបច្ចុប្បន្ន Man United ជាក្រុមកំពុងស្ថិតនៅចំណាត់ថ្នាក់លេខ ៤ ចំណោមក្រុមកំពូលតារាង។ លោក Ten Hag បានជួយក្រុមបិសាចក្រហមឈ្នះពាន EFL Cup ដែលជាពានលើកដំបូង បន្ទាប់ពីខកខានឈ្នះពានរង្វាន់នានារយៈពេលជិត ៦ឆ្នាំ។ Man United បច្ចុប្បន្នកំពុងប្រជែងពានរង្វាន់ FA Cup, Premier League និងពានរង្វាន់ Europa League វគ្គ ៨ក្រុមចុងក្រោយ។ ៤. Xavi Hernandez ក្រុម Barcelona Xavi កំពុងតែជួយ Barcelona វិលត្រលប់ទៅកាន់ទម្រង់លេងដ៏មានភាពស៊ីសង្វាក់គ្នា ដែលជាទម្រង់លេងដ៏ជោគជ័យបំផុតនោះគឺ Tiki Taka។ រដូវកាល ២០២២-២៣ នេះ Barcelona កំពុងតែត្រួសត្រាយផ្លូវដើររបស់ខ្លួនយ៉ាងល្អ ក្នុងការវិលត្រលប់ទៅកាន់ការឈ្នះពាន La Liga ឡើងវិញ ក្រោយខកខាន ៣រដូវកាលរួចមក។ រដូវកាល ២០២២-២៣ នេះទៀតសោត លោក Xavi ក៏ទើបតែបានជួយក្រុម Barca ឈ្នះពានរង្វាន់ Spain Super Cup ដោយបានបំបាក់ក្រុម Real Madrid។ ទោះយ៉ាងណាបេសកកម្មតែមួយដែល Barcelona នៅសល់នោះគឺ ការឈ្នះពានរង្វាន់ La Liga ព្រោះតែទាំងពាន Champions league, Europa League និងពាន Copa del Rey ពួកគេបានធ្លាក់ចេញ។ ៥. Carlo Ancelotti ក្រុម Real Madrid លោក Carlo Ancelotti បានជួយក្រុម Real Madrid ឈ្នះពានរង្វាន់ La Liga និង Champions League កាលពីរដូវកាលមុន។ លោកក៏ជាអ្នកចាត់ការម្នាក់ ដែលស្ងប់ស្ងៀម និងសម្បូរទៅដោយសមត្ថភាព ក្នុងនាមជាអ្នកចាត់ការនៅក្នុងវិស័យបាល់ទាត់។ Real Madrid ត្រូវបានគេដឹងថា ជាក្រុមដែលពិបាកក្នុងការស្វែងរកអ្នកចាត់ការឱ្យសក្កិសម ក្នុងការដឹកនាំ ។ តែបន្ទាប់ពីអ្នកចាត់ការអ៊ីតាលីមកដឹកនាំ បានធ្វើឱ្យក្រុមមានលំនឹងបានល្អក្នុងការប្រកួតប្រជែង ជាមួយតិចនិចដ៏ពិសេស ដែលជាសរសៃឈាមរបស់ក្រុមនោះ គឺការវាយបកសម្រុកដ៏មានប្រសិទ្ធិភាព។ លោក Ancelotti បានជួយ Real Madrid ឈ្នះ Champions league លើកទី១៤ ក្នុងប្រវត្តិសាស្ត្រច្រើនជាងក្រុមណាទាំងអស់ក្នុងពិភពលោក។ បច្ចុប្បន្ន Real Madrid កំពុងប្រជែងពាន Copa del Rey និង Champions League បន្ទាប់ពីទើបឈ្នះពាន FIFA Club World Cup រួច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7749.txt	ក្លិប Manchester City បានដាក់ផែនការពង្រីកកីឡដ្ឋាន Etihad ដើម្បីបង្កើនចំនួនអ្នកទស្សនា ពីចំនួន ៥៣,៥០០នាក់ ទៅកាន់ ៦០,០០០នាក់។ បើតាមការប្រកាសរបស់ក្លិប Man City នៅថ្ងៃទី១៨ ខែមេសា ម្ចាស់ការពារតំណែងជើងឯក Premier League ត្រៀមចំណាយ៣០០លានផោន (៣៧០លានដុល្លារអាម៉េរិក)។	ការពង្រីកបន្ថែមនៃកីឡដ្ឋាននឹងត្រូវធ្វើឡើងនៅទីតាំងអង្គុយផ្នែកខាងជើង ដោយទីតាំងក្នុងកីឡដ្ឋាន Etihad មួយនេះនឹងត្រូវកែប្រែថ្មីដើម្បីបន្ថែមកៅអីអង្គុយ។ គម្រោងនៃការពង្រីកកីឡដ្ឋាននេះ ក៏រួមមានការអភិវឌ្ឍទីតាំងកៅអីចំនួន ៣០០០ សម្រាប់ទីតាំងតំបន់អ្នកគាំទ្រ, បារាត្រី, សារមន្ទីរថ្មី និងបន្ទប់សណ្ឋាគាចំនួន ៤០០បន្ទប់ ថែមទៀត។ «ក្នុងរយៈពេលជាច្រើនខែកន្លងមក យើងបានកំពុងបង្កើតគំនិត និងការរចនាសម្រាប់បទពិសោធន៍ថ្មីទៅកាន់អ្នកគាំទ្រដ៏ល្អបំផុត នៅក្នុងកីឡដ្ឋាន Etihad និងការកម្សាន្តពេញមួយឆ្នាំ ហើយសំណើរផែនការបានដាក់ស្នើរួចរាល់ហើយទៅកាន់ក្រុមប្រឹក្សាក្លិប Manchester City»។ នេះជាសំណេរក្នុងសេចក្តីថ្លែងការណ៍របស់ក្លិប Man City។ កីឡដ្ឋាន Etihad បានកសាងឡើងរួចរាល់ក្នុងឆ្នាំ ២០០២ ដើម្បីរៀបចំការប្រកួតព្រឹត្តិការណ៍កីឡា Commonwealth Games។ Etihad ជាកីឡដ្ឋានធំទី៥ ប្រចាំនៅក្របខណ្ឌ Premier League បន្ទាប់ពីកីឡដ្ឋាន Old Trafford របស់ Manchester United, Tottenham Hotspur របស់ Spurs, Emirate របស់ Arsenal និងកីឡដ្ឋាន London របស់ West Ham United។ សម្រាប់គម្រោងនៃការអភិវឌ្ឍកីឡដ្ឋាននេះ ក្លិប Man City បានអះអាងថាការចំណាយនឹងមានតម្លៃប្រមាណជា ៣៧០លានដុល្លារ ហើយការសាងសងពង្រីកកីឡដ្ឋាននេះនឹងជួយបង្កើតការងារថ្មីចំនួន ២,៦០០ កន្លែងដល់ប្រជាជនក្នុងតំបន់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_775.txt	អ្នកទោស វ័យ២២ឆ្នាំម្នាក់នៅពន្ធនាគារខេត្តបន្ទាយមានជ័យ បានស្លាប់ដោយសារជំងឺបេះដូង និងខ្វះអុកស៊ីសែន ទៅចិញ្ចឹមខួរក្បាល អំឡុងពេលសម្រាកព្យាបាលនៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី។ នេះបើតាមលិខិតបំភ្លឺរបស់ពន្ធនាគារខេត្តបន្ទាយមានជ័យ ចេញថ្ងៃទី២៣ មីនា។	ការចេញលិខិតបំភ្លឺរបស់ពន្ធនាគារខេត្តបន្ទាយមានជ័យ ពាក់ព័ន្ធនឹងការស្លាប់ពិរុទ្ធជនខាងលើ ដោយសារ មានអ្នកប្រើប្រាស់មួយចំនួន ចោទជាចម្ងល់ លើមន្ត្រីពន្ធនាគារ មិនព្រមបញ្ជូនអ្នកទោសដែលមានជំងឺទៅមន្ទីរពេទ្យ ទុករហូតដល់ឈឺធ្ងន់ធ្ងរ។ ភាគីពន្ធនាគារខេត្ត អះអាងថា រយៈពេលជាងមួយឆ្នាំ ដែលពិរុទ្ធជន ខាងលើជាបឃុំ ពុំធ្លាប់មានជំងឺឡើយ។ យ៉ាងណាក្ដី នៅថ្ងៃទី២០ មីនា ពិរុទ្ធជនរូបនេះ មានអាការៈមិនស្រួលខ្លួន ហើយភ្លាមៗនោះ មន្ត្រីគ្រប់គ្រងអគារពន្ធនាគារ ក៏បញ្ជូនអ្នកទោសរូបនេះ ទៅប៉ុស្តិ៍សុខភាព។ មន្ត្រីពេទ្យប៉ុស្តិ៍សុខភាព ពិនិត្យឃើញ ពិរុទ្ធជន មានសភាពហត់ខ្លាំង ពិបាកដកដង្ហើម ចុកឆ្អល់ដង្ហើម ក្អួត និងស្វាយចុងដៃចុងជើង។ បន្ទាប់ពីឃើញអ្នកទោសមានសភាពបែបនេះ មន្ត្រីពន្ធនាគារ ក៏បញ្ជូនអ្នកជំងឺទៅសង្គ្រោះបន្ទាន់ភ្លាមៗ នៅមន្ទីរពេទ្យមិត្តភាពកម្ពុជា-ជប៉ុន នាម៉ោង១១និង៣០នាទីព្រឹក។ ១០នាទីក្រោយ អ្នកជំងឺ ក៏បានទៅដល់ពេទ្យ ហើយមន្ត្រីពន្ធនាគារ ក៏ទាក់ទងទៅសាច់ញាតិអ្នកទោស។ សម្រាកនៅពេទ្យ បានមួយថ្ងៃ អ្នកទោសក៏ស្លាប់ ដោយសារជំងឺបេះដូង និងខ្វះអុកស៊ីសែន។ ពន្ធនាគារខេត្តបន្ទាយមានជ័យ បញ្ជាក់បន្ថែមពីមូលហេតុដែលអ្នកទោសស្លាប់បែបនេះ៖ «អំឡុងពេលសម្រាកព្យាបាលនៅមន្ទីរពេទ្យពិរុទ្ធជនរូបនេះ ពុំបានធូរស្រាល ក៏បានស្លាប់នៅម៉ោង១១និង៤០នាទីព្រឹក ថ្ងៃទី២១ ខែមីនា ឆ្នាំ២០២៥ នៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី ដោយសារ ជំងឺបេះដូង និងខ្វះអុកស៊ីសែនទៅចិញ្ចឹមខួរក្បាល»។ ហេតុនេះ ខាងពន្ធនាគារខេត្តបន្ទាយមានជ័យ បដិសេធទាំងស្រុង ពាក់ព័ន្ធនឹងព័ត៌មានណា ដែលចោទប្រកាន់ខុសពីការបកស្រាយខាងលើ។ ពន្ធនាគារខេត្តបន្ទាយមានជ័យ ចាត់ទុកការផ្សាយព័ត៌មាន ដែលខុសពីការបកស្រាយនេះ ជាព័ត៌មានបំភ្លើស ធ្វើឱ្យប៉ះពាល់កិត្តិយសអង្គភាពពន្ធនាគារ។ អ្នកទោសដែលស្លាប់ខាងលើ ត្រូវបានឃុំខ្លួនកាលពីថ្ងៃទី២៣ ខែធ្នូ ឆ្នាំ២០២៣ ពីបទកាន់កាប់ ឬដឹកជញ្ជូនអាវុធដោយគ្មានការអនុញ្ញាត និងបទហិង្សាដោយចេតនា, លួច និងប្រើប្រាស់សារធាតុញៀនខុសច្បាប់។ ពិរុទ្ធជនរូបនេះ មានទោស៣ឆ្នាំ ហើយអនុវត្តទោសបាន ១ឆ្នាំ ២ខែ ២៨ថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7750.txt	ការធ្វើដំណើរនេះ មានកីឡាករចំនួន ២៣នាក់ ត្រូវបន្តធ្វើតេស្តជម្រុះ ដើម្បីជ្រើសរើសយកចំនួន ២០រូប សម្រាប់តំណាងកម្ពុជាប្រកួតប្រជែងនៅស៊ីហ្គេម។ ក្រុម U22 កម្ពុជា បានបិទបញ្ចប់ការបោះជំរុំលើកទីពីរ របស់ខ្លួននៅក្នុងប្រទេសកម្ពុជា កាលពីពេលថ្មីៗកន្លងទៅ។	រូបភាពពីសហព័ន្ធកីឡាបាល់ទាត់ជាតិកម្ពុជា ក្រោយការប្រកួតក្នុងពានរង្វាន់ Merlion Cup នៅប្រទេសសិង្ហបុរី ដែលក្រុម U22 ទទួលបានត្រឹមចំណាត់ថ្នាក់លេខ ៣ ក្នុងការប្រកួតដើម្បីដកស្រងបច្ចេកទេស និងសមត្ថភាពកីឡាករក្នុងក្រុម។ កាលនោះ ក្រុមកម្ពុជាធ្វើដំណើរទៅប្រកួតប្រជែង ដោយមានវត្តមានសមាសភាពកីឡាករចំនួន ២៤រូប ប៉ុន្តែមកដល់ពេលនៃការបោះជំរុំដំណាក់កាលទីបីវិញ កីឡាករខ្សែប្រយុទ្ធ វឿន វ៉ា គ្មានឈ្មោះក្នុងបញ្ជី។ កាលពីការបើកជំរុំហ្វឹកហាត់ដំណាក់កាលទីមួយ មានកីឡាករចំនួន ៦រូបបានធ្លាក់ចេញ ពីក្រុមជម្រើសជាតិអាយុក្រោម ២២ឆ្នាំ ដោយក្នុងនោះរួមមាន សារ ទី, អ៊ាន ពិសី, វុំាង ដាវីន, អ៊ឹម វ៉ាឃីម, រី លាភផេង និង ទេព ហ្វីលីប៕ ខាងក្រោមនេះជាបញ្ជីរាយនាមកីឡាករអាយុក្រោម ២២ឆ្នាំ ចំនួន ២៣រូបបន្តបោះជំរុំដំណាក់កាលទី៣៖ អ្នកចាំទី កយ សាលីម, រ៉េត លីហេង និង វីរៈ ដារ៉ា ខ្សែការពារ ឈុំ សុខហៃ, កើត ពេជ្រ, ចាន់ សារ៉ាពេជ្រ, ឡេង ណូរ៉ា, ស រតនា, នី សុខរី, សុផល ឌីម៉ង់, សឿត ណាវ៉ា, តាំង ប៊ុនឆៃ, ជា សុខម៉េង និង ផាត សុខា ខ្សែបម្រើ ស៊ិន សុវណ្ណមករា, ញាន សុស៊ីដាន, ជូ ស៊ីនទី, មិន រតនៈ និង លីម អារុណ រ៉េយមិន ខ្សែប្រយុទ្ធ លឹម ពិសុទ្ធ, សៀង ចន្ធា, គី រីណា និងហាវ សុខនេត្រ។ រូបភាពពីសហព័ន្ធកីឡាបាល់ទាត់ជាតិកម្ពុជា រូបភាពពីសហព័ន្ធកីឡាបាល់ទាត់ជាតិកម្ពុជា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7751.txt	ខ្សែប្រយុទ្ធស្លាប ក៏ជាកីឡាករដ៏សំខាន់បំផុតនៅក្នុងវិស័យបាល់ទាត់ ព្រមទាំងជាតួនាទីដែលទទួលបានតម្លៃខ្លួនថ្លៃបំផុតផងដែរ នៅក្នុងទីផ្សារដោះដូរកីឡាករ នៃពិភពបាល់ទាត់។	ភាពប៉ិនប្រសប់នៃការលេងបាល់ ញ៉ាក់បាល់ តិចនិចក្នុងការគ្រប់គ្រងបាល់ ការបង្កើតឱកាសទៅមិត្តរួមក្រុម កែប្រែស្ថានការណ៍នៃការប្រកួត សុទ្ធតែជាអ្វីដែលកីឡាករខ្សែប្រយុទ្ធស្លាបតែងមាន ដើម្បីយកឈ្នះលើគូប្រកួត។ បន្ថែមពីនេះ ភាពប៉ិនប្រសប់នៃការកាត់បាល់ចូលទៅកាន់តំបន់គ្រោះថ្នាក់ប្រអប់ទីគូប្រកួត និងការអូសបាល់ពីចំហៀង ទៅស៊ុតបញ្ចូលទីដោយខ្លួនឯង ក៏ជាលក្ខណៈពិសេសដែរ។ ជាលទ្ធផលខ្សែប្រយុទ្ធស្លាបភាគច្រើន ក៏ជាប្រភេទកីឡាករដែលមានតម្លៃថ្លៃខ្លាំងបំផុតផងដែរ នៅក្នុងទីផ្សារដោះដូរ ក្នុងពិភពបាល់ទាត់។ បើតាមការកត់ត្រារបស់គេហទំព័រ Transfermarkt.com ខាងក្រោមនេះជាកីឡាករខ្សែប្រយុទ្ធស្លាបចំនួន ៥រូបដែលមានតម្លៃខ្លួនថ្លៃបំផុត៖ ១. Vinicius Junior ក្លិប Real Madrid តម្លៃ ១២០លានអឺរ៉ូ បច្ចុប្បន្ន Vinicius Jr ក៏ជាកីឡាករខ្សែប្រយុទ្ធដ៏ល្អមួយរូបនាការប្រកួតនានា សម្រាប់ Real Madrid ដោយរូបគេលេងនៅតំបន់ដ៏សំខាន់ប្រចាំក្រុមយក្សអេស្ប៉ាញ និងជាយក្សប្រចាំអឺរ៉ុប។ កីឡាកររូបនេះសម្បូរទៅដោយភាពប៉ិនប្រសប់នៃការញ៉ាក់បាល់ ការស៊ុត ការបញ្ជូនបាល់ជាដើម ហើយតម្លៃខ្លួនរបស់គេមកដល់ពេលនេះមានតម្លៃ ១២០លានអឺរ៉ូ។ ២. Bukayo Saka ក្លិប Arsenal តម្លៃ ១១០លានអឺរ៉ូ Saka នៅក្រុមកាំភ្លើងធំបានអភិវឌ្ឍខ្លួន ពីមួយដំណាក់កាលទៅមួយដំណាក់កាល រហូតបានក្លាយជាកីឡាករជាកម្លាំងសំខាន់បំផុត នៅក្នុងក្រុមរបស់លោក Mikel Arteta នាពេលបច្ចុប្បន្ន។ ការញាក់បាល់ ការគ្រប់គ្រងបាល់ដ៏មានគុណភាពខ្ពស់ក្នុងការយកឈ្នះលើខ្សែការពារនោះ Saka បានក្លាយជាកីឡាករដ៏គ្រោះថ្នាក់មួយ សម្រាប់ក្រុមដទៃទៀតនៅពេលដែលលេងប៉ះ Arsenal។ តម្លៃខ្លួនរបស់គេក្នុងពេលបច្ចុប្បន្នមានតម្លៃ ១១០លានអឺរ៉ូ។ ៣. Phil Foden ក្លិប Manchester City តម្លៃ ១១០លានអឺរ៉ូ Foden គឺជាកីឡាករដែលពោរពេញទៅដោយបច្ចេកទេស ក្នុងការគ្រប់គ្រងបាល់ និងជាកីឡាករពូកែក្នុងផ្លាស់ប្តូរទីតាំងបានយ៉ាងល្អ។ បច្ចុប្បន្នរូបគេជាកម្លាំងសំខាន់នៅក្រុម Man City ជាមួយតិចនិចការគ្រប់គ្រងបាល់ ការញាក់ និងការបង្កើតឱកាសជាមួយនឹងល្បឿនដ៏លឿនរបស់គេ។ ភាពប៉ិនប្រសប់ទាំងនេះបានធ្វើឱ្យគេក្លាយជាកីឡាករខ្សែប្រយុទ្ធស្លាប ដែលមានតម្លៃខ្លួន ១១០អឺរ៉ូនាពេលបច្ចុប្បន្ន។ ៤. Khvicha Kvaratskhelia ក្លិប SSC Napoli តម្លៃ ៨៥លានអឺរ៉ូ Khvicha បានកសាងកេរ្តិ៍ឈ្មោះរបស់គេ នៅក្នុងរដូវកាល ២០២២-២៣ នេះ ដើម្បីក្លាយជាតារាបាល់ទាត់មួយ ដែលទទួលបានការចាប់អារម្មណ៍នៅលើពិភពបាល់ទាត់។ មិនខុសពីបំណង រូបគេបានជួយក្រុម Napoli ខ្លាំងនៅក្នុងរដូវកាលដ៏ពិសេសមួយនេះ ក្នុងកំពូលអ៊ីតាលី ដោយក្រុមកំពុងនាំមុខដាច់នៅកំពូលតារាង និងប្រជែងនៅក្នុងChampions League ថែមទៀត។ ជាមួយបច្ចេកទេសនៃការញាក់បាល់ តិចនិចក្នុងការបញ្ជូនបាល់ និងការស៊ុតដ៏មានប្រសិទ្ធិភាព កីឡាករវ័យ ២២ឆ្នាំរូបនេះ មានតម្លៃខ្លួន ៨៥លានអឺរ៉ូ។ ៥. Rodrygo ក្លិប Real Madrid តម្លៃ ៨០លានអឺរ៉ូ ខណៈដែល Karim Benzema និង Vinicius jr កំពុងតែជាកីឡាករដ៏សំខាន់ប្រចាំ Real Madrid ប៉ុន្តែ Rodrygo បានកសាងផ្លូវសម្រាប់ខ្លួនគេ ដើម្បីក្លាយជាតារាបាល់ទាត់នាពេលអនាគតផងដែរ ជាមួយទេពកោសល្យនៃការលេងបាល់ ការញាក់ ការគ្រប់គ្រងបាល់ និងការស៊ុត។ ខ្សែប្រយុទ្ធស្លាបសញ្ជាតិប្រេស៊ីល ក៏ជាកីឡាករម្នាក់ ដែលនិយមការញាក់បែបជនជាតិប្រេស៊ីលផងដែរ នៅក្នុងការប្រកួត ។ រូបគេក៏ជាកម្លាំងដ៏សំខាន់សម្រាប់ Real Madrid ក្នុងការកែប្រែស្ថានកាលប្រកួតនាពេលកន្លងមក។ បច្ចុប្បន្នរូបគេមានតម្លៃខ្លួន ៨០លានអឺរ៉ូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7752.txt	ក្រៅពីជួយក្រុមឱ្យឈ្នះពានរង្វាន់ហើយ កីឡាករចំនួន៥រូប ក៏ជាប់ឈ្មោះជាកីឡាករឈ្នះពានរង្វាន់ឯកត្តជនច្រើនជាងគេដែរ។ ក្នុងនោះ Messi នាំមុខ Ronaldo ក្នុងការឈ្នះពានទាំងនេះ។	សម្រាប់ពានរង្វាន់ឯកត្តជន ដូចជាពានរង្វាន់ Ballon d’Or ឬក៏ស្បែកជើងមាស បង្ហាញអំពីការទទួលស្គាល់ ជាពិសេសទម្រង់លេង និងការបញ្ចេញបច្ចេកទេសដ៏ប៉ិនប្រសប់ ព្រមទាំងការលះបង់របស់កីឡាករម្នាក់ៗ។ សរុបមក ឈ្នះពានរង្វាន់នានា និងពានឯកត្តជនក្នុងវិស័យបាល់ទាត់ គឺជារឿងសំខាន់បំផុតនៃកីឡាករ ហើយពានរង្វាន់បានបម្រើដល់កម្លាំងចិត្តសម្រាប់កីឡាករ និងក្រុមឱ្យខិតខំដើម្បីឧត្តមភាព។ ខាងក្រោយនេះជាកីឡាករ ៥រូបដែលឈ្នះពានឯកត្តជនច្រើនបំផុតក្នុងវិស័យបាល់ទាត់ (ពានរង្វាន់ Ballon d’Or, FIFA Awards, European Golden Shoe, FIFA World Cup Golden Ball និងពាន Puskas)៖ ១. Lionel Messi ពានរង្វាន់ចំនួន ១៧ពាន Messi បានដោះស្រាយការជជែកដេញដោលលើពាក្យថា GOAT បន្ទាប់ពីរូបគេបានឈ្នះពានរង្វាន់ World Cup ជាមួយអាហ្សង់ទីនរួច កាលពីឆ្នាំ ២០២២។ Messi មិនត្រឹមតែជួយក្រុម ដែលរូបគេបានលេងឱ្យឈ្នះពានរង្វាន់ច្រើននោះទេ តែរូបគេក៏តែងឈ្នះពានរង្វាន់ឯកត្តជនជាច្រើន ក្នុងប្រវត្តិសាស្ត្រនៃបាល់ទាត់។ Messi ឈ្នះពានរង្វាន់ Ballon d’Or ចំនួន ៧ ពានរង្វាន់, The best FIFA Men’s Player Awards ចំនួន ២លើក, FIFA World Player of the Year, ពានរង្វាន់ស្បែកជើងមាសអឺរ៉ុបចំនួន ៦លើក(European Golden Shoes) និងពានរង្វាន់ FIFA World Cup Golden Ball ២លើកក្នុងអាជីព។ ២. Cristiano Ronaldo ពានរង្វាន់ចំនួន ១៤ពាន Cristiano Ronaldo ក៏ជាកីឡាករដ៏អស្ចារ្យបំផុតម្នាក់ប្រចាំប្រវត្តិសាស្ត្របាល់ទាត់ ហើយរូបគេក៏បានបំពេញនូវក្តីបំណងក្នុងអាជីពរបស់គេ ក្នុងនាមជាកីឡាករម្នាក់ ដែលឈ្នះពានរង្វាន់ច្រើនសម្រាប់ក្លិប និងពានរង្វាន់ឯកត្តជនច្រើនសម្រាប់អាជីពរបស់គេ។ Ronaldo បច្ចុប្បន្នបានផ្លាស់ទៅលេងនៅក្របខណ្ឌ Saudi Pro League ដោយលេងឱ្យក្រុម Al-Nassr ហើយកំពុងតែបន្តប្រម៉ាញ់ពានរង្វាន់ផ្សេងៗបន្ថែមទៀតអំឡុងក្នុងវ័យ ៣៨ឆ្នាំ។ ពានរង្វាន់ឯកត្តជនធំៗដែល Ronaldo បានឈ្នះក្នុងអាជីពនាពេលកន្លងមករួមមាន Ballon d’Or ចំនួន ៥, ពាន FIFA Best Men Player Award ចំនួន ២លើក និង ពាន FIFA World Player of the Year ១លើក។ មិនតែប៉ុណ្ណោះ Ronaldo ក៏បានឈ្នះពានរង្វាន់ Best FIFA Special Award សម្រាប់សមិទ្ធិផលដែលរូបគេទទួលបានក្នុងឆ្នាំ ២០២១ ។ ខ្សែប្រយុទ្ធវ័យ ៣៨ឆ្នាំ ក៏បានឈ្នះពានរង្វាន់ស្បែកជើងមាសអឺរ៉ុបចំនួន ៤លើក ព្រមទាំងពាន Puskas Award ១លើក។ ៣. Ronaldo Nazario ពានរង្វាន់ចំនួន ៧ពាន Ronaldo Nazario គឺជាវីរបុរសខ្សែប្រយុទ្ធមួយរូប ប្រចាំវិស័យបាល់ទាត់កាលពីជំនាន់មុន ដោយលោកបានលេងឱ្យក្លិបធំៗជាច្រើនផងដែរ។ ក្លិបដែលលោកបានលេងរួមមាន PSV Eindhoven, Barcelona, Inter Milan និង Real Madrid។ Ronaldo ប្រេស៊ីលបានឈ្នះពានរង្វាន់ឯកត្តជនដូចជា FIFA World Player of the Year ៣លើក, ពាន Ballon d’Or ២លើកនិងពាន European Golden Shoe (១៩៩៦-៩៧)១លើកដូចគ្នា។ Ronaldo Nazario ក៏បានឈ្នះពាន FIFA World Cup Golden Ball ក្នុងឆ្នាំ ១៩៩៨។ ៤. Marco van Basten ពានរង្វាន់ចំនួន ៥ពាន លោក Van Basten គឺជាកីឡាករសញ្ជាតិហូឡង់ ដែលបានចូលនិវត្តន៍ក្នុងនាមជាកីឡាករខ្សែប្រយុទ្ធម្នាក់ពូកែបំផុត កាលជំនាន់នោះ។ លោកត្រូវបានគេស្គាល់ថា ជាកីឡាករម្នាក់មានសមត្ថភាពខ្លាំង និងតិចនិចបច្ចេកទេស ក៏ដូចជាការបង្កើតឱកាសនៅលើទីលាន។ Van Basten បានលេងឱ្យក្រុម Ajax និង AC Milan ដោយបានឈ្នះពានរង្វាន់អំឡុងការប្រកបអាជីព ដោយបានឈ្នះពាន Ballon d’Or ចំនួន ៣លើកក្នុងឆ្នាំ ១៩៨៨, ១៩៨៩ និង ១៩៩២។ លោក Van Basten ឈ្នះពានរង្វាន់ស្បែកជើងមាសឆ្នាំ ១៩៨៥-៨៦ និង FIFA World Player of the Year ក្នុងឆ្នាំ ១៩៩២។ ៥. Zinedine Zidane ឈ្នះពានរង្វាន់ចំនួន ៥ពាន Zidane ជាវីរបុរសបាល់ទាត់ដ៏អស្ចារ្យមួយរូបផងដែរ កាលពីជំនាន់មុន និងជាខ្សែបម្រើដ៏ល្អបំផុត ប្រចាំប្រវត្តិសាស្ត្រក្រុមជម្រើសជាតិបារាំង។ លោក Zidane បានឈ្នះពានរង្វាន់ឯកត្តជនក្នុងអាជីពដ៏អស្ចារ្យរបស់លោក បន្ទាប់ពីលោកបានជួយបារាំងឈ្នះពានរង្វាន់ World Cup ជាមួយបារាំង ក្នុងឆ្នាំ ១៩៩៨ និង Champions League ជាមួយក្រុម Real Madrid។ Zidane បានឈ្នះពាន Ballon d’Or ក្នុងឆ្នាំ ១៩៩៨ និង FIFA World Player of the Year ក្នុងឆ្នាំ ១៩៩៨, ២០០០ និង ២០០៣។ ក្នុងឆ្នាំ ២០០៦ Zidane ក៏បានឈ្នះពាន FIFA World Cup Golden Ball៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7753.txt	កីឡាករពូកែរកគ្រាប់បាល់ភាគច្រើន នៅតាមក្លិបធំៗ ដែលពួកគេបានប្រកបអាជីព និងមានពានរង្វាន់ជាច្រើន ត្រូវប្រជែងបន្តបន្ទាប់។ ការប្រជែងពានជារឿងសំខាន់បំផុត ដូច្នេះប្រសិនបើកីឡាករអាចធានាបាន ក្នុងការរកគ្រាប់បាល់ទៀងទាត់ វាជួយដល់ក្លិបពួកគេ។	កីឡាកររកគ្រាប់បាល់បានច្រើនរមែងទទួលបានការកោតសរសើរពីអ្នកគាំទ្រ ។ កីឡាករទាំងនេះពិតជាមានតម្លៃខ្លាំងណាស់ សម្រាប់សមត្ថភាពក្នុងការស្វែករកគ្រាប់បាល់ និងជួយក្រុមទទួលបានជោគជ័យ។ ខាងក្រោមនេះជាកីឡាករដែលស៊ុតបាល់បញ្ចូលទីច្រើនបំផុតនៅតាមក្លិបតាំងពីឆ្នាំ ២០០០ មក៖ ១. Cristiano Ronaldo - ៧១០គ្រាប់ Ronaldo ជាកីឡាករកំពូលមួយរូបនៅលើពិភពលោក និងវិស័យបាល់ទាត់ ក៏ជាកីឡាករដែលរកគ្រាប់បាល់បានច្រើនជាងគេបង្អស់ នៅលើពិភពលោកនាពេលបច្ចុប្បន្ន។ Ronaldo ជាកីឡាករកំពូលដែលស៊ុតបាល់ច្រើនជាងគេ នៅក្រុមជម្រើសជាតិចំនួន ១២២គ្រាប់ មកដល់ពេលនេះ និងនៅក្លិបចំនួន ៧១០គ្រាប់ ខណៈរូបគេកំពុងប្រកបអាជីបនៅក្លិប Al Nassr ប្រទេសអាប៊ីសាអូឌីត។ ២. Lionel Messi - ៧០១គ្រាប់ បច្ចុប្បន្ន Messi កំពុងបន្តភាពល្បីល្បាញខ្លាំងបន្ថែមមួយកម្រិតទៀត ចាប់តាំងពី World Cup 2022 មក ដែលគេជួយអាហ្សង់ទីនឈ្នះពាន World Cup លើកទី៣។ កាលពីពេលថ្មីៗនេះ Messi រកបានគ្រាប់បាល់ទី ១០២ នៅក្រុមជម្រើសជាតិអាហ្សង់ទីន ហើយគ្រាប់បាល់នៅក្លិបរបស់គេភាគច្រើន រកបានពេលប្រកបអាជីបនៅក្លិប Barcelona និង Paris Saint Germain ដែលមានចំនួន ៧០១គ្រាប់។ ៣. Robert Lewandowski - ៦៣០គ្រាប់ Lewandowski ជាខ្សែប្រយុទ្ធដ៏ពូកែ និងខ្លាំងមួយរូបប្រចាំសតវត្សរ៍ទី ២១នេះ។ ខ្សែប្រយុទ្ធសញ្ជាតិប៉ូឡូញរូបនេះ ក៏រកបានគ្រាប់បាល់ច្រើនបំផុត នៅតាមក្លិបដែលគេបានប្រកបអាជីព ជាមួយបច្ចេកទេសនៃការស៊ុតបាល់ដ៏អស្ចារ្យរបស់គេ។ មកដល់ពេលនេះខ្សែប្រយុទ្ធវ័យ ៣៣ឆ្នាំ រកបានគ្រាប់បាល់បញ្ចូលទីនៅក្លិបប្រមាណចំនួន ៥៥២គ្រាប់។ ៤. Zlatan Ibrahimovic -៥៧០គ្រាប់ Ibrahimovic បច្ចុប្បន្នជាខ្សែប្រយុទ្ធវ័យចំណាស់បំផុតក្នុងវិស័យកីឡាបាល់ទាត់នាពេលបច្ចុប្បន្ន ។ បើទោះបីមានអាយុច្រើនហើយក្តី រូបគេនៅតែមានបច្ចេកទេសល្អ តិចនិចក្នុងការលេងបាល់ និងការស៊ុតបាល់ដ៏ល្អនៅលើទីលាន។ Zlatan រកគ្រាប់បាល់ក្នុងអាជីពនៅតាមក្លិបចំនួន ៥១០គ្រាប់ ដោយការស៊ុតចុងក្រោយបង្អស់គឺនៅក្លិប AC Milan កាលពីខែកុម្ភៈឆ្នាំ ២០២៣ ដោយការស៊ុតបាល់ពិន័យ ១១ម៉ែត្រ។ ៥. Luis Suarez -៤៥០គ្រាប់ បច្ចុប្បន្នកីឡាករខ្សែប្រយុទ្ធសញ្ជាតិអ៊ុយរូហ្កាយ កំពុងប្រកបអាជីពនៅក្នុងក្របខណ្ឌលីគក្នុងស្រុកមួយ បន្ទាប់ពីរូបគេបានសម្រេចចិត្តចាកចេញពីក្លិបនៅតំបន់អឺរ៉ុប។ Suarez ជាក៏កីឡាករម្នាក់ជោគជ័យបំផុតលេងនៅក្លិប Barcelona ដោយបានឈ្នះបានពានរង្វាន់ជាច្រើនជាមួយក្លិប និងភាគច្រើនគ្រាប់បាល់របស់គេ កើតឡើងច្រើនបំផុតនៅ Barcelona តែម្តង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7754.txt	សហព័ន្ធបាល់ទាត់អន្តរជាតិ (FIFA) បង្កកមូលនិធិសម្រាប់ការអភិវឌ្ឍសហព័ន្ធកីឡាបាល់ទាត់ឥណ្ឌូណេស៊ី (PSSI) បន្ទាប់ពីប្រទេសនេះត្រូវបានដកសិទ្ធិធ្វើម្ចាស់ផ្ទះការប្រកួតពានរង្វាន់បាល់ទាត់ពិភពលោក U-20 World Cup ឆ្នាំ ២០២៣។ នេះបើតាមការប្រកាសរបស់ FIFA នៅថ្ងៃទី៦ ខែមេសា។	FIFA បានដកសិទ្ធឥណ្ឌូណេស៊ីពីការរៀបចំការប្រកួត U-20 World Cup ដែលគ្រោងធ្វើឡើងចាប់ពីថ្ងៃទី២០ ខែឧសភា រហូតដល់ថ្ងៃទី១១ ខែមិថុនា បន្ទាប់ពី PSSI បានប្រកាសកាលពីដើមខែមេសាថា ការចាប់ឆ្នោតរើសពូល ត្រូវលុបចោល។ ការលុបចោលការចាប់ឆ្នោតនោះ ដោយសារតែប្រជាជនឥណ្ឌូណេស៊ី និងរដ្ឋបាលក្រុងបាលីតវ៉ាប្រឆាំងការចូលរួមរបស់ក្រុមអ៊ីស្រាអែលក្នុងការប្រកួតនេះ។ កាលខែមីនា ប្រជាជនឥណ្ឌូណេស៊ីរាប់រយនាក់បានប្រមូលផ្តុំធ្វើបាតុកម្មតវ៉ា ក្នុងទីក្រុងហ្សាការតា ដោយក្រុមបាតុករទាំងនោះបានប្រើប្រាស់ទង់ជាតិឥណ្ឌូណេស៊ី និងទង់ជាតិប៉ាឡេស្ទីន បង្ហាញពីការប្រឆាំងមិនឱ្យអ៊ីស្រាអែលចូលរួមប្រកួត។ ការដកសិទ្ធិរៀបចំការប្រកួត U20 World Cup បានធ្វើឱ្យប្រជាជនឥណ្ឌូណេស៊ីមួយចំនួន និងអ្នកគាំទ្រព្រមទាំងកីឡាករបាល់ទាត់ ខឹងសម្បារចំពោះអ្នកនយោបាយក្នុងប្រទេស។ មិនត្រឹមតែដកសិទ្ធធ្វើម្ចាស់ផ្ទះប៉ុណ្ណោះទេ PSSI ត្រូវរងទណ្ឌកម្មពី FIFA ថែមទៀត។ ស្ថាប័នគ្រប់គ្រងកីឡាបាល់ទាត់ពិភពលោកមួយនេះ បានបង្កកមូលនិធិអភិវឌ្ឍសហព័ន្ធកីឡាបាល់ទាត់ឥណ្ឌូណេស៊ី។ មកដល់ពេលនេះ FIFA បានចេញសេចក្តីប្រកាសដូច្នេះថា៖«FIFA បានផ្តល់អនុសាសន៍ជាបណ្តោះអាសន្នលើការរឹតបន្តឹងលើការប្រើប្រាស់មូលនិធិអភិវឌ្ឍរបស់ FIFA Forward សម្រាប់ PSSI ហើយសហព័ន្ធនឹងពិចារណាឡើងវិញអំពីការដកទណ្ឌកម្មនេះ នៅក្រោយពេលត្រួតពិនិត្យលើផែនការរបស់ឥណ្ឌូណេស៊ីដើម្បីការកែលម្អរលើវិស័យបាល់ទាត់។»។ សម្រាប់ការដាក់ទណ្ឌកម្មរដ្ឋបាលនេះប្រធាន PSSI លោក Erick Thohir បាននិយាយថានឹងប៉ះពាល់ដល់តម្រូវការប្រតិបត្តិការរបស់ PSSI។ យ៉ាងណា ប្រធាន PSSI យល់ថា ឥណ្ឌូណេស៊ីគួរគេចផុតអំពីការដាក់ពិន័យទាំងនេះពី FIFA ព្រោះកំហុងឥណ្ឌូណេស៊ីប្រៀបបាននឹងការផ្តល់កាតលឿង មិនមែនជាកាតក្រហមនោះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7755.txt	ម្ចាស់ការពារតំណែងជើងឯក Real Madrid ទម្លាក់ក្រុមតោខៀវ Chelsea នៅវគ្គ៨ក្រុមចុងក្រោយ បន្ទាប់ពីយកឈ្នះនៅជំនួបជើងទី២នៅ Stamford Bridge ដោយលទ្ធផល ២-០ ដើម្បីធ្វើដំណើរទៅកាន់វគ្គពាក់កណ្តាលផ្តាច់ព្រ័ត្របន្តទៀត។ ចំណែក AC Milan ទម្លាក់ជើងខ្លាំងមកពីលីគអ៊ីតាលីដូចគ្នា SSC Napoli បន្ទាប់ពីប្រកួតស្មើ ១-១ នៃជើងទីពីរ។	ក្រុម Chelsea មុនការប្រកួតបានបង្ហាញក្តីរំពឹងខ្លួនថានឹងអាចមានរដូវកាលមួយដ៏អស្ចារ្យឡើងវិញ បន្ទាប់ពីរងបរាជ័យក្រោមថ្វីជើង Real Madrid កាលពីជើងទីមួយនៅទឹកដី Bernabeu។ ប៉ុន្តែទោះជាយ៉ាងណានៅការប្រកួតជើងទីពីរក្រុមអធិរាជស Real Madrid បានស៊ុត ២គ្រាប់ បន្ថែមទៀត ធ្វើឱ្យការប្រកួតសរុបទាំងពីរជើង ក្នុងយក្សអេស្ប៉ាញបានយកឈ្នះតោខៀវ ៤-០។ ខ្សែប្រយុទ្ធស្លាបវ័យក្មេង Rodrygo នាំជ័យជម្នះមកឱ្យក្រុមជើងឯក UCL ១៤សម័យ ដោយបានស៊ុតគ្រាប់បាល់ ២គ្រាប់នៅនាទី៥៨ និង នាទី៨០ គ្រប់គ្រាន់ធ្វើឱ្យអ្នកគាំទ្រនៅទឹកដីអង់គ្លេសទទួលបានការខកចិត្តសារជាថ្មី។ ទោះជាបានចំណាយប្រាក់ប្រមាណជាង ៧៤៥លានដុល្លារ លើការនាំចូលកីឡាករថ្មីៗជាច្រើនមកកាន់ក្លិបតោខៀវចាប់តាំងពីម្ចាស់ក្លិបថ្មីលោក Todd Boehly កាន់កាប់មក ក្លិបយក្សប្រចាំអង់គ្លេសស្ថិតក្នុងទីក្រុងឡុងដ៍មួយនេះ រងបរាជ័យផ្ទួនៗ ៤លើកជាប់គ្នា ដែលនេះជាកំណត់ត្រាអាក្រក់បំផុតរបស់ពួកគេចាប់តាំងពីឆ្នាំ ១៩៩៣។ ចំណែក AC Milan ត្រូវបានកីឡាករ Olivier Giroud ជួយរុញច្រានក្រុមឆ្លងកាត់ទៅកាន់វគ្គពាក់កណ្តាលផ្តាច់ព្រ័ត្រ បន្ទាប់ពីការប្រកួតបញ្ចប់ទៅដោយលទ្ធផលស្មើ ១-១ នៃជើងទីពីរ។ កាលពីជើងទីមួយ AC Milan យកឈ្នះ Napoli ដោយលទ្ធផល ១-០ ដូច្នេះសរុបទាំងពីរជើង AC Milan ឈ្នះ Napoli ២-១។ លទ្ធផល ១-១ នេះ កើតឡើងតាមរយៈការស៊ុតបញ្ចូលទីរបស់ Olivier Giroud នៅនាទី ៤៣ ដើម្បីជួយ AC Milan នាំមុខមុន មុនពេល Victor Osimhem តាមបានមួយគ្រាប់ឱ្យ Napoli នៅនាទី ៩០+៣។ នៅវគ្គពាក់កណ្តាលផ្តាច់ព្រ័ត្រម្ចាស់ជើងឯក UCL ៧សម័យ AC Milan ត្រូវរង់ចាំជំនួបរវាង Inter Milan នឹង Benfica ខណៈដែលក្រុមទាំងពីរនេះនឹងត្រូវជួបតទល់គ្នានៅទឹកដី San Siro សម្រាប់ជំនួបជើងទី២ នាថ្ងៃទី១៩ ខែមេសា។ ដោយឡែក Real Madrid ត្រូវរង់ចាំ Bayern Munich ឬ Manchester City នៅវគ្គពាក់កណ្តាលផ្តាច់ព្រ័ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7756.txt	ក្រុមបាល់ទាត់វៀតណាមអាយុក្រុម ២២ឆ្នាំ ទាំងបុរស និងនារី ប្តេជ្ញាធ្វើឱ្យបានល្អបំផុតដើម្បីការពារតំណែងជើងឯករបស់ពួកគេក្នុងព្រឹត្តិការណ៍កីឡាស៊ីហ្កេមលើកទី ៣២ ឆ្នាំ២០២៣ នៅកម្ពុជា។ នេះបើតាមសម្តីអគ្គលេខាធិការសហព័ន្ធបាល់ទាត់វៀតណាម (VFF) លោក Duong Nghiep Khoi។	វិញ្ញសាបាល់ទាត់បុរសអាយុក្រោម ២២ឆ្នាំ នៅព្រឹត្តិការណ៍ស៊ីហ្គេមទី ៣២ ក្រុមការពារជើងឯកវៀតណាមស្ថិតនៅក្នុងពូល B ដែលរួមមានក្រុមថៃ, ម៉ាឡេស៊ី, សិង្ហបុរី និងឡាវ។ ចំណែកក្រុមបាល់ទាត់នារីវិញ ស្ថិតនៅក្នុងពូល A ដែលមានក្រុមមីយ៉ាន់ម៉ា, ហ្វីលីពីន និងម៉ាឡេស៊ី។ លោក Duong Nghiep Khoi អគ្គលេខាធិការ VFF បានឆ្លើយតបទៅនឹងលទ្ធផលនៃការចាប់ឆ្នោតចែកពូលសម្រាប់ក្រុមបាល់ទាត់វៀតណាម U22 ទាំងបុរស និងនារី ថាលោកទទួលស្គាល់ចំពោះការប្រកួតប្រជែងដ៏លំបាក ដែលត្រូវជួបក្រុមខ្លាំងៗសម្រាប់ប្រជែងក្នុងដំណើរការពារតំណែងមេដាយមាស។ «យើងបានរំពឹងរួចហើយថាក្រុមវៀតណាមនឹងធ្លាក់ទៅក្នុងពូលសម្បូរទៅដោយក្រុមខ្លាំងៗ ហើយយើងនឹងធ្វើឱ្យបានល្អដើម្បីការពារតំណែងរបស់យើង។ បាល់ទាត់នារីត្រូវជួបគូប្រជែងដូចជាហ្វីលីពីន និងមីយ៉ាន់ម៉ា ចំណែកក្រុមបុរសត្រូវជួបថៃដែលជាគូប្រជែងខ្លាំងបំផុត រួមគ្នាជាមួយម៉ាឡេស៊ី និងសីង្ហបុរី។»។ នេះបើតាមសម្តីរបស់អគ្គលេខាធិការ VFF ប្រាប់ទៅអ្នកកាសែត។ ក្រុមបុរសវៀតបានយកឈ្នះថៃក្នុងការប្រកួតដណ្តើមមេដាយមាសក្នុងលទ្ធផល ១-០ ខណៈក្រុមនារីវៀតណាមក៏បានឈ្នះថៃក្នុងលទ្ធផល ១-០ ដូចគ្នា ក្នុងការប្រកួតស៊ីហ្គេមលើកទី៣១ ឆ្នាំ២០២១ នៅវៀតណាម។ សម្រាប់ការប្រកួតវិញ្ញសាបាល់ទាត់បុរសអាយុក្រោម ២២ឆ្នាំនៅស៊ីហ្គេមលើកទី៣២ ជំនួបពូល A កម្ពុជាដែលជាម្ចាស់ផ្ទះនឹងត្រូវបើកឆាកការប្រកួតដំបូងទល់នឹងក្រុមទីម័រខាងកើត នៅក្នុងពហុកីឡដ្ឋានជាតិអូឡាំពិក វេលាម៉ោង ៧យប់ មុនបន្តជួបហ្វីលីពីន មីយ៉ាន់ម៉ា និងឥណ្ឌូណេស៊ីនៅកីឡដ្ឋានដដែលនេះ។ ការប្រកួតសម្រាប់ក្រុមស្ថិតនៅក្នុងពូល B វិញ នឹងត្រូវធ្វើឡើងក្នុងកីឡដ្ឋាន Prince Stadium ចាប់ពីថ្ងៃទី៣០ ខែមេសាទៅ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7757.txt	ក្រុម Manchester City បានយកឈ្នះ Bayern Munich ក្នុងលទ្ធផល ៣-០ ក្នុងការប្រកួតជើងទី១ វគ្គ៨ក្រុមចុងក្រោយ UEFA Champions League នៅថ្ងៃទី១១ ខែមេសា។ លោក Pep Guardiola អ្នកចាត់ការ Man City ភ្ញាក់ផ្អើលនឹងជ័យជម្នះនេះ ប៉ុន្តែមិនទាន់ស្រួលចិត្តនៅឡើយទេ ដ្បិតត្រូវរង់ចាំលទ្ធផលជើងទី២នៅទឹកដី Bayern Munich។	នាជំនួបជើងទី១នៅ Etihad ម្ចាស់ផ្ទះ Man City ពិតជាបានបង្ហាញភាពខ្លាំងរបស់ខ្លួនតាមរយៈទម្រង់លេងស៊ីចង្វាក់គ្នាដើម្បីសម្រេចគ្រាប់បាល់ដល់ទៅ៣គ្រាប់ និងគ្មានរបូតមួយគ្រាប់សោះទោះប៉ះក្រុមខ្លាំងដូចជា Bayern Munich នេះ។ គ្រាប់បាល់ទី១ធ្វើបានដោយ Rodri នៅនាទី២៧ Bernardo Silva នៅនាទី៧០ និង Erling Haaland នៅនាទី៧៦ ដែលគ្រាប់បាល់ទាំងអស់កើតចេញពីការសហការគ្នាដ៏ល្អរបស់កូនក្រុមលោក Guardiola។ ចប់ការប្រកួតជើងទី១ Man City ឈ្នះក្រុមយក្សអាល្លឺម៉ង់ ៣-០។ លោក Guardiola ភ្ញាក់ផ្អើលនឹងជ័ជម្នះនេះយ៉ាងខ្លាំង ក៏ប៉ុន្តែអ្នកចាត់ការសញ្ជាតិអេស្ប៉ាញរូបនេះ នៅតែបង្ហាញក្តីបារម្ភ ដ្បិតត្រូវឆ្លងកាត់ជំនួបជើងទី២នៅ Allianz Arena របស់ Bayern Munich ដែលជាអតីតក្រុមចាស់របស់ខ្លួន។ «ខ្ញុំនៅមិនទាន់គេងលក់ស្រួលទេ រហូតពួកយើងឆ្លងកាត់ការប្រកួតនៅ Allianz Arena នៅថ្ងៃពុធសប្តាហ៍ក្រោយ។ ដើម្បីទម្លាក់ក្រុមយក្សអាល្លឺម៉ង់នេះ អ្នកត្រូវតែមានការប្រកួតល្អចំនួនពីរ មិនមែនតែមួយលើកនោះទេ»។ នេះជាការលើកឡើងរបស់ Guardiola ដែលធ្លាប់ដឹកនាំ Bayern Munich ៣រដូវកាល។ Bayern Munich ក្រោមការដឹកនាំរបស់អ្នកចាត់ការថ្មីលោក Thomas Tuchel នឹងត្រូវទទួលក្រុម Man City របស់លោក Guardiola សម្រាប់ជំនួបជើងទី២ វគ្គ១/៤ផ្តាច់ព្រ័ត្រក្របខណ្ឌអឺរ៉ុបរដូវកាល ២០២-២៣ នៅថ្ងៃទី២០ ខែមេសា។ សម្រាប់ជំនួបមួយគូទៀត ក្រុមភ្ញៀវ Inter Milan បានយកឈ្នះ Benfica ក្នុងលទ្ធផល ២-០ នៅជើងទី១ វគ្គ៨ក្រុមចុងក្រោយនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7758.txt	Kevin De Bruyne ក្លាយជាកីឡាករទី៥ ដែលបញ្ជូនបាល់ឱ្យមិត្តរួមក្រុមស៊ុត ១០០គ្រាប់ នៅក្របខណ្ឌ Premier League បន្ទាប់ពីរូបគេបានបង្កើតឱកាសដល់មិត្តរួមក្រុមស៊ុតបើកឆាកគ្រាប់ដំបូងក្នុងជ័យជម្នះ ៤-១ Manchester City ឈ្នះលើក្រុម Southampton ថ្ងៃទី៨ ខែមេសា។	De Bruyne បញ្ជូនបាល់គ្រាប់ទីមួយរបស់ Man City ទៅកាន់ខ្សែប្រយុទ្ធពូកែរកគ្រាប់បាល់ Erling Haaland ស៊ុតបញ្ចូលទី ដែលការបញ្ជូននេះហើយ ធ្វើឱ្យរូបគេសម្រេចសមិទ្ធិផលដ៏អស្ចារ្យប្រចាំប្រវត្តិសាស្ត្រ Premier League។ ខ្សែបម្រើសញ្ជាតិបែលហ្ស៊ិក ធ្វើបានកំណត់ត្រាដ៏ពិសេសនេះលឿនបំផុត ដោយបានបង្ហាញខ្លួនលេងឱ្យ Man City ចំនួន ២៣៧ប្រកួត ខណៈកីឡាករដែលធ្លាប់ធ្វើបានកំណត់ត្រានេះ Cesc Fabregas ដែលធ្វើបានបញ្ជូនបាល់ ១០០គ្រាប់ ក្នុងការបង្ហាញខ្លួនលេងចំនួន ២៩៣ប្រកួត។ កីឡាករដែលធ្វើបានកំណត់ត្រាបញ្ជូនបាល់ ១០០គ្រាប់ឱ្យមិត្តរួមក្រុមស៊ុត ៣រូបផ្សេងទៀត មានដូចជាលេខ ១ Ryan Giggs, Wayne Rooney និង Frank Lampard។ ការបញ្ជូលបាល់ ១០០គ្រាប់ គិតត្រឹមតែការលេងឱ្យក្រុម Man City តែមួយប៉ុណ្ណោះ ដោយមិនរាប់បញ្ចូលអំឡុងរូបគេលេងនៅក្រុម Chelsea ចន្លោះឆ្នាំ ២០១២ ដល់ ២០១៤ មុនពេលរូបគេផ្លាស់ទៅកាន់ក្រុម Wolfsburg នោះឡើយ។ De Bruyne បានវិលមកកាន់ Premier League ដោយលេងឱ្យ Man City ក្នុងរដូវកាល ២០១៥-១៦។ អនាគតបន្តទៀតរបស់ De Bruyne នឹងអាចធ្វើបានកំណត់ត្រានេះកើនឡើងបន្ថែមទៀត មុនពេលបញ្ចប់រដូវកាល ២០២២-២៣ នេះ ដោយ Lampard ឈរនៅចំណាត់ថ្នាក់លេខ ៤ មានចំនួន ១០២គ្រាប់, Rooney ចំនួន ១០៣គ្រាប់ និង Cesc Fabregas មានចំនួន ១១១គ្រាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7759.txt	កីឡាករ Leroy Sane និង Sadio Mane ត្រូវបានសារព័ត៌មាន Bild និង Sky Sports របស់អាល្លឺម៉ង់ថ្ងៃទី១២ ខែមេសា រាយការណ៍ថា មានជម្លោះដាក់គ្នា រហូតប៉ះទង្គិចគ្នាមានរបួសស្នាម នៅក្នុងបន្ទប់ផ្លាស់សម្លៀកបំពាក់ បន្ទាប់ពីបញ្ចប់ការប្រកួតក្នុងលទ្ធផលចាញ់ ៣-០ ក្រោមថ្វីជើងក្រុម Manchester City នាជំនួប Champions League ជើងទីមួយ។	សារព័ត៌មាន Bild និង Sky Sports Germany បានរាយការណ៍ថា Sane បានរងរបួសនៅបែកក្រោមបបូរមាត់ បន្ទាប់ពីការឈ្លោះប្រកែកគ្នាជាមួយនឹង Mane។ កីឡាករទាំងពីរអំឡុងការប្រកួតក៏ត្រូវបានគេមើលឃើញថាមានការមិនពេញចិត្តគ្នា និងបានឈ្លោះប្រកែកគ្នា ពេលហៀបបញ្ចប់ការប្រកួត ហើយត្រូវបានមិត្តរួមក្រុមជួយបំបែកពួកគេទាំងពីរចេញ។ បើតាមសារព័ត៌មាន Bild ខ្សែប្រយុទ្ធក្រុមជម្រើសជាតិសេណេហ្កាល់ Mane បានពន្យល់អំពីរឿងរ៉ាវដែលខ្សែប្រយុទ្ធស្លាបសញ្ជាតិអាល្លឺម៉ង់បាននិយាយសំដៅទៅកាន់រូបគេ បន្ទាប់ពីការប្រកួតចាញ់ ៣-០ នៅក្នុងទឹកដីកីឡដ្ឋាន Etihad រួចមក។ ការឈ្លោះប្រកែកនៃទំនាស់ពាក្យសម្តីរហូតឈានដល់ការបង្កហិង្សានេះ មិនត្រូវបានក្លិប Bayern Munich បញ្ជាក់អ្វីឡើយ។ ការបរាជ័យរបស់ Bayern Munich ក្រោមថ្វីជើង Man City ជាការបរាជ័យដ៏ធំបំផុតក្នុងប្រវត្តិសាស្ត្រ របស់ពួកគេលេងនៅក្នុងក្របខណ្ឌ Champions League ចាប់តាំងពីបរាជ័យក្រោមថ្វីជើង Paris Saint Germain លទ្ធផល ៣-០ ដូចគ្នានេះនៅក្នុងឆ្នាំ ២០១៧៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_776.txt	យោធាអាម៉េរិក បានសាកល្បងមីស៊ីលបាលីស្ទិកអន្តរទ្វីប Minuteman III បន្ទាប់ពីពន្យារពេលដោយសារភាពតានតឹងនៅច្រកសមុទ្រតៃវ៉ាន់។ ក្នុងសេចក្ដីប្រកាសថ្ងៃទី១៦ ខែសីហា យោធាអាម៉េរិក បញ្ជាក់ថា ការតេស្តមីស៊ីលនេះនឹងជួយផ្ទៀងផ្ទាត់សុវត្ថិភាព ប្រសិទ្ធភាព និងការត្រៀមលក្ខណៈនៃប្រព័ន្ធសព្វាវុធរបស់អាម៉េរិកផងដែរ។	ខណៈភាពតានតឹងនៅតែកើនឡើងនៅច្រកសមុទ្រកោះតៃវ៉ាន់ ក្រុងវ៉ាស៊ីនតោនបានពន្យារពេលសាកល្បងមីស៊ីលបាលីស្ទីកអន្តរទ្វីប Minuteman III ។ ការតេស្តមីស៊ីលនេះ ក៏ត្រូវបានលុបចោលម្ដងដែរកាលពីខែមេសា ខណៈមានភាពតានតឹងជម្លោះរុស្ស៊ី និងអ៊ុយក្រែន។ ខណៈដែលស្ថានភាពនៅច្រកសមុទ្រតៃវ៉ាន់នៅតែក្ដៅ អាម៉េរិកក៏សម្រេចបាញ់សាកល្បងមីស៊ីលនេះដោយមិនពន្យារពេលទៀតឡើយ។ សេចក្ដីថ្លែងការណ៍របស់យោធាអាម៉េរិកចេញថ្ងៃទី១៦ ខែសីហា បានបញ្ជាក់ពីការបាញ់មីស៊ីលអន្តរទ្វីបនេះ ទោះបីស្ថានការណ៍នៅច្រកសមុទ្រតៃវ៉ាន់មិនទាន់ធូរ ស្រាលខ្លាំងនៅឡើយ។ «ការបាញ់មីស៊ីលសាកល្បងទាំងនេះបានជួយផ្ទៀងផ្ទាត់សុពលភាព សុវត្ថិភាព ប្រសិទ្ធភាព និងការត្រៀមលក្ខណៈរបស់ប្រព័ន្ធសព្វាវុធអាម៉េរិក»។ សេចក្ដីថ្លែងការណ៍ខាងលើសរសេរបែបនេះ រួចបន្តថា ការធ្វើតេស្តបែបត្រូវបានធ្វើឡើងប្រហែល៣០០ដងរួចមកហើយ ហើយការតេស្តនេះមិនមែនជាការឆ្លើយតបនឹងព្រឹត្តិការណ៍សកលណាមួយនោះទេ។ ត្រង់នេះយោធាអាម៉េរិកចង់សំដៅលើការតេស្តមីស៊ីល នឹងមិនមែនជាការឆ្លើយតបនឹងភាពតានតឹងថ្មីៗដែលចិនបានធ្វើសមយុទ្ធយោធាជាច្រើនដងក្បែរតៃវ៉ាន់នោះឡើយ។ ជាទូទៅ កងទ័ពអាកាសអាម៉េរិកធ្វើតេស្តមីស៊ីល Minuteman III ចំនួនបួនគ្រាប់ក្នុងមួយឆ្នាំដោយគ្រោងទុកជាច្រើនខែ និងជួនកាលច្រើនឆ្នាំជាមុន។ ការលុបចោល ឬការពន្យារពេលការធ្វើតេស្តដោយសារតែបារម្ភពីការបង្កហេតុ ជារឿងកម្រមានណាស់។ មីស៊ីល Minuteman III ដែលមានសមត្ថភាពនុយក្លេអ៊ែរផលិតដោយក្រុមហ៊ុន Boeing ជាអាវុធដ៏សំខាន់សម្រាប់ឃ្លាំងអាវុធយុទ្ធសាស្ត្ររបស់យោធាអាម៉េរិក។ មីស៊ីលនេះ អាចបាញ់បានចម្ងាយលើសពី៩,៦៦០គីឡូម៉ែត្រ ហើយអាចធ្វើដំណើរក្នុងល្បឿនប្រហែល២៤,០០០គីឡូម៉ែត្រក្នុងមួយម៉ោង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7760.txt	កីឡាបាល់ទាត់ មិនដូចទៅនឹងកីឡាដទៃផ្សេងឡើយ ។ បាល់ទាត់គឺពោរពេញទៅដោយការស្រលាញ់ស្ទើរតែមួយពិភពលោក។ នៅពេលដែលកីឡាករម្នាក់ៗឈានដល់កម្រិតអាជីពលំដាប់ពិភពលោក កីឡាករម្នាក់នោះ ត្រូវតែផ្តល់គ្រប់យ៉ាងសម្រាប់ការប្រកួតនោះ ទាំងកម្លាំងកាយ កម្លាំងចិត្ត។	យ៉ាងណាបញ្ហារបួសក៏ជាផ្នែកមួយនៃកីឡាបាល់ទាត់ ព្រោះវាបានទាមទារឱ្យមានការប្រើប្រាស់កម្លាំងខ្លាំង ដែលវាងាយឱ្យកីឡាករមានបញ្ហារបួស។ ទោះយ៉ាងនេះក៏ដោយ តារាបាល់ទាត់លំដាប់ពិភពលោកមួយចំនួន បានបន្តប្រកបអាជីពខ្លួនជាមួយបញ្ហារបួសដ៏ធ្ងន់ធ្ងរទាំងនោះ ដោយបញ្ចេញនូវសមត្ថភាពដ៏អស្ចារ្យបំផុត នៅលើទីលាន ហើយទទួលបានការស្ញប់ស្ញែងយ៉ាងខ្លាំងពីសំណាក់អ្នកគាំទ្រ។ បើតាមគេហទំព័រ Sportskeeda.com ខាងក្រោមនេះជាកីឡាករចំនួន ៥រូប ដែលប្រកបអាជីពបាល់ទាត់ ជាមួយបញ្ហាជំងឺប្រចាំកាយ៖ ១. David Beckham ជំងឺហឺត Beckham ជាកីឡាករម្នាក់ល្អបំផុតប្រចាំប្រវត្តិសាស្ត្រក្លិប Manchester United និងក្រុមជម្រើសជាតិអង់គ្លេសអំឡុងឆ្នាំ ២០០២។ កីឡាករសញ្ជាតិអង់គ្លេសរូបនេះ មានភាពទាក់ទាញខ្លាំងជាមួយបច្ចេកទេសនៃការទាត់បាល់ Free Kick យ៉ាងល្អបំផុតមិនធ្លាប់មាន និងជាខ្សែបម្រើដ៏មានភាពវ័យធ្លាតបំផុត។ តែយ៉ាងណាមិនសូវមានមនុស្សច្រើនឡើយ ដែលដឹងថា អតីតប្រធានក្រុមអង់គ្លេសរូបនេះ មានជំងឺ«ហឺត» ប្រចាំកាយ ដោយកាលពីឆ្នាំ ២០០៩ Beckham ត្រូវបានគេប្រទះឃើញប្រើប្រាស់ប្រដាប់ហឺត មុនការប្រកួតទល់ក្រុម Real Salt Lake ខណៈរូបគេលេងឱ្យក្រុម LA Galaxy។ ២.Petr Cech របួសក្បាល យើងចាំមិនភ្លេចនោះទេ ការប្រកួតដ៏អស្ចារ្យរវាង Chelsea ទល់ Reading កាលពីឆ្នាំ ២០០៦ ដោយការប្រកួតនោះ ជាពេលដែល Cech បានប៉ះទង្គិចគ្នាជាមួយកីឡាករ Stephan Hunt របស់ Reading រហូតមានបញ្ហារបួសក្បាល។ ក្រោយចប់ការប្រកួត Cech បានត្រួតពិនិត្យការប៉ះទង្គិចនោះ ហើយត្រូវបានក្រុមគ្រូពេទ្យធ្វើរោគវិនិច្ឆ័យថា បានបាក់ឆ្អឹងលលាដ៍ក្បាលកម្រិតទី៣ ។ គ្រានោះក្រុមគ្រូពេទ្យបាននិយាយថា Cech នឹងត្រូវបញ្ចប់អាជីពរបស់គេ ដើម្បីចៀងវាងវិបត្តិធ្ងន់ធ្ងរទៅថ្ងៃមុខ។ តែយ៉ាងណាបន្ទាប់ពីការព្យាបាលទទួលបានជោគជ័យ Cech បានវិលត្រលប់មកការប្រកួតឱ្យក្រុម Chelsea វិញ ប៉ុន្តែរាល់ការប្រកួត រូបគេតែងប្រើប្រាស់មួកការពារក្បាលពីការប៉ះទង្គិចនានា រហូតដល់រូបគេចូលនិវត្តន៍ពីបាល់ទាត់។ ៣.Paul Scholes ស្ទះសរសៃវែនក្នុងភ្នែកខាងស្តាំ វីរបុរសដែលឈ្នះពានរង្វាន់ Premier League ១១លើក, FA Cup ៣លើក, EFL Cup ២លើក និង UEFA Champions League ២លើក , Scholes ជាកីឡាករបាល់ទាត់ដ៏អស្ចារ្យបំផុតប្រចាំប្រវត្តិសាស្ត្របិសាចក្រហម Manchester United។ Scholes បង្ហាញខ្លួនជាង ៧០០ប្រកួតឱ្យបិសាចក្រហម ខណៈរកបាន ១៥០គ្រាប់ក្នុងនាមជាខ្សែបម្រើ ។ តែការពិតអតីតកីឡាករដ៏ឆ្នើមរូបនេះ បានប្រកបអាជីពខ្លួនជាមួយជំងឺភ្នែកមួយចំហៀង។ បន្ទាប់ពីធ្វើរោគវិនិច្ឆ័យជាមួយគ្រូពេទ្យរួច Scholes មានបញ្ហាស្ទះសរសៃវែនក្នុងភ្នែកខាងស្តាំ។ ៤. David de Gea ភ្នែកមីញ៉ូប ជាកីឡាករចាំទីដ៏ល្អ និងអស្ចារ្យមួយរូបនាពេលបច្ចុប្បន្ន កីឡាករសញ្ជាតិអេស្ប៉ាញ មានបច្ចេកទេសខ្ពស់ក្នុងការសង្រ្គោះបាល់ពីការស៊ុតរបស់គូប្រកួត។ De Gea ក៏ជាកីឡាករម្នាក់ ដែលមានភាពជាអ្នកដឹកនាំ ជាមួយគុណភាពក្នុងការប្រកួតបាល់ទាត់ ក្នុងនាមជាអ្នកចាំទីដ៏ស្អិតមួយរូប នៅលើពិភពបាល់ទាត់។ អ្នកចាំទីរូបនេះមានគុណសម្បត្តិទាំងនេះ ជាមួយនឹងលក្ខខណ្ឌដែលគេស្គាល់ថាជាមីញ៉ូប (Myopia) ។ កីឡាករចាំទីរូបនេះតែងប្រើប្រាស់វ៉ែនតាស្ទើរតែពេញមួយជីវិតរបស់គេ។ អំឡុងឆ្នាំ ២០១២ កាល Man United ស្ថិតក្រោមការដឹកនាំរបស់លោក Sir Alex Ferguson អ្នកចាំទីអេស្ប៉ាញ បានទទួលការវះកាត់ភ្នែក តាមរយៈប្រព័ន្ធឡាស៊ែរ (Laser) ជោគជ័យ ហើយរូបគេក៏ប្រែក្លាយជាអ្នកចាំទីដ៏អស្ចារ្យមួយរូប ក្នុងពិភពលោកមកដល់ពេលនេះ។ ៥.Edgar Davids ជំងឺដក់ទឹកក្នុងភ្នែក លោក Davids ជាអតីតកីឡាករបាល់ទាត់មួយរូប ដែលត្រូវបានគេស្គាល់ច្រើនកាលពីជំនាន់មុន ។ លោកក៏ជាអតីតខ្សែបម្រើការពារម្នាក់ដ៏រឹងមាំ សម្រាប់ក្រុមជម្រើសជាតិហូឡង់ និងសម្រាប់ក្លិប Juventus ជាមួយការប្រើប្រាស់វ៉ែនតា ខណៈកំពុងលេងបាល់។ មូលហេតុដែលលោក Davids ពាក់វ៉ែនតាទាត់បាល់ដោយសារតែជំងឺទឹកដក់ក្នុងភ្នែក (Glaucoma)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7761.txt	លោក Vincent Kompany អ្នកចាត់ការក្រុម Burnley និយាយថា លោកមិនធ្លាប់បានរំពឹងអាចដឹកនាំក្រុម Burnley ឡើងទៅកាន់ក្របខណ្ឌ Premier League នៅក្នុងការដឹកនាំរដូវកាលដំបូងឡើយ។	ក្រុម Burnley រក្សាបានកៅអីស្វ័យប្រវត្តិលេងនៅក្នុងក្របខណ្ឌ Premier League រដូវកាលក្រោយ ខណៈក្រុមខ្លួននៅសល់ ៧ប្រកួតក្នុងដៃ ដែលត្រូវប្រកួតបង្រ្គប់។ Burnley យកឈ្នះលើក្រុម Middlesbrough ក្នុងលទ្ធផល ២-១ ធ្វើឱ្យក្រុមមានពិន្ទុដាច់លើកំពូលតារាង Championships មាន ៨៧ពិន្ទុ ក្រោយឆ្លងកាត់ការប្រកួតចំនួន ៣៩ប្រកួត។ រដូវកាល ២០២៣-២៤ ក្រុម Burnley នឹងធ្វើដំណើរត្រលប់ទៅកាន់ Premier League វិញបន្ទាប់ពីធ្លាក់មកលេងនៅក្របខណ្ឌលំដាប់ទីពីរអង់គ្លេសរដូវកាលនេះ ក្រោយធ្វើមិនបានល្អកាលពីរដូវកាល ២០២១-២២ ដោយបញ្ចប់ចំណាត់ថ្នាក់នៅតំបន់កាត់ចោលលេខ ២០។ លោក Kompany អតីតប្រធានក្រុម Manchester City ដែលបានតែងតាំងឱ្យកាន់តំណែងក្នុងខែមិថុនា ឆ្នាំ ២០២២ និយាយថា លោកមិននឹកស្មានអាចជួយក្រុមសម្រេចសមិទ្ធិផលធំនៅរដូវកាលដំបូង។ «វាងាយស្រួលពេកហើយ នៅសល់ការប្រកួតចំនួន ៧ប្រកួតទៀត ហើយយើងបានអបអររឿងនេះរួចទៅហើយ។ យើងមិនធ្លាប់បានរំពឹងអំពីរឿងនេះទេ យើងចង់បានបទពិសោធន៍នេះនៅថ្ងៃណាមួយបន្ថែមទៀត ប៉ុន្តែយើងក៏ត្រូវមានគោលដៅផ្សេងទៀតលើវា ហើយភាពលឿនរហ័សពេលខ្លះក៏ល្អខ្លាំងដែរ។»។ Kompany បាននិយាយប្រាប់ទូរទស្សន៍ Sky Sports បែបនេះបន្ទាប់ពីចប់ការប្រកួត។ Burnley ត្រូវការត្រឹមតែ ១១ពិន្ទុទៀតប៉ុណ្ណោះពីការប្រកួតចំនួន ៧ ដែលពួកគេនៅសល់ ដើម្បីក្លាយជាក្រុមឈ្នះជើងឯកពានរង្វាន់ Championship។ ប្រសិនបើ Burnley អាចរកបានចំនួន ១៣ពិន្ទុ នោះពួកគេនឹងក្លាយជាជើងឯក Championship លើកដំបូងដែលរកបានពិន្ទុច្រើនជាង ១០០ពិន្ទុ ចាប់តាំងពីក្រុម Leicester City ក្នុងឆ្នាំ ២០១៣-១៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7762.txt	សហព័ន្ធកីឡាបាល់ទាត់អន្តរជាតិ (FIFA) សម្រេចឱ្យអាហ្សង់ទីនឹងរៀបចំការប្រកួតពានរង្វាន់កីឡាបាល់ទាត់ពិភពលោក FIFA U20 World Cup ឆ្នាំ២០២៣ ជំនួសឥណ្ឌូណេស៊ីដែលត្រូវបានដកសិទ្ធិធ្វើជាម្ចាស់ផ្ទះចេញវិញ។	កាលពីថ្ងៃទី២៩ ខែមីនា FIFA បានប្រកាសពីការសម្រេចចិត្តដកសិទ្ធិធ្វើជាម្ចាស់ផ្ទះរៀបចំការប្រកួត U20 World Cup ចេញពីប្រទេសឥណ្ឌូណេស៊ី បន្ទាប់ពីសហព័ន្ធបាល់ទាត់ក្នុងប្រទេសតំបន់អាស៊ានមួយនេះ បានលុបចោលការចាប់ឆ្នោតចែកពូលដែលត្រូវធ្វើឡើងនៅកោះបាលី។ ការលុបចោលការចាប់ឆ្នោត ដោយសារតែមានបញ្ហាផ្នែកនយោបាយពីរដ្ឋបាលខេត្តបាលីប្រឆាំងទៅលើការចូលរួមប្រកួតពីសំណាក់អ៊ីស្រាអែល។ ក្រោយការដកសិទ្ធិធ្វើម្ចាស់ផ្ទះចេញពីឥណ្ឌូណេស៊ី សហព័ន្ធបាល់ទាត់អាហ្សង់ទីន (AFA) បានដាក់សំណើរដេញថ្លៃធ្វើម្ចាស់ផ្ទះជំនួសវិញ ហើយលោក Gianni Infantino ប្រធាន FIFA ក៏បានយល់ព្រមសំណើរនេះ ដោយការប្រកួតនឹងធ្វើឡើងចាប់ពីថ្ងៃទី២០ ខែឧសភា ដល់ថ្ងៃទី១១ ខែមិថុនា ពោល១ថ្ងៃបន្ទាប់ពីកិច្ចប្រជុំសមាជសហព័ន្ធបាល់ទាត់អាមេរិកខាងត្បូងរួច។ «ខ្ញុំពិតជាចង់អរគុណដល់ AFA ព្រមទាំងប្រធានសហព័ន្ធលោក Claudio Tapia ក៏ដូចគ្នាអាជ្ញាធរនៃរដ្ឋាភិបាលដែលពាក់ព័ន្ធ សម្រាប់ការប្តេជ្ញាចិត្តក្នុងការរៀបចំធ្វើជាម្ចាស់ផ្ទះសម្រាប់ព្រឹត្តិការណ៍ដ៏អស្ចារ្យបំផុតមួយនេះក្នុងរយៈពេលដ៏ខ្លី។ មានការប្រកួតសម្រាប់ឆ្នាំនេះ ស្ថិតនៅក្នុងប្រទេសដែលរស់នៅនិងការដកដង្ហើមនៃការស្រលាញ់បាល់ទាត់ នឹងក្លាយជាការបំផុសគំនិតដ៏ល្អខ្លាំងចំពោះពេលអនាគតនៃបាល់ទាត់។»។ នេះបើតាមសម្តីរបស់លោក Gianni Infantino ប្រធាន FIFA។ FIFA បានបន្ថែមទៀតថាការចាប់ឆ្នោតជាផ្លូវការសម្រាប់ការប្រកួត U20 World Cup នឹងធ្វើឡើងនៅថ្ងៃទី២១ ខែមេសា នៅក្នុងទីក្រុង Zurich ប្រទេសស្វ៊ីស។ ប្រទេសអាហ្សង់ទីនធ្លាប់បានរៀបចំការប្រកួត U20 World Cup នេះម្តងរួចមកហើយកាលពីឆ្នាំ ២០០១ ដោយកាលនោះពួកគេបានឈ្នះជើងឯកពានរង្វាន់នេះជាលើកទី៤ ក្នុងចំណោមកំណត់ត្រាឈ្នះ ៦លើករបស់ពួកគេ។ ក្រៅពីការប្រកួត U20 World Cup ប្រទេសអាហ្សង់ទីនក៏កំពុងតែរួមដៃគ្នាជាមួយប្រទេស អ៊ុយរូហ្កាយ, ស៊ីលី និងប៉ារ៉ាហ្កាយ ដើម្បីដេញថ្លៃធ្វើជាម្ចាស់ផ្ទះរៀបចំព្រឹត្តិការណ៍ World Cup 2030 ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7763.txt	ប្រធានសហព័ន្ធកីឡាបាល់ទាត់ឥណ្ឌូណេស៊ី (PSSI) លោក Erick Thohir នៅតែជឿជាក់លើក្រុមកីឡាបាល់ទាត់អាយុក្រោម២២ឆ្នាំ ឥណ្ឌូណេស៊ី (U22) នឹងធ្វើបានល្អក្នុងបេសកកម្មដណ្តើមមេដាយមាសនៅព្រឹត្តិការណ៍ស៊ីហ្គេមនៅប្រទេសកម្ពុជា បើទោះស្ថិតក្រោមសម្ភាធរបស់សហព័ន្ធកីឡាបាល់ទាត់អន្តរជាតិ (FIFA)។ PSSI ស្ថិតក្រោមការគំរាមកំហែងពីការដាក់ទណ្ឌកម្មរបស់ FIFA លើបញ្ហាការប្រកួត U20 World Cup របស់ក្រុមនារីឥណ្ឌូណេស៊ី។	កាលពីពេលថ្មីៗនេះ ប្រទេសឥណ្ឌូណេស៊ីត្រូវបាន FIFA សម្រេចដកសិទ្ធិធ្វើជាម្ចាស់ផ្ទះរៀបចំការប្រកួត U20 World Cup បន្ទាប់ពីមានបញ្ហារឿងរ៉ាវផ្នែកនយោបាយចូលពាក់ព័ន្ធ ព្រមទាំងបានរំខានដល់ដំណើរការនៃការចាប់ឆ្នោតវគ្គចែកពូលការប្រកួត ដែលត្រូវធ្វើឡើងនៅក្នុងខេត្តបាលី។ សម្រាប់ព្រឹត្តិការណ៍ស៊ីហ្គេមវិញ ក្រុមបាល់ទាត់អាយុក្រោម ២២ឆ្នាំ ឥណ្ឌូណេស៊ី ត្រូវបានចាប់ឆ្នោតចូលពូលក្នុងពូល A សម្រាប់ការប្រកួតព្រឹត្តិការណ៍ស៊ីហ្កេម ២០២៣ ដែលការចាប់ឆ្នោតបានធ្វើឡើងនៅថ្ងៃទី៥ ខែមេសា។ ឥណ្ឌូណេស៊ី ស្ថិតក្នុងពូលជាមួយម្ចាស់ផ្ទះកម្ពុជា,មីយ៉ាន់ម៉ា, ហ្វីលីពីន និងទីម័រខាងកើត ដោយគេចផុតចេញពីពូលដ៏លំបាក គឺពូល B ដែលមានក្រុមការពារតំណែងជើងឯកវៀតណាម ថៃ, ម៉ាឡេស៊ី, សិង្ហបុរិ និងឡាវ។ ប្រធាន PSSI បានបង្ហាញក្តីរំពឹងថា បញ្ហាជុំវិញការដកសិទ្ធិធ្វើម្ចាស់ការប្រកួត U20 World Cup នឹងមិនប៉ះពាល់ដល់ការចូលរួមរបស់ក្រុមនៅក្នុងការប្រកួតព្រឹត្តិការណ៍ស៊ីហ្គេមលើកទី ៣២ ឡើយ។ «PSSI កំពុងបន្តទំនាក់ទំនងជាមួយ FIFA។ ក្តីរំពឹងរបស់យើងគឺថាអ្នកទាំងអស់គ្នា នឹងអាចបង្ហាញខ្លួននៅព្រឹត្តិការណ៍ស៊ីហ្គេម ដើម្បីបេសកកម្មឈ្នះមេដាយមាសឡើងវិញ ក្រោយអាក់ខានតាំងពីឆ្នាំ ១៩៩១ ក្នុងប្រទេសហ្វីលីពីន។»។ លោក Erick Thohir ប្រធាន PSSI អះអាងដូច្នេះ។ បើទោះបីជាចាប់ឆ្នោតដោយមិនស្ថិតនៅក្នុងពូលជាមួយក្រុមខ្លាំងៗដូចជា វៀតណាម និង ថៃ តែលោក Thohir បានលើកឡើងបន្ថែមដូច្នេះថា៖«ការប្រជែងជាមួយក្រុមស្ថិតនៅក្នុងស៊ីហ្គេម គឺមិនមានគូប្រជែងដែលងាយស្រួលយកឈ្នះទេ យើងនឹងជួបរឿងលំបាកសម្រាប់ការប្រជែងនៃបេសកកម្មឈ្នះមេដាយមាសស៊ីហ្គេម។»។ មិនខុសពីប្រធាន PSSI ឡើយ គ្រូបង្វឹកក្រុម U22 ឥណ្ឌូណេស៊ីលោក Indra Sjafri ថាកូនក្រុមរបស់លោកបានត្រៀមខ្លួនរួចរាល់សម្រាប់ការប្រយុទ្ធនៅការប្រកួតស៊ីហ្គេម។ លោក Sjafri ក៏បានផ្តាំថាទៅកាន់កូនក្រុមថា រាល់គូប្រកួតទាំងអស់សុទ្ធសឹងតែពិបាកយកឈ្នះ ដូច្នេះមិនត្រូវមើលស្រាល តែត្រូវធ្វើការងារឱ្យបានល្អបំផុតសម្រាប់ការប្រកួត។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7764.txt	លោក Graham Potter ក្លាយជាគ្រូបង្វឹកចុងក្រោយគេនៅ Premier League ដែលត្រូវក្លិប Chelsea បណ្តេញចេញពីតំណែង បន្ទាប់ពីដឹកនាំក្រុមយក្សអង់គ្លេសមួយនេះបានរយៈពេល ៧ខែ។ គិតមកដល់ពេលបច្ចុប្បន្ន សម្រាប់រដូវកាល ២០២២-២៣ ក្លិបនៅ Premier League បានដេញអ្នកចាត់ការចំនួន ១២នាក់រួចមកហើយ ដែលជាចំនួនបំបែកកំណត់ត្រាថ្មីថែមទៀត។	លោក Potter ត្រូវបានក្លិបតោខៀវបញ្ចប់តំណែង ស្របពេលដែលលោក Brenden Rodgers ក៏ត្រូវបានក្លិប Leicester City បណ្តេញចេញចំថ្ងៃទី២ ខែមេសា ដូចគ្នាផងដែរ។ លោក Potter ត្រូវបានក្លិបបណ្តេញចេញពីដងក្នុងរដូវកាលនេះ។ គ្រូបង្វឹកទាំងពីរដែលទើបបណ្តេញចេញពីការងារក្នុងរដូវកាល ២០២២-២៣ នេះ បានធ្វើឱ្យក្របខណ្ឌលីគកំពូលស្ថិតនៅប្រទេសអង់គ្លេសមួយនេះ ជាប់ឈ្មោះជាលីគដែលមានការដេញអ្នកចាត់ការច្រើនបំផុត ដល់ទៅចំនួន ១៣នាក់។ អ្នកចាត់ការ ១២ក្នុងចំណោមនេះ គឺត្រូវបានក្លិបដេញចេញ ។ ប៉ុន្តែមានតែលោក Antonio Conte តែម្នាក់ប៉ុណ្ណោះ ដែលបញ្ចប់តំណែងដោយកិច្ចព្រមព្រៀង។ បណ្តេញអ្នកចាត់ការចំនួន ១៣នាក់ បានក្លាយជាការបំបែកកំណត់ត្រាថ្មី សម្រាប់ក្របខណ្ឌ Premier League បើធៀបនឹងរដូវកាល ២០១៣-១៤, ២០១៧-១៨ និង ២០២១-២២ ដែលមានអ្នកចាត់ការ ១០នាក់ ត្រូវបានបណ្តេញចេញ។ ខាងក្រោមនេះជាអ្នកចាត់ការត្រូវបានក្លិបនៅ Premier League បណ្តេញចេញរដូវកាលនេះ៖ លោក Scott Parker ក្លិប Bournemouth ខែសីហា ឆ្នាំ ២០២២ លោក Thomas Tuchel ក្លិប Chelsea ខែកញ្ញា ឆ្នាំ ២០២២ លោក Graham Potter ក្លិប Brighton & Hove Albion ខែកញ្ញា ឆ្នាំ ២០២២ លោក Bruno Lage ក្លិប Wolves ខែតុលា ឆ្នាំ ២០២២ លោក Steven Gerrard ក្លិប Aston Villa ខែតុលា ឆ្នាំ ២០២២ លោក Ralph Hasenhutti ក្លិប Southampton ខែវិច្ឆិកា ឆ្នាំ ២០២២ លោក Frank Lampard ក្លិប Everton ខែមករា ឆ្នាំ ២០២៣ លោក Jess Marsch ក្លិប Leeds United ខែកុម្ភៈ ឆ្នាំ ២០២៣ លោក Nathan Jones ក្លិប Southampton ខែកុម្ភៈ ឆ្នាំ ២០២៣ លោក Patrick Vieira ក្លិប Crystal Palace ខែមករា ឆ្នាំ ២០២៣ លោក Antonio Conte ក្លិប Tottenham Hotspur ខែមករា ឆ្នាំ ២០២៣ លោក Graham Potter ក្លិប Chelsea ខែមេសា ឆ្នាំ ២០២៣ លោក Brenden Rodgers ក្លិប Leicester City ខែមេសា ឆ្នាំ ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7765.txt	ក្នុងវិស័យបាល់ទាត់ កីឡាករដែលចេះប្រើជើងសងខាង ក្នុងការញាក់ និងបច្ចេកទេសអូសបាល់នោះ វាមានអំណោយផលល្អដល់ពួកគេក្នុងការមានប្រៀបលើគូប្រកួត។	ភាពច្បាស់លាស់នៃជើងទាំងសងខាង ងាយស្រួលឱ្យកីឡាករផ្លាស់ប្តូរទិសដៅការញាក់បាល់របស់គេបានលឿន និងការស៊ុត ឬប៉ះបាល់ ដោយមិនងាយឱ្យគូប្រកួតតាមចង្វាក់លេងទាន់ទេ។ មិនតែប៉ុណ្ណោះការប្រើជើងទាំង ២ នឹងជួយបង្កើនល្បឿននៅពេលរត់ជាមួយនឹងបាល់ផងដែរ ជាជាងច្បាស់តែជើងម្ខាង។ ជំនាញទាំងនេះបានជួយដល់កីឡាករ ដែលចេះជើងទាំងសងខាង ងាយស្រួលបង្កភាពច្របូកច្របល់ ដល់ខ្សែការពារក្នុងការតាមបិទបាំង ។ សម្រាប់ខ្សែការពារខ្លះ ដែលមិនបានដឹងអំពីការប្រើប្រាស់ជើងទាំងសងខាងរបស់កីឡាករ ដែលប៉ុនប្រសប់ប្រើជើងទាំងសងខាងនោះ គឺពិបាកទប់ស្កាត់។ កីឡាករចេះប្រើជើងសងខាងក៏អាចលេងបានគ្រប់តំបន់នៅលើទីលាន ដោយមានភាពងាយស្រួលបំផុតសម្រាប់ពួកគេ ក្នុងការធ្វើចលនាផ្លាស់ទី ភាគច្រើនជាកីឡាករខ្សែប្រយុទ្ធស្លាប។ បើតាមគេហទំព័រ Sportskeeda.com ខាងក្រោមនេះជាកីឡាករទាំង ៥នាក់ដែលល្អក្នុងការប្រើជើងទាំងសងខាង៖ ១. Ousmane Dembele ក្លិប Barcelona Dembele មានតួនាទីជាខ្សែប្រយុទ្ធស្លាបនៅ Barcelona មានភាពល្បីខ្លាំងដោយសារតែតិចនិចក្នុងការលេងបាល់របស់គេ។មិនត្រឹមតែល្អជើងឆ្វេងឡើយ ប៉ុន្តែកីឡាករសញ្ជាតិបារាំងក៏ប្រើប្រាស់ជើងស្តាំបានល្អដូចគ្នា។ តំបន់ប្រយុទ្ធស្លាបទាំងសងខាងរបស់ក្រុម Barca កីឡាករបារាំងអាចលេងបានគ្រប់ទីតាំង ដោយសារតែគុណភាពនៃការញាក់បាល់ពីជើងទាំងសងខាងរបស់គេ។ ២. Kevin De Bruyne ក្លិប Manchester City បច្ចុប្បន្ន De Bruyne គឺជាខ្សែបម្រើដ៏ល្អបំផុតប្រចាំក្លិប Man City និងនៅ Premier League ។ កីឡាករសញ្ជាតិបែលហ្ស៊ិករូបនេះ មានបច្ចេកទេសក្នុងការប្រើប្រាស់ជើងទាំងសងខាងគ្រប់គ្រងបាល់ ក្នុងការសម្លឹងគោលដៅ និងការប៉ះបាល់យ៉ាងល្អ ដើម្បីបង្កើតឱកាសស៊ុតរកគ្រាប់បាល់ដល់មិត្តរួមក្រុមរបស់គេ។ ល្អក្នុងការប្រើជើងទាំងសងខាង De Bruyne ក៏ល្អខ្លាំងទាំងការស៊ុត ការប៉ះ និងការញាក់បាល់ផងដែរ។ ៣. Neymar Jr ក្លិប Paris Saint Germain ដើមរដូវកាលនេះ Neymar បង្ហាញទម្រង់លេងល្អខ្លាំង។ កីឡាករសញ្ជាតិប្រេស៊ីលជាកីឡាករម្នាក់ ដែលតែងប្រើប្រាស់ជំនាញនៃការប្រើប្រាស់ជើងដ៏ប៉ិនប្រសប់របស់គេក្នុងសម័យកាលនេះ។ ជាកីឡាករសញ្ជាតិប្រេស៊ីល Neymar Jr ប្រើប្រាស់ជើងទាំងពីររបស់គេបានយ៉ាងល្អ ក្នុងការបណ្ដើរ ឬអូសបាល់ ប៉ះបាល់ ញាក់បាល់ និងការផ្លាស់ទីតាំងលេងជាដើម។ ខ្សែប្រយុទ្ធវ័យ ៣១ឆ្នាំ រូបនេះ តែងធ្វើឱ្យគូប្រកួតរបស់គេ មានភាពពិបាកក្នុងតាមបិទបាំងរូបគេ និងការដណ្តើមបាល់ពីការញាក់របស់រូបគេ។ ៤.Sergej Milinkovic-Savic ក្លិប Lazio ខ្សែបម្រើ Savic ត្រូវបានស្គាល់ថា ជាកីឡាករម្នាក់ ដែលកំពុងទទួលបានការចាប់អារម្មណ៍ខ្លាំង ជាមួយគុណភាពនៃបច្ចេកទេសរបស់គេ ក្នុងការលេងបាល់យ៉ាងល្អ ក្នុងតំបន់កណ្តាលនៃក្រុម។ កីឡាកររូបនេះអាចប្រើប្រាស់ជើងទាំងសងខាង ក្នុងការគ្រប់គ្រងបាល់ ទាំងការប៉ះបាល់ ការបិទបាំងបាល់ពីគូប្រកួត ការសម្លឹងមើលគោលដៅបញ្ជូនដ៏ល្អ។ ភាគច្រើនដៃគូប្រកួតរបស់គេ ពិបាកក្នុងការកំណត់គោលដៅនៃការប៉ះបាល់ ព្រោះថា Savic ផ្លាស់ប្តូរទិសដៅបានលឿនល្អ។ ៥. Son Heung-Min ក្លិប Tottenham Hotspur Son គឺជាខ្សែប្រយុទ្ធដ៏ល្អមួយរូបនាពេលបច្ចុប្បន្ន។ ខ្សែប្រយុទ្ធសញ្ជាតិកូរ៉េខាងត្បូង បានបង្ហាញវត្តមានយ៉ាងល្អសម្រាប់ Spurs ចាប់តាំងពីឆ្នាំ ២០១៥ មក។ កាលពីរដូវកាល ២០២១-២២ Son ទទួលបានស្បែកជើងមាស ចែកគ្នាជាមួយ Mohamed Salah ដែលស៊ុតរកបានគ្រាប់បាល់បាន ២៣គ្រាប់ដូចគ្នា។ ភាគច្រើននៃការស្វែងរកគ្រាប់បាល់ពីការស៊ុតបញ្ចូលទីរបស់ Son គឺរកបានដោយការស៊ុតចូល ដោយជើងទាំងសងខាងរបស់គេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7766.txt	បញ្ហាជម្លោះផ្ទៃរវាង Sadio Mane និង Leroy Sane របស់ក្រុម Bayern Munich អាចនឹងធ្វើឱ្យក្រុមយក្សអាល្លឺម៉ង់ក្លាយជាក្រុមដ៏គ្រោះថ្នាក់បំផុតសម្រាប់ Manchester City ក្នុងការប្រកួតជើងទីពីរពានរង្វាន់ UEFA Champions League វគ្គ៨ក្រុមចុងក្រោយ នៅថ្ងៃទី១៩ ខែមេសា។ នេះជាការលើកឡើងរបស់លោក Pep Guardiola អ្នកចាត់ក្រុម Man City ក្នុងសន្និសីទកាសែតមុនការប្រកួតថ្ងៃទី១៧ ខែមេសា។	កាលពីថ្ងៃទី១២ ខែមេសា សារព័ត៌មាន Bild និង Sky Sports Germany បានរាយការណ៍ថាកីឡាករ Sane បានរងរបួសបែកក្រោមបបូរមាត់ បន្ទាប់ពីការឈ្លោះប្រកែកគ្នាជាមួយនឹង Mane ក្នុងការប្រកួតចាញ់ក្រោមថ្វីជើង Man City លទ្ធផល ៣-០ នៅជើងទី១។ កីឡាករទាំងពីរបានបង្កជម្លោះដាក់គ្នាដោយការប្រើប្រាស់ពាក្យសម្តីនៅលើទីលាន មុនពេលបង្កហិង្សា។ Mane រងពិន័យដោយមិនបានចូលរួមប្រកួតកាលពីថ្ងៃទី១៥ ដែល Bayern Munich ប្រកួតស្មើ ១-១ ជាមួយនឹងក្រុម Hoffenheim ក្នុងជំនួបលីគអាល្លឺម៉ង់ បន្ទាប់ពីបានបង្កហិង្សាលើមិត្តរួមក្រុមរួចមក។ ដោយឡែកនៅពេលត្រូវបានអ្នកកាសែតសួរសំណួរអំពីបញ្ហាដែលនឹងអាចកើតមានឡើងសម្រាប់ការប្រកួតក្រោយជម្លោះរបស់កីឡាករ Bayern Munich លោក Pep Guardiola ដែលធ្លាប់ជាអតីតអ្នកចាត់ការក្រុមក្រុមយក្សអាល្លឺម៉ង់នេះ បានព្រមានកូនក្រុម Man City ថានឹងមានគ្រោះថ្នាក់សម្រាប់ការប្រកួតជើងទី២។ «ពេលខ្លះអ្នកត្រូវតែបង្រួបបង្រួមក្រុមឱ្យរួមចិត្តគ្នាតែមួយ តែពេលខ្លះក៏ត្រូវការជម្លោះផងដែរ វាមិនមែនជារឿងទន់ខ្សោយសម្រាប់ពួកគេទេ តែវាជារឿងរឹងមាំសម្រាប់ពួកគេ។ ខ្ញុំអាចស្រមៃមើលឃើញកាលៈទេសៈនេះជាមួយក្រុម Man City បានដូចគ្នា ការបង្ហាញទម្រង់លេងសម្រាប់ Bayern Munich នឹងមកដល់នៅរាត្រីថ្ងៃពុធនេះ។»។ លោក Guardiola បាននិយាយបែបនេះ។ ខណៈដែល Man City មានប្រៀបរហូតដល់ទៅ ៣គ្រាប់ដើម្បីមានឱកាសល្អជាងក្នុងការប្រកួតនៅជើងទីពីរ លោក Guardiola នៅតែបញ្ជាក់ថាវាអាចនឹងក្លាយជារឿងដ៏គ្រោះថ្នាក់សម្រាប់ក្រុមរបស់លោក។ ជំនួបជើងទីដែលនឹងធ្វើនៅទឹកដី Allianz Arena រវាងម្ចាស់ផ្ទះ Bayern Munich ទល់ Man City នៅធ្វើឡើងនៅរាត្រីថ្ងៃទី១៩ ខែមេសា វេលាម៉ោង ២ អាធ្រាត្រ [ម៉ោងនៅកម្ពុជា]៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7767.txt	គម្លាតពិន្ទុនាំមុខកំពូលតារាងនៃក្របខណ្ឌ Premier League របស់ Arsenal ថមថយ បន្ទាប់ពីខកខានជ័យជម្នះដ៏ធំនៅទឹកដី Anfield ក្រោយ Liverpool វាយបកតាមស្មើវិញក្នុងលទ្ធផល ២-២ ក្នុងជំនួបលីគសប្តាហ៍ទី៣០ នាថ្ងៃទី៩ ខែមេសា។ គ្រូកាំភ្លើងធំ និងហង្សក្រហមសុទ្ធតែមិនពេញចិត្តលទ្ធផល និងបន្ទោសកូនក្រុមរៀងខ្លួន។	ក្រុមកាំភ្លើងធំ បានចាប់ផ្តើមការប្រកួតយ៉ាងល្អដោយអាចធ្វើបានគ្រាប់បាល់ ២គ្រាប់ស៊ុតលើក្រុមម្ចាស់ផ្ទះ Liverpool ត្រឹមនាទី២៨ នៃវគ្គទីមួយ។ ២គ្រាប់របស់ Arsenal ធ្វើបានដោយកីឡាករ Gabriel Martinelli នាទី៨ និង Gabriel Jesus នៅនាទី២៨ មុនពេលដែលកីឡាករ Mohamed Salah រកបានគ្រាប់បាល់តាមមកវិញ ១គ្រាប់សម្រាប់ Liverpool នៅនាទី៤២។ ក្នុងវគ្គទីពីរ Arsenal បានសម្លឹងមើលជ័យជម្នះបំបែកកំណត់ត្រាលើកដំបូងក្នុងទឹកដី Anfield ចាប់តាំងពីឆ្នាំ ២០១២ មក ជាមួយ ៣ពិន្ទុដ៏សំខាន់សម្រាប់ពួកគេក្នុងដំណើរបេសកកម្មឈ្នះពានរង្វាន់ Premier League។ Liverpool ក្នុងវគ្គទីពីរវាយបកដាក់សម្ពាធខ្លាំងឡើងវិញទៅលើ Arsenal ដោយនៅត្រឹមនាទី៥៤ Salah ខកខានការស៊ុតបាល់ពិន័យ ១១ម៉ែត្រមិនចូល តែទោះយ៉ាងណាកីឡាករ Roberto Firmino ដែលបានប្តូរចូលនៅនាទី៧៨ បានជួយរកគ្រាប់បាល់តាមស្មើ ២-២ ដោយការតែតនៅនាទី៨៧។ បញ្ចប់ការប្រកួតក្រុមទាំងពីរចែកគ្នាម្នាក់ ១ពិន្ទុ។ ក្រោយបញ្ចប់ការប្រកួតលោក Mikel Arteta អ្នកចាត់ការ Arsenal បាននិយាយប្រាប់ទៅកាន់ទូរទស្សន៍ Sky Sports បន្ទាប់ពីលទ្ធផលស្មើ ថាកូនក្រុមរបស់លោកបាត់បង់ភាពម្ចាស់ការ ក្រោយពេលស៊ុតនាំមុខលើ Liverpool។ «ជាការប្រកួតដ៏ខ្លាំង ការប្រកួតស្ថិតក្រោមការគ្រប់គ្រងរបស់យើង ប៉ុន្តែក្រោយពេលវគ្គទីមួយ យើងធ្វើឱ្យរបូតគ្រាប់បាល់ បន្ទាប់ពីសន្ទុះនៃការសម្រុកវាយបករបស់ក្រុមគូប្រជែង។ យើងបានកែប្រែបន្ទាប់ពីវគ្គទីមួយ ហើយចាប់ផ្តើមបានល្អនៅនាទីដំបូង ប៉ុន្តែយើងបានបាត់បង់ការគ្រប់គ្រងទៅវិញ វាបានក្លាយជាការប្រកួតដ៏លំបាក និងច្របូកច្របលសម្រាប់យើង។»។ លោក Arteta បាននិយាយបែបនេះ។ Arsenal បច្ចុប្បន្នមាន ៧៣ពិន្ទុក្រោយឆ្លងកាត់ការប្រកួត ៣០លើក ដោយមានគម្លាត ៦ពិន្ទុពីលើក្រុមលេខ ២ Manchester City ដែលទើបប្រកួត២៩លើក។ ចំណែកក្រុម Liverpool វិញ ជាក្រុមស្ថិតនៅចំណាត់ថ្នាក់លេខ៨ ដែលមាន ៤៤ពិន្ទុ និងប្រឈមមិនបានលេងក្របខណ្ឌអឺរ៉ុបរដូវកាលក្រោយ។ សម្រាប់លោក Jurgen Klopp អ្នកចាត់ការក្រុម Liverpool បានបង្ហាញអារម្មណ៍មិនសប្បាយចិត្តចំពោះលទ្ធផលការប្រកួត ខណៈលោកបានស្តីបន្ទោស កូនក្រុមមិនអាចយកបានជ័យជម្នះការប្រកួតបាន។ «វាជារឿងដ៏ធម្មតាសម្រាប់យើងរដូវកាលនេះទៅហើយ Arsenal បានបើកឆាកការប្រកួត ពិតណាស់រហូតពួកគេរកបានគ្រាប់បាល់ មិនប្រើពេលយូពួកគេរកបាន គ្រាប់ទីពីរ។ យើងបានកែប្រែលទ្ធផល រហូតស្មើគ្មានបញ្ហាទេជាមួយលទ្ធផលស្មើ ប៉ុន្តែខ្ញុំនៅនឹកស្មានមិនដល់ថាហេតុអ្វីយើងមិនអាចឈ្នះការប្រកួត ខ្ញុំពិតជាមិនដឹងសោះឡើយ។»។ នេះជាអ្វីដែលលោក Klopp បាននិយាយប្រាប់ទៅកាន់ទូរទស្សន៍ Sky Sports៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7768.txt	លោក Carlo Ancelotti សារភាពថាកីឡាករ Real Madrid របស់លោកមិនមានការជឿជាក់ ១០០ភាគរយឡើយ ក្នុងការប្រកួតចាញ់ក្រោមថ្វីជើង Villarreal លទ្ធផល ៣-២ នាថ្ងៃទី៨ ខែមេសា។	លទ្ធផល ៣-២នេះ កីឡាករ Samuel Chukwueze បង្ហាញទម្រង់លេងបានយ៉ាងល្អសម្រាប់ក្រុម Villarreal ក្នុងជ័យជម្នះ ដែលមិនអាចបំភ្លេចបានក្នុងកីឡដ្ឋាន Santiago Bernabeu។ រដូវកាល ២០២២-២៣ Villarreal ជាក្រុមដំបូងដែលអាចរក្សាកំណត់ត្រាជ័យជម្នះខ្លួនដល់ទៅ ២លើក លើក្រុមអធិរាជសក្នុងក្របខណ្ឌ La Liga។ បរាជ័យបានធ្វើឱ្យ Real Madrid បន្តរងសម្ពាធពីគម្លាតពិន្ទុរបស់ក្រុម Barcelona ដែលឈរកំពូលតារាង ក្នុងការប្រជែងដណ្តើមពានរង្វាន់ La Liga។ Real Madrid ទើបតែទម្លាក់ Barcelona ក្នុងលទ្ធផល ៤-១ ដើម្បីឡើងទៅកាន់ពានរង្វាន់ Copa del Rey វគ្គផ្តាច់ព្រ័ត្រ។ មានគម្លាតពិន្ទុ ១២ពិន្ទុឈរពីក្រោម Barca លោក Ancelotti សារភាពថាជារឿងពិបាកបំផុតសម្រាប់ក្រុមលោក ដើម្បីឱ្យមានភាពជឿជាក់ ១០០ភាគរយ សម្រាប់ការប្រកួតក្នុងលីគ។ «វាពិតជារឿងដ៏លំបាក វាពិតជាពិបាកក្នុងការស្វែងរកការប្រជែងបាល់ត្រលប់មកវិញ ព្រោះពួកគេពិតជាធ្វើបានល្អលើក្រុមយើង ហើយយើងមានឱកាសដើម្បីបើកការនាំមុខ ៣-១។ យើងគួរតែអាចយកបានជ័យជម្នះ ប៉ុន្តែវាមិនបានកើតឡើង យើងមិនបានការពារ ពិតណាស់វាពិតជាពិបាកសម្រាប់យើងដែលអាចមានភាពជឿជាក់ ១០០ភាគក្នុងកាលៈទេសៈនេះ។»។ លោក Ancelotti បាននិយាយប្រាប់ក្នុងសន្និសីទកាសែតបែបនេះ។ ការប្រកួតបន្ទាប់របស់ Real Madrid នឹងត្រូវបើកទ្វារផ្ទះ Santiago Bernabeu ស្វាគមន៍ជាមួយក្រុមតោខៀវ Chelsea សម្រាប់ជំនួបពានរង្វាន់ UEFA Champions League វគ្គ ៨ក្រុមចុងក្រោយជើងទីមួយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7769.txt	សន្ធិសញ្ញាតំបន់អាស៊ីអាគ្នេយ៍គ្មានអាវុធនុយក្លេអ៊ែរ ដែលស្គាល់ថាជាសន្ធិសញ្ញាក្រុងបាងកក ត្រូវបានចុះហត្ថលេខាដោយសមាជិកអាស៊ានទាំងអស់ នៅក្នុងខែធ្នូ ឆ្នាំ១៩៩៥។ សន្ធិសញ្ញាមួយនេះ បានចែងថា រដ្ឋហត្ថលេខី មិនអាចអភិវឌ្ឍ ផលិត ទទួល កាន់កាប់ ឬគ្រប់គ្រងស្ថានីយអាវុធនុយក្លេអ៊ែរ ឬដឹកជញ្ជូនអាវុធនុយក្លេអ៊ែរដោយមធ្យោបាយណាមួយ ឬសាកល្បង និងប្រើប្រាស់អាវុធមួយនេះឡើយ។	ក្នុងសន្និសីទសារព័ត៌មានមួយនៅក្នុងក្រុងហ្សាការតា នៅថ្ងៃទី៦ ខែមេសា លោកស្រី Retno Marsudi រដ្ឋមន្រ្តីការបរទេសឥណ្ឌូណេស៊ី បានលើកឡើងពីការចូលរួមរបស់ប្រទេសកាន់កាប់អាវុធនុយក្លេអ៊ែរ ក្នុងការចូលរួមនៅក្នុងសន្ធិសញ្ញា SEANWFZ។ «ក្រោមសសរស្តម្ភដ៏សំខាន់របស់អាស៊ាន បញ្ហាមួយចំនួន នៅតែជាអាទិភាព និងនៅតែបន្តពិភាក្សា ក្នុងនោះរួមទាំងការចុះហត្ថលេខាលើពិធីការសន្ធិសញ្ញាSEANWFZ ដោយរដ្ឋមានអាវុធនុយក្លេអ៊ែរ ដែលត្រូវបានផ្អាកចាប់តាំងពីឆ្នាំ២០១២ មក»។ ប្រមុខការទូតឥណ្ឌូណេស៊ី បានសង្កត់ធ្ងន់បែបនេះ។ ពិធីសារនៃសន្ធិសញ្ញា SEANWFZ ជាការផ្តល់ការធានាផ្នែកច្បាប់ ដើម្បីប្រាកដថារដ្ឋកាន់កាប់អាវុធនុយក្លេអ៊ែរ មិនប្រើប្រាស់អាវុធនុយក្លេអ៊ែរ ក្នុងការគំរាមកំហែងចំពោះរដ្ឋជាសមាជិកសន្ធិសញ្ញា។ ពិធីសារ គឺបើកចំហឱ្យចុះហត្ថលេខាដោយមហាអំណាចនុយក្លេអ៊ែរទាំង ៥ ក្នុងនោះមានដូចជា រុស្ស៊ី ចិន អង់គ្លេស បារាំង និងអាម៉េរិក។ ពាក់ព័ន្ធនឹងការចុះហត្ថលេខានេះ ចិន អាចនឹងក្លាយជាប្រទេសដំបូងក្នុងការចុះហត្ថលេខាលើ ពិធីការសន្ធិសញ្ញាតំបន់អាស៊ីអាគ្នេយ៍គ្មានអាវុធនុយក្លេអ៊ែរ។ នៅក្នុងកិច្ចប្រជុំជាមួយមេដឹកនាំអាស៊ាននៅក្នុងឆ្នាំ២០២២ លោក ស៊ី ជិនភីង ប្រធានាធិបតីចិន បានអះអាងថា រដ្ឋាភិបាលក្រុងប៉េកាំងគាំទ្រកិច្ចខិតខំរបស់អាស៊ាន ក្នុងការកសាងតំបន់គ្មានអាវុធនុយក្លេអ៊ែរ និងត្រៀមខ្លួនជាស្រេចក្នុងការចុះហត្ថលេខាលើពិធីសារ SEANWFZ ឱ្យបានកាន់តែឆាប់រហ័ស។ នេះបើតាមការចុះផ្សាយរបស់ទីភ្នាក់ងារព័ត៌មាន Antara News។ បន្ថែមពីនេះ ក្នុងកិច្ចប្រជុំថ្នាក់រដ្ឋមន្រ្តីការបរទេសអាស៊ាន ក្នុងខែសីហា ឆ្នាំ២០២២ អាស៊ានបានឯកភាពបន្តផែនការសកម្មភាព (PoA) ចំពោះសន្ធិសញ្ញា SEANWFZ សម្រាប់ឆ្នាំ២០២៣ ដល់ឆ្នាំ២០២៧ ផង។ ផែនការសកម្មភាព ជាការបញ្ជាក់ពីការប្តេជ្ញារបស់រដ្ឋអាស៊ាន ក្នុងការរក្សាតំបន់មួយនេះ មិនឱ្យមានអាវុធនុយក្លេអ៊ែរ និងពីការប្រើប្រាស់ថាមពលនុយក្លេអ៊ែរក្នុងគោលបំណងសន្តិភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_777.txt	នាយករដ្ឋមន្រ្តីបច្ចុប្បន្នអូស្ត្រាលី លោកអាន់ថូនី អាល់បានីស នៅថ្ងៃទី១៥ ខែសីហា បានអះអាងថា លោក ស្កុត មូរីសុន អតីតនាយករដ្ឋមន្រ្តីអូស្ត្រាលី បានកាន់តំណែងផ្សេងដោយសម្ងាត់ ក្នុងពេលលោកដឹកនាំរដ្ឋាភិបាល។ ទាក់ទិននឹងបញ្ហានេះ លោកអាល់បានីស កំពុងស្វះស្វែងរកការស៊ើបអង្កើតលើរឿងមួយនោះ។	តាមការចុះផ្សាយរបស់សារព័ត៌មានក្នុងស្រុក លោកស្កុត មូរីសុន នាយករដ្ឋមន្រ្តីអូស្រ្តាលីនៅចន្លោះឆ្នាំ ២០១៨ ដល់២០២២ ត្រូវបានតែងតាំងជារដ្ឋមន្រ្តីសុខាភិបាល ជាមួយលោក Greg Hunt ដើម្បីបញ្ចៀសការប្រមូលផ្តុំអំណាច ស្របពេលមានជំងឺឆ្លង។ ក្រោយមកទៀត លោកត្រូវបានតែងតាំងជារដ្ឋមន្រ្តីហិរញ្ញវត្ថុ និងធនធាន។ យ៉ាងណាមិញ ការតែងតាំងនេះ មិនមានពិធីស្បថចូលកាន់តំណែងផ្លូវការឡើយ។ ជុំវិញបញ្ហានេះ លោក អាន់ថូនី អាល់បានីស នាយករដ្ឋមន្រ្តីអូស្ត្រាលី បានអះអាងថា វាជារឿងមិនធ្លាប់កើតមាន ដែលសមាជិកគណៈរដ្ឋមន្រ្តីសំខាន់ៗ ក្នុងអំឡុងពេលនោះ មិនបានដឹងពីការតែងតាំង។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ «នេះជាការប្រមូលផ្តុំអំណាចដោយអតីតនាយករដ្ឋមន្រ្តីអូស្រ្តាលី (មូរីសុន)»។ លោក អាល់បានីស បានសង្កត់ធ្ងន់បែបនេះ ដោយបន្តថា លោកកំពុងស្វះស្វែងរកការផ្តល់ផ្នែកច្បាប់ពីសំណាក់អគ្គរាជអាជ្ញាអូស្រ្តាលីជុំវិញបញ្ហាខាងលើ។ ប្រមុខរដ្ឋាភិបាលអូស្រ្តាលីរូបនេះ បានបន្តថា វាមិនមែនជាករណីក្លឹបបាល់ឱបក្នុងស្រុកឡើយ ប៉ុន្តែវាជារដ្ឋាភិបាលអូស្រ្តាលី ដែលមិនបានប្រាប់ឱ្យប្រជាជនដឹងពីការកាន់តំណែង។ យ៉ាងណាមិញ អគ្គទេសាភិបាលអូស្ត្រាលី លោក David Hurley បានអះអាងថា ការកាន់តំណែងរបស់លោកមូរីសុន គឺផ្អែកតាមរដ្ឋធម្មនុញ្ញអូស្រ្តាលី។ តាមសេចក្តីថ្លែងការណ៍មួយ អ្នកនាំពាក្យរបស់អគ្គទេសាភិបាលអូស្ត្រាលី បានអះអាងថា វាជារឿងសាមញ្ញសម្រាប់រដ្ឋមន្រ្តី ដែលត្រូវបានតែងតាំងឱ្យគ្រប់គ្រងក្រសួង លើសពីការទទួលខុសត្រូវរបស់ខ្លួន ហើយពិធីស្បថចូលកាន់តំណែង មិនមែនជារឿងចាំបាច់ឡើយ។ អគ្គទេសាភិបាលអូស្រា្តលី គឺតំណាងឱ្យមហាក្សត្រនៅអូស្រ្តាលី នៅក្នុងពិធីស្បថកាន់តំណែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7770.txt	Neymar Jr ខ្សែប្រយុទ្ធឆ្នើម Paris Siant Germain និងមិត្តស្រី Bruna Biancardi នៅថ្ងៃទី១៨ ខែមេសា បានប្រកាសអំពីក្តីរំពឹងពីវត្តមានកូនដំបូងរបស់ពួកគេ។	បើតាមការបង្ហោះរូបភាពនៅលើបណ្តាញសង្គម Instagram របស់អ្នកនាង Bruna Biancardi បានអះអាងថានាងនិងខ្សែប្រយុទ្ធ Neymar Jr កំពុងតែរំពឹងអំពីវត្តមានកូនដំបូងរបស់ពួកគេ។ Biancardi បានសរសេរនៅលើការបង្ហោះនោះបង្ហាញអំពីអារម្មណ៍សប្បាយរីករាយ និងតារាបាល់ទាត់បានថើបលើផ្ទៃពោះរបស់នាងថែមទៀត បើទោះបីជាមិនមានការបញ្ជាក់អំពីភេទនៃកូនក្មេងនោះ។ «យើងមានក្តីសុបិនអំពីជីវិតរបស់នាក់ និងបានរៀបចំគម្រោងសម្រាប់ការមកដល់របស់អ្នក ហើយថែមទាំងដឹងថាអ្នកនឹងទទួលបានក្តីស្រលាញ់របស់យើងពេញលេញ ហើយធ្វើឱ្យយើងមានក្តីសប្បាយរីករាយយ៉ាងខ្លាំង។ អ្នកនឹងមកដល់ក្នុងគ្រួសារដោយមានភាពស្រស់ស្អាតបំផុត ជាមួយនឹងបងប្អូន ក៏ដូចជាលោកតាលោកយាយ ពូមីងដែលស្រលាញ់អ្នកខ្លាំង។ មកដល់ឆាប់ៗនេះ កូនប្រុសឬកូនស្រី យើងទន្ទឹមរង់ចាំអ្នក […]។»។ នេះបើតាមការបង្ហោះរបស់អ្នកនាង Bruna Biancardi។ ទំនាក់ទំនងរវាង Neymar និងអ្នកនាង Bruna Biancardi សញ្ជាតិប្រេស៊ីល មិនមានទំនាក់ទំនងដែលជ្រាលជ្រៅលើពីគូស្នេហ៍មិត្តប្រុសឬមិត្តស្រីឡើយ ខណៈដែលពួកគេទាំងពីរធ្លាប់បានបរាជ័យក្នុងការភ្ជាប់ពាក្យកាលពីមុនម្តងរួចមកហើយ។ បើតាមការផ្សាយរបស់កាសែត Marca គូស្នេហ៍ទាំងពីរចាប់ផ្តើមទំនាក់ទំនងការណាត់ជួបគ្នានៅក្នុងឆ្នាំ ២០២១ និងបានប្រកាសអំពីទំនាក់ទំនងគូស្នេហ៍នៅក្នុងខែមករា ឆ្នាំ ២០២២។ រយៈពេល ៧ខែ ក្រោយការប្រកាសអំពីទំនាក់ទំនងអ្នកទាំង ២ រួចមក អ្នកទាំង ២ ក៏បានប្រកាសថាបានចែកផ្លូវគ្នាមួយខែក្រោយបន្ទាប់ពីការភ្ជាប់ពាក្យរួច ដោយបញ្ហាដែលនាំឱ្យអ្នកទាំង ២ បានចែកផ្លូវគ្នាកាលនោះគឺដោយសារតែភាពមិនស្មោះត្រង់ទៅឱ្យគ្នា។ បន្ទាប់ពីការបង្ហោះរបស់អ្នកនាង Bruna Biancardi រួចមកអំពីក្តីរំពឹងជាមួយនឹង Neymar Jr កីឡាករមួយចំនួនដែលជាមិត្តដ៏ជិតស្និទ្ធរបស់ខ្សែប្រយុទ្ធវ័យ ៣១ឆ្នាំ បានបង្ហោះសារនៅលើបណ្តាញសង្គមដើម្បីជាការអបអរ។ ខ្សែប្រយុទ្ធស្លាបក្រុម Real Madrid កីឡាករ Vinicius Jr បានបង្ហោះសារអបអរដល់ Neymar ដែលជាប្រធានក្រុមខ្លួននៅជម្រើសជាតិប្រេស៊ីល ខណៈដែលប្រពន្ធរបស់ Lionel Messi អ្នកស្រី Antonela Roccuzzo ក៏បានអបអរទៅកាន់ Neymar ដូចគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7771.txt	ប្រទេសអូស្ត្រាលី និងនូវែលសេឡង់ ដែលជាសហម្ចាស់ផ្ទះរៀបចំព្រឹត្តិការណ៍កីឡាបាល់ទាត់ស្ត្រី Women World Cup ឆ្នាំ២០២៣ នៅថ្ងៃទី១១ ខែមេសា រៀបចំប្រារព្ធពិធីរាប់ថយក្រោយ ១០០ថ្ងៃឆ្ពោះទៅកាន់ព្រឹត្តិការណ៍លំដាប់ពិភពលោកនេះ។ កម្មវិធីរាប់ថយក្រោយក៏មានការផ្សព្វផ្សាយអំពីសមភាពយេនឌ័រក្នុងកីឡាផងដែរ។	Women World Cup នៅប្រទេសអូស្ត្រាលី និងនូវែលសេឡង់ គឺជាប្រកួតបាល់ទាត់ស្ត្រីលើកដំបូងប្រចាំប្រវត្តិសាស្ត្រ FIFA ដែលមានការបង្កើនក្រុមចូលរួមរហូតដល់ ៣២ក្រុម។ ការប្រកួតនឹងចាប់ផ្តើមឡើងនៅថ្ងៃទី២០ ខែកក្កដា ឆ្នាំ២០២៣តទៅ។ «ត្រឹមតែ ១០០ថ្ងៃទៀតប៉ុណ្ណោះ ពេលវេលាកំពុងខិតជិតដល់ហើយ យើងនឹងឃើញការប្រកួតបាល់ទាត់ដ៏អស្ចារ្យបំផុតរបស់ពិភពលោកនៅក្នុងប្រទេសដែលពោរពេញទៅដោយឆ្នេរសមុទ្រ នៅអូស្ត្រាលី និងនូវែលសេឡង់។ ការប្រកួតបើកឆាក ២ប្រកួតដំបូងបង្អស់ ដែលធ្វើនៅកីឡដ្ឋាន Eden Park ក្នុងទីក្រុង Auckland និងនៅទីក្រុងស៊ីដនីថ្ងៃបន្ទាប់ ដែលចាប់ផ្តើមពីថ្ងៃទី២០ ខែកក្កដា ឆ្នាំ ២០២៣ ទៅនឹងក្លាយជាការប្រកួតដ៏ធំប្រចាំប្រវត្តិសាស្ត្របាល់ទាត់ស្ត្រី។»។ នេះបើតាមនាយកប្រតិបត្តិព្រឹត្តិការណ៍ Women World Cup លោក David Beeche និយាយក្នុងពិធីរាប់ថយក្រោយនៅកីឡដ្ឋានបាល់ទាត់ Sydney។ លើសពីនេះ លោក Beeche ក៏បានបន្ថែមថាការប្រកួត Women World Cup មិនមែនត្រឹមតែជាការប្រកួតតែប៉ុណ្ណោះទេ ប៉ុន្តែក៏ដើម្បីជាការផ្សព្វផ្សាយនៃថាមពលសមភាពយេនឌ័រក្នុងកីឡា និងថាមពលរបស់ស្ត្រីទៅកាន់ពិភពលោក។ ដោយឡែកសម្រាប់ការរៀបចំព្រឹត្តិការណ៍ពានរង្វាន់បាល់ទាត់ស្រ្តីលំដាប់ពិភពលោកនេះ អ្នករៀបចំកម្មវិធីបានរំពឹងថានឹងទទួលបានអ្នកទស្សនាការប្រកួតចំនួន ២លាននាក់ពេញមួយព្រឹត្តិការណ៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7772.txt	Manchester City ខ្វះសំណាងក្នុងការឈ្នះពានរង្វាន់ UEFA Champions League ប៉ុន្តែក្រុមមិនបោះបង់ក្តីស្រមៃក្នុងការលើកពានកំពូលអឺរ៉ុបនេះឡើយ។ នេះជាការលើកឡើងរបស់លោក Pep Guardiola អ្នកចាត់ការក្រុមមេឃខៀវ មុនការប្រកួតទល់ក្រុម Bayern Munich វគ្គ៨ក្រុមចុងក្រោយ នាថ្ងៃទី១១ ខែមេសា។	ការមកដឹកនាំក្រុម Man City នៅក្នុងទឹកដីអង់គ្លេស លោក Guardiola បានជួយក្រុមឈ្នះពានរង្វាន់ Premier League ចំនួន ៤លើក, League Cup ៤លើក និង FA Cup ១លើក ប៉ុន្តែអ្នកចាត់ការសញ្ជាតិអេស្ប៉ាញរូបនេះ មិនទាន់ដឹកនាំក្រុមរហ័សនាមមេឃខៀវជោគជ័យក្នុងពានរង្វាន់អឺរ៉ុប Champions League ឡើយ។ អំឡុងការដឹកនាំ Barcelona អ្នកចាត់ការសញ្ជាតិអេស្ប៉ាញ បានជួយក្រុមឈ្នះពាន Champions League ២លើក។ ស្ថិតក្រោមការដឹកនាំរបស់ Guardiola ក្រុម Man City បានឆ្លងទៅលេងនៅក្នុងវគ្គ ៨ក្រុមចុងក្រោយនៃ Champions League ចំនួន ៦រដូវកាលជាប់គ្នា និងឆ្នាំ ២០២១ Man City បានឡើងដល់វគ្គផ្តាច់ព្រ័ត្រ ប៉ុន្តែរងបរាជ័យក្រោមថ្វីជើងក្រុម Chelsea ក្នុងលទ្ធផល ១-០។ នាសន្និសីទកាសែតមុនការប្រកួតទល់ Bayern Munich លោក Pep Guardiola បាននិយាយឆ្លើយតបទៅនឹងសំណួររបស់អ្នកកាសែតថាលោកពិតជាចង់ឈ្នះពានរង្វាន់ Champions League ជាមួយក្រុម Man City ខ្លាំងបំផុត។ «យើងចង់ព្យាយាមធ្វើរឿងនេះ វាជារឿងដ៏មានកិត្តិយសបំផុតដែលត្រូវមកដល់ទីនេះ ទល់នឹងក្រុមខ្លាំងបំផុតដូចជា Bayern Munich។ យើងត្រូវឆ្លងកាត់ការប្រកួត២លើកដ៏លំបាក ហើយសំណួរតែងកើតមានរាល់រដូវកាល ស្របពេលយើងបានព្យាយាមរាល់រដូវកាល។ ក្តីស្រមៃខ្ញុំ គឺឈ្នះ Champions League នៅ Man City។»។ លោក Guardiola បាននិយាយបែបនេះ។ នាការប្រកួតរាត្រីថ្ងៃទី១១ ខែមេសា លោក Guardiola ត្រូវដឹកនាំ Man City តទល់នឹងក្រុម Bayern Munich ដែលដឹកនាំដោយអ្នកចាត់ការថ្មីលោក Thomas Tuchel នៃជំនួប Champions League លើដំបូងចាប់តាំងពីអ្នកចាត់ការសញ្ជាតិអាល្លឺម៉ង់បានដឹកនាំ Chelsea បំបាក់ពួកគេក្នុងឆ្នាំ ២០២១ វគ្គផ្តាច់ព្រ័ត្រ។ លោក Tuchel ទើបតែចូលកាន់តំណែងនៅក្លិប Bayern Munich កាលពីខែមករា កន្លងទៅ បន្ទាប់ពីក្លិបយក្សអាល្លឺម៉ង់បានបណ្តេញលោក Julian Nagelsmann ពីតំណែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7773.txt	Erling Haaland កំពុងតែធ្វើដំណើរក្លាយជាកីឡាករនៅ Premier League ដំបូងដែលរកបានគ្រាប់បាល់ ៤៥គ្រាប់ រាល់គ្រប់ការប្រកួតនៅក្នុងរដូវកាល ២០២២-២៣ ដោយត្រឹមតែរកបានគ្រាប់បាល់ ១គ្រាប់បន្ថែមទៀតប៉ុណ្ណោះ។	កីឡាករសញ្ជាតិន័រវែស វ័យ ២២ឆ្នាំ បានក្លាយជាម៉ាស៊ីនស៊ុតរកគ្រាប់បាល់នៅក្នុងក្រុម Manchester City នៅរដូវកាលដំបូងរបស់ខ្លួន ហើយកំពុងតែមើលឃើញរូបគេ ក្នុងការឈ្នះពានរង្វាន់ស្បែកជើងមាសផងដែរ។ ខាងក្រោមនេះជាកីឡាកររកបានគ្រាប់បាល់ច្រើនដំផុតក្នុងមួយរដូវកាលក្នុងនាមជាកីឡាករនៅក្លិប Premier League៖ Harry Kane រកបាន ៤១គ្រាប់ រដូវកាល ២០១៧-១៨ Kane ធ្លាប់ក្លាយជាកីឡាករដ៏មានថាមពលបំផុត នៅក្នុងរដូវកាល ២០១៧-១៨ ខណៈ Tottenham ស្ថិតនៅចំណាត់ថ្នាក់លេខ ៣ នៃ Premier League។ ភាពស្រែកឃ្លាននៃកីឡាករពាក់អាវលេខ ១០ នៅក្រុម Spurs រកបាន ៤១គ្រាប់ រាល់គ្រប់ការប្រកួតកាលនោះ ៣០គ្រាប់ធ្វើបាននៅក្នុងក្របខណ្ឌ Premier League ហើយបានរុញច្រានរូបគេ ឱ្យក្លាយជាកីឡាករឈ្នះស្បែកជើងមាស។ តែយ៉ាងណារកបានត្រឹម ៤១គ្រាប់នេះប៉ុណ្ណោះ ពោលគឺការប្រកួត ៤ចុងក្រោយបង្អស់នៃរដូវកាលនោះ រូបគេមិនមានគ្រាប់បាល់បន្ថែមបានទៀតឡើយ។ Andrew Cole រកបាន ៤១គ្រាប់ រដូវកាល ១៩៩៣-៩៤ Andrew Cole អតីតកីឡាករក្រុម Newcastle United ដែលលេងនៅក្នុងរដូវកាល ១៩៩៣-៩៤ ជារដូវកាលមួយ ដែលលោកបានក្លាយជាកីឡាករស៊ុតរកគ្រាប់បាល់ និងស្តេចបញ្ជូនបាល់ឱ្យមិត្តរួមក្រុម ។ កាលនោះលោកបានជួយឱ្យក្រុម Newcastle បញ្ចប់ចំណាត់ថ្នាក់ពីក្រោមក្រុម Blackburn និងក្រុម Manchester United។ លោក Cole រកបាន ៣៤គ្រាប់នៅក្នុងក្របខណ្ឌ Premier League នឹងគ្រាប់បាល់ផ្សេងទៀត រាល់គ្រប់ការប្រកួតនៅរដូវកាលដំបូងនៃក្របខណ្ឌលីគកំពូលអង់គ្លេស។ កាលនោះការស៊ុតគ្រាប់បាល់ទល់ Man United, Liverpool និង Arsenal ពីសំណាក់លោក Cole បានជួយឱ្យក្រុម Newcastle ឈានជើងឡើងលេងក្នុងពានរង្វាន់ UEFA Cup លើកដំបូងតាំងពីឆ្នាំ ១៩៧០។ Cristiano Ronaldo រកបាន ៤២គ្រាប់ រដូវកាល ២០០៧-០៨ មុនពេល Ronaldo ផ្លាស់ទៅកាន់ក្រុម Real Madrid ក្នុងឆ្នាំ ២០០៩ រូបគេបានបង្កើតភាពភ្ញាក់ផ្អើលខ្លាំង និងអស្ចារ្យបំផុតនៅក្របខណ្ឌ Premier League។ កីឡាករសញ្ជាតិព័រទុយហ្កាល់ រកបាន ៣១គ្រាប់ក្នុង Premier League ពីការបង្ហាញខ្លួន ៣៤ប្រកួត នៅក្នុងរដូវកាល ២០០៧-០៨ និងគ្រាប់បាល់ ១១គ្រាប់ ទៀត នៅការប្រកួតទាំងនៅពានរង្វាន់ Champions League, EFL Cup និង FA Cup។ Erling Haaland រកបាន ៤៤គ្រាប់ រដូវកាល ២០២២-២៣ ត្រឹមរដូវកាលដំបូង កីឡាករពាក់អាវលេខ ៩ ស៊ុតបាល់បញ្ចូលទីចំនួន ៣០គ្រាប់ហើយ ពីការបង្ហាញខ្លួន ២៧ប្រកួតក្នុង Premier League និងគ្រាប់បាល់ ១០គ្រាប់នៅក្នុងក្របខណ្ឌ Champions League។ ការរកគ្រាប់បាល់ដ៏ច្រើនបំផុតដែល Haaland ធ្វើបានក្នុងមួយប្រកួតនោះគឺ ការស៊ុត Hat-Trick ២ដងក្នុងមួយប្រកួតទល់ Crystal Palace និងក្រុម Nottingham Forest។ ចំណែកការប្រកួត UCL ទល់ Leipzig Haaland ស៊ុតចូល ៥គ្រាប់ម្នាក់ឯង។ ខណៈរដូវកាលមិនទាន់បញ្ចប់ Haaland ក៏នៅមានឱកាសដ៏ច្រើនបន្ថែមទៀត ដើម្បីបំបែកកំណត់ត្រាដែលមិនធ្លាប់ត្រូវបានកីឡាករដទៃធ្វើបានកាលពីមុនមក។ Haaland ត្រូវការត្រឹមតែមួយគ្រាប់ទៀតប៉ុណ្ណោះ ដើម្បីក្លាយជាកីឡាករដែលស៊ុតបាល់បញ្ចូលទីច្រើនបំផុតនៅក្លិបប្រចាំ Premier League។ Mohamed Salah រកបាន ៤៤គ្រាប់ រដូវកាល ២០១៧-១៨ Salah បង្កភាពភ្ញាក់ផ្អើលនៅរដូវកាល ២០១៧-១៨ ដែលរូបគេជាកីឡាករអេហ្ស៊ីបរកបាន ៤៤គ្រាប់រាល់ការប្រកួតរបស់ Liverpool កាលនោះ។ នៅក្នុងក្របខណ្ឌ Premier League កាលនោះរូបគេរកបាន ៣២គ្រាប់ និងជួយ Liverpool បញ្ចប់ចំណាត់ថ្នាក់លេខ ៤។ Ruud van Nistelrooy រកបាន ៤៤គ្រាប់ រដូវកាល ២០០២-០៣ Van Nistelrooy ត្រូវបានចង់ចាំថាជាខ្សែប្រយុទ្ធដ៏មានគ្រោះថ្នាក់បំផុត ប្រចាំនៅក្របខណ្ឌ Premier League ក្នុងរដូវកាល ២០០២-០៣។ នៅក្នុង Premier league អតីតកីឡាករសញ្ជាតិហូឡង់រកបាន ៣០គ្រាប់ និង ១៤គ្រាប់នៅក្នុងពានរង្វាន់ក្របខណ្ឌ អឺរ៉ុប Champions league៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7774.txt	ក្រុមបាល់ទះបុរសក្នុងសាលជម្រើសជាតិហ្វីលីពីន ចេញទៅបោះជំរំហ្វឹកហាត់រយៈពេលខ្លីនៅទឹកដីជប៉ុន ដើម្បីត្រៀមខ្លួនសម្រាប់ការប្រកួតកីឡាស៊ីហ្គេម លើកទី៣២ ឆ្នាំ២០២៣។ ការចេញទៅហ្វឹកហាត់នៅជប៉ុននេះ ធ្វើឡើងបន្ទាប់ពីក្រុមបាល់ទះហ្វីលីពីនត្រូវបានអនុញ្ញាតចូលរួមប្រកួតដណ្តើមមេដាយក្នុងពូល A ជាមួយម្ចាស់ផ្ទះកម្ពុជា ក្រោយការស្នើរពីគណៈកម្មាធិការកីឡាអូឡាំពិកហ្វ៊ីលីពីន (POC) ។	ក្រោយការចាប់ឆ្នោតបែងចែកពូលក្រុមបាល់ទះបុរសសារជាថ្មី ក្រុមជម្រើសជាតិ ហ្វ៊ីលីពីន ស្ថិតក្នុងពូលA រួមជាមួយម្ចាស់ផ្ទះកម្ពុជា ឥណ្ឌូណេស៊ី និងសិង្ហបុរី។ មុនមកកាន់ទឹកដីកម្ពុជា ក្រុមបាល់ទះបុរសហ្វីលីពីន មានភារកិច្ចទៅហ្វឹកហាត់ និងប្រកួតមិត្តភាពអន្តរជាតិនៅទឹកដីជប៉ុន។ ក្រុមបាល់ទះជម្រើសជាតិហ្វ៊ីលីពីន នឹងប្រកួតមិត្តភាពអន្តរជាតិជាមួយក្លិបបាល់ទះ Panasonic Panthers របស់ជប៉ុន នៅថ្ងៃទី២៣ ខែមេសា នៅក្នុងខេត្តOSAKA និងបន្តហ្វឹកហាត់រហូតដល់ការប្រកួតកីឡាស៊ីហ្គេមដែលនឹងចាប់ផ្តើមពីថ្ងៃទី៣ ខែឧសភា ឆ្នាំ២០២៣ សម្រាប់វិញ្ញាសាបាល់ទះក្នុងសាល។ ក្រោមការដឹកនាំរបស់គ្រូបង្វឹកជនជាតិប្រេស៊ីល លោក Sergio Valadares Veloso ក្រុមជម្រើសជាតិហ្វលីពីនរួមមានប្រធានក្រុម Mangulabnan, Joshua Umandal, Lloyd Josafat, Kim Harold Dayandante, Vince Partrick Lorenzo, Jayvee Sumagaysay, Archipelago, Rwenzmel Taguibolos, Leo Ordiales, Cignal, Manuel Sumanguid, lloilo Jade Alexx Disquitado។ កីឡាករ Santo Tomas រួមជាមួយមិត្តរួមសាកលវិទ្យាល័យកីឡាករ Jayrack Dela Noche, កីឡាករកូនកាត់អាម៉េរិក-ហ្វ៊ីលីពីន Filipino Steven Charles Rotter, កូនកាត់ស៊ីប-ហ្វ៊ីលីពីន Justin De Guzman និងកីឡាករ Michael Raymund Vicente។ គួររំលឹកផងដែរ សម្រាប់ក្រុមបាល់ទះហ្វីលីពីនវិញ្ញាសាបុរស បានធ្លាក់ត្រឹមវគ្គជម្រុះក្នុងពូលក្នុងការប្រកួតកីឡាស៊ីហ្គេម២០២១ នៅប្រទេសវៀតណាម ដោយបានចាញ់ក្រុមជម្រើសជាតិកម្ពុជា ក្នុងលទ្ធផល ៣-១សិត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7775.txt	ក្រុមជម្រើសជាតិកីឡាហុកគី របស់ម៉ាឡេស៊ី នៅថ្ងៃទី៥ ខែមេសា ដាក់គោលដៅដណ្តើមមេដាយមាសជាថ្មីម្តងទៀត នៅព្រឹត្តិការណ៍ស៊ីហ្គេមលើកទី៣២ ក្នុងប្រទេសកម្ពុជា ដែលខិតជិតមកដល់ក្នុងរយៈពេល ១ខែទៀតប៉ុណ្ណោះ។	បើទោះជាម៉ាឡេស៊ីបានរក្សាកំណត់ត្រាក្នុងនាមជាម្ចាស់មេដាយមាស ១៦សម័យលើប្រភេទវិញ្ញាសារហុកគី នៅព្រឹត្តិការណ៍ស៊ីហ្គេមនាពេលកន្លងៗមក ប៉ុន្តែក្រុមជម្រើសជាតិហុកគីម៉ាឡេស៊ី ថាខ្លួននឹងមិនងាកក្រោយដើម្បីអបអរជ័យជម្នះកាលពីមុនដែលអាចធ្វើឱ្យភ្លេចខ្លួនសម្រាប់ការប្រកួតនៅប្រទេសកម្ពុជា។ សម្រាប់ប្រធានក្រុមកីឡាករ Muhamad Faris Harizan បាននិយាយថា ទោះជាក្រុមលោកមានសមត្ថភាពក្នុងបេសកកម្មដណ្តើមយកឈ្នះមេដាយមាសក៏ដោយ ប៉ុន្តែក្រុមរហ័សនាម Young Tiger របស់លោកនឹងមិនមើលស្រាល់ក្រុមក្នុងប្រទេសអាស៊ានផ្សេងនោះទេក្នុងការប្រកួតដ៏ធំប្រចាំឆ្នាំ។ បើតាមការកីឡាករហុកគីខ្សែការពាររបស់ម៉ាឡេស៊ីដដែល ក្រុមហុកគីម៉ាឡេស៊ីមានការងារធ្វើច្រើនណាស់ដែលត្រូវតែសម្រេចឱ្យខានតែបាន ប្រសិនបើពួកគេមិនចង់អាម៉ាស់មុខនៅកម្ពុជានោះទេ។ «សម្ពាធក៏នឹងមាននៅទីនោះដូចគ្នា ហើយយើងក៏មិនអាចមើលស្រាលទៅលើក្រុមផ្សេងនោះទេ ព្រោះពួកគេនឹងមិនផ្តល់ឱ្យយើងនូវផ្លូវដើរស្រួលនោះទេ។ ស៊ីហ្គេមគឺជាការប្រកួតប្រជែងកម្រិតខ្ពស់លំដាប់ថ្នាក់អន្តរជាតិ ដូច្នេះវានឹងពឹងផ្អែកលើបទពិសោធន៍ផងដែរ យើងត្រូវតែរក្សាជំហរទៅនឹងបេសកកម្មឈ្នះមេដាយមាស។»។ នេះបើតាមសម្តីរបស់ Faris ប្រាប់ទីភ្នាក់ងារសារព័ត៌មានម៉ាឡេស៊ី Bernama។ សម្រាប់ប្រទេសម៉ាឡេស៊ី ក្រុមជម្រើសជាតិកីឡាហុកីគឺជាកម្លាំងដ៏សំខាន់បំផុតមួយនៅព្រឹត្តិការណ៍ស៊ីហ្គេម ខណៈនៅព្រឹត្តិការណ៍លើកទី៣២នេះ ពួកគេនឹងមកចូលរួមប្រកួតក្នុងនាមជាក្រុមម្ចាស់មេដាយមាស ១៦សម័យ ជាប់គ្នា។ ម៉ាឡេស៊ី ឈ្នះមេដាយមាសកីឡាហុកគីលើកដំបូងនៅឆ្នាំ ១៩៧១។ ឈ្នះមេដាយមាសចុងក្រោយបង្អស់សម្រាប់ម៉ាឡេស៊ី គឺនៅក្នុងការប្រកួតស៊ីហ្គេមក្នុងប្រទេសខ្លួនក្នុងឆ្នាំ ២០១៧។ តែយ៉ាងណា ម៉ាឡេស៊ីបានខកខានការប្រកួតលើវិញ្ញសារហុកគីនេះ នៅក្នុងព្រឹត្តិការណ៍ស៊ីហ្គេមឆ្នាំ ២០១៩ នៅប្រទេសហ្វីលីពីន ដោយគ្មានប្រភេទវិញ្ញាសារហុកគីនេះ និងស៊ីហ្គេមនៅប្រទេសវៀតណាមឆ្នាំ ២០២១ ដោយបញ្ហាជំងឺរាតត្បាតកូវីដ-១៩។ បច្ចុប្បន្នក្រុមហុកគីម៉ាឡេស៊ីដឹកនាំដោយលោក Muhamad Amin Rahim កំពុងស្ថិតនៅក្នុងទីក្រុង Perth ប្រទេសអូស្តា្រលី ដើម្បីហ្វឹកហាត់កម្តៅសាច់សុំ ត្រៀមខ្លួនសម្រាប់មកប្រកួតព្រឹត្តិការណ៍ស៊ីហ្គេមលើកទី៣២ ដែលកម្ពុជាធ្វើជាម្ចាស់ផ្ទះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7776.txt	«Lionel Messi ជាកម្មសិទ្ធិនៅ Barcelona»។ នេះជាការអះអាងរបស់ Robert Lewandowski ខ្សែប្រយុទ្ធ Barcelona ដោយសង្ឃឹមថាប្រធានក្រុមអាហ្សង់ទីនរូបនេះ អាចវិលទៅទ្រនំចាស់វិញនៅ La Liga។ Lewandowski មានបំណងប្រាថ្នា ចាប់ដៃគូរួមក្រុមជាមួយ Messi នៅរដូវកាលក្រោយ។	Lewandowski ត្រូវបានគេឃើញថាបានបង្ហាញខ្លួនចូលរួមនៅក្នុងការធ្វើបទបង្ហាញមួយ នៃកម្មវិធីសៀវភៅសាមគ្គីនៃកីឡាលើកទី១៨ ដែលជាកម្មវិធីរៃអង្គាសប្រាក់សម្រាប់មូលនិធិ Lovaas Foundation។ កីឡាករសញ្ជាតិប៉ូឡូញបាននិយាយក្នុងកម្មវិធីនោះថា រូបគេពិតជាចង់រួមដៃជាមួយ Messi នៅតំបន់ប្រយុទ្ធក្រុម Barcelona នៅរដូវកាលខាងមុខ។ បច្ចុប្បន្នខ្សែប្រយុទ្ធសញ្ជាតិអាហ្សង់ទីន វ័យ៣៥ឆ្នាំ កំពុងតែប្រកបអាជីពនៅក្លិបយក្សាបារាំង Paris Saint Germain ហើយកិច្ចសន្យារបស់គេនឹងត្រូវផុតកំណត់ត្រឹមបញ្ចប់រដូវកាល ២០២២-២៣។ «Messi ជាកម្មសិទ្ធិនៅក្លិប Barcelona ហើយប្រសិនបើគេវិលត្រលប់មកវិញ វាពិតជារឿងដ៏អស្ចារ្យបំផុត យើងបានដឹងហើយថាក្លិប Barcelona ជាទីកន្លែងរបស់គាត់។ ខ្ញុំមិនដឹងទេថាអ្វីនឹងកើតឡើង តែខ្ញុំសង្ឃឹមថានៅរដូវកាលក្រោយយើងអាចលេងជាមួយគ្នាបាន។»។ Lewandowski បាននិយាយបែបនេះ។ ក្រៅពីលើកឡើងអំពីរឿងរ៉ាវពី Messi ខ្សែប្រយុទ្ធប៉ូឡូញក៏បាននិយាយអំពីគោលដៅក្រុម Barcelona ក្នុងការផ្តោតអារម្មណ៍ដើម្បីយកឈ្នះជើងឯកពានរង្វាន់ La Liga ខណៈក្រុមកំពុងតែមានពិន្ទុនាំមុខដាច់នៅកំពូលតារាង។ Lewandowski ក៏បានអះអាងដូច្នេះថា៖«យើងផ្តោតទៅលើ La Liga ព្រោះនៅសល់ពិន្ទុបន្ថែមមួយចំនួនដើម្បីឈ្នះ យើងមិនបានខ្វាយខ្វល់ពីក្រុមដែលកំពុងមានគម្លាតដូចជា Real Madrid ឡើយ។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7777.txt	លោក Colonel Kukiat Srinaka ប្រធានសមាគមកីឡាប្រដាល់ឃីកបុកស៊ីងថៃ ដាក់គោលដៅដណ្តើមមេដាយមាសចំនួន៦ ពីកីឡាឃីកបុកស៊ីងក្នុងព្រឹត្តិការណ៍កីឡាស៊ីហ្គេមលើកទី៣២ ឆ្នាំ២០២៣។ ការអះអាងរបស់លោក Srinaka ស្របពេល នឹងពុំមានវត្តមាន ប៊ួខាវ បេនឆាមេក ដែលជាគ្រូបង្វឹកអត្តពលិកកីឡាឃីកបុកស៊ីងថៃ នៅស៊ីហ្គេមកម្ពុជាឡើយ។	តាមរយៈវីដេអូរបស់សារព័ត៌មានថៃ Thai PBS Sport នៅថ្ងៃទី២០ ខែមេសា បង្ហាញពីសកម្មភាពក្រុមអត្តពលិកកីឡាឃីកបុកស៊ីងជម្រើសជាតិថៃ ប្រឹងប្រែងហ្វឹកហាត់ដើម្បីសម្រេចគោលដៅដណ្តើមមេដាយមាសឱ្យបានច្រើននៅស៊ីហ្គេមលើកទី៣២ ឆ្នាំ២០២៣ ដែលកម្ពុជាធ្វើម្ចាស់ផ្ទះលើកដំបូង។ ប៊ួខាវ បេនឆាមេក កាន់ជាមួយមេដាយទាំង១២ ដែលឈ្នះពីការប្រកួតស៊ីហ្គេមនៅប្រទេសវៀតណាម។ រូបពី Buakaw IG លោក Colonel Kukiat Srinaka អះអាងថា៖«សម្រាប់សមាគមប្រដាល់ឃីកបុកស៊ីងថៃ បានត្រៀមរួចរាល់សម្រាប់ការប្រជែងមេដាយមាស ដែលយើងបានកំណត់ថា៦ យ៉ាងតិច នាស៊ីហ្គេមនៅកម្ពុជា។ យើងបានតាមដានយ៉ាងយកចិត្តទុកដាក់ចំពោះអត្តពលិកដែលបានហ្វឹកហាត់នៅក្លិប Banchamek Gym របស់គ្រូបង្វឹកប៊ួខាវ បេនឆាមេក ក្នុងខេត្ត ឈៀងម៉ៃ»។ ជាមួយគ្នានោះដែរម្ចាស់មេដាយមាសឃីកបុកស៊ីង នៅស៊ីហ្គេមប្រទេសវៀតណាម កីឡាករ Chaiwat Sungnoi បានផ្តល់បទសម្ភាសទៅកាន់សារព័ត៌មាន PSB ផងដែរថា ខ្លួនគេនឹងប្តេជ្ញាការពារដំណែងមេដាយមាសឱ្យបាន។ កីឡាករថៃរូបនេះបញ្ជាក់ថា ដើម្បីការពារមេដាយរូបគេបន្ថែមការហ្វឹកហាត់ និងមានរបបអាហារត្រឹមត្រូវ។ យ៉ាងណាក៏ដោយ ស្របពេលថៃដាក់គោលដៅដណ្តើមមេដាយមាសកីឡាឃីកបុកស៊ីចំនួន៦ ប៉ុន្តែមិនមានវត្តមានគ្រូបង្វឹកប៊ួខាវ បេនឆាមេក នៅស៊ីហ្គេមលើកទី៣២ ដូចកាលនៅវៀតណាមឆ្នាំ២០២១ឡើយ។ មិនមានវត្តមានគ្រូបង្វឹករហស្សនាម ផ្កាឈូកស ប៊ួខាវ នៅស៊ីហ្គេមលើកទី៣២ ទំនងដោយសាររូបគេធ្លាប់មានបញ្ហាជម្លោះរវាង «គុនខ្មែរ» និង MuayThai កន្លងមក និងរូបគេធ្លាប់បានប្រកាសថាខ្លួនជាជនជាតិ«កួយ»ជាដើមនោះ។ គួររំលឹកផងដែរថា ស្តេចប្រដាល់ថៃ ប៊ួខាវ ធ្លាប់បានដឹកនាំក្រុមជម្រើសជាតិឃីកបុកស៊ីងថៃ ឈ្នះមេដាយនៅស៊ីហ្គេមលើកទី៣១ សរុប១២ ក្នុងនោះមេដាយមាស២ ប្រាក់៤ និងសំរឹទ្ធ៦។ សិស្សគុនរបស់ ប៊ួខាវ ដែលឈ្នះមេដាយមាស២ មានកីឡាករ Chaiwat Sungnoi តាមរយៈការយកឈ្នះកីឡាករកម្ពុជា កាន់ ម៉េងហុង លើប្រភេទទម្ងន់ ៥៤គីឡូក្រាម និងកីឡាករ Thongchai Tapphli ឈ្នះកីឡាករកម្ពុជា ឈឿង ល្វៃ លើប្រភេទទម្ងន់ ៧១គីឡូក្រាម៕ ប៊ួខាវ បេនឆាមេក កាន់ជាមួយមេដាយទាំង១២ ដែលឈ្នះពីការប្រកួតស៊ីហ្គេមនៅប្រទេសវៀតណាម។ រូបពី Buakaw IG អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7778.txt	Manchester City ទម្លាក់ Bayern Munich ឡើងទៅជួបក្រុមម្ចាស់ការពារតំណែងជើងឯក Real Madrid នៅវគ្គពាក់កណ្តាលផ្តាច់ព្រ័ត្រ UEFA Champions League ស្របពេល Inter Milan ត្រូវតតាំងក្រុមពីអ៊ីតាលីដូចគ្នា AC Milan។	Man City និង Bayern Munich បានបញ្ចប់ក្នុងលទ្ធផល ១-១ ក្នុងការប្រកួតជើងទី២ វគ្គ៨ក្រុមចុងក្រោយនៅកីឡដ្ឋាន Allianz Arena នាថ្ងៃទី១៩ ខែមេសា។ Erling Haaland ជាអ្នកសម្រេចទីឱ្យក្រុមមេឃខៀវ ឯមួយគ្រាប់របស់ក្រុមយក្សអាល្លឺម៉ង់ធ្វើបានដោយ Joshua Kimmich។ ដោយកាលពីជើងទី១ Man City ដែលដឹកនាំដោយលោក Pep Guardiola បានយកឈ្នះក្រុមលោក Thomas Tuchel ៣-០ ដូច្នេះសរុបលទ្ធផលទាំងពីរជើង ក្រុមអង់គ្លេសឈ្នះក្រុមអាល្លឺម៉ង់ ៤-១។ តាមរយៈលទ្ធផលនេះ Man City បានបន្តឡើងទៅវគ្គពាក់កណ្តាលផ្តាច់ព្រ័ត្រ ដោយត្រូវប៉ះគូប្រជែងចាស់ និងជាក្រុមការពារជើងឯក Real Madrid។ ដោយឡែក Inter Milan ដែលស្មើ Benfica ៣-៣ នៅជើងទី២ និងសរុបទាំងពីរជើងឈ្នះ ៥-៣ ក៏បានដណ្តើមកៅអីទៅកាន់វគ្គពាក់កណ្តាលផ្តាច់ព្រ័ត្រផងដែរ ដោយត្រូវជួបក្រុមពីលីគកំពូអ៊ីតាលីដូចគ្នា AC Milan។ ការប្រកួតវគ្គពាក់កណ្តាលផ្តាច់ព្រ័ត្រ នឹងធ្វើឡើងជើងទី១នៅថ្ងៃទី១០ ខែឧសភា ឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7779.txt	ស្បែកជើងដែលមានហត្ថលេខា និងបានពាក់ដោយវីរបុរសកីឡាបាល់បោះលោក Michael Jordan ក្នុងការប្រកួតវគ្គផ្តាច់ព្រ័ត្រក្របខណ្ឌបាល់បោះ NBA ក្នុងឆ្នាំ ១៩៩៨ លក់បានតម្លៃកំណត់ត្រា ២,២លានដុល្លារ នាថ្ងៃទី១១ ខែមេសា។ នេះបើតាមការបញ្ជាក់ពីសំណាក់ក្រុមហ៊ុនដេញថ្លៃឈ្មោះ Sotheby។	ស្បែកជើងម៉ូឌែល The Air Jordan 13 «Breds» មានពណ៍ក្រហមលាយខ្មៅ ត្រូវបានពាក់ដោយលោក Jordan ក្នុងការប្រកួតទីពីរនៃវគ្គផ្តាច់ព្រ័ត្រក្របខណ្ឌបាល់បោះអាម៉េរិក NBA អំឡុងរដូវកាលចុងក្រោយបង្អស់ជាមួយនឹងក្រុម Chicago Bulls។ ស្បែកជើងនេះត្រូវបានគេដាក់ឈ្មោះថា «Last Dance» ដែលបង្ហាញពីការបង្ហាញខ្លួនលើកចុងក្រោយ។ ការប្រកួតនោះ លោក Jordan រកបានពិន្ទុចំនួន ៣៧ពិន្ទុពីការបោះបាល់បញ្ចូលក្នុងសំណាញ់ទី ដែលបានជួយឱ្យក្រុម Chicago Bulls យកឈ្នះ Utah Jazz ដោយលទ្ធផល ៩៣ពិន្ទុទល់ ៨៨ពិន្ទុ។ Jordan អតីតកីឡាករបាល់បោះអាម៉េរិក ជាកីឡាករដ៏អស្ចារ្យបំផុតប្រចាំប្រវត្តិសាស្ត្រ NBA ដែលបានឈ្នះពានរង្វាន់ជាកីឡាករឆ្នើម MVP ៦លើក និងឈ្នះពានរង្វាន់ NBA Championship ៦លើកដូចគ្នា។ ក្រុមហ៊ុន Sotheby ដែលបានដាក់ដេញថ្លៃស្បែកជើង «Last Dance» បានតម្លៃ ២,២លានដុល្លារ បាននិយាយថា នេះជាស្បែកជើងដែលលោក Jordan បានផ្តល់ជាកាដូរជួនដល់ក្មេងរើសបាល់របស់ក្រុម Jazz ម្នាក់បន្ទាប់ពីការប្រកួតបញ្ចប់ ដើម្បីជាការអរគុណសម្រាប់ការស្វែងរកអាវក្រៅរបស់ខ្លួនដែលបានបាត់។ ស្បែកជើងនោះហើយដែលជាគូរចុងក្រោយដែលលោក Jordan បានពាក់សម្រាប់ការប្រកួត។ ស្បែកជើងដែលមានតែមួយគូរលើពិភពលោក ហើយត្រូវបានពាក់ដោយលោក Jordan នៅការប្រកួត NBA ផ្តាច់ព្រ័ត្រនោះត្រូវបានត្រួតពិនិត្យយ៉ាងល្អិតល្អន់ដោយក្រុមហ៊ុន MeiGray Group ដែលជាអ្នកផ្ទៀងផ្ទាត់ផ្លូវការរបស់ស្ថាប័ន NBA ផងដែរ។ កាលពីមុនស្បែកជើងដែលមានកំណត់ត្រាលក់បានថ្លៃបំផុតនោះគឺជាស្បែកជើងរបស់លោក Kanye West ម៉ូឌែល Nike Air Yeezy 1s ដែលក្រុមហ៊ុន Sotheby លក់បានក្នុងតម្លៃ ១,៨លានដុល្លារក្នុងឆ្នាំ ២០២១។ មិនត្រឹមតែស្បែកជើងឡើយដែលត្រូវបានលក់ក្នុងតម្លៃដ៏ថ្លៃ ប៉ុន្តែក្រុមហ៊ុន Sotheby ក៏ធ្លាប់បានដាក់ដេញថ្លៃអាវរបស់លោក Jordan ដែលជាអាវចុងក្រោយនៃការប្រកួត NBA វគ្គផ្តាច់ព្រ័ត្រក្នុងឆ្នាំ ១៩៩៨ នោះបានក្នុងតម្លៃ ១០,១លានដុល្លារ ក្នុងឆ្នាំ ២០២២។ អាវរបស់លោក Jordan បានក្លាយជាអាវកីឡាដែលមានតម្លៃថ្លៃបំផុតនៅលើពិភពលោកដែលមិនធ្លាប់លក់បានពីមុនមក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_778.txt	កូរ៉េខាងជើង នៅថ្ងៃទី៥ ខែមិថុនា បាញ់មីស៊ីលបាលីស្ទិកចម្ងាយខ្លី៨គ្រាប់សំដៅសមុទ្រខាងកើត។ នេះបើតាមការប្រកាសរបស់យោធាកូរ៉េខាងត្បូង។ ការបាញ់នេះ កើតឡើងមួយថ្ងៃក្រោយអាម៉េរិក និងកូរ៉េខាងត្បូងបញ្ចប់សមយុទ្ធរួមគ្នាដែលមាននាវាដឹកយន្តហោះផងនោះ។	បើតាមយោធាកូរ៉េខាងត្បូង កូរ៉េខាងជើងបាញ់មីស៊ីល៨គ្រាប់ចេញពីតំបន់ Sunan ក្នុងរដ្ឋធានីព្យុងយ៉ាង នៅចន្លោះម៉ោង៩៖០៨ ដល់៩៖៤៣។ នេះជាការបញ្ចេញអនុភាពលើកទី១៨ របស់យោធាកូរ៉េខាងជើង និងជាលើកទី៣ ក្រោយប្រធានាធិបតី យូន សុកយ៉ល ចូលកាន់តំណែងនៅដើមខែឧសភា។ មួយថ្ងៃមុន កូរ៉េខាងត្បូង និងអាម៉េរិក ទើបបញ្ចប់សមយុទ្ធរួមគ្នានៅដែនទឹកអន្តរជាតិក្បែរកោះអូគីណាវ៉ា។ អគ្គសេនាធិការចម្រុះកងទ័ពកូរ៉េខាងត្បូងបញ្ជាក់ថា សមយុទ្ធនេះរួមបញ្ចូលលំហាត់ការពារអាកាស និងការប្រឆាំងនាវា និងនាវាមុជទឹក។ អ្វីគួរកត់សម្គាល់ នាវាដឹកយន្តហោះ USS Ronald Reagan ទម្ងន់១០ម៉ឺនតោន ហើយដើរដោយថាមពលនុយក្លេអ៊ែរ ក៏ចូលរួមក្នុងសមយុទ្ធដែរ។ ការបាញ់មីស៊ីល ទំនងជារងប្រតិកម្មខ្លាំងមិនខាន ខណៈដែលអាម៉េរិកស្វះស្វែងរកការបន្ថែមទណ្ឌកម្មលើកូរ៉េខាងជើងស្រាប់ផង ក្នុងករណីសាកល្បងអាវុធនុយក្លេអ៊ែរ។ ប្រេសិតនុយក្លេអ៊ែរកូរ៉េខាងត្បូង អាម៉េរិក និងជប៉ុន នៅថ្ងៃទី៣ ខែមិថុនា បានឯកភាពគ្នាត្រៀមផែនការទាំងអស់ដើម្បីទប់ទល់ទង្វើបង្ករឿងរបស់កូរ៉េខាងជើង។ ក្នុងទស្សនកិច្ចនៅកូរ៉េខាងត្បូង លោក Sung Kim ប្រេសិតនុយក្លេអ៊ែរអាម៉េរិក និយាយថា អាម៉េរិក នៅតែចំហទ្វារសម្រាប់ការចរចាជាមួយកូរ៉េខាងជើងលើប្រធានបទសំខាន់ៗរាប់ទាំងការបន្ធូរទណ្ឌកម្មផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7780.txt	លោក Abraham Tolentino ប្រធានគណៈកម្មាធិការអូឡាំពិកហ្វីលីពីន (POC) បាននិយាយថា ទីក្រុង Tagaytay គឺជាទីតាំងសម្រាប់ទទួលក្បួនដង្ហែភ្លើងគប់ស៊ីហ្គេម ដែលកម្ពុជា ធ្វើជាម្ចាស់ផ្ទះ បន្ទាប់ពី បញ្ចប់នៅប្រទេសវៀតណាម។ លោក ញ៉ាន សុខវិសាល ប្រធាននាយកដ្ឋានទំនាក់ទំនង អន្តរជាតិ គណៈកម្មាធិការជាតិអូឡាំពិកកម្ពុជា បានឲ្យដឹងថា ការផ្លាស់ប្ដូទីតាំងនៅ ដែលខុសពីកម្មវិធី បានត្រៀមដង្ហែនៅតាមប្រទេសក្នុងតំបន់អាស៊ាន គឺជាការសម្រួលកម្មវិធីឲ្យប្រព្រឹត្តិទៅបានរលូន ព្រោះទីតាំង ដែលបានកំណត់អាចមមាញឹក ដោយកត្តាបុណ្យប្រពៃណីជាតិ និងអាកាសធាតុ របស់ប្រទេសម្ចាស់ផ្ទះ មិនអំណោយផល។	គណៈកម្មការជាតិរៀបចំកីឡាអាស៊ីអាគ្នេយ៍ លើកទី៣២ (CAMSOC) បានកំណត់យកទីក្រុងម៉ានីលនៃប្រទេសហ្វីលីពីន ជាទីតាំងដង្ហែក្បួនភ្លើងគប់បន្ទាប់ពីវៀតណាម។ ប៉ុន្ដែ ទីតាំងសម្រាប់ដង្ហែនេះ ត្រូវបានប្ដូទៅទីក្រុង Taygaytay វិញ។ បើយោងទៅលើការផ្សាយរបស់វេបសាយ Philstar Globe នារសៀលថ្ងៃទី២៤ ខែមីនា លោក Abraham Tolentino និយាយថា៖«ហ្វីលីពីន គឺស្វាគមន៍នៅក្បួនដង្ហែភ្លើងគប់នេះ ដែលជាពិធីដ៏ឱឡារឹក ជាសញ្ញាបញ្ជាក់ពីការធ្វើជាម្ចាស់ផ្ទះ ស៊ីហ្គេម ជាលើកដំបូងរបស់ប្រទេសកម្ពុជា។»។ ការផ្លាស់ប្ដូទីក្រុងនេះ មិនមានន័យថាអវិជ្ជាមានអ្វីទេ ប៉ុន្ដែគឺជាការសម្រួលទៅដល់ក្បួនដង្ហែនេះ ឲ្យប្រព្រឹត្តិទៅយ៉ាងរលូន។ ម្យ៉ាងវិញទៀត ប្រទេសហ្វីលីពីន កំពុងប្រារព្ធធ្វើរ៉ាម៉ាឌន (Ramadan) ផងដែរ។ លោក ញ៉ាន សុខវិសាល បានបញ្ជាក់ប្រាប់សារព័ត៌មានថ្មីៗតាមទូរស័ព្ទថា ប្រទេសជាម្ចាស់ផ្ទះ ដែលទទួលស្វាគមន៍ ក្បួនដង្ហែភ្លើងគប់ស៊ីហ្គេម លើកទី៣២នេះ អាចផ្លាស់ប្ដូទីតាំង ដោយមានការពិភាក្សាគ្នា ជាមួយគណៈកម្មការអូឡាំពិករបស់ប្រទេសក្នុងតំបន់អាស៊ាន។ ប្រធាននាយកដ្ឋានទំនាក់ទំនងអន្ដរជាតិ NOCC រូបនេះ បានប្រាប់ដូច្នេះថា៖«ជួនកាលប្រទេស ដែលចាំទទួលនោះ មានពិធីបុណ្យប្រពៃណី ឬកត្តាអាកាសធាតុ មិនអំណោយផល ដូច្នេះ គេនឹងរកវិធីធ្វើឲ្យក្បួនដង្ហែ និងរត់ភ្លើងគប់នៅទីនោះ ឲ្យបានរលូន។»។ គួរបញ្ជាក់ថា ក្បួនដង្ហែភ្លើងគប់ នៅទីក្រុង Tagaytay នៅប្រទេសហ្វីលីពីន នឹងចាប់ផ្ដើមវេលាម៉ោង ៧:០០ព្រឹក នាថ្ងៃច័ន្ទ ទី២៧ ខែមីនា ឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7781.txt	លោក Lionel Scaloni គ្រូបង្វឹកក្រុមកីឡាបាល់ទាត់ជម្រើសជាតិអាហ្សង់ទីន ប្រាប់កូនក្រុមឱ្យរក្សាកម្រិតប្រកួតខ្ពស់ ក្រោយលើកពាន FIFA World Cup ឆ្នាំ២០២២នៅកាតា តាមរយៈការយកឈ្នះបារាំងដោយបាល់កាត់ក្តី ១១ម៉ែត្រ។	មុនពេលជំនួបមិត្តភាពប៉ះក្រុមប៉ាណាម៉ាថ្ងៃទី២៣ ខែមីនា លោក Scaloni បាននិយាយទាក់ទងនឹងក្រុមកីឡាករដែលរួមមានទាំងខ្សែប្រធានក្រុម Lionel Messi និងការសម្រាករបស់កីឡាករបន្ទាប់ពីពេលគ្រងជើងឯកកីឡាបាល់ទាត់ពិភពលោកតាំងពីថ្ងៃទី១៨ ខែធ្នូ ឆ្នាំ ២០២២។ «យើងជាម្ចាស់ជើងឯក ប៉ុន្តែមិនបានន័យថាយើងត្រូវតែធ្វើរហូតបន្តទៀតនោះទេ ហើយក៏មិនមានន័យថាពយើងឈ្នះ យើងមិនចង់ឈ្នះទៀតនោះដែរ នេះជាអ្វីដែលពួកគេ (កីឡាករ) ត្រូវតែយល់ដឹង។»។ លោក Scaloni បាននិយាយក្នុងកិច្ចសម្ភាសមុនការប្រកួតបែបនេះ។ គ្រូបង្វឹកវ័យ ៤៤ឆ្នាំ បានបង្ហាញគោលបំណងរបស់លោកបន្ថែមទៀតដែរថា បន្ទាប់ពីឈ្នះពាន Copa America, Finalissima និង World Cup កីឡាករត្រូវយល់ដឹងអំពីការរក្សាកម្រិតប្រកួតប្រជែងឱ្យនៅល្អដដែល។ លោក Scaloni បាននិយាយទាក់ទងត្រង់ចំណុចកម្រិតសមត្ថភាពកីឡាករដូច្នេះថា៖«សារនេះជាដំណើរការគម្រោងដំបូងរបស់យើង។ ចាប់ពីពេលនេះទៅឈ្មោះដែលជាម្ចាស់ជើងឯកគ្មានប្រយោជន៍ទេ យើងនឹងត្រូវបន្តធ្វើការងារសម្រាប់គោលដៅរបស់យើង។ អាវក្រុមអាហ្សង់ទីនមិនអនុញ្ញាតឱ្យអ្នកលេងក្នុងកម្រិតអន់នោះទេ កីឡាករត្រូវតែច្បាស់លាស់ ហើយការងាររបស់យើងត្រូវតែធ្វើឱ្យបានល្អនៅទីលាន។»។ ដោយឡែកទាក់ទងនឹងក្រុមកីឡាករសម្រាប់ការប្រកួតថ្ងៃទី២៣ មីនា លោក Scaloni និយាយថាកីឡាករដែលបានបង្ហាញខ្លួនលេងលើទីលាននៅ World Cup សុទ្ធសឹងតែត្រូវចាប់ផ្តើមការប្រកួតក្នុងពេលខាងមុខ។ ក្រោយជួយអាហ្សង់ទីនឈ្នះពាន World Cup គ្រូបង្វឹកដែលទទួលបានងារជាគ្រូបង្វឹកវ័យក្មេងជាងគេបង្អស់ក្នុងព្រឹត្តិការណ៍ប្រទេសកាតា បានឈ្នះពានរង្វាន់គ្រូបង្វឹកល្អប្រចាំឆ្នាំ (FIFA Best Men Coach) ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7782.txt	ក្រុមកីឡាបាល់ទាត់ជម្រើសជាតិម៉ារ៉ុក នៅតែរក្សាភាពខ្លាំងរបស់ខ្លួនចាប់តាំងពី FIFA World Cup ឆ្នាំ២០២២ មក ដោយបន្តយកឈ្នះម្ចាស់ជើងឯកពិភពលោកច្រើនជាងគេប្រេស៊ីលក្នុងលទ្ធផល ២-១ ក្នុងការប្រកួតមិត្តភាពអន្តរជាតិ។	នាជំនួបមិត្តភាពអន្តរជាតិ នៅថ្ងៃទី២៥ ខែមីនា ក្នុងកីឡដ្ឋាន Grand Stade de Tanger របស់ម្ចាស់ផ្ទះម៉ារ៉ុក Sofiane Boufal រកបានគ្រាប់នាំមុខឱ្យម៉ារ៉ុកនៅនាទី២៩ នៃវគ្គទី១ មុនពេល Casemiro សម្រេចបាល់តាមស្មើឱ្យប្រេស៊ីលវិញនៅនាទី៦៧។ Abdelhamid Sabiri ដែលទើបប្តូរចូលនាទី៦៤ ជាអ្នករកគ្រាប់បាល់ជ័យជម្នះឱ្យក្រុមអាហ្វ្រិកដែលធ្វើបាននៅនាទី៧៩។ ជ័យជម្នះលើក្រុមខ្លាំងប្រេស៊ីលនេះ បង្ហាញពីគុណភាពក្រុមកីឡាករបស់ម៉ារ៉ុក បន្ទាប់ពីពួកគេបានធ្វើព្យុះភ្លៀងរួចមកហើយនៅ World Cup កាតា។ ការប្រកួតពានរង្វាន់ពិភពលោកឆ្នាំ២០២២នៅប្រទេសកាតា ម៉ារ៉ុកអាចឈានដល់វគ្គពាក់កណ្តាលជាលើកដំបូង និងជាក្រុមអាហ្វ្រិកលើកដំបូងក្នុងប្រវត្តិសាស្ត្រ។ នៅវគ្គពាក់កណ្តាលផ្តាច់ព្រ័ត្រម៉ារ៉ុកធ្លាក់ក្រោមថ្វីជើងក្រុមបារាំង។ លទ្ធផលប្រកួតមិត្តភាពអន្តរជាតិផ្សេងទៀត៖ -នូវែលសេឡង់ ២-១ ចិន -អាល្លឺម៉ង់ ២-០ ប៉េរូ -បារ៉ែន ១-២ ប៉ាឡេស៊្ទីន -ស៊ីរី ៣-១ ថៃ -អេមីរ៉ាតអារ៉ាប់រួម ០-០ តាហ្ស៊ីគីស្ថាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7783.txt	Chelsea បញ្ចប់តំណែងលោក Graham Potter ជាអ្នកចាត់ការទូទៅក្រោយដឹកនាំបាន៧ខែ នៅថ្ងៃទី២ ខែមេសា។ ការឈានដល់បញ្ចប់តំណែងនេះ ដោយសារអតីតអ្នកចាត់ការ Brighton & Hove Albion ដឹកនាំតោខៀវមិនបានល្អសោះ ដោយស្ថិតនៅចំណាត់ថ្នាក់ទី១១ក្នុងតារាង Premier League បើទោះចំណាយប្រាក់ទិញកីឡាករច្រើនជាងគេរដូវកាលនេះ។	លោក Potter បានឡើងកាន់តំណែងជាអ្នកចាត់ការ Chelsea កាលពីខែកញ្ញាឆ្នាំមុន ស្របពេលក្លិបមានម្ចាស់ថ្មីមួយនេះចំណាយប្រាក់ដ៏ច្រើនដើម្បីនាំចូលកីឡាករមានគុណភាពទៅរួមក្រុម។ យ៉ាងណា ក្រោយឡើងដឹកនាំក្រុមរយៈពេល៧ខែចុងក្រោយ អ្នកចាត់ការសញ្ជាតិអង់គ្លេសរូបនេះបានជួយតោខៀវឈ្នះតែ១២ប្រកួតប៉ុណ្ណោះ ក្នុងចំណាមប្រកួតសរុប ៣១លើក។ ការបញ្ចប់តំណែងរលោក Potter ធ្វើឡើង ក្រោយ Chelsea ចាញ់ Aston Villa ២-០ នៅលើក្នុងការប្រកួតលីគកំពូលអង់គ្លេសក្នុងទឹកដីខ្លួនឯងចុងសប្តាហ៍កន្លងទៅ។ បរាជ័យនេះ បានធ្វើឱ្យ Chelsea មានគម្លាតឆ្ងាយពីក្រុម Top4 ដល់ទៅ ១២ ពិន្ទុប្រឈមមិនបានកៅអី Champions League រដូវកាលក្រោយ។ ធ្វើមិនបានល្អនៅក្នុងលីគ ប៉ុន្តែក្រោមការដឹកនាំរបស់លោក Potter តោខៀវឈានដល់វគ្គ៨ក្រុមចុងក្រោយក្របខណ្ឌកំពូលអឺរ៉ុបដោយត្រូវជួប Real Madrid។ ក្នុងសេចក្តីប្រកាស ក្លិប Chelsea សរសេរថាលោក Potter បានព្រមព្រៀងគ្នាចាកចេញពីតំណែងអ្នកចាត់ការ ដើម្បីសម្រួលដល់ក្រុមអាចផ្លាស់ប្តូរប្រព័ន្ធប្រកួតថ្មី។ «អំឡុងពេលដឹកនាំជាមួយក្លិប លោក Graham បាននាំយើងទៅកាន់វគ្គ ១/៤ ផ្តាច់ព្រ័ត្រ Champions League ដែលយើងនឹងជួបជាមួយក្រុម Real Madrid ។ ក្លិប Chelsea សូមថ្លែងអំណរគុណ Graham Potter សម្រាប់ការខិតខំប្រឹងប្រែង និងការរួមចំណែកជួយក្រុម។ សូមជូនពរគាត់សម្រេចបំណងពេលអនាគត»។ ក្លិប Chelsea បន្ថែមដូច្នេះ។ លោក Bruno Saltor នឹងទទួលបន្ទុកជាគ្រូបង្វឹកបណ្ដោះអាសន្ន ជំនួសតំណែងលោក Potter រហូតក្លិបរកអ្នកចាត់ការថ្មីទៅដឹកនាំបន្ត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7784.txt	កីឡាករឥណ្ឌូណេស៊ី ព្រមទាំងអ្នកគាំទ្រ រងការខកចិត្តយ៉ាងខ្លាំងនៅថ្ងៃទី៣០ ខែមីនា បន្ទាប់ពីសហព័ន្ធបាល់ទាត់អន្តរជាតិ (FIFA) ដកសិទ្ធិធ្វើជាម្ចាស់ផ្ទះការប្រកួតពានរង្វាន់ U20 World Cup ក្រោយមានរឿងរ៉ាវប្រឆាំងតវ៉ាការចូលរួមប្រកួតពីប្រទេសអ៊ីស្រាអែល និងការលុបចោលការចាប់ឆ្នោត។	ស្ថាប័នគ្រប់គ្រងបាល់ទាត់ពិភពលោក FIFA បានដឹកសិទ្ធិធ្វើជាម្ចាស់ផ្ទះ ចេញពីប្រទេសឥណ្ឌូណេស៊ី កាលពីថ្ងៃទី២៩ មីនា លើបញ្ហាដែលមន្ត្រីឥណ្ឌូណេស៊ី បាននិយាយអំពីការលុបចោលការចាប់ឆ្នោតក្នុងកោះបាលី និងការគ្រប់គ្រងមិនបានល្អរបស់ម្ចាស់ផ្ទះ។ បើតាមកីឡាករបាល់ទាត់ឥណ្ឌូណេស៊ីម្នាក់ ដែលនឹងត្រូវលេងក្នុងការប្រកួតពានរង្វាន់ U20 World Cup នោះ បានស្តីបន្ទោសទៅកាន់អ្នកនយោបាយចំពោះការបរាជ័យដ៏ធំមួយនេះ។ «យើងបានលះបង់ពេលវេលារបស់យើង ការគិត ញឹសឈាម ប៉ុន្តែវាបានបរាជ័យភ្លាមៗ ដោយសារតែហេតុផលនយោបាយ។»។ ខ្សែប្រយុទ្ធក្រុមឥណ្ឌូណេស៊ី Rabbani Tasnim Siddiq បាននិយាយដោយបង្ហោះនៅលើបណ្តាញសង្គម Instagram បែបនេះ។ កីឡាករម្នាក់ទៀតឈ្មោះ Hokky Caraka និយាយដូច្នេះថា រូបគេបានបាត់បង់ឱកាសបំពេញគោលដៅក្នុងជីវិត ដើម្បីធ្វើឱ្យក្រុមគ្រួសារមានមោទកភាព ដោយការរកបានគ្រាប់បាល់នៅក្នុង U20 World Cup។ បន្ទាប់ពីមានបញ្ហាកើតឡើងយ៉ាងឆាប់រហ័សបែបនេះ សមាគមបាល់ទាត់ឥណ្ឌូណេស៊ី PSSI បានបញ្ជក់ថា ការបាត់បង់សិទ្ធិអាចប៉ះពាល់ដល់ឱកាសក្រុមជម្រើសជាតិ ក្នុងការចូលរួមប្រកួតពានរង្វាន់ FIFA ហើយនឹងការខាតបង់ផ្នែកសេដ្ឋកិច្ចយ៉ាងធំ ដែលមានតម្លៃប្រមាណខ្ទង់លានដុល្លារ។ ឥណ្ឌូណេស៊ីដែលមានសិទ្ធិធ្វើជាម្ចាស់ផ្ទះនោះ ក្រុមកីឡាករក៏ត្រូវបានជាប់ ក្នុងការប្រកួតដោយស្វ័យប្រវត្តិដែរ។ «យើងបានដុតបំផ្លាញក្តីសុបិនរបស់កូនៗរបស់យើង។»។ នេះបើតាមសម្តីលោក Nova Arianto ដែលជាគ្រូជំនួយរបស់ក្រុមអាយុក្រោម ២០ឆ្នាំ ឥណ្ឌូណេស៊ី៕ អត្ថបទទាក់ទង FIFA ដកសិទ្ធិធ្វើម្ចាស់ផ្ទះ U20 World Cup ពីឥណ្ឌូណេស៊ី អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7785.txt	ក្រុមកីឡាបាល់ទាត់ជម្រើសជាតិស៊ុយអែត នៅថ្ងៃទី២២ ខែមីនា កោះហៅខ្សែប្រយុទ្ធវ័យចំណាស់ Zlatan Ibrahimovic ដើម្បីជួយក្រុមប្រកួតជម្រុះពានរង្វាន់ Euro 2024 ក្រោយរូបគេជាពីរបួសជង្គង់។ ក្រោយមានការកោះហៅវិលចូលក្រុមជាថ្មី Ibrahimovic បានប្រកាសថាខ្លួនជាអតីតកាល បច្ចុប្បន្ន និងជាអនាគតរបស់ក្រុមស៊ុយអែត។	Ibrahimovic សព្វថ្ងៃកំពុងកាន់កំណត់ត្រារកគ្រាប់បាល់ស៊ុតបញ្ចូលទីច្រើនជាងគេនៅក្រុមជម្រើសជាតិស៊ុយអែត។ កីឡាករវ័យ ៤១ឆ្នាំ មុនពេលវិលត្រលប់ទៅកាន់ក្រុមជម្រើសជាតិ រូបគេបានរងរបួសជង្គងធ្ងន់ធ្ងររយៈពេល ១៤ខែ ដោយមិនបានចូលរួមក្នុងសកម្មភាពបាល់ទាត់អ្វីឡើយ។ តែកាលពីសប្តាហ៍មុនអំឡុងពេលវិលចូលទីលានវិញ ដោយលេងជាមួយក្រុម AC Milan រូបគេបានក្លាយជាកីឡាករវ័យចំណាស់ជាងគេដែលស៊ុតបាល់បញ្ចូលទីនៅក្របខណ្ឌ Serie A របស់អ៊ីតាលី។ ក្រោយទទួលការកោះហៅចូលក្រុមជម្រើសជាតិសារជាថ្មី Ibrahimovic ក៏នឹងមានវត្តមានក្នុងជំនួបវគ្គជម្រុះពានរង្វាន់ទ្វីបអឺរ៉ុបឆ្នាំ២០២៤ Euro 2024 រវាងស៊ុយអែតទល់បែលហ្ស៊ិក នៅថ្ងៃទី២៤ ខែមីនា ក្នុងទីក្រុង Stockholm ដែរ។ នៅពេលត្រូវបានសួរថាតើរូបគេមានបំណងនាំក្រុមឈានទៅកាន់ការប្រកួតជុំផ្តាច់ព្រ័ត្រនៅប្រទេសអាល្លឺម៉ង់សម្រាប់ការប្រកួត Euro 2024 ឆ្នាំក្រោយដែរឬអត់? អតីតខ្សែប្រយុទ្ធ Manchester United, Inter Milan, Barcelona Ajax ឆ្លើយភ្លាមថានឹងជួយក្រុមបើមានឱកាស។ ដោយបានរំលឹកទៅកាន់អតីតកាល កាលនៅវ័យក្មេង និងកំពុងពេញទម្រង់លេងល្អ Ibrahimovic រៀបរាប់ថា៖«ប្រសិនបើខ្ញុំមានអារម្មណ៍ល្អ ហើយនឹងត្រូវបានជ្រើសរើសដោយគ្រូបង្វឹក ខ្ញុំនឹងជួយគាត់ ជួយក្រុមក៏ដូចជាប្រទេសផ្ទាល់។ ខ្ញុំនឹងផ្តល់អ្វីដែលមានទាំងអស់ និងអស្ចារ្យបំផុត។ ដូច្នេះខ្ញុំគិតលើវ័យខ្ញុំពេលនេះ អ្នកមិនអាចគិតអំពីអនាគតបានទេ អ្នកនឹងគិតពីពេលបច្ចុប្បន្ន ទោះបីខ្ញុំជាអតីត បច្ចុប្បន្ន ហើយនឹងអនាគតក៏ដោយ។»។ Zlatan បានបង្ហាញខ្លួនចំនួន ១២១ប្រកួតឱ្យស៊ុយអែត ដោយរកបានគ្រាប់បាល់ចំនួន ៦២គ្រាប់ច្រើនជាងកីឡាករណាទាំងអស់។ Ibrahimovic ខកខានបង្ហាញខ្លួនឱ្យក្រុមជម្រើសជាតិស៊ុយអែតតាំងពីឆ្នាំ ២០១៥ មក។ លើសពីនេះ Zlatan ក៏បាននិយាយអំពីស្ថានភាពជំងឺរបស់គេអំឡុងព្យាបាលរយៈពេលជាង ១៤ខែផងដែរ។ Zlatan បាននិយាយបន្ថែមដូច្នេះថា៖«ជាមូលដ្ឋាន ជង្គង់របសខ្ញុំបានហើមរយៈពេល ៨ ទៅ ៩ខែ ប៉ុន្តែបន្ទាប់មកភ្លាមៗ កាលពីខែមុន រឿងរ៉ាវមួយបានកើតឡើង ហើយគ្រប់យ៉ាងបានក្លាយជាវិជ្ជមាន ខ្ញុំក៏ទទួលបានថាមពលមកវិញ។»។ កាលពីសប្តាហ៍មុន Zlatan ដែលជាប្រធានក្រុម AC Milan បានវិលចូលរួមប្រកួតឱ្យក្រុមវិញទល់ក្រុម Udinese ចាប់តាំងពីជាពីរបួសវិញមក។ ក្នុងការប្រកួតនោះកីឡាករវ័យ ៤១ឆ្នាំ បានស៊ុតបាល់បញ្ចូលទីហើយធ្វើបានកំណត់ត្រាថ្មីបន្ថែមទៀត ប៉ុន្តែភាពរីករាយនៃការរកបានគ្រាប់បាល់បញ្ចូលទីមានត្រឹមរយៈពេលខ្លីប៉ុណ្ណោះ ដោយ AC Milan រងបរាជ័យក្នុងលទ្ធផល ៣-១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7786.txt	ក្រុមបាល់ទាត់ជម្រើសជាតិបុរសរុស្ស៊ី ឈ្នះការប្រកួតមិត្តភាពអន្តរជាតិជាមួយក្រុមភ្ញៀវអ៊ីរ៉ាក់ក្នុងទីក្រុង St Peterburg ដោយលទ្ធផល ២-០ ។ កីឡាករ Anton Miranchuk និង Sergei Pinyaev ស៊ុតម្នាក់ ១គ្រាប់ជួយរុស្ស៊ីយកឈ្នះការប្រកួត។	សម្រាប់ជ័យជម្នះនេះ ជាការប្រកួតអន្តរជាតិដំបូងបង្អស់សម្រាប់រុស្ស៊ី បន្ទាប់ពីត្រូវបានហាមឃាត់ប្រកួតនានា ក្រោយពេលប្រទេសមួយនេះ បានចូលលុកលុយប្រទេសអ៊ុយក្រែន តាំងពីឆ្នាំមុនមក។ រុស្ស៊ីត្រូវបានសហព័ន្ធបាល់ទាត់អឺរ៉ុប (UEFA) និងសហព័ន្ធបាល់ទាត់អន្តរជាតិ (FIFA) ហាមឃាត់មិនឱ្យចូលរួមប្រកួតព្រឹត្តិការណ៍បាល់ទាត់អន្តរជាតិនានា មិនថាក្រុមជម្រើសជាតិកម្រិតណា និងក្លិបទាំងអស់ផងដែរ។ ក្រោយត្រូវបាន UEFA ហាមឃាត់ពីការប្រកួត សហព័ន្ធបាល់ទាត់រុស្ស៊ី (RFU) ធ្លាប់បានបង្ហាញបំណងងាកទៅកាន់ការប្រកួតក្នុងពានរង្វាន់ទ្វីបអាស៊ី របស់សហព័ន្ធបាល់ទាត់អាស៊ី (AFC) វិញ ប៉ុន្តែ RFU បានសម្រេចចិត្តទម្លាក់ចោលវិញ។ កីឡដ្ឋាន Gazprom Arena របស់ក្លិប Zenit St Peterburg កាលពីឆ្នាំមុន គឺជាទីតាំងត្រូវរៀបចំការប្រកួតពានរង្វាន់ Champions League វគ្គផ្តាច់ព្រ័ត្រ ប៉ុន្តែ UEFA បានសម្រេចផ្លាស់ប្តូរទីតាំងទៅកាន់ប្រទេសបារាំងវិញ ក្រោយរុស្ស៊ីវាយលុកចូលអ៊ុយក្រែន។ ចាប់តាំងពីការលុកលុយអ៊ុយក្រែនមក ក្រុមបាល់ទាត់បុរសរុស្ស៊ីបានលេងក្នុងការប្រកួតមិត្តភាពចំនួន ៤លើករួចមកហើយ ប៉ុន្តែសុទ្ធសឹងតែការប្រកួតក្រៅទឹកដី ។ ការប្រកួតកាលពីខែកញ្ញាឆ្នាំ ២០២២ រុស្ស៊ីបានប្រកួតយកឈ្នះ កៀហ្ស៊ីស៊ីស្ថាន ២-១ មុនពេលស្មើ តាហ្ស៊ីគឺស្ថាន, អ៊ូសបេគីស្ថាន និងអ៊ីរ៉ង់។ ចំណែកក្រុមបាល់ទាត់នារីរុស្ស៊ីវិញ ចាប់តាំងពីខែកុម្ភៈ ឆ្នាំ ២០២២ មកដល់ពេលនេះ ពួកគេក៏មានដែលស្គាល់រស់ជាតិការប្រកួតក្នុងទឹកដីម្តងណាឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7787.txt	ការបង្ហាញខ្លួនដ៏អស្ចារ្យដំបូងបង្អស់របស់ Erling Haaland មុនពេលឈានដល់ភាពល្បីល្បាញយ៉ាងឆាប់រហ័ស ក្នុងវិស័យបាល់ទាត់ត្រឹមវ័យក្មេង ដោយរូបគេបានស៊ុតបាល់បញ្ចូលទីដល់ទៅ ៩គ្រាប់ ក្នុងការប្រកួតឱ្យក្រុមន័រវែសអាយុក្រោម ២០ឆ្នាំ ទល់ក្រុមហុងឌូរ៉ាស នៃពានរង្វាន់ U20 FIFA World Cup។ តាំងពីពេលនោះមករូបគេ បានបង្ហាញពីសក្ដានុពល ក្លាយជាកីឡាករដ៏អស្ចារ្យមួយ នៃបាល់ទាត់ជំនាន់ថ្មី។	ប្រកបអាជីពនៅក្នុងក្រុម Manchester City កីឡាករវ័យ ២២ឆ្នាំ ធ្លាប់បានលេងឱ្យក្រុម RB Salzburg, Borussia Dortmund និងបានបន្តវិវត្តន៍ខ្លួនយ៉ាងល្អក្នុងអាជីពបាល់ទាត់នេះ។ រូបគេក៏ជាកីឡាករវ័យក្មេងបំផុត ដែលធ្វើបានកំណត់ត្រាជាច្រើនសឹងមិនគួរឱ្យជឿ។ បច្ចុប្បន្នអាចនិយាយថា Haaland ជាខ្សែប្រយុទ្ធដ៏កំពូលម្នាក់ ក្នុងការសម្រេចសំណាញ់ទីគូប្រកួតទាំងនៅក្លិប និងក្រុមជម្រើសជាតិ។ ទើបតែចាប់ផ្តើមរដូវកាលដំបូងជាមួយក្រុមមេឃខៀវ Haaland បំបែកកំណត់ត្រាជាច្រើនរួចទៅហើយ ក្នុងនាមជាកីឡាករដែលស៊ុតបាល់បញ្ជូលទីច្រើនជាងគេនៅក្របខណ្ឌ Premier League ក្នុងរដូវកាលនេះ។ កីឡាករ Ruud Van Nistelrooy និង Mohamed Salah ជាអ្នកកំពុងរក្សាកំណត់ត្រារកបាន ៤៤គ្រាប់ ក្នុងមួយរដូវកាល។ ខណៈរដូវកាល ២០២២-២៣ មិនទាន់បញ្ចប់ តែ Haaland រកបានចំនួន ៤២គ្រាប់រួចស្រេចទៅហើយ និងទន្ទឹងរង់ចាំការបំបែកកំណត់ត្រានេះ។ ខាងក្រោមនេះជាកំណត់ត្រាដ៏គួរឱ្យចាប់អារម្មណ៍បំផុត ដែលកីឡាករសញ្ជាតិន័រវែសរូបនេះធ្វើបាន៖ ១. កីឡាករដែលរកបានគ្រាប់បាល់ច្រើនបំផុតប្រចាំមួយរដូវកាលក្នុងប្រវត្តិសាស្ត្រ Man City Haaland កសាងឈ្មោះរបស់គេយ៉ាងឆាប់រហ័សនៅ Man City បើទោះបីជាមានវ័យក្មេងត្រឹម ២២ឆ្នាំ និងជារដូវកាលដំបូង។ រូបគេបានក្លាយជាកីឡាករកាន់តំណែងកំណត់ត្រា ស៊ុតរកគ្រាប់បាល់ច្រើនជាងគេ ក្នុងមួយរដូវកាល សម្រាប់ក្រុម Man City។ គិតត្រឹមពេលនេះកីឡាករវ័យ ២២ឆ្នាំ រកបាន ៤២គ្រាប់រដូវកាលនេះ ដោយចំនួន ២៨គ្រាប់នៅក្នុង Premier League។ ចំណែកនៅក្របខណ្ឌ Champions League វិញ កីឡាករដដែលរូបនេះ រកបាន ១០គ្រាប់ និងនៅពានរង្វាន់ផ្សេងទៀតរបស់អង់គ្លេសចំនួន ៤គ្រាប់។ ២. កីឡាកររកបាន ២០គ្រាប់ក្នុង Premier League លឿនបំផុត កាលពីខែធ្នូ ឆ្នាំ ២០២២ Haaland ស៊ុតបាល់បញ្ចូលទីលើក្រុម Leeds United ហើយរកបានគ្រាប់បាល់ទី ២០ក្នុងរដូវកាលដំបូងជាមួយ Man City និងបំបែកកំណត់ត្រាជាកីឡាកររកគ្រាប់បាល់លឿនបំផុត ក្នុងក្របខណ្ឌ Premier League ។ ដើម្បីរកបាន ២០គ្រាប់ Haaland ប្រើពេលត្រឹម ១៤ប្រកួតប៉ុណ្ណោះ ដោយបានបំបែកកំណត់ត្រារបស់ Kevin Phillips ដែលរកបាន ២០គ្រាប់ពីការបង្ហាញខ្លួន ២១ប្រកួត។ ៣. កីឡាករស៊ុតចូល ៥គ្រាប់មួយប្រកួតលឿនបំផុតនៅ Champions league ការស៊ុតបញ្ចូលទី ៥គ្រាប់ក្នុងមួយប្រកួត មិនមែនបង្ហាញពីភាពជោគជ័យក្នុងបាល់ទាត់ឡើយ។ តែយ៉ាងណាការធ្វើបានរឿងនេះនៅក្នុងការប្រកួត Champions League គឺជារឿងមួយដ៏លំបាកបំផុត។ មកដល់ពេលនេះ មានកីឡាករត្រឹម ៣នាក់ប៉ុណ្ណោះ ធ្វើបានកំណត់ត្រាមួយនេះ ហើយ Haaland ជាម្នាក់ស្ថិតក្នុងចំណោមនោះ។ ការប្រកួតជើងទីពីរ Champions League ក្រុម Man City បំបាក់ Leipzig លទ្ធផល ៧-០ ហើយ Haaland ស៊ុតបាល់បញ្ចូលទីចំនួន ៥គ្រាប់ប្រើពេលត្រឹមតែ ៥៧នាទី។ ពេលវេលាដ៏លឿនមួយនេះបានធ្វើឱ្យ Haaland បំបែកកំណត់ត្រាលោក Luiz Adriano ធ្វើបានថេរវេលា ៨២នាទី និង Lionel Messi ធ្វើបានពេញមួយប្រកួតតែម្តង។ ៤. កីឡាករវ័យក្មេងជាងគេដែលរកបាន ២០គ្រាប់នៅ Champions League Haaland ចាប់ផ្តើមការប្រកួត Champions League លើកដំបូងជាមួយរឿងរ៉ាវគួរឱ្យភ្ញាក់ផ្អើល ចាប់តាំងពីលេងជាមួយក្រុម RB Salzburg មក។ កីឡាករវ័យក្មេងរូបនេះ រកបាន ២០គ្រាប់នៅ Champions League ត្រឹមការបង្ហាញខ្លួនចំនួន ១៤ប្រកួតតែប៉ុណ្ណោះ ។ រូបគេបានក្លាយជាកីឡាករដែលរកបាន ២០គ្រាប់នេះលឿនបំផុត។ រកបាន ២០គ្រាប់នៅ Champions League កីឡាករ Haaland កាលនោះមានវ័យ ២០ឆ្នាំ និង ២៣១ថ្ងៃ ហើយបំបែកកំណត់ត្រារបស់ Kylian Mbappe ដែលធ្វើបានត្រឹមវ័យ ២១ឆ្នាំ និង ៣៥៥ថ្ងៃ។ ៥. គ្រាប់បាល់ក្នុងទឹកដីច្រើនបំផុតប្រចាំរដូវកាលនៅក្នុង Premier League Haaland មកដល់ទឹកដីអង់គ្លេសនៃក្របខណ្ឌ Premier League ជាមួយកេរ្តិ៍ឈ្មោះដ៏អស្ចារ្យ បន្ទាប់ពីជោគជ័យនៅប្រទេសអាល្លឺម៉ង់រួចមក។ ខ្សែប្រយុទ្ធរូបនេះ បានមកដល់ក្លិបដែលជាទីកន្លែងឪពុកគេធ្លាប់ប្រកបអាជីព ហើយគ្រាន់តែមកដល់ភ្លាមក្នុងការប្រកួតដំបូង រូបគេស៊ុតបាល់បញ្ចូលទីភ្លាមតែម្តង។ ចំណោម ២៨គ្រាប់រកបាននៅ Premier League គឺមាន១៨គ្រាប់ ជាការស៊ុតបាល់បញ្ចូលទីក្នុងទឹកដី ដោយ Haaland ប្រើពេលត្រឹម ១១ប្រកួត ដើម្បីសម្រេចបានកំណត់ត្រានេះ ដោយបំបែកកំណត់ត្រា Sergio Aguero ដែលលេង ១១ប្រកួតក្នុងទឹកដីរកបាន ១៦គ្រាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7788.txt	Harry Kane បំបែកកំណត់ត្រា Wayne Rooney ក្លាយជាកីឡាកររកបានគ្រាប់បាល់ច្រើនជាងគេឱ្យក្រុមជម្រើសជាតិអង់គ្លេស បន្ទាប់ពីស៊ុតបញ្ចូលទី១ គ្រាប់ ក្នុងជ័យជម្នះលើក្រុមម្ចាស់ផ្ទះអ៊ីតាលីដោយលទ្ធផល ២-១ ក្នុងការប្រកួតជម្រុះ Euro2024 ដែលធ្វើនៅក្នុងក្រុង Naples ប្រទេសអ៊ីតាលី រាត្រីថ្ងៃទី២៣ ខែមីនា។ នេះជាលើកដំបូងផងដែរ ដែលអង់គ្លេសឈ្នះអ៊ីតាលីដល់ក្នុងទឹកដីក្នុងរយៈពេល ៦២ឆ្នាំ។	អំឡុងនៅព្រឹត្តិការណ៍ World Cup ក្នុងវគ្គ ៨ក្រុមចុងក្រោយពេលអង់គ្លេសត្រូវបានបារាំងទម្លាក់ចេញពីការប្រកួតនោះ Kane ស៊ុតបាល់បញ្ចូលទីបាន ១គ្រាប់ដោយការស៊ុតបាល់ពិន័យ ១១ម៉ែត្រ។ គ្រាប់ដែលស៊ុតចូលនោះបានជួយរូបគេតាមស្មើកំណត់ត្រារបស់ Wayne Rooney ដែលឈរលេខមួយក្នុងនាមជាកីឡាករមានគ្រាប់បាល់ច្រើនបំផុតប្រចាំជម្រើសជាតិអង់គ្លេស ៥៣គ្រាប់។ នារាត្រីថ្ងៃទី២៣ ខែមីនា ក្នុងជំនួបជម្រុះ Euro2024 រវាងអង់គ្លេស ទល់អ៊ីតាលី Kane ខ្សែប្រយុទ្ធក្រុម Tottenham Hotspur រកបានគ្រាប់បាល់ ១គ្រាប់ក្នុងការប្រកួតដោយការស៊ុតបាល់ពិន័យ ១១ម៉ែត្រនៅនាទី៤៤ ដែលធ្វើឱ្យរូបគេបំបែកកំណត់ត្រាក្នុងនាមជាកីឡាកររកបានគ្រាប់បាល់ច្រើនជាងគេប្រចាំក្រុមជម្រើសជាតិអង់គ្លេសចំនួន ៥៤គ្រាប់។ កំណត់ត្រាចំនួន ៥៣គ្រាប់របស់ Wayne Rooney ធ្វើបានពីការបង្ហាញខ្លួនលេងឱ្យក្រុមតោកំណាចចំនួន ១២០ប្រកួត ប៉ុន្តែ Kane ដែលបំបែកកំណត់ត្រាមាន ៥៤គ្រាប់ ធ្វើបានត្រឹមតែការបង្ហាញខ្លួនលើកទី ៨១ របស់គេប៉ុណ្ណោះ។ «ខ្ញុំបានស្ថិតនៅលើទីលានប្រកួត នៅពេលដែល Rooney បំបែកកំណត់ត្រា ហើយខ្ញុំដឹងថាវាមានន័យយ៉ាងណាសម្រាប់គាត់ ខ្ញុំក៏មានមោទកភាពសម្រាប់គាត់។ ខ្ញុំចងចាំនៅពេលដែលខ្ញុំឱ្យស្បែកជើងទៅគាត់សម្រាប់ការបំបែកកំណត់ត្រា ហើយគាត់បាននិយាយមកខ្ញុំវិញថា គាត់នឹងអាចឱ្យវាមកខ្ញុំវិញនៅថ្ងៃណាមួយ។»។ Kane បាននិយាយប្រាប់ទូរទស្សន៍ Channel 4 បែបនេះក្រោយពេលចប់ការប្រកួតជាមួយកំណត់ត្រាដ៏អស្ចារ្យសម្រាប់ខ្លួនឯង នឹងការបំបែកកំណត់ត្រារបស់ក្រុមទាំងមូល។ លើសពីនេះម្ចាស់កំណត់ត្រាចាស់ Rooney ក៏បានបង្ហោះសារនៅលើបណ្តាញសង្គម
article_7789.txt	សហព័ន្ធកីឡាបាល់ទាត់អន្តរជាតិ (FIFA) នៅថ្ងៃទី២៩ ខែមីនា បានដកសិទ្ធិធ្វើជាម្ចាស់ផ្ទះព្រឹត្តិការណ៍ U20 World Cup 2023 ពីឥណ្ឌូណេស៊ី ដោយសារការគ្រប់គ្រងមិនបានល្អរបស់ម្ចាស់ផ្ទះ។ ម្ចាស់ផ្ទះថ្មីនឹងត្រូវប្រកាសនាពេលឆាប់ៗនេះ។ សហព័ន្ធកីឡាបាល់ទាត់ឥណ្ឌូណេស៊ី (PSSI) អាចនឹងត្រូវរងទណ្ឌកម្មពីសំណាក់ FIFA ផងដែរ។	បន្ទាប់ពីជំនួបរវាងប្រធាន FIFA លោក Gianni Infantino និងលោក Erick Thohir ប្រធាន PSSI ស្ថាប័នគ្រប់គ្រង់កីឡាបាល់ទាត់ពិភពលោក បានសម្រេចដកប្រទេសឥណ្ឌូណេស៊ីមិនឱ្យរៀប U-20 World Cup ឡើយ។ ការសម្រេចចិត្តបញ្ឈប់ឥណ្ឌូណេស៊ីពីការធ្វើជាម្ចាស់ផ្ទះ U-20 World Cup ដែលគ្រោងធ្វើឡើងនៅថ្ងៃទី២០ ខែឧសភា ដល់ថ្ងៃទី១១ ខែមិថុនា ដោយសារ PSSI បានលើកយកបញ្ហាចាប់ឆ្នោតត្រូវបានលុបចោល ដោយអ្នកគាំទ្រឥណ្ឌូណេស៊ីធ្វើបាតុកម្ម និងអភិបាលកោះបាលីបានបដិសេធមិនឱ្យក្រុមអ៊ីស្រាអែលចូលរួមនៅទឹកដីពួកគេ។ «FIFA បានសម្រេចហើយ ដោយសារតែស្ថានការណ៍បច្ចុប្បន្ន ត្រូវដកឥណ្ឌូណេស៊ីជាម្ចាស់ផ្ទះ FIFA U20 World Cup ក្នុងឆ្នាំ ២០២៣។ សិទ្ធិម្ចាស់ផ្ទះថ្មីនឹងត្រូវប្រកាសក្នុងពេលឆាប់ៗ ជាមួយកាលបរិច្ឆេទការប្រកួតនឹងនៅដដែលដោយគ្មានការផ្លាស់ប្តូរ ហើយការដាក់ទណ្ឌកម្មដែលមានសក្តានុពលប្រឆាំងនិង PSSI ក៏អាចត្រូវបានសម្រេចក្នុងដំណាក់កាលចុងក្រោយផងដែរ។»។ នេះបើតាមសេចក្តីថ្លែងការណ៍របស់ FIFA។ បន្ទាប់ពីត្រូវបាន FIFA សម្រេចដកសិទ្ធិ PSSI ក៏បានចេញសេចក្តីថ្លែងការណ៍បង្ហាញពីការសោកស្តាយរបស់ខ្លួន ជុំវិញបញ្ហាដែលបានកើតឡើងកន្លងមក។ PSSI បាននិយាយដូច្នេះថា៖«ឥណ្ឌូណេស៊ីគឺជាសមាជិករបស់ FIFA ដូច្នេះចំពោះបញ្ហាបាល់ទាត់អន្តរជាតិ យើងត្រូវតែគោរពតាម។ ខ្ញុំបានស្នើអ្នកស្រលាញ់បាល់ទាត់ទាំងអស់រក្សាគោលជំហរនិងទទួលយកការសម្រេចចិត្តដ៏លំបាកនេះដោយ FIFA វាដល់ពេលហើយដែលយើងបានបង្ហាញឱ្យ FIFA ពីការខិតខំបន្ថែមទៀតដើម្បីប្រែក្លាយបាល់ទាត់ក្នុងប្រទេសនេះឱ្យស្រស់ស្អាតរីកចម្រើនទៅមុខថែមទៀត។»។ រឿងរ៉ាវកន្លងមករហូតឈានដល់ការដកសិទ្ធិនេះ កាលពីដើមខែមីនា រដ្ឋបាលកោះបាលី លោក Wayan Koster បានសរសេរសំណើទៅកាន់ក្រសួងយុវជន និងកីឡា ទាមទារអនុម័តគោលការណ៍ហាមប្រាមក្រុមអ៊ីស្រាអែល មិនឱ្យចូលមកប្រកួតនៅក្នុងកោះបាលីឡើយ។ ប្រជាជនឥណ្ឌូណេស៊ីជាជនជាតិម៉ូស្ល៊ីម និងភាគច្រើនអនុវត្តបែបសាសនាឥស្លាមកម្រិតមធ្យម បើទោះបីជាមួយរយៈពេលប៉ុន្មានឆ្នាំចុងក្រោយមានការកើនឡើងនៃលទ្ធិអភិរក្សសាសនា ឈានចូលទៅក្នុងនយោបាយក៏ដោយក្តី។ ក្រុមបាល់ទាត់អាយុក្រោម ២០ឆ្នាំអ៊ីស្រាអែល សម្រាប់ការប្រកួត U20 World Cup នេះជាលើកដំបូងក្នុងប្រវត្តិសាស្ត្រសម្រាប់ពួកគេ ដែលឈានជើងឡើងដល់វគ្គនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_779.txt	សមាជិកសភាកាណាដាមួយក្រុម គ្រោងធ្វើទស្សនកិច្ចកោះតៃវ៉ាន់ក្នុងខែតុលាខាងមុខ ដើម្បីស្វែងរកឱកាសពង្រីកសេដ្ឋកិច្ចនៅក្នុងតំបន់អាស៊ីប៉ាស៊ីហ្វិក។ សមាជិកសភាកាបក្សសេរីនិយមដែលធ្វើការលើវិស័យពាណិជ្ជកម្ម លោកស្រី Judy Sgro និយាយបែបនេះនៅថ្ងៃទី១៧ ខែសីហា។ ដំណើរទស្សនកិច្ចនេះ បើកើតមានមែន នឹងបង្កើនភាពតានតឹងរវាងចិន និងលោកខាងលិចបន្ថែមទៀត។	ទំនាក់ទំនងចិន និងលោកខាងលិចកាន់តែអាក្រក់ឡើងបន្ទាប់ពីប្រធានសភាតំណាងអាម៉េរិក លោកស្រី ណាន់ស៊ី ផេឡូស៊ី ទៅធ្វើទស្សនកិច្ចនៅតៃវ៉ាន់កាលពីដើមខែសីហា។ ដំណើរទស្សនកិច្ចជាបន្តបន្ទាប់របស់មន្រ្តីលោកខាងលិច ធ្វើឱ្យទីក្រុងប៉េកាំងក្ដីស្លឹកត្រចៀកយ៉ាងខ្លាំង។ យ៉ាងណាមិញ កំហឹងរបស់ចិន ទំនងមិនអាចរារាំងលោកខាងលិច មានទំនាក់ទំនងជាមួយដែនកោះមួយនេះឡើយ។ សមាជិកសភាកាណាដាមកពីបក្សសេរីនិយម និងជាប្រធានគណៈកម្មាធិការពាណិជ្ជកម្មផង លោកស្រី Judy Sgro នៅថ្ងៃទី១៧ ខែសីហា បានប្រកាសថា សមាជិកនៃគណៈកម្មាធិការពាណិជ្ជកម្ម គ្រោងនឹងទៅធ្វើទស្សនកិច្ចនៅតៃវ៉ាន់ក្នុងខែតុលាខាងមុខ។ «ដំណើរទស្សនកិច្ចនេះមិនរំខាន និងមិននាំបញ្ហាឱ្យតៃវ៉ាន់ ឬចិនឡើយ។ វាទាក់ទងនឹងការធ្វើពាណិជ្ជកម្ម មិត្តភាព និងឱកាសសម្រាប់កាណាដា ក្នុងតំបន់អាស៊ីប៉ាស៊ីហ្វិក»។ លោកស្រី Sgro ប្រាប់ទីភ្នាក់ងារព័ត៌មាន Reuters បែបនេះ មុនបន្តថា កាលពីមុនសមាជិកសភាកាណាដាតែងទៅទស្សនកិច្ចនៅតៃវ៉ាន់២ដងក្នុងមួយឆ្នាំ ដែលជាផ្នែកមួយនៃការខំប្រឹងរបស់កាណាដាដើម្បីធានាថាតៃវ៉ាន់បើកទ្វារទទួលក្រុមហ៊ុនកាណាដានៅពេលមានឱកាសពាណិជ្ជកម្ម។ ដោយសារជំងឺកូវីដ-១៩ ទស្សនកិច្ចបែបនេះ ត្រូវបានផ្អាកសិន។ ទាក់ទងទស្សនកិច្ចនេះ លោក Randy Hoback ដែលជាអនុប្រធានគណៈកម្មាធិការខាងលើ និយាយថា ប្រតិភូសភា នឹងជជែកជាមួយក្រសួងការបរទេសសិន មុនសម្រេចចិត្តទៅតៃវ៉ាន់។ ក្រសួងការបរទេសកាណាដាវិញ អះអាងថា ខ្លួនគោរពការសម្រេចចិត្តរបស់សមាជិកសភាក្នុងដំណើរទស្សនកិច្ចទៅកោះតៃវ៉ាន់។ ដំណើរទស្សនកិច្ចរបស់សមាជិកសភាកាណាដានៅតៃវ៉ាន់ អាចក្លាយជាបញ្ហាថ្មីទៀតក្នុងទំនាក់ទំនងរវាងកាណាដា និងចិនដែលមិនសូវល្អស្រាប់។ ដ្បិតចិនដាក់ទណ្ឌកម្មលោកស្រី ផេឡូស៊ី និងរឹតត្បិតសកម្មភាពពាណិជ្ជកម្មជាមួយតៃវ៉ាន់ កាណាដាប្រហែលជាមិនរួចខ្លួនឡើយ បើមានទស្សនកិច្ចមែននោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7790.txt	ក្លិប Chelsea ថ្ងៃទី២៧ ខែមីនា បានប្រកាសខាតបង់ប្រាក់ចំណូលប្រមាណ ១២១,៣លានផោន (១៤៨លានដុល្លារ) សម្រាប់រដូវកាល ២០២១-២២ ដោយសារតែការចំណាយលើសលុប និងការបាត់បង់ប្រាក់ចំណូល បន្ទាប់ពីមានទណ្ឌកម្មត្រូវបានធ្លាក់លើអតីតម្ចាស់ក្លិបលោក Roman Abramovich។	លោក Abramovich មហាសេដ្ឋីជនជាតិរុស្ស៊ី ដែលជាអតីតម្ចាស់ក្លិប Chelsea នឹងធ្វើឱ្យក្លិបស្ថិតនៅលីគអង់គ្លេសជាក្លិបដ៏ខ្លាំងក្លាមួយកាលពីមុន បានដាក់ក្លិបលក់ក្នុងខែមីនា ឆ្នាំ ២០២២ ដោយសារខ្លួនរងទណ្ឌកម្មពីរដ្ឋាភិបាលអង់គ្លេស ក្រោយពេលរុស្ស៊ីបានចូលលុកលុយអ៊ុយក្រែន។ រដ្ឋាភិបាលអង់គ្លេសកាលនោះបានបង្ខំឱ្យលោក Abramovich លក់ក្លិប ហើយដំណើរការនៃការលក់ក្លិប Chelsea នោះក៏មានភាពស្មុកស្មាញខ្លាំងបំផុតផងដែរ។ អំឡុងពេលស្ថិតក្រោមទណ្ឌកម្ម ក្លិប Chelsea មិនតម្រូវឱ្យលក់សំបុត្រសម្រាប់ចូលទស្សនាឡើយ ដែលជាហេតុធ្វើឱ្យបាត់ចំណូលដ៏ធំមួយផ្នែក ខណៈការចំណាយលើកប្រតិបត្តិការប្រចាំក្លិបនានា ត្រូវបានរិតបន្តឹងដោយរដ្ឋាភិបាលអង់គ្លេសរហូតដល់ការលក់ក្លិបបានបញ្ចប់ ក្នុងខែឧសភា។ ទោះជាយ៉ាងណាក្លិប Chelsea បាននិយាយថា ឆ្នាំ២០២២ តួរលេខចំណូលរបស់ពួកគេមានការកើនឡើងដល់ចំនួន ៤៨១,៣លានផោន(៥៩១លានដុល្លារ)ព្រោះតែមានការកើនឡើងនូវចំនួនប្រកួត និងប្រាក់ចំណូលពាណិជ្ជកម្ម ខណៈមានអ្នកគាំទ្រវិលត្រលប់មកកាន់កីឡដ្ឋានទស្សនាការប្រកួតបន្ទាប់ពីស្ងប់ស្ងាត់នៃជំងឺកូវីដ-១៩ ដែលខុសពីឆ្នាំមុនៗ ដែលរកបានចំណូលត្រឹម ៤៣៤,៩លានផោន(៥៣៣លានដុល្លារ)។ ក្លិបតោខៀវក៏បានអះអាងថា ប្រាក់ចំណូលពាណិជ្ជកម្មរបស់ខ្លួន មានការកើនឡើងដល់ ១៧៧,១លានផោន ពីការកើនឡើងនៃការចុះកុងត្រាថ្មីជាមួយដៃគូសហការ និងម្ចាស់ឧបត្ថម្ភថ្មី ខុសពីរដូវកាល ២០២០-២១ ដែលមានប្រាក់ចំណូលត្រឹម ១៥៣,៦លានផោន(១៨៥លានដុល្លារ)។ តែយ៉ាងណាក្លិប Chelsea ក៏បានប្រកាសពីការខាតបង់របស់ខ្លួនដូចគ្នា អំឡុងពេលស្ថិតក្រោមទណ្ឌកម្មពីសំណាក់រដ្ឋាភិបាលអង់គ្លេស ខណៈពេលដែលក្លិបស្ថិតក្រោយការដឹកនាំរបស់អតីតម្ចាស់លោក Roman Abramovich។ ការចំណាយភាគច្រើនទៅលើបុគ្គលិករបស់ក្លិប, កីឡាករ និងគ្មានការលក់សំបុត្រសម្រាប់ការចូលទស្សនាការប្រកួត។ «ប្រាក់ចំណូលកាន់តែខ្ពស់ ការទូទាត់ប្រាក់ចំណាយប្រតិបត្តិការក៏កើនឡើង រួមទាំងចំណាយលើការផ្គត់ផ្គង់ផ្សេងៗ, ការចំណាយមិនមែនថ្ងៃប្រកួត ព្រមទាំងចំណាយលើប្រតិបត្តិការបុគ្គលិកមានការកើនឡើង។ ទាំងនេះបានចូលរួមចំណែកដល់ការកត់ត្រាការបាត់បង់មុនពេលមានការចុះខ្សោយរបស់កីឡាករ ហើយការចំណាយលើកីឡាករមួយចុងក្រោយបំផុតនោះគឺ ២៦,៦លានផោន(៣១លានដុល្លារ)សម្រាប់ចុងបញ្ចប់នៃរដូវកាលត្រឹមថ្ងៃទី៣០ ខែមិថុនា ឆ្នាំ២០២២ ហើយប្រាក់ចំណូលខាតសរុប ១២១,៣លានផោន(១៤៩លានដុល្លារ)។»។ នេះបើតាមសេចក្តីថ្លែងការណ៍របស់ក្លិប Chelsea នៅលើគេហទំព័រផ្លូវការណ៍។ លើសពីនេះសម្រាប់ការខាតបង់ប្រាក់ចំណូលទាំងនេះ Chelsea បានស្តីបន្ទោសទៅលើការដាក់ទណ្ឌកម្មអំឡុងក្លិបស្ថិតក្រោមការកាន់កាប់របស់លោក Abramovich ដែលធ្វើឱ្យក្លិបរងបញ្ហារហូតដល់ពេលមានម្ចាស់ថ្មីមកដល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7791.txt	Premier League សម្រេចឱ្យផ្អាកការប្រកួតនៅពាក់កណ្តាលតង់នៃវគ្គនីមួយៗ ដើម្បីអាចឱ្យកីឡាករហូបអាហារសម្រន់ និងភេសជ្ជៈជំនួយថាមពល អំឡុងមានពិធីបុណ្យរ៉ាម៉ាដាន (Ramadan)។	បើតាមការផ្សាយរបស់ទូរទស្សន៍ Sky Sports នៅថ្ងៃទី២១ ខែមីនា ស្ថាប័នអាជ្ញាកណ្តាលការប្រកួតកីឡាបាល់ទាត់នៃលីគកំពូលអង់គ្លេស បានប្រាប់ទៅកាន់ មន្ត្រីអាជ្ញាកណ្តាលការប្រកួតឱ្យអនុវត្តន៍ការអនុញ្ញាតអំឡុងពិធីរ៉ាម៉ាដាន។ ការផ្តល់ពេលសម្រាកនេះ នឹងជួយកីឡាករអាចបរិភោគទឹក និងភេសជ្ជៈជំនួយថាមពលផ្សេងៗនៅក្បែខ្សែបន្ទាត់ទីលាន ក្នុងពេលផ្អាកការប្រកួតនោះ។ ពិធីបុណ្យរ៉ាម៉ាដាន (Ramadan) នឹងចាប់ផ្តើមប្រារព្ធឡើយពីថ្ងៃទី២២ ខែមីនានេះទៅ ហើយដែលពិធីនេះមានរយៈពេលពេញ ១ខែតែម្តង។ ពិធីបុណ្យរ៉ាម៉ាដាន ជាពិធីក្នុងខែទី៩ នៃប្រតិទិនឥស្លាម ដែលប្រជាជនកាន់សាសានាម៉ូស្ល៊ីមទូទាំងពិភពលោក ត្រូវតបចំនីអាហារ ដើម្បីការអធិស្ឋាន និងការឆ្លុះបញ្ចាំងពីសហគមន៍។ អាជ្ញាកណ្តាលការប្រកួតក៏ត្រូវបានលើកទឹកចិត្តឱ្យកំណត់អត្តសញ្ញាណលើកីឡាករដែលតមអាហារស្ថិតក្នុងការធ្វើពិធីនេះ នៅមុនពេលការប្រកួតចាប់ផ្តើម និងយល់ព្រមគ្នាលើការប៉ាន់ស្មានសម្រាប់ការផ្អាកការប្រកួតក្នុងវេលាណាមួយខ្លីបំផុត។ ខ្សែប្រយុទ្ធ Mohamed Salah, N’Golo Kante និង Riyad Mahrez ជាដើមសុទ្ធតែជាកីឡាករក្នុងចំណោមកីឡាករដែលតមអាហារ និងការផឹកទឹកជាដើមអំឡុងពេលថ្ងៃនៅមានពន្លឺនាពិធីរ៉ាម៉ាដាន។ កាលពីឆ្នាំ ២០២១ ក្នុងជំនួបការប្រកួតមួយរវាង Leicester City ទល់នឹង Crystal Palace ក៏ត្រូវបានផ្អាកនៅពាក់កណ្តាលការប្រកួតផងដែរ បន្ទាប់ពីកន្លះម៉ោងក្រោយពិធីរ៉ាម៉ាដាន។ ពេលនោះកីឡាករ Wesley Fofana និង Cheikhou Kouyate បានប្រើពេលកំពុងផ្អាកប្រកួតនោះដើម្បីអាចហូបអាហារសម្រន់ និងភេសជ្ជៈថាមពលផ្សេងៗបន្ទាប់ពីថ្ងៃបានលិចបាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7792.txt	ប្រធានសហព័ន្ធកីឡាបាល់ទាត់ឥណ្ឌូណេស៊ី (PSSI) គ្រោងពិភាក្សាជាមួយមន្ត្រីរបស់សហព័ន្ធបាល់ទាត់អន្តរជាតិ (FIFA) បន្ទាប់ពីការចាប់ឆ្នោតវគ្គចែកពូលពានរង្វាន់ U20 World Cup ដែលត្រូវធ្វើឡើងនៅក្នុងកោះបាលី ត្រូវបានផ្អាក ដោយសារអ្នកគាំទ្រឥណ្ឌូណេស៊ីធ្វើបាតុកម្មតវ៉ា មិនឱ្យក្រុមអ៊ីស្រាអែលចូលរួមប្រកួត។ ឥណ្ឌូណេស៊ី បារម្ភខ្លាច FIFA លែងឱ្យខ្លួនរៀប U20 World Cup ដោយសារតែបាតុកម្មរបស់ប្រជាជនខ្លួន។	បើតាមសម្តីលោក Arya Sinulingga សមាជិកគណៈកម្មាធិការរបស់ PSSI លោក Erick Thohir រដ្ឋមន្ត្រីជាន់ខ្ពស់របស់ឥណ្ឌូណេស៊ី និងជាអតីតប្រធានក្លិប Inter Milan នឹងធ្វើដំណើរទៅកាន់ទីក្រុង Zurich ប្រទេសស្វ៊ីស ដើម្បីពិភាក្សាជាមួយ FIFA លើបញ្ហាផ្អាកការចាប់ឆ្នោត និងបាតុកម្ម។ ឥណ្ឌូណេស៊ីជាប្រទេសដែលត្រូវធ្វើជាម្ចាស់ផ្ទះ ការប្រកួតពានរង្វាន់កីឡាបាល់ទាត់ពិភពលោកអាយុក្រោម២០ឆ្នាំ U20 World Cup ដែលជាការប្រកួតមានក្រុមចំនួន២៤ ចូលរួមប្រកួតប្រជែងចាប់ពីថ្ងៃទី១០ ខែឧសភា ដល់ថ្ងៃទី១១ ខែមិថុនា។ យ៉ាងណាមិញ កាលថ្ងៃទី២៦ ខែមីនា PSSI បានប្រកាសលុបចោលការចាប់ឆ្នោត ដែលតម្រូវធ្វើឡើងចំថ្ងៃទី២៥ នៅលើកោះបាលី បន្ទាប់ពីរដ្ឋបាលខេត្តបាលី និងប្រជាជនបានធ្វើបាតុកម្មតវ៉ា មិនឱ្យក្រុមអ៊ីស្រាអែលចូលរួមប្រកួត។ បើតាមរបាយការណ៍របស់កាសែត Jakarta Post កាលពីដើមខែមីនា រដ្ឋបាលកោះបាលី លោក Wayan Koster បានសរសេរសំណើទៅកាន់ក្រសួងយុវជន និងកីឡា ទាមទារអនុម័តគោលការណ៍ហាមប្រាមក្រុមអ៊ីស្រាអែល មិនឱ្យចូលមកប្រកួតនៅក្នុងកោះបាលីឡើយ។ ការទាមទារនេះក៏ព្រោះតែមូលហេតុ ជម្លោះរវាងអ៊ីស្រាអែល ជាមួយប៉ាឡេស្ទីន។ សំណើពីសំណាក់រដ្ឋបាលកោះបាលីនេះ ក៏បានផ្ញើទៅកាន់ PSSI ដូចគ្នាដែរ។ ភាគច្រើននៃប្រជាជនឥណ្ឌូណេស៊ីជាជនជាតិម៉ូស្ល៊ីម ហើយភាគច្រើនការអនុវត្តបែបសាសនាគឺសាសនាឥស្លាមកម្រិតមធ្យម បើទោះបីជាមួយរយៈពេលប៉ុន្មានឆ្នាំចុងក្រោយមកនេះមានការកើនឡើងនៃលទ្ធិអភិរក្សសាសនា ឈានចូលទៅក្នុងនយោបាយក៏ដោយក្តី។ ប្រទេសឥណ្ឌូណេស៊ីទៀតសោត មិនមែនទំនាក់ទំនងការទូតជាផ្លូវការជាមួយនឹងអ៊ីស្រាអែលទេ ហើយកាលពីពេលថ្មីៗនេះ ក្រុមអ្នកតវ៉ាក៏បានធ្វើក្បួនដង្ហែនានា ក្នុងទីក្រុងហ្សាការតា ដោយទាមទាមិនឱ្យអ៊ីស្រាអែល ចូលរួមប្រកួតនៅទឹកដីខ្លួន។ ក្រុមបាល់ទាត់អាយុក្រោម ២០ឆ្នាំអ៊ីស្រាអែល សម្រាប់ការប្រកួត U20 World Cup នេះជាលើកដំបូងក្នុងប្រវត្តិសាស្ត្រសម្រាប់ពួកគេ ដែលឈានជើងឡើងដល់វគ្គនេះ។ ការលុបចោលការចាប់ឆ្នោត បានបង្កការភ័យខ្លាចដល់ឥណ្ឌូណេស៊ី ដែលអាចនឹងបាត់បង់សិទ្ធិធ្វើជាម្ចាស់ផ្ទះ សម្រាប់ការប្រកួតពានរង្វាន់ដែលខ្លួនធ្វើជាម្ចាស់ផ្ទះ។ មិនត្រឹមប៉ុណ្ណោះ ឥណ្ឌូណេស៊ីក៏បារម្ភប៉ះពាល់ដល់អនាគត នៃការរៀបចំព្រឹត្តិការណ៍ផ្សេងទៀត ជាមួយ FIFAផងដែរ។ ឥណ្ឌូណេស៊ី ក៏កំពុងតែព្យាយាមកសាងឡើងវិញនូវកេរ្តិ៍ឈ្មោះ បន្ទាប់ពីហេតុការណ៍រត់ជាន់គ្នាក្នុងកីឡដ្ឋានកាលពីឆ្នាំមុន ដែលបណ្តាលឱ្យមានមនុស្សស្លាប់ប្រមាណ ១៣៥នាក់ នៅខេត្តជ្វាខាងកើត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7793.txt	មហាសេដ្ឋីអង់គ្លេសលោក Jim Ratcliffe មិនខ្ចះខ្ចាយប្រាក់ដោយភាពឆោតល្ងង់សម្រាប់ទិញក្លិប Manchester United នោះទេ ខណៈដែលកាលបរិច្ឆេទនៃការដេញថ្លៃដំណាក់កាលចុងក្រោយខិតជិតមកដល់។	លោក Ratcliffe ជាបុគ្គលមួយរូបដែលមានឥទ្ធិពលខ្លាំងក្នុងនាមជាមហាសេដ្ឋីអង់គ្លេស និងជាម្ចាស់ក្រុមហ៊ុន INEOS។ លោកក៏ជាអ្នកគាំទ្រក្រុមបិសាចក្រហមម្នាក់ផងដែរ។ មហាសេដ្ឋីអង់គ្លេសរូបនេះបានដាក់ការដេញថ្លៃលើក្លិបបិសាចក្រហមកាលពីខែកុម្ភៈកន្លងទៅ។ ក្លិបបិសាចក្រហមត្រូវបានម្ចាស់កម្មសិទ្ធិបច្ចុប្បន្នគ្រួសារ Glazer សម្រេចចិត្តដាក់លក់កាលពីខែវិច្ឆិកា ឆ្នាំ២០២២ ហើយលោក Ratcliffe ត្រូវបានគេដឹងថាជាមនុស្សដំបូងដែលបង្ហាញការចាប់អារម្មណ៍លើក្លិប Man United។ បន្ទាប់មកការប្រជែងដេញថ្លៃក្លិបបិសាចក្រហមក៏មានការចូលរួមជាច្រើនភាគីដែលជាក្រុមហ៊ុនមកពីអាម៉េរិក ក៏ដូចជាពីសំណាក់ព្រះអង្គម្ចាស់ Sheikh Jassim bin Hamad Al Thani ដែលជាម្ចាស់ធនាគាដ៏ធំរបស់កាតា។ ខណៈពេលដែលតម្លៃនៃការដេញថ្លៃពិតប្រាកដមិនទាន់ច្បាស់លាស់ ប៉ុន្តែរបាយការណ៍បានឱ្យដឹងថាគ្រួសារ Glazer ចង់បានប្រាក់ប្រមាណជាង ៥,៩ពាន់លានផោន (៧,២ពានលានដុល្លារ) ប្រសិនបើពួកគេត្រូវលក់ក្លិបដែលមានមូលដ្ឋានក្នុងក្រុង Manchester មួយនេះ។ តម្លៃ ៧,២ពានលានដុល្លារនេះ នឹងអាចក្លាយជាតម្លៃបំបែកកំណត់ត្រាពិភពលោក ក្នុងនាមក្លិបកីឡាមានតម្លៃថ្លៃបំផុត។ តែយ៉ាងណាបើតាមការសែត Forbes ដ៏ល្បីរបស់អាម៉េរិកបានប៉ាន់ស្មានតម្លៃរបស់ក្រុមបិសាចក្រហមថាមានតម្លៃប្រមាណជាង ៥,២ពាន់លានដុល្លារបូករួមទាំងបំណុល។ នាកិច្ចសម្ភាសមួយជាមួយកាសែត Wall Street Journal លោក Ratcliffe បានពណ៌នាពីដំណើរនៃការទិញក្លិបបិសាចក្រហមថាគួរតែគិតតម្លៃក្លិបជាទ្រព្យសម្បត្តិសហគមន៍ ជាជាងផ្នែកហិរញ្ញវត្ថុ។ ការលើកឡើងខាងលើ មហាសេដ្ឋីអង់គ្លេស វ័យ៧០ឆ្នាំ ចង់បានន័យថាការចំណាយប្រាក់រាប់ពាន់លានដុល្លារដើម្បីទិញយកក្លិប Man Utd ជាការខ្ជះខ្ជាយសម្រាប់ខ្លួន។ «តើអ្នកសម្រេចចិត្តលើតម្លៃរបស់គំនូររបៀបណា? តើអ្នកសម្រេចចិត្តលើតម្លៃរបស់ផ្ទះមួយរបៀបណា? វាមិនទាក់ទងទៅនឹងតម្លៃនៃការសាងសង់ ឬក៏មិនទាក់ទងទៅនឹងតម្លៃនៃការលាបពណ៌នោះទេ។ អ្វីដែលអ្នកមិនចង់ធ្វើនោះគឺមិនចង់ខ្ចះខ្ចាយប្រាក់ដោយឆោតល្ងង់សម្រាប់របស់អ្វីមួយនោះដែលគ្មានប្រយោជន៍ ហើយអ្នកនឹងស្តាយក្រោយ។»។ លោក Jim Ratcliffe បាននិយាយបែបនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7794.txt	យ៉ាងហោចណាស់ ៤ក្រុមនៅតំបន់អឺរ៉ុបមានភាគរយទៅកាន់ព្រឹត្តិការណ៍ Euro 2024 ជាមួយភាគរយខ្ពស់បំផុតជាង ៩០ភាគរយ ខណៈដែលព័រទុយហ្កាល់ជាក្រុមនាំមុខគេបង្អស់។ នេះបើតាមការវិភាគរបស់ក្រុមហ៊ុនទិន្នន័យ និងបច្ចេកវិទ្យាដ៏ធំប្រចាំអាម៉េរិក Gracenote នៅថ្ងៃទី២២ ខែមីនា ដែលធ្វើឡើង មុនការប្រកួតជម្រុះពានរង្វាន់អឺរ៉ុបមកដល់។	ការសិក្សានោះនិយាយថាព័រទុយហ្កាល់ដែលជាក្រុមម្ចាស់ជើងឯក Euro 2016 មានភាគរយខ្ពស់ជាងគេបង្អស់ដល់ទៅ ៩៦ភាគរយ ក្នុងការត្រួសត្រាយផ្លូវទៅកាន់ការប្រកួតព្រឹត្តិការណ៍ Euro 2024 តាមពីក្រោយដោយស្វ៊ីស, ក្រូអាស៊ី និងអេស្ប៉ាញ ដែលមានឱ្យកាសចំនួន ៩០ភាគរយដូចគ្នា។ ការប្រកួតវគ្គជម្រុះជុំដំបូងនៃដំណើរឆ្ពោះទៅកាន់ Euro 2024 នៅប្រទេសអាល្លឺម៉ង់ បានបែងចែកការប្រកួតក្រុមទាំងអស់ក្នុងតំបន់អឺរ៉ុបទៅជា ១០ពូល ដោយក្រុមឈ្នះតំណែងកំពូលតារាងលេខ ១ និងលេខ២ ឈ្នះកៅអីស្វ័យប្រវត្តិទៅជុំចុងក្រោយ Euro 2024។ អាល្លឺម៉ង់ដែលជាម្ចាស់ផ្ទះរៀបចំការប្រកួតជាក្រុមដំបូងគេដែលទទួលបានកៅអីស្វ័យប្រវត្តិ។ បច្ចុប្បន្នព័រទុយហ្កាល់បានផ្លាស់មកស្ថិតក្រោមការដឹកនាំរបស់លោក Roberto Martinez ដែលជាអតីតគ្រូបង្វឹកបែលហ្ស៊ិក ក៏ស្ថិតក្នុងចំណោមក្រុមដែលត្រូវប្រកួតជម្រុះជុំដំបូងនេះដែរ។ ព័រទុយហ្កាល់ស្ថិតក្នុងពូល J ដែលរួមមានក្រុមបូស្ន៊ី, អ៊ីស្លង់, លុចសំបួ, ស្លូវ៉ាគី និងលិចតិនស្តាញ។ តាមការសិក្សាយរបស់ Gracenote ក្រុមបែលហ្ស៊ិក, ដាណឺម៉ាក, ហូឡង់, ប៉ូឡូញ, ស៊ែប៊ី, បារាំង, សាធារណៈរដ្ឋឆែក, អ៊ីតាលី, អង់គ្លេស, ហុងគ្រី, ស៊ុយអែត, វែលស៍, ស្លូវេនី, ន័រវែស, រូម៉ានី និងបូស្ន៊ី សុទ្ធសឹងតែជាក្រុមដែលត្រូវបានគេរំពឹងថាជាប់ក្នុងចំណាត់ថ្នាក់ក្រុមកំពូលទាំងពីរ នៃពូលនីមួយៗ។ ក្រុមការពារតំណែងជើងឯកឆ្នាំ ២០២០ អ៊ីតាលី និងក្រុមជើងឯករងឆ្នាំ ២០២០ អង់គ្លេសស្ថិតក្នុងពូលជាមួយគ្នា នឹងក្លាយជាជំនួបដ៏ធំរវាងក្រុមទាំងពីរ ខណៈមានការចូលរួមពីក្រុមអ៊ុយក្រែន, ម៉ាល់ត៍, ម៉ាសេដ្វានខាងជើង។ អ៊ីតាលីនឹងត្រូវស្វាគមន៍ក្រុមអង់គ្លេសនាការប្រកួតដំបូងនេះនៅថ្ងៃទី២៣ មីនា ក្នុងទីក្រុង Naples។ ស្ថិតក្នុងពូលជាមួយគ្នា ម៉ាសេដ្វានខាងជើង ក៏ជាក្រុមដែលអ៊ីតាលីរំពឹងចង់ជួប ព្រោះតែការខកចិត្តមិនបានឈានជើងលេង World Cup 2022 នៅកាតា កើតឡើងដោយសារតែអ៊ីតាលីប្រកួតចាញ់ក្រុមម៉ាសេដ្វានខាងជើងក្នុងវគ្គជម្រុះ Play-Off ដណ្តើមកៅអី World Cup។ កាលនោះក្រោយឈ្នះអ៊ីតាលី ក្រុមម៉ាសេដ្វានខាងជើងឡើងទៅប៉ះព័រទុយហ្កាល់ ហើយត្រូវព័រទុយហ្កាល់ដណ្តើមយកកៅអីវគ្គផ្តាច់ព្រ័ត្រ World Cup នៅកាតាបាន។ ក្រុមហូឡង់, ក្រូអាស៊ី, អេស្ប៉ាញ, អ៊ីតាលី, អ៊ីស្រាអែល, បូស្ន៊ី, ស៊ែប៊ី, ស្កុតឡែន, ហ្សកហ្ស៊ី, ក្រិក, តួកគី និងកាហ្សាក់ស្ថាន ជាក្រុមដែលអាចនឹងត្រូវបន្តលេងនៅវគ្គ Play-Off សម្រាប់ដណ្តើមកៅអី ៣ចុងក្រោយទៅកាន់ Euro 2024 ប្រសិនបើពួកគេមិនអាចឆ្លងផុតវគ្គជម្រុះជុំដំបូងនេះ។ នេះបើតាមការសិក្សារបស់ Gracenote។ ខាងក្រោមនេះជាក្រុមដែលមានភាគរយខ្ពស់បំផុតដែលនឹងអាចឆ្លងទៅកាន់ជុំចុងក្រោយ Euro 2024៖ ១. ព័រទុយហ្កាល់ ៩៦ភាគរយ ២.ស្វ៊ីស ៩០ភាគរយ ៣.ក្រូអាស៊ី ៩០ភាគរយ ៤.អេស្ប៉ាញ ៩០ភាគរយ ៥.បែលហ្ស៊ិក ៨៨ភាគរយ ៦.ដាណឺម៉ាក ៨៨ភាគរយ ៧.ហូឡង់ ៨៧ភាគរយ ៨.ប៉ូឡូញ ៨៦ភាគរយ ៩.ស៊ែប៊ី ៨៦ភាគរយ ១០.បារាំង ៨៦ភាគរយ ១១.សាធារណរដ្ឋឆែក ៨២ភាគរយ ១២.អ៊ីតាលី ៧៨ភាគរយ ១៣.អង់គ្លេស ៧៧ភាគរយ ១៤.ហុងគ្រី ៧៤ភាគរយ ១៥.ស៊ុយអែត ៥៨ភាគរយ ១៦. វែលស៍ ៥៣ភាគរយ ១៧.ស្លូវេនី ៤៦ភាគរយ ១៨.ន័រវែស ៤៤ភាគរយ ១៩.រូម៉ានី ៤២ភាគរយ ២០.បូស្ន៊ី ៤០ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7795.txt	លោក Frank Lampard បានយល់ព្រមមកដឹកនាំក្រុមតោខៀវ Chelsea ក្នុងនាមជាគ្រូបង្វឹកបណ្តោះអាសន្ន។ នេះបើតាមការចុះផ្សាយរបស់កាសែត The Times ថ្ងៃទី៥ ខែមេសា ខណៈម្ចាស់ក្លិបលោក Todd Boehly និង លោក Behdad Eghbali កំពុងស្វែងរកមនុស្សដ៏សក្តិសមជំនួសតំណែងលោក Graham Potter។	លោក Potter ត្រូវបានក្លិបបណ្តេញចេញកាលពីថ្ងៃទី១ ខែមេសា បន្ទាប់ពីដឹកនាំក្រុមទទួលបានលទ្ធផលមិនសមប្រកប សម្រាប់រដូវកាល ២០២២-២៣ នេះ ដែល Chelsea កំពុងស្ថិតនៅចំណាត់ថ្នាក់លេខ ១១ នៃPremier League ដែលប្រឈមការខកខានប្រកួតពានរង្វាន់អឺរ៉ុប។ ក្រោយពេលលោក Potter ត្រូវដេញចេញ Chelsea បន្តការប្រកួតស្មើ ០-០ ក្នុងផ្ទះជាមួយ Liverpool។ លោក Lampard ដែលបានបញ្ចប់ការងារជាមួយ Everton កាលពីខែមករា ដើមឆ្នាំ ២០២៣ នឹងវិលត្រលប់មកដឹកនាំក្រុម ដែលស្ថិតនៅទឹកដី Stamford Bridge ម្តងទៀត ដែលជាទីកន្លែងលោកបានកសាងកេរិ៍្តឈ្មោះ និងបង្កើតប្រវត្តិសាស្ត្រនៅក្លិបតាំងពីអាយុ ១៣ឆ្នាំមក ក្នុងនាមជាកីឡាករ។ លោក Lampard បានដឹកនាំ Chelsea លើកដំបូងក្នុងឆ្នាំ ២០១៩-២០២១។ អ្នកចាត់ការវ័យ ៤៤ឆ្នាំ ក៏ជាមនុស្សម្នាក់ ដែលរកបានគ្រាប់បាល់ច្រើនបំផុតប្រចាំប្រវត្តិសាស្ត្រក្លិបតោខៀវ ដែលរកបានចំនួន ២១១គ្រាប់ ប៉ុន្តែលោកត្រូវបានក្លិប Chelsea បណ្តេញចេញក្នុងខែមករាឆ្នាំ ២០២១ បន្ទាប់ពីដឹកនាំបានចំនួន ៨៤ប្រកួត។ អតីតកីឡាករក្រុមជម្រើសជាតិអង់គ្លេសរូបនេះ នឹងត្រូវរាប់រងភារកិច្ចដ៏ធំសម្រាប់អ្វីដែលនៅសេសសល់បន្ទាប់ពីក្លិប Chelsea បានចំណាយប្រាក់ប្រមាណជាង ៣៨០លានដុល្លារ ក្នុងការនាំចូលកីឡាករថ្មីៗ កាលពីខែមករា។ ភារកិច្ចដណ្តើមកៅអីពានរង្វាន់ Champions League សម្រាប់រដូវកាលបន្ទាប់ ក៏ជាសម្ពាធដ៏ធំមួយសម្រាប់ក្រុមស្ថិតក្នុងទីក្រុងឡុងដ៍ ខណៈបច្ចុប្បន្នក្លិបកំពុងស្ថិតនៅចំណាត់ថ្នាក់លេខ ១១ក្នុងតារាង នឹងមានគម្លាត១៤ពិន្ទុពីក្រុមលេខ ៤ ស្របពេលដែលពួកគេនៅសល់ ៩ប្រកួត។ បច្ចុប្បន្ន Chelsea កំពុងតែស្ថិតនៅក្នុងការប្រកួតប្រជែងនៃពានរង្វាន់ Champions league វគ្គ ៨ក្រុមផងដែរ ដែលជាក្តីសង្ឃឹមពានរង្វាន់មួយផ្សេងទៀត សម្រាប់ពួកគេ។ ទោះយ៉ាងណាការប្រកួតវគ្គ ៨ក្រុមចុងក្រោយទល់ Real Madrid នឹងត្រូវលេងក្នុងខែមេសាផងដែរ។ បើតាមរបាយការណ៍កាសែតក្នុងទីឡុងដ៍មួយ អតីតគ្រូបង្វឹកអេស្ប៉ាញ និង Barcelona លោក Luis Enrique ត្រូវបានគេឃើញធ្វើដំណើរទៅទីក្រុងឡុងដ៍ ដើម្បីជជែកជាមួយនឹងក្រុម Chelsea៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7796.txt	លោក Fernando Hernandez អាជ្ញាកណ្តាលសញ្ជាតិម៉ិកស៊ិក នឹងត្រូវរងការពិន័យមិនឱ្យកាត់សេចក្តីចំនួន ១២ប្រកួត បន្ទាប់ពីបានបង្កហិង្សា ដោយឡើងជង្គង់ចំកន្លែងហាមឃាត់របស់កីឡាករម្នាក់ អំឡុងការប្រកួតក្នុងក្របខណ្ឌ Liga MX រវាងក្រុម America ទល់នឹង Leon។	លោក Hernandez បានឡើងជង្គង់ទៅលើកីឡាករ Lucas Romero របស់ក្រុម Leon ខណៈកំពុងស្ថិតក្នុងកាលៈទេសៈនៃការតវ៉ាគ្នារវាងគូប្រកួតទាំងពីរ ដែលស្នើឱ្យអាជ្ញាកណ្តាលត្រួតពិនិត្យប្រព័ន្ធកាត់សេចក្តី VAR បន្ទាប់ពីក្រុម America បានរកគ្រាប់បាល់តាមស្មើ ២-២។ ការប្រកួតរវាងក្រុម America និង Leon ពោរពេញទៅដោយភាពតានតឹង នឹងជម្លោះដ៏អាក្រក់នៅក្នុងទីលាន ដោយគ្រូបង្វឹកក្រុមទាំងសងខាងត្រូវបានបណ្តេញចេញ ខណៈដែលការប្រកួតនៅ ១០នាទីចុងក្រោយជិតបញ្ចប់ កីឡាករ ៦នាក់ទទួលបានកាតលឿង។ បន្ទាប់ពីហេតុការណ៍នោះ បានកើតឡើងលោក Hernandez ត្រូវបានស្ថាប័នលីគក៏ដូចជាស្ថាប័នអាជ្ញាកណ្តាល ដាក់ពិន័យមិនឱ្យកាត់សេចក្តី រហូតដល់ចំនួន ១២ប្រកួត។ ទោះជាយ៉ាងណា ក្រោយពេលដែលវីដេអូឃ្លីបត្រង់ចំណុចទាំងអស់នោះ បានចែកចាយលើបណ្តាញសង្គម ដែលបង្ហាញថាលោក Hernandez បានឡើងជង្គង់លើកីឡាករ Romero ជាមួយការផ្តល់កាតលឿងថែមទៀត កីឡាករក្រុម Leon រូបនោះ បានចេញមុខបកស្រាយថា«ហេតុការណ៍នោះជារឿងយល់ច្រឡំ»។ Romero បានប្រាប់ទៅកាន់ប្រព័ន្ធផ្សព្វផ្សាយម៉ិកស៊ិក TUDN ដូច្នេះថា៖«អាជ្ញាកណ្តាលគឺជាមនុស្ស ពួកគេអាចមានការបង្កកំហុសជាច្រើនដង ហើយកំហុសទាំងអស់នោះ បានអភិវឌ្ឍពួកគេច្រើននៅអ្វីដែលបានកើតឡើង ហើយក៏មានការយល់ច្រឡំច្រើនផងដែរ។»។ ចំណែកលោក Hernandez អាជ្ញាកណ្តាលការប្រកួត ក៏បានសុំទោសទៅកាន់ Romero និងបាននិយាយថា លោកគ្មានចេតនាវាយប្រហារ ឬគោលបំណងអ្វីលើកីឡាករឡើយ។ មិនតែប៉ុណ្ណោះអាជ្ញាកណ្តាលការប្រកួតដដែល ក៏ទទួលយកការពិន័យពីសំណាក់ស្ថាប័នលីគនិងស្ថាប័នគ្រប់គ្រងអាជ្ញាកណ្តាលផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7797.txt	Zara Aleesya Mohamad Suadi វ័យត្រឹម១១ឆ្នាំ នឹងចូលរួមប្រកួតដណ្តើមមេដាយលើប្រភេទវិញ្ញាកីឡាហែលទឹកជើងទានៅក្នុងព្រឹត្តិការណ៍ស៊ីហ្គេមលើកទី៣២ ឆ្នាំ២០២៣ នៅកម្ពុជា។ Zara នឹងក្លាយជាកីឡាការិនីវ័យក្មេងបំផុត ក្នុងព្រឹត្តិការណ៍អាស៊ីអាគ្នេយ៍លើកទី៣២ លើប្រភេទកីឡាហែលទឹក។	Zara ដែលចាប់ផ្តើមរៀនហែលទឹកតាំងពីអាយុ៦ឆ្នាំដោយប្រើឧបករណ៍ជំនួយកន្ទុយទា (Fins) ត្រូវបានគេដាក់រហ័សនាមឱ្យថា នាងមច្ឆាតូច។ មូលហេតុចម្បងនៃការរៀនហែលទឹករបស់នាង គឺដោយសារតែឪពុកម្តាយដែលមានលោក Mohamad Suadi Samsuddin និងអ្នកស្រី Haslinda Haron ចង់ឱ្យកូនធ្វើរឿងរ៉ាវដែលមានន័យក្នុងជីវិតជាជាងជាប់គាំងនិងការលេងឧបករណ៍អេឡិចត្រូនិច។ រូបភាពពីទីភ្នាក់ងារសារព័ត៌មានម៉ាឡេស៊ី Bernama.com ជាមួយជំនាញលើការហែលទឹកឈានដល់កម្រិតនៃការប្រកួតប្រជែងជាមួយនឹងមនុស្សវ័យជំទង់បែបនេះ Zara ត្រូវបានជ្រើសរើសក្នុងការតំណាងឱ្យប្រទេសម៉ាឡេស៊ីក្នុងប្រភេទវិញ្ញសារហែលទឹកបណ្តាក់ជើងទាចម្ងាយ ១០០ម៉ែត្រ (4x100m Surface Relay) និងហែលទឹកបណ្តាក់ជើងទាចម្ងាយ ៥០ម៉ែត្រ (4x50m Surface Relay)។ Zara ត្រូវបានម៉ាឡេស៊ីជ្រើសរើសដើម្បីតំណាងប្រទេស បន្ទាប់ពីនាងបានឈ្នះមេដាយមាសចំនួន ៥ និងប្រាក់មួយក្នុងការប្រកួតពានរង្វាន់ហែលទឹកថ្នាក់ជាតិម៉ាឡេស៊ីឆ្នាំ ២០២៣ (Malaysian Finswimming Championships) ។ បន្ទាប់ពីបានជ្រើសរើសសម្រាប់ចូលរួមប្រកួតស៊ីហ្គេមត្រឹមវ័យ ១១ឆ្នាំ Zara Aleesya បានបង្ហាញអារម្មណ៍រីករាយ និងប្តេជ្ញាប្រកួតប្រជែងជាមួយអត្តពលិកវ័យជំទង់ដទៃផ្សេងទៀត។ «វានឹងក្លាយការប្រកួតប្រជែងដ៏អស្ចារ្យ នៅពេលដែលយើងដឹងថាយើងនឹងត្រូវតទល់ជាមួយមនុស្សធំ ហើយខ្ញុំសង្ឃឹមថានឹងអាចឈានដល់គោលដៅ។ តាំងតែដំបូង កាលវិភាគ ការបង្រៀន និងការហ្វឹកហាត់ហែលទឹកគឺតឹងរឹង ប៉ុន្តែនៅពេលនេះជារឿងធម្មតា ហើយមិនពិបាកក្នុងការគ្រប់គ្រងពេលវេលានោះទេ ហើយខ្ញុំសប្បាយចិត្តដែលបានទៅកាន់ស៊ីហ្គេម។»។ Zara បាននិយាយប្រាប់ទៅកាន់ទីភ្នាក់ងារសារព័ត៌មានម៉ាឡេស៊ី Bernama បែបនេះ។ លោកស្រី Haslinda ម្តាយ Zara បាននិយាយថាអ្នកស្រីនឹងស្វាមីមានភាពភ្ញាក់ផ្អើល ដែលឃើញកូនស្រីត្រូវបានជ្រើសរើសឱ្យទៅប្រកួតប្រជែងជាមួយអ្នកហែលទឹកវ័យជំទង់ផ្សេងទៀត។ គិតមកដល់ពេលនេះ ព្រឹត្តិការណ៍ស៊ីហ្គេមលើកទី៣២ កម្ពុជា នៅសល់ត្រឹមតែរយៈពេល ៤២ថ្ងៃទៀតតែប៉ុណ្ណោះ នឹងឈានទៅដល់កម្មវិធីបើកព្រឹត្តិការណ៍ដ៏ធំលើកដំបូងនៅថ្ងៃទី៥ ខែឧសភា៕ រូបភាពពីទីភ្នាក់ងារសារព័ត៌មានម៉ាឡេស៊ី Bernama.com អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7798.txt	ក្រុម Tottenham Hotspur បានសម្រេចចែកផ្លូវជាមួយអ្នកចាត់ការក្រុមលោក Antonio Conte នៅថ្ងៃទី២៦ ខែមីនា។ នេះបើតាមសេចក្តីប្រកាសរបស់ក្លិបរហស្សនាមមាន់ខ្នាយមាស។ ការសម្រេចចិត្តនេះកើតឡើងត្រឹមតែរយៈពេល ៨ថ្ងៃប៉ុណ្ណោះ បន្ទាប់ពីអ្នកចាត់ការសញ្ជាតិអ៊ីតាលីបង្ហាញកំហឹងចំពោះកូនក្រុមដែលបានត្រឹមស្មើ Southampton នៅក្របខណ្ឌ Premier League បើទោះនាំមុខ២គ្រាប់មុន។	លទ្ធផលស្មើក្នុងការប្រកួតនោះ ក្រុម Spurs នៅតែបន្តស្ថិតនៅចំណាត់ថ្នាក់លេខ ៤ ដដែលនៃតារាង Premier League ដោយឈរពីលើក្រុម Newcastle ដែលស្ថិតនៅចំណាត់ថ្នាក់លេខ៥ តែ ២ពិន្ទុប៉ុណ្ណោះ។ យ៉ាងណា Newcastle នៅសល់ ២ប្រកួតក្នុងដៃមានប្រៀបជាង Spurs ក្នុងការដណ្តើមតំណែង Top4។ បន្ទាប់ពីប្រកួតស្មើលទ្ធផល ៣-៣ លោក Conte ដែលមានកុងត្រាជាមួយក្លិបដល់ខែមិថុនា បានស្តីបន្ទោសកូនក្រុមយ៉ាងខ្លាំង ហើយបានចោទកីឡាករថាអត្មានិយម។ ខណៈដែលក្រុមកំពុងស្ថិតនៅចំណាត់ថ្នាក់លេខ ៤ នៃកំពូលតារាង ប៉ុន្តែកាលពីប៉ុន្មានសប្តាហ៍មុនក្រុមរហ័សនាមមាន់ខ្នាយមាសមួយនេះ ត្រូវបានក្រុម MC Milan ទម្លាក់ចេញពី Champions League វគ្គ១៦ក្រុម និងបានធ្លាក់ចេញពី FA Cup ក្រោមថ្វីជើងក្រុមនៅលីគទីពីរ Sheffield United។ យ៉ាងណា មកដល់ពីនេះលោក Conte ដែលទទួលបានតំណែងដឹកនាំ Spurs កាលពីខែវិច្ឆិកា ឆ្នាំ ២០២១ ត្រូវបានក្លិបប្រកាសចែកផ្លូវ បន្ទាប់ពីមានរឿងហេតុផ្ទៃក្នុងក្រុម។ «យើងអាចប្រកាសថាគ្រូបង្វឹកលោក Antonio Conte បានចាកចេញពីក្លិបដោយការព្រមព្រៀងគ្នា។ យើងទទួលបានការប្រកួត Champions League ក្រោមការដឹកនាំរបស់ Conte នៅរដូវកាលដំបូងជាមួយក្លិប ហើយយើងពិតជាអរគុណ Conte សម្រាប់ការលះបង់របស់គាត់ យើងជូនពរគាត់សម្រាប់អនាគតល្អប្រសើរ។»។ នេះបើតាមសម្តីប្រធានក្លិបលោក Daniel Levy បាននិយាយក្នុងសេចក្តីថ្លែងការណ៍។ បន្ទាប់ពី Conte ចាកចេញលោក Cristian Stellini ដែលជាគ្រូជំនួយនឹងចូលដឹកនាំក្រុមបណ្តោះអាសន្នជំនួសអ្នកចាត់ការសញ្ជាតិអ៊ីតាលី។ លោក Ryan Mason ក៏នឹងក្លាយជាគ្រូជំនួយបន្ទាប់ពីគ្រូបង្វឹកថ្មីដែលទើបតែងតាំងនេះវិញផងដែរ។ ក្រោយការធ្លាក់ចេញពី Champions League វាហាក់បីដូចជាការបញ្ចប់ក្តីសង្ឃឹមតាមប្រម៉ាញ់ពានរង្វាន់លើកដំបូងសម្រាប់ Spurs អ៊ីចឹង បន្ទាប់ពីខកខានឈ្នះពានរង្វាន់នានា រយៈពេលជាង ១៥ឆ្នាំមកនេះ។ Spurs កំពុងតែបន្តរង់ចាំការឈ្នះពានរង្វាន់លើកដំបូង បន្ទាប់ពីឈ្នះ League Cup លើកចុងក្រោយបង្អស់ក្នុងឆ្នាំ ២០០៨៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7799.txt	ល្បឿន និងចលនារបស់ខ្សែប្រយុទ្ធស្លាប Kaoru Mitoma អំឡុងការប្រកួតក្នុងពានរង្វាន់ FA Cup នាពេលកន្លងទៅ កាន់តែធ្វើឱ្យក្រុម Brighton & Hove Albion មានជឿជាក់សម្រាប់ការប្រកួតក្នុងរដូវកាលនេះ។	ជំនាញញាក់បាល់របស់ខ្សែប្រយុទ្ធសញ្ជាតិជប៉ុនរូបនេះ មិនមានអ្វីដែលគួរឱ្យភ្ញាក់ផ្អើលខ្លាំងប៉ុន្មានឡើយ ប៉ុន្តែរឿងដែលគួរឱ្យចាប់អារម្មណ៍ពីក្រោយភាពប៉ិនប្រសប់ទាំងនេះ គឺរូបគេបានសរសេរនិក្ខេបទ បញ្ចប់ការសិក្សាពីបច្ចេកទេសញាក់បាល់ទាំងនេះ ក្នុងការយកឈ្នះប្រជែងយកប្រៀបលើដៃគូប្រកួត។ Mitoma បានសរសេរនិក្ខេបទមួយនេះ ដោយបានដាក់ឈ្មោះថា សិល្បៈនៃការញាក់បាល់ គ្រាដែលរូបគេ រៀននៅសកលវិទ្យាល័យឈ្មោះ Tsukuba។ Mitoma បានស្រាវជ្រាវទាក់ទងនឹងបច្ចេកទេសបាល់ទាត់ទាំងនេះ ខណៈកំពុងរៀននៅសកលវិទ្យាល័យ ដោយបានបំពាក់កាមេរ៉ានៅលើក្បាលរបស់មិត្តរួមក្រុម ដើម្បីស្រង់យកទិន្នន័យអំពីការឆ្លើយតបនៃរាងកាយរបស់កីឡាករខ្សែការពារ និងសម្លឹងមើលឃើញទីធ្លារក្នុងទីលាន នៅពេលខ្សែការពារប្រយុទ្ធទទួលបានបាល់វាយសម្រុក។ នៅពេលបញ្ចប់ការសិក្សា Mitoma ក៏ទទួលបានសញ្ញាប័ត្រមួយហើយ ដោយភ្ជាប់នឹងសញ្ញាប័ត្រផ្នែកអប់រំរាងកាយបន្ថែមមួយទៀត។ ក្រោយមកកីឡាករជប៉ុនវ័យ ២៥ឆ្នាំ បានសាកល្បងប្រើប្រាស់ទ្រឹស្តីរបស់គេនៅលើទីលាន និងបានប្រែក្លាយជាកីឡាករបាល់ទាត់អាជីពនៅក្នុង J-League មុនពេលផ្លាស់ទៅលេងនៅក្លិបតំបន់អឺរ៉ុប។ មុនពេលឈានជើងឡើងមកលេងនៅក្រុមឈុតធំឱ្យក្រុម Brighton & Hove Albion ខ្សែប្រយុទ្ធ Mitoma ក៏បានសិក្សាអំពីខ្សែការពារនៅក្នុងក្របខណ្ឌ Premier League ផងដែរ។ ដោយសារតែការសិក្សាអំពីបច្ចេកទេសទាំងនេះ បានធ្វើឱ្យ Mitoma មកដល់ពេលនេះ ក្លាយជាកីឡាករដ៏សំខាន់មួយរូបសម្រាប់ក្រុម Brighton ដែលភាគច្រើនកីឡាករជប៉ុនរូបនេះ ប៉ិនប្រសប់កាត់បាល់បញ្ជូនក្នុងប្រអប់ទីគូប្រកួត ដើម្បីឱ្យមិត្តរួមក្រុមដទៃទៀតស៊ុត ។ គូប្រកួតទាំងនោះពិបាកស្មានការផ្លាស់ចលនារបស់ Mitoma។ ជាមួយការគ្រប់គ្រងបាល់ដ៏ស្អិតរមួត និងការបង្កើនល្បឿនលឿន គឺជាសមត្ថភាពរបស់ Mitoma មួយទៀត តាមរបៀបនៃការលេងបាល់ផ្ទាល់របស់គេ។ កីឡាករវ័យ ២៥ឆ្នាំរូបនេះ ត្រូវបានគេមើលឃើញថា ជាកីឡាករមានទេពកោសល្យថ្មីមួយរូប ដែលស្ទាត់ជំនាញញាក់បាល់ក្នុងការប្រកួតលីគក្របខណ្ឌអឺរ៉ុប ដែលលំបាកបំផុត។ ចំពោះសមត្ថភាពនៃការញាក់បាល់ ដែលជាទ្រឹស្តីបែបនេះ Mitoma ធ្លាប់បាននិយាយដូច្នេះថា៖«ខ្ញុំដឹងពីរបៀបក្នុងការផ្លាស់ប្តូរចំណុចកណ្តាលនៃទំនាញរបស់គូប្រជែង ហើយប្រសិនបើខ្ញុំអាចរំកិលខ្លួនគូប្រកួតបាននោះខ្ញុំនឹងឈ្នះ។»។ ដំបូងឡើយកីឡាករជប៉ុនរូបនេះ មិនសូវមានមនុស្សច្រើនប៉ុន្មានឡើយស្គាល់គេទេ ប៉ុន្តែនាការប្រកួត World Cup ២០២២ ក្នុងប្រទេសកាតា ទើបគេចាប់អារម្មណ៍លើខ្សែប្រយុទ្ធស្លាបរូបនេះ គ្រាដែលរូបគេបានបញ្ជូនទៅឱ្យមិត្តរួមក្រុមស៊ុត រកបានជ័យជម្នះ លើក្រុមយក្សអេស្ប៉ាញ។ គ្រាប់បាល់នោះជាគ្រាប់បាល់ទីពីរ ដែលជប៉ុនបានវាយបក ។ ទោះបីជាកាលនោះជប៉ុនមិនអាចសម្រេចក្តីស្រមៃឆ្លងផុតវគ្គ ១៦ក្រុម ប៉ុន្តែក្រុមជម្រើសជាតិជប៉ុន បានបង្កើតភាពភ្ញាក់ផ្អើលយ៉ាងខ្លាំងទៅកាន់មនុស្សស្ទើរមួយពិភពលោក អំពីជ័យជម្នះលើក្រុមអាល្លឺម៉ង់ និងអេស្ប៉ាញ ដែលសុទ្ធសឹងជាក្រុមធ្លាប់ឈ្នះ World Cup។ បន្ទាប់ពីបញ្ចប់បេសកកម្ម World Cup ជាមួយជម្រើសជាតិរួច Mitoma ក៏ក្លាយជាកីឡាករជួរមុខមួយរូបរបស់ក្រុម Brighton និងគ្រូបង្វឹក Roberto De Zerbi ដោយភាគច្រើនរូបគេ តែងលេងពេញរយៈពេល ៩០នាទី ដោយមិនត្រូវបានផ្លាស់ប្តូរចេញឡើយ បន្ទាប់ពីកីឡាករ Leandro Trossard ដែលធ្លាប់ជាតួអង្គសំខាន់បានផ្លាស់ទៅក្រុម Arsenal៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_78.txt	ប្រទេសអេក្ខាទ័រ សម្រេចបិទព្រំប្រទល់ដីរបស់ខ្លួនជាមួយកូឡុំប៊ី និងប៉េរូ ជាបណ្តោះអាសន្ន ដើម្បីធានាសន្តិសុខសម្រាប់ការបោះឆ្នោតទូទៅនៅថ្ងៃទី៩ ខែកុម្ភៈ។ ការបិទព្រំដែន ធ្វើឡើងចាប់ថ្ងៃ៨ ខែកុម្ភៈ តទៅ។	សកម្មភាពខាងលើធ្វើឡើង ដោយមានការសម្របសម្រួលជាមួយអាជ្ញាធរអន្តោប្រវេសន៍នៃប្រទេសពាក់ព័ន្ធ ដែលមានប្រសិទ្ធភាពរហូតដល់ថ្ងៃទី១០ ខែកុម្ភៈ។ កាលពីថ្ងៃទី៣ ខែកុម្ភៈ ប្រធានាធិបតីអេក្វាទ័រ លោក Daniel Noboa បានបញ្ជាឱ្យបិទព្រំដែនដីជាមួយកូឡុំប៊ី និងប៉េរូ ដើម្បីការពារពីភាពចលាចលដែលអាចបង្កឡើងដោយក្រុមប្រដាប់អាវុធ។ លោក Noboa ក៏បានអំពាវនាវឱ្យបង្កើនសន្តិសុខនៅតាមបណ្តោយព្រំដែនគោ ករបស់ប្រទេសអាម៉េរិកខាងត្បូង ពង្រឹងការត្រួតពិនិត្យសន្តិសុខនៅកំពង់ផែ ផ្លូវទឹក និងអាកាសយានដ្ឋានឯកជន និងផ្លូវអាកាស។ បើតាមគណៈកម្មាធិការរៀបចំការបោះឆ្នោតអេក្វាទ័រ អ្នកបោះឆ្នោតជាង ១៣,៧លាននាក់ មានសិទ្ធិចូលរួមក្នុងការបោះឆ្នោតទូទៅនៅថ្ងៃទី៩ ខែកុម្ភៈ ដើម្បីជ្រើសរើសប្រធានាធិបតី អនុប្រធាន សមាជិករដ្ឋសភាចំនួន ១៥១នាក់ និងសមាជិកសភាតំបន់ Andean ចំនួន ៥ នាក់សម្រាប់រយៈពេល ៥ឆ្នាំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_780.txt	ជនភៀសខ្លួនរ៉ូហ៊ីងយ៉ាដែលស្នាក់នៅទីក្រុងញូវដែលី នឹងទទួលបានផ្ទះល្វែង ហើយមានការការពារសុវត្ថិភាពដែលផ្ដល់ដោយរដ្ឋាភិបាលឥណ្ឌា។ នេះបើតាមការលើកឡើងរបស់រដ្ឋមន្ត្រីផ្ទះសម្បែងឥណ្ឌានៅថ្ងៃទី១៧ ខែសីហា។ ការផ្ដល់លំនៅដ្ឋានសមរម្យ និងមានការការពារសន្ដិសុខនេះ ជាសញ្ញានៃការផ្លាស់ប្តូរជំហររបស់ឥណ្ឌាចំពោះក្រុមជនជាតិភាគតិចមូស្លីម ខណៈពីមុនឥណ្ឌាហាក់ដូចជាមិនស្វាគមន៍ពួកគេឡើយ។	រដ្ឋមន្ត្រីក្រសួងផ្ទះសម្បែង និងកិច្ចការទីក្រុងឥណ្ឌា លោក Hardeep Singh Puri នៅថ្ងៃទី១៧ ខែសីហា អះអាងថា រដ្ឋាភិបាលឥណ្ឌាបានសម្រេចចិត្តប្រមូលជនភៀសខ្លួនរ៉ូហ៊ីងយ៉ាទាំងអស់ក្នុងទីក្រុងញូវដែលី ទៅរស់នៅក្នុងតំបន់ Bakkarwala ដោយផ្ដល់ផ្ទះល្វែងដែលមានសម្ភារប្រើប្រាស់ ផ្ដល់បណ្ណសម្គាល់ខ្លួនរបស់ឧត្តមស្នងការអង្គការសហប្រជាជាតិទទួលបន្ទុកជនភៀសខ្លួន (UNHCR) និងការការពារសន្តិសុខពេញ២៤ម៉ោងទៀតផង។ ការសម្រេចចិត្តនេះត្រូវបានធ្វើឡើងបន្ទាប់ពីកិច្ចប្រជុំកម្រិតខ្ពស់ជុំវិញបញ្ហាការស្នាក់នៅរបស់ជនភៀសខ្លួនរ៉ូហ៊ីងយ៉ាក្នុងក្រុងញូវដែលី។ «ឥណ្ឌាតែងតែស្វាគមន៍អ្នកស្វែងរកការជ្រកកោនក្នុងប្រទេស»។ លោក Hardeep Singh Puri រដ្ឋមន្ត្រីក្រសួងផ្ទះសម្បែង និងកិច្ចការទីក្រុងឥណ្ឌាបានសរសេរបែបនេះលើបណ្ដាញសង្គម
article_7800.txt	ក្រុមបាល់ទាត់នារីឥណ្ឌូណេស៊ី បានដកខ្លួនចេញពីការប្រកួតព្រឹត្តិការណ៍ស៊ីហ្គេមលើទី៣២ នៅកម្ពុជា ក្រោយប៉ុន្មានម៉ោងបន្ទាប់ពីការចាប់ឆ្នោតរើសពូលរួច។ ឥណ្ឌូណេស៊ីដែលត្រូវបានចាប់ឆ្នោតស្ថិតក្នុងពូល A ជាមួយម្ចាស់ជើងឯក វៀតណាម, ហ្វីលីពីន, មីយ៉ាន់ម៉ា និងម៉ាឡេស៊ី ធ្លាប់បានប្រកាសតាមរយៈសហព័ន្ធកីឡាបាល់ទាត់ឥណ្ឌូណេស៊ី (PSSI ) ក្រុមបាល់ទាត់នារី ត្រៀមលក្ខណៈហ្មត់ចត់សម្រាប់ប្រកួតជម្រុះអូឡាំពិកតំបន់អាស៊ី។	ក្រុមបាល់ទាត់នារីឥណ្ឌូណេស៊ី បានសម្រេចចិត្តដកខ្លួនចេញពីការប្រកួតស៊ីហ្គេមឆ្នាំ ២០២៣ ត្រឹមរយៈពេលតែប៉ុន្មានម៉ោងបន្ទាប់ពីលទ្ធផលនៃការចាប់ឆ្នោតចែកពូលបានធ្វើឡើងនៅថ្ងៃទី៥ ខែមេសា រួចមក។ លទ្ធផលការចាប់ឆ្នោតនោះ ឥណ្ឌូណេស៊ី ស្ថិតក្នុងពូល A ដែលមានក្រុមម្ចាស់ការពារតំណែងជើងឯកវៀតណាម ដែលជាក្រុមខ្លាំងក្នុងពូល និងមានហ្វីលីពីន, ម៉ាឡេស៊ី, មីម៉ាន់ម៉ា ទន្ទឹមនឹងពូល B មានក្រុមម្ចាស់ផ្ទះកម្ពុជា, ថៃ, សិង្កបុរី និងឡាវ សុទ្ធសឹងជាពូលប្រកួតប្រជែងដ៏លំបាកដូចគ្នា។ រូបភាពសារព័ត៌មានថ្មីៗ ការដកខ្លួនរបស់ក្រុមបាល់ទាត់ផ្នែកនារីឥណ្ឌូណេស៊ីនេះ ត្រូវបានបញ្ជាក់ដោយសហព័ន្ធបាល់ទាត់កម្ពុជា (FFC) តាមរយៈសេចក្តីថ្លែងការណ៍ដែលបានបង្ហោះនៅលើបណ្តាញសង្គម
article_7801.txt	អតីតអ្នកចាត់ការក្រុម Manchester United លោក Sir Alex Ferguson និងអតីតអ្នកចាត់ការក្រុម Arsenal លោក Arsene Wenger ត្រូវបានដាក់បញ្ចូលទៅក្នុងបញ្ជីកត្តិយស Premier League Hall of Fame នាថ្ងៃទី២៩ ខែមីនា។ Premier League Hall of Fame បង្កើតឡើងដើម្បីផ្តល់ជាពានកិត្តិយសដល់កីឡាករ គ្រូបង្វឹក ដែលបានសាងស្នាដៃ និងភាពលេចធ្លោក្នុងអាជីពរបស់ពួកគេក្នុងក្របខណ្ឌលីគកំពូលអង់គ្លេស។	លោក Ferguson វ័យ ៨១ឆ្នាំ គឺជាអ្នកចាត់ការជោគជ័យបំផុតក្នុងប្រត្តិសាស្ត្រក្របខណ្ឌ Premier League ជាមួយកំណត់ត្រាឈ្នះពានរង្វាន់ ១៣លើក។ ចំណែកលោក Wenger ធ្លាប់ដឹកនាំក្រុមកាំភ្លើងធំ ឈ្នះពានរង្វាន់ Premier League ចំនួន ៣លើក អំឡុងដឹកនាំរយៈពេល ២២ឆ្នាំ។ អ្នកចាត់ការសញ្ជាតិបារាំងរូបនេះ ក្នុងរដូវកាល ២០០៣-០៤ បានជួយ Arsenal បង្កើតរឿងរ៉ាវដ៏អស្ចារ្យបំផុត ដោយមិនស្គាល់បរាជ័យសោះក្នុងការប្រកួត Premier League។ អតីតអ្នកចាត់ការដ៏ល្បីឈ្មោះប្រចាំក្របខណ្ឌ Premier League ទាំង២រូប បានក្លាយជាអ្នកចាត់ការដំបូងគេបង្អស់ដែលត្រូវបានបញ្ចូលទៅក្នុងបញ្ជីកត្តិយស Premier league Hall of Fame។ បញ្ជី Hall of Fame នៃក្របខណ្ឌ Premier League បានបង្កើតឡើងក្នុងឆ្នាំ ២០២១ ដោយមានឈ្មោះ David Beckham, Dennis Bergkamp, Eric Cantona, Thierry Henry, Roy Keane, Frank Lampard, Steven Gerrard និង Alan Shearer ត្រូវបានបញ្ចូលឈ្មោះដំបូងគេបង្អស់។ ចំណែកកាលឆ្នាំ ២០២២ អតីតកីឡាករ Sergio Aquero, Didier Drogba, Vincent Kompany, Wayne Rooney, Peter Schmeichel, Paul Scholes, Patrick Vieira និង Ian Wright ត្រូវបានដាក់បញ្ចូលក្នុងបញ្ជី Hall of Fame នេះផងដែរ។ លោក Ferguson អតីតអ្នកចាត់ការសញ្ជាតិស្កុតឡែន ដែលធ្លាប់ដឹកនាំបិសាចក្រហមចាប់តាំងពីឆ្នាំ ១៩៨៦ ដល់ ២០១៣ ដោយសម្រេចបានសមិទ្ធផលជាច្រើន បានបង្ហាញចំណាប់អារម្មណ៍មោទកភាពចំពោះការដាក់ញ្ចូលឈ្មោះខ្លួនក្នុងបញ្ជី Hall of Fame។ «វាជាកត្តិយសខ្លាំងណាស់ នៅពេលដែលអ្នកទទួលបានការទទួលស្គាល់បែបនេះ។ ទោះជាយ៉ាងណា វាមិនមែនសម្រាប់តែខ្ញុំជាមនុស្សម្នាក់នោះទេ។ វាគឺសម្រាប់អាជីពខ្ញុំនៅ Manchester United ហើយនេះជាចំណងដែលយើងមានជាច្រើនឆ្នាំ ដូច្នេះខ្ញុំក៏មានមោទកភាពសម្រាប់ក្លិប បុគ្គលិក និងកីឡាកររបស់ខ្ញុំ ហើយការងាររបស់ខ្ញុំគឺដើម្បីឱ្យអ្នកគាំទ្រសប្បាយចិត្ត ប្រវត្តិសាស្ត្រក្លិប។»។ លោក Ferguson បាននិយាយបែបនេះ។ ចំណែកលោក Wenger វ័យ ៧៣ឆ្នាំ ក្លាយជាអ្នកចាត់ការបរទេសដំបូងក្នុងឆ្នាំ ១៩៩៦ នៅ Premier League ដែលបានឈ្នះពានរង្វាន់លីគនៅក្នុងការដឹកនាំពេញមួយរដូវកាលដំបូងបង្អស់នៅ Arsenal។ មិនខុសពីអតីតអ្នកចាត់ Man United លោក Wenger ក៏មានក្តីរីករាយចំពោះការទទួលស្គាល់មួយនេះ។ លោក Wenger បាននិយាយដូច្នេះថា៖«មានឈ្មោះជាមួយ Sir Alex ជាកត្តិយសបំផុតសម្រាប់ខ្ញុំ វាប្រៀបដូចអ្នកប្រដាល់ ២នាក់ ដែលប្រជែងគ្នាតាំងពីយូមកហើយអ៊ីចឹង។ តែចុងក្រោយអ្នកទទួលបានការគោរព ហើយវាក៏ជាឱកាសល្អបំផុតដែលបានជួបគាត់ និងចែករំលែកសមិទ្ធផល និងរំលឹកការចងចាំអំពីការប្រកួតប្រជែងពីមុនៗមក។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7802.txt	សហព័ន្ធកីឡាបាល់ទាត់ថៃ (FAT) នៅថ្ងៃទី៤ ខែមេសា ជឿជាក់ថាក្រុមបាល់ទាត់ជម្រើសជាតិអាយុក្រោយ ២៣ឆ្នាំថៃ (U-23) ផ្នែកបុរស នឹងដណ្តើមមេដាយមាសស៊ីហ្គេមលើកទី៣២ ដែលធ្វើនៅទីដីកម្ពុជាឱ្យបាន។ ម្ចាស់មេដាយប្រាក់ឆ្នាំ២០២១នៅវៀតណាមនេះ នឹងប្រើប្រាស់កីឡាករ U-23 ដែលប្រកួតឈ្នះក្រុមកាតាកាលពីខែមីនា កន្លងទៅមកកាន់កីឡាអាស៊ីអាគ្នេយ៍ឆ្នាំ២០២៣នេះ។	លោក Yuthana Yimkarun ប្រធាន FAT និងជាអ្នកចាត់ការក្រុមជម្រើសជាតិថៃអាយុក្រោម ២៣ឆ្នាំ រួមជាមួយគ្រូបង្វឹកលោក Issara Sritaro បានចូលរួមក្នុងសន្និសីទកាសែតរួមមួយ ដែលនិយាយអំពីការត្រៀមខ្លួនរបស់ក្រុមក្នុងការប្រកួតស៊ីហ្កេមនៅកម្ពុជា។ នាសន្និសីទកាសែតនោះលោក Yuthana Yimkarun បាននិយាយថា ការប្រកួតពានរង្វាន់អាស៊ីអាគ្នេយ៍ពិតជាសំខាន់ និងជឿជាក់ថាក្រុមនឹងអាចដណ្តើមមេដាយមាស។ ការទទួលបានមេដាយមាសទៀតសោត ក៏ដើម្បីជាការត្រៀមខ្លួន សម្រេចក្តីស្រមៃឈ្នះការប្រកួតទៅកាន់ព្រឹត្តិការណ៍អូឡាំពិកនៅឆ្នាំក្រោយផងដែរ។ លោក Yimkarun ក៏បានផ្តាំបន្ថែមទៅកាន់ក្រុម U-23 ថៃថា ក្រុមបាល់ទាត់តំបន់អាស៊ានមិនអាចមើលស្រាលបានឡើយ។ «សម្រាប់គម្រោងការប្រយុទ្ធរបស់ក្រុម ត្រូវបាន FAT យកចិត្តទុកដាក់យ៉ាងសំខាន់ ហើយក្រុមបានត្រៀមខ្លួនតាំងពីខែសីហាមកម្ល៉េះ ព្រោះយើងមានគោលដៅដើម្បីអភិវឌ្ឍក្រុមនេះ ដើម្បីអាចឈ្នះសំបុត្រទៅកាន់កីឡាអូឡាំពិកនៅឆ្នាំក្រោយ។ យើងធ្វើបានល្អនៅក្នុងការប្រកួតកម្តៅសាច់ដុំក្នុងពាន Doha Cup នៅប្រទេសកាតា […] ប៉ុន្តែនៅកម្រិតអាស៊ាន យើងមិនអាចមើលស្រាលបានឡើយ យើងត្រូវធ្វើកិច្ចការរបស់យើងឱ្យបានល្អ។ […] ។ ៣ប្រកួតនៅ Doha Cup ដែលធ្វើនៅប្រទេសកាតា ក្រុម U-23 ថៃបានយកឈ្នះម្ចាស់ផ្ទះ ១-០ ស្មើអារ៉ាប៊ីសាអូឌីត ២-២ និងចាញ់កូវែត ១-០។ សម្រាប់ក្រុមបាល់ទាត់ថៃអាយុក្រោម ២៣ឆ្នាំ នឹងត្រូវប្រជែងនៅក្នុងព្រឹត្តិការណ៍ស៊ីហ្គេមលើកទី ៣២នៅប្រទេសកម្ពុជា ដោយត្រូវចាប់ឆ្នោតជ្រើសរើសពូលនៅថ្ងៃទី៥ ខែមេសា វេលាម៉ោង ៣រសៀលនេះ។ ថៃស្ថិតនៅក្នុង ក្រឡទីពីរជាមួយក្រុមឥណ្ឌូណេស៊ី ខណៈដែលក្រុមម្ចាស់ផ្ទះកម្ពុជា ស្ថិតនៅក្រឡ ទីមួយជាមួយនឹងក្រុមការពារតំណែងជើងឯកវៀតណាម។ ចំណែកក្រុមផ្សេងទៀតដែលត្រៀមសម្រាប់ការចាប់ឆ្នោត រួមមានក្រឡទី៣មាន ម៉ាឡេស៊ី ជាមួយម៊ីយ៉ាន់ម៉ា ហើយក្រឡទី៤ សីង្ហបុរីជាមួយហ្វីលីពីន និងក្រឡទី៥ មាន ឡាវ និងទីម័រខាងកើត។ U-23 ថៃ ទទួលបានត្រឹមរងជើងឯក ក្រោយចាញ់ម្ចាស់ផ្ទះវៀតណាមក្នុងការប្រកួតវគ្គផ្តាច់ព្រ័ត្រ ដណ្តើមមេដាយមាស ក្នុងលទ្ធផល ១-០ ក្នុងព្រឹត្តការណ៍ស៊ីហ្គេមលើកទី៣១ ឆ្នាំ២០២១ (លើកទៅធ្វើនៅឆ្នាំ២០២២ ដោយសារកូវីដ-១៩)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7803.txt	សហព័ន្ធកីឡាបាល់ទាត់អន្តរជាតិ (FIFA) នឹងបង់ប្រាក់ប្រមាណ ៣៥៥លានដុល្លារ ទៅកាន់ក្លិបដែលមានកីឡាករចូលរួមការប្រកួតព្រឹត្តិការណ៍ FIFA World Cup នៅឆ្នាំ២០២៦ និងឆ្នាំ២០៣០។ ទឹកប្រាក់នេះបានកើនឡើងចំនួន ៧០ភាគរយ ខុសពីព្រឹត្តិការណ៍មុនៗ។ នេះបើតាម FIFA និងសមាគមក្លិបអឺរ៉ុប (ECA) បាននិយាយថ្ងៃទី២៧ ខែមីនា។	កម្មវិធីផលប្រយោជន៍របស់ក្លិប បានផ្តល់ឱ្យក្លិបនីមួយៗនូវផលចំណេញដោយបានចំណែកពីចំណូលការប្រកួតក្រុមរបស់ជម្រើសជាតិជាថ្នូរនឹងការបញ្ចេញកីឡាករឱ្យទៅប្រកួត និងដើម្បីការពារក្នុងករណីកីឡាកររងរបួសអំឡុងបេសកកម្មក្រុមជម្រើសជាតិនៅ World Cup។ World Cup ក្នុងឆ្នាំ ២០១៨ និង ២០២២ FIFA បានចាយប្រាក់ជាសំណងទៅកាន់ក្លិបចំនួន ២០៩លានដុល្លារ។ ចំណែកអនុស្សរណៈនៃការយោគយល់គ្នាថ្មីមួយរវាង FIFA និង ECA បានចុះហត្ថលេខាលើប្រាក់ចំណាយទៅកាន់ក្លិបថ្លៃបញ្ជូនកីឡាករទៅប្រកួត World Cup ឆ្នាំ ២០២៦ និង ២០៣០ នៅថ្ងៃទី២៧ ខែមីនា រួចរាល់នាមហាសន្និបាតរបស់ ECA ក្នុងទីក្រុង Budapest ប្រទេសហុងគ្រី។ «យើងពិតជាសប្បាយរីករាយដែលបានចុះហត្ថលេខាលើកិច្ចព្រមព្រៀងសំខាន់មួយនេះ។ MOU នេះគឺទទួលស្គាល់តួនាទីស្នូលរបស់ក្លិបបាល់ទាត់ទូទាំងពិភពលោក ដើម្បីធានាកីឡាករពួកគេ។»។ ប្រធាន ECA លោក Nasser Al-Khelaifi បាននិយាយបែបនេះ។ កាលពីដើមខែមីនា FIFA ក៏បានប្រកាសអំពីការប្រកួតពានរង្វាន់ FIFA Club World Cup ដែលជាកំណែរទម្រង់ប្រកួតថ្មីមាន ៣២ក្រុម នឹងត្រូវលេងក្នុងរយៈពេល ៤ឆ្នាំម្តង ចាប់ផ្តើមពីខែមិថុនា ឆ្នាំ ២០២៥ ជំនួសការប្រកួតចាស់ដែលធ្វើរាល់ឆ្នាំជាមួយ ៧ក្រុមប្រកួតប្រជែង។ កំណែរទម្រង់ប្រកួតថ្មីនេះបានជួបប្រទះការប្រឆាំងពីសំណាក់លីគបាល់ទាត់ដូចជា La Liga របស់អេស្ប៉ាញ ប៉ុន្តែការចុះ MoU នាពេលថ្មីនេះ នឹងឱ្យ FIFA ព្រមទាំង ECA ធ្វើការងាររួមគ្នាលើទិដ្ឋភាពកីឡាករ និងពាណិជ្ជកម្មផ្សេងៗទៀតសម្រាប់ការប្រកួតក្នុងឆ្នាំ ២០២៥ នោះ។ បើតាមសម្តីលោក Al-Khelaifi បានបន្ថែមដូច្នេះថា៖«FIFA និង ECA នឹងធ្វើការងាររួមគ្នាស្អិតល្មួតជាងមុន ដើម្បីអនុវត្តសម្រាប់អនាគតពានរង្វាន់ Club World Cup ថ្មី។ មិនតែប៉ុណ្ណោះការធ្វើការងាររួមគ្នាសម្រាប់ពេលអនាគតក៏បង្ហាញអំពីរចនាសម្ព័ន្ធសក្តានុពលសម្រាប់ការគ្រប់គ្រងសិទ្ធិពាណិជ្ជកម្មផងដែរ។»។ បើតាមការប្រកាសរបស់ប្រធាន FIFA លោក Gianni Infantino ប្រតិទិននៃការប្រកួតអន្តរជាតិថ្មីមួយនឹងត្រូវអនុម័តចេញដោយ ECA។ ប្រធាន FIFA បានអះអាងទៀតថា ការធ្វើប្រតិទិនប្រកួតអន្តរជាតិថ្មីដែលធ្វើឡើងដោយ ECA នឹងធ្វើឱ្យមានតុល្យភាពរវាងក្លិប និងក្រុមជម្រើសជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7804.txt	Son Heung-Min ខ្សែប្រយុទ្ធ Tottenham Hotspur នៅថ្ងៃទី២៨ ខែមីនា បង្ហាញអារម្មណ៍ថាខ្លួនមានកំហុសចំពោះលោក Antonio Conte ដែលត្រូវចែកផ្លូវជាមួយ Spurs។ កីឡាករកូរ៉េខាងត្បូងរូបនេះ បន្ទោសខ្លួនឯងថាលេងមិនល្អដូចរដូវកាលមុន និងចង់ទទួលខុសត្រូវចំពោះការចាកចេញរបស់ Conte។	កីឡាករសញ្ជាតិកូរ៉េខាងត្បូង កាលពីរដូវកាលមុនបានក្លាយជាកីឡាករឈ្នះស្បែកជើងមាសប្រចាំ Premier League ស្ទួនជាមួយ Mohamed Salah ខ្សែប្រយុទ្ធ Liverpool ដែលរកបាន ២៣គ្រាប់ដូចគ្នា ស្របពេលក្រុមមាន់ក្នាយមាសបញ្ចប់ចំណាត់ថ្នាក់លេខ ៤។ តែយ៉ាងណារដូវកាលនេះ ខ្សែប្រយុទ្ធវ័យ ៣០ឆ្នាំ រកបានត្រឹមតែ ១គ្រាប់ប៉ុណ្ណោះក្នុងការបង្ហាញខ្លួន ៦ប្រកួតចុងក្រោយ។ កាលពីថ្ងៃទី២៦ មីនា Spurs បានប្រកាសចែកផ្លូវជាមួយលោក Conte ត្រឹមរយៈពេល ៨ថ្ងៃក្រោយ នៃការប្រកួតស្មើលទ្ធផល ៣-៣ ជាមួយក្រុម Southampton ដែលជាក្រុមបាតតារាង ដោយគ្រូបង្វឹកសញ្ជាតិអ៊ីតាលីបានស្តីបន្ទោសកីឡាករថាអត្មានិយម។ ការចែកផ្លូវរវាង Spurs និងលោក Conte ធ្វើឡើងដោយកិច្ចព្រមព្រៀងរវាងក្លិបនិងសមីខ្លួន។ ខណៈដែល Son កំពុងមានភារកិច្ចជាមួយក្រុមជម្រើសជាតិកូរ៉េខាងត្បូង កីឡាកររូបនេះបាននិយាយក្នុងសន្និសីទកាសែតក្រោយចប់ការប្រកួតមិត្តភាពទល់អ៊ុយរូហ្កាយថា រូបគេពិតជាសុំទោសចំពោះការធ្លាក់ទម្រង់លេងនៅ Spurs ដែលបណ្តាលឱ្យលោក Conte ចាកចេញ។ «ក្នុងនាមជាកីឡាករ ខ្ញុំពិតជាចង់សុំទោស គាត់គឺជាគ្រូបង្វឹកលំដាប់ពិភពលោក ហើយយើងធ្លាប់បានឆ្លងកាត់ដំណើរដ៏អស្ចារ្យជាមួយគ្នា។ ខ្ញុំគួរតែលេងឱ្យបានល្អ ខ្ញុំពិតជាចង់ទទួលខុសត្រូវសម្រាប់ការចាកចេញរបស់គាត់ ព្រោះតែខ្ញុំមិនបានជួយដល់ក្លិបបានច្រើន ខ្ញុំពិតជារីករាយសម្រាប់អ្វីដែលគាត់បានធ្វើ គាត់ជាគ្រូដ៏អស្ចារ្យបំផុត និងសម្បូរទៅដោយបទពិសោធន៍ ខ្ញុំនឹងនៅតែចងចាំគាត់។»។ Son បាននិយាយបែបក្រោយចប់ការប្រកួតចាញ់ក្រុមអ៊ុយរូហ្កាយ ២-០។ ការបញ្ចេញកំហឹងពីសំណាក់លោក Conte ទៅលើកូនក្រុម ដោយសារតែរដូវកាល ២០២២-២៣ នេះ Spurs បានបាត់បង់ការប្រជែងពានរង្វាន់ដល់ ៣ ដែលខ្លួនសម្លឹងមើលឃើញនោះគឺពានរង្វាន់ EFL Cup, FA Cup និង Champions League។ បច្ចុប្បន្ន Spurs កំពុងតែស្ថិតនៅចំណាត់ថ្នាក់លេខ ៤ នៃតារាង Premier League មាន ៤៩ពិន្ទុ ដែលជាគោលដៅដ៏ធំចុងក្រោយរបស់ពួកគេនោះគឺប្រជែងឈ្នះកៅអីលេង Champions League តែមួយមុខគត់។ ការប្រកួតបន្ទាប់របស់ពួកគេគឺជួប Everton នៅសប្តាហ៍ក្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7805.txt	Antonio Conte បានចាកចេញពីក្រុម Tottenham Hotspur បន្ទាប់ពីដឹកនាំបានចំនួន ១៦ខែ ។ ការចាកចេញរបស់គ្រូបង្វឹកអ៊ីតាលីរូបនេះ បន្ទាប់ពីមានបញ្ហារកាំរកូសជាមួយកីឡាករ និងបានចោទកីឡាកររបស់លោកថា អត្មានិយមនៅក្នុងក្រុម។	Spurs បានកោះហៅលោក Crisitian Stellini ឱ្យចូលកាន់តំណែងជំនួសលោក Conte រហូតដល់បញ្ចប់ការប្រកួត ក្នុងរដូវកាលនេះទាំងអស់។ ប៉ុន្តែថាតើអ្នកចាត់ការថ្មីរូបណា នឹងសក្ក័សមទទួលតំណែងដឹកនាំក្រុមរហ័សនាមមាន់ក្នាយមាស បន្តនៅរដូវកាលថ្មី? ខាងក្រោមនេះជាអ្នកចាត់ការកំពូលនិងល្បីឈ្មោះចំនួន ៥រូប ដែលសក័្កសមមកកាន់កាប់ក្រុម Spurs បន្ត៖ Julian Nagelsmann អតីតអ្នកចាត់ការក្រុម Bayern Munich បច្ចុប្បន្នមិនមានតំណែងជាមួយក្រុមណាមួយឡើយ ក្នុងវិស័យបាល់ទាត់ បន្ទាប់ពីការងាររបស់លោក ត្រូវបានបញ្ចប់ដោយក្រុមយក្សអាល្លឺម៉ង់ដ៏ភ្ញាក់ផ្អើល និងជំនួសដោយលោក Thomas Tuchel។ ពីមុនមកលោក Tuchel ក៏ជាបេក្ខភាពនាំមុនសម្រាប់ Spurs ដែរ ប៉ុន្តែពេលនេះលោកបានទៅដឹកនាំក្រុម Bayern Munich នៅទឹកដីអាល្លឺម៉ង់។ កាលពីមុនមក អតីតគ្រូបង្វឹកក្រុម RB Leipzig ដែលមានវ័យ ៣៥ឆ្នាំរូបនេះ ក៏ធ្លាប់ក្លាយជាគោលដៅកំពូលមួយរបស់ Spurs ផងដែរក្នុងការជំនួសលោក Jose Mourinho ក្នុងឆ្នាំ ២០២១ មុនពេលបុរសរូបនេះទៅដឹកនាំក្រុមជើងឯកអាល្លឺម៉ង់។ Luis Enrique បើតាមរបាយការណ៍មួយបានឱ្យដឹងថា អតីតគ្រូបង្វឹកក្រុមអេស្ប៉ាញរូបនេះ អាចនឹងមកដឹកនាំក្រុមម្ចាស់ជើងឯក FA Cup ៨សម័យមួយនេះ។ ជាមួយតិចនិចនិងបទពិសោធន៍របស់បុរសសញ្ជាតិអេស្ប៉ាញរូបនេះ Spurs នឹងអាចប្រែប្រួលទម្រង់លេង។ បុរសវ័យ ៥២ឆ្នាំ បានលាលែងពីតំណែងគ្រូបង្វឹកអេស្ប៉ាញ បន្ទាប់ពីក្រុមធ្លាក់ចេញពីការប្រកួតក្រោមថ្វីជើងម៉ារ៉ុកនៅវគ្គជម្រុះ ១៦ក្រុម ដោយបាល់កាត់សេចក្តី ១១ម៉ែត្រក្នុងលទ្ធផល ៣-០។ ទម្រង់លេងដែលជាតិចនិចរបស់លោក Enrique ភាគច្រើនបំផុតគឺក្បួនលេង Tiki-taka ប្រើលើទម្រង់លេងក្រុម ៤-៣-៣ ដែលលោកធ្លាប់បានបង្វឹកក្រុម Barcelona កាលពីមុនមក។ Mauricio Pochettino បុរសសញ្ជាតិអាហ្សង់ទីនរូបនេះ ក៏ធ្លាប់ជាអ្នកចាត់ការក្រុម Spurs ម្តងរួចមកហើយ មុនពេលលោកបានផ្លាស់ទៅដឹកនាំក្រុម Paris Saint Germain។ បច្ចុប្បន្ន Pochettino មិនទាន់មានក្លិបណាមួយ ដែលត្រូវដឹកនាំនៅឡើយ ខណៈបុគ្គលកំពូលៗក្នុងក្លិប Spurs ចង់បានលោកវិលត្រលប់ទៅកាន់ Spurs ម្តងទៀត។ Pochettino ធ្លាប់បានដឹកនាំ Spurs ឡើងដល់វគ្គផ្តាច់ព្រ័ត្រ Champions League ក្នុងឆ្នាំ ២០១៩ ដោយកាលនោះប្រកួតចាញ់ក្នុងលទ្ធផល ២-០ ។ ទោះជាយ៉ាងណាកាលនោះក្រុមមាន់ក្នាយមាស មានទម្រង់លេងល្អខ្លាំងគួរឱ្យចាប់អារម្មណ៍បំផុត។ Roberto de Zerbi អ្នកចាត់ការក្រុម Brighton & Hove Albion បានបង្ហាញគុណភាពខ្លាំង ជាមួយនឹងកម្រិតមួយ សម្រាប់ការប្រកួតប្រជែង ។ លោក De Zerbi បានបង្ហាញច្បាស់ពីការលូតលាស់យ៉ាងល្អនៃក្រុម ចាប់តាំងពីលោក Graham Potter ចាកចេញទៅ Chelsea។ បច្ចុប្បន្ន Brighton ស្ថិតនៅចំណាត់ថ្នាក់លេខ ៦ កំពុងប្រមាញ់តំណែងលេងក្នុងពានរង្វាន់អឺរ៉ុបលើកដំបូង ក្នុងប្រវត្តិសាស្ត្រខ្លួន ខណៈក្រុមក៏កំពុងស្ថិតក្នុងការប្រកួតវគ្គពាក់កណ្តាលផ្តាច់ព្រ័ត្រ FA Cup ដូចគ្នាដែរ។ Ryan Mason បន្ទាប់ពីលោក Conte ចាកចេញ លោក Mason នឹងដើរតួរជាគ្រូជំនួយនិងជួយគាំទ្រដល់ការដឹកនាំរបស់លោក Stellini រហូតដល់ចប់រដូវកាល។ លោក Mason ទទួលបានការចាប់អារម្មណ៍ជាថ្មីពីសំណាក់ថ្នាក់ដឹកនាំ Spurs សម្រាប់ការងារមួយនេះ។ លោក Mason វ័យ ៣១ឆ្នាំ ធ្លាប់បានដឹកនាំក្រុមចំនួន ៧ប្រកួត បន្ទាប់ពីពេលក្រុមបានបណ្តេញលោក Jose Mourinho ចេញពីតំណែង។ សម្រាប់អាជីពជាអ្នកចាត់ការ លោក Mason ក៏ធ្លាប់ត្រូវបានលោក Conte និង Stellini គាំទ្ររូបលោកឱ្យធ្វើជាអ្នកចាត់ការបាល់ទាត់ផងដែរ ព្រោះតែសមត្ថភាពរបស់លោក មានការអភិវឌ្ឍខ្លាំងទាំងការសិក្សាអំពីការដឹកនាំ និងក្នុងនាមជាកីឡាករ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7806.txt	ក្លិប Chelsea និង Liverpool ក៏ដូចជាក្របខណ្ឌ Premier League បានរួមគ្នាថ្កោលទោស ចំពោះអ្នកគាំទ្រ ដែលស្រែកដោយប្រើពាក្យអាក្រក់ៗ ទាក់ទងទៅនឹងហេតុការណ៍គ្រោះមហន្តរាយរអិលជាន់គ្នានៅកីឡដ្ឋាន Hillsborough របស់ Sheffeil United ។	ការប្រកួតក្នុងទីក្រុងឡុងដ៍ថ្ងៃទី៤ មេសា ក្រុម Chelsea និង Liverpool បានបញ្ចប់ទៅក្នុងលទ្ធផលស្មើ ០-០ បន្ទាប់ពីក្រុមតោខៀវទើបតែបណ្តេញលោក Graham Potter ចេញពីតំណែងកាលពីពេលថ្មីៗនេះ។ ការស្រែកពីសំណាក់អ្នកគាំទ្រក្នុងកីឡដ្ឋាន Stamford Bridge ទាក់ទងនឹងហេតុការណ៍រអិលជាន់គ្នាក្នុងកីឡដ្ឋាន Hillsborough ក្នុងឆ្នាំ ១៩៨៩ នៃជំនួបពានរង្វាន់ FA Cup វគ្គផ្តាច់ព្រ័ត្រ ដែលកាលណោះបានបណ្តាលឱ្យអ្នកគាំទ្រក្រុមហង្សក្រហម ៩៧នាក់ បានស្លាប់។ ការប្រកួតរវាងក្រុមតោខៀវ និងហង្សក្រហម មិនមែនជាលើកដំបូងឡើយ ដែលត្រូវបានអ្នកគាំទ្រ ស្រែកដោយប្រើពាក្យអាក្រក់ៗសំដៅចំហេតុការណ៍ ដែលកើតឡើងចំពោះក្លិបហង្សក្រហមនេះ។ ប៉ុន្តែការប្រកួតរវាង ក្រុម Manchester City យកឈ្នះលើ Liverpool លទ្ធផល ៤-១ កាលពីថ្ងៃទី១ មេសា ក៏ត្រូវបានអ្នកគាំទ្រស្រែកទាក់ទងគ្រោះមហន្តរាយរអិលជាន់គ្នាដែរ។ ក្រោយបញ្ចប់ការប្រកួតមិនបានប៉ុន្មានផង ក្លិប Chelsea បានចេញសេចក្តីថ្លែងការណ៍មួយ ដោយបានថ្កោលទោសយ៉ាងខ្លាំង ចំពោះការស្រែកដោយប្រើពាក្យសម្តីអាក្រក់ៗពីសំណាក់អ្នកគាំទ្រខ្លួន។ «Chelsea FC សូមថ្កោលទោសចំពោះការស្រែកដោយប្រើប្រាស់ពាក្យសម្តីមិនសមរម្យ ពីសំណាក់អ្នកគាំទ្រក្រុមម្ចាស់ផ្ទះមួយចំនួន អំឡុងការប្រកួតនាពេលល្ងាចមិញនេះ។ សំឡេងស្រែកដ៏គួរឱ្យស្អប់ខ្ពើម មិនត្រូវមានវត្តមានក្នុងបាល់ទាត់នោះទេ ហើយយើងសុំទោសទៅអ្នកគ្រប់គ្នា ដែលបានរងផលប៉ះពាល់ដោយទង្វើររបស់ពួកគេ។»។ នេះបើតាមសេចក្តីថ្លែងការណ៍ពីសំណាក់ក្លិប Chelsea។ ក្លិប Liverpool ក៏បានបង្ហោះសារឆ្លើយតបទៅនឹងការសុំទោសរបស់ក្លិប Chelsea វិញ តាមរយៈបណ្តាញសង្គម
article_7807.txt	Kylian Mbappe ដែលទើបត្រូវបានតែងតាំងជាប្រធានក្រុមជម្រើសជាតិបារាំង នឹងប្រឹងបង្រួបបង្រួមកីឡាករទាំងជំនាន់ចាស់ និងជំនាន់ថ្មីក្នុងក្រុមឱ្យបានល្អ។ ខ្សែប្រយុទ្ធក្រុម Paris Saint Germain និយាយដូច្នេះ ក្នុងសន្និសីទកាសែតលើកដំបូងចាប់តាំងពីទទួលការងារមើលការខុសត្រូវក្នុងក្រុមជម្រើសជាតិ នៅថ្ងៃទី២៣ ខែមីនា ។	ខ្សែប្រយុទ្ធវ័យ ២៤ឆ្នាំ ត្រូវបានតែងតាំងជាប្រធានក្រុមបារាំងនៅថ្ងៃទី២១ មីនា ជំនួសអ្នកចាំទី Hugo Lloris ដែលបានប្រកាសចូលនិវត្តន៍ពីក្រុមជម្រើសជាតិបារាំងត្រឹមវ័យ ៣៦ឆ្នាំកាលពីខែមករា។ Mbappe ដែលបានជួយនាំក្រុមឡើងដល់វគ្គផ្តាច់ព្រ័ត្រ World Cup លើកទី២ ជាប់គ្នា ទទួលបានភារកិច្ចជាមួយទំនួលខុសត្រូវដ៏ធំមួយពីសំណាក់លោក Didier Deschamps ដែលជាគ្រូបង្វឹក។ «គាត់ [Deschamps] ចង់ឱ្យខ្ញុំធ្វើជាអ្នកបង្រួបបង្រួមក្រុម។ ខ្ញុំជាមនុស្សម្នាក់ផ្សាភ្ជាប់កីឡាកររវាងជំនាន់ចាស់និងថ្មី។ ខ្ញុំជាប្រធាននៃក្រុមប្រទេសនេះ វាជាអ្វីដែលអ្នកមិនអាចគេចបាន វាគឺជាទំនួសខុសត្រូវថ្មីមួយ ដែលខ្ញុំនឹងទទួលយកវា ហើយវានឹងមិនផ្លាស់ប្តូរការលេងរបស់យើងឡើយ។»។ Mbappe បាននិយាយបែបនេះ។ ទាក់ទងនឹងការកាន់តំណែងជាប្រធានក្រុមនេះ Mbappe ក៏បាននិយាយបញ្ជាក់ថា ខ្សែបម្រើ Antoine Griezmann ដែលជាអនុប្រធានក្រុមខកចិត្តចំពោះការសម្រេចនេះ ដ្បិតខ្លួនជាកីឡាករលេងក្រោមការដឹកនាំរបស់លោក Deschamps តាំងពីឆ្នាំ ២០១៤ មកម្ល៉េះក្នុងការជួយក្រុមជម្រើសជាតិ។ ខ្សែប្រយុទ្ធវ័យ ២៤ ឆ្នាំ បានបង្ហាញខ្លួនចំនួន ៦៦លើក និងដើរតួយ៉ាងសំខាន់សម្រាប់ក្រុមជម្រើសជាតិបារាំងទៅកាន់ជ័យជម្នះ World Cup ក្នុងឆ្នាំ ២០១៨ និងបាននាំក្រុមឡើងដល់វគ្គផ្តាច់ព្រ័ត្រម្តងទៀតឆ្នាំ ២០២២។ Mbappe អះអាងទៀតថារូបគេនឹងមានភាពខុសគ្នាពី Lloris ដែលជាប្រធានក្រុមចាស់។ ការប្រកួតដំបូងជាមួយបារាំងបន្ទាប់ពី World Cup សម្រាប់ Mbappe គឺនៅថ្ងៃទី២៤ ខែមីនា ដោយបារាំង ត្រូវជួបតទល់ជាមួយហូឡង់ក្នុងកីឡដ្ឋាន Stade de France ក្នុងជំនួបបើកឆាកវគ្គជម្រុះ Euro 2024 ក្នុងពូល B។ នៅថ្ងៃទី២៧ ខែមីនា បារាំងនឹងត្រូវជួបក្រុមអៀឡង់បន្តទៀត៕ ខាងក្រោមនេះជាការប្រកួតរបស់ក្រុមដទៃផ្សេងទៀត៖ ការប្រកួតធ្វើឡើងក្នុងម៉ោង ២:៤៥យប់រំលងអាធ្រាត្រ ពូល B ហ្ស៊ីប្រាល់តា ទទួល ក្រិក ពូល E សាធារណរដ្ឋឆែក ទទួល ប៉ូឡូញ ម៉ុលដាវី ទទួល កោះហ្វារ៉ូ ពូល F អូទ្រីស ទទួល អាស៊ែបៃហ្សង់ ស៊ុយអែត ទទួល បែលហ្ស៊ិក ពូល G ប៊ុលហ្ការី ទទួល ម៉ុងតេណេហ្រ្គោ វេលាម៉ោង ១២:០០យប់ ស៊ែប៊ី ទទួល លីទុយអានី វេលាម៉ោង ២:៤៥យប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7808.txt	មហាសេដ្ឋីកាតា Sheikh Jassim bin Hamad Al Thani នៅថ្ងៃទី២៥ ខែមីនា បានដាក់សំណើដេញថ្លៃទិញយកក្លិប Manchester United ចំនួន ៦,១២ពាន់លានដុល្លារ។	Sheikh Jassim ដែលជាកូនប្រុសរបស់អតីតនាយករដ្ឋមន្ត្រីកាតា បានបើកការដេញថ្លៃជាលើកទី២ដើម្បីទិញយកក្លិបយក្សអង់គ្លេសមួយនេះទៅកាន់កាប់។ បើតាមការចុះផ្សាយរបស់កាសែត សារព័ត៌មាន Sky Sports អ្នកនាំពាក្យលោក Sheikh Jassim បាននិយាយថា ការដេញថ្លៃតាមរយៈមូលនិធិ Nine Two Foundation របស់ Sheikh Jassim ក្នុងចំនួន៦,១២ពាន់លានដុល្លារ និងគ្មានបំណុលឡើយ។ គ្រួសារ Glazer ដែលកាន់កាប់ភាគហ៊ុនធំរបស់ក្លិបបិសាចក្រហម បានដាក់ឱ្យមានការដេញថ្លៃលក់ក្លិបនេះ ដោយចង់បានតម្លៃកំណត់ត្រាពិភពលោក ៧,៣ ពាន់លានដុល្លារ ក្រោយកាន់កាន់ក្លិប១៨ឆ្នាំ។ បើតាមការចុះផ្សាយរបស់ទីភ្នាក់ងារព័ត៌មាន AFP លោក Sheikh Jassim មហាសេដ្ឋីកាតាបានចូលរួមដាកដេញថ្លៃទិញក្លិប Man Utd ទាំង២លើក ក្រោយក្លិបនេះពន្យារពេលកំណត់ដេញថ្លៃ។ Jassim ដែលចង់គ្រប់គ្រងភាគហ៊ុនក្លិប Man Utd ទាំង១០០ភាគរយ សន្យាថានឹងលុបបំណុល ៦២០ លានដុល្លាររបស់ក្លិបនេះ និងវិនិយោគលើកីឡដ្ឋានថ្មី និងកន្លែងហ្វឹកហាត់ ព្រមទាំងគាំទ្រទាំងក្រុមបុរស និងក្រុមនារី។ យ៉ាងណាក៏ដោយ ក្លិប Man Utd មិនបានឆ្លើយតបភ្លាមៗចំពោះសំណើសុំការអត្ថាធិប្បាយរបស់ទីភ្នាក់ងារព័ត៌មាន Reuters ជុំវិញចំនួនទឹកប្រាក់ដេញថ្លៃរបស់មហាសេដ្ឋីកាតាខាងលើនេះទេ។ ក្រៅពី Sheikh Jassim សហគ្រិនហ្វាំងឡង់ Thomas Zilliacus ក៏បានដាក់ការដេញថ្លៃផងដែរ ប៉ុន្តែត្រូវបានគេលើកឡើងថាលោក Zilliacus ចង់បង់ថ្លៃតាមដំណាក់កាលៗប៉ុណ្ណោះ។ ដោយឡែក មហាសេដ្ឋី Jim Ratcliffe ដែលជាអ្នកគាំទ្រ Man Utd ដ៏ងប់ងល់ និងជាស្ថាបនិកក្រុមហ៊ុនផលិតសារធាតុគីមី INEOS បានដាក់ដេញថ្លៃផងដែរ បើទោះអ្នកជំនួញអង់គ្លេសរូបនេះ ធ្លាប់រិះគន់ពីការទិញក្លិបអង់គ្លេសនេះក៏ដោយ។ គ្រួសារ Glazer សព្វថ្ងៃកាន់ភាគហ៊ុនធំក្លិបម្ចាស់ជើងឯកលីគកំពូលអង់គ្លេស២០សម័យ ចំនួន៦៩ភាគរយ។ ក្លិបមានមូលដ្ឋានក្នុងក្រុង Manchesterមួយនេះ ត្រូវបានគ្រួសារអ្នកជំនួញអាម៉េរិកទិញយកកាលពីឆ្នាំ២០០៥ ក្នុងតម្លៃមិនដល់៩៧០លានដុល្លារផង។ របាយការណ៍របស់ក្រុមហ៊ុន Deloitte (ក្រុមហ៊ុនព្រឹក្សាពន្ធ និងហិរញ្ញវត្ថុ) ដែលមានមូលដ្ឋាននៅអង់គ្លេស ចាត់តាំងក្លិប Man Utd ជាក្លិបកីឡាបាល់ទាត់មានជាងគេទី៤លើលោក។ ក្លិប Man Utd ក៏ត្រូវបានគេចាត់ទុកថាជាទ្រព្យសម្បត្តិដ៏មានតម្លៃបំផុត ក្នុងចំណោមវិស័យកីឡាទាំងអស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7809.txt	Bayern Munich បានចែកផ្លូវគ្នាជាមួយអ្នកចាត់ការទូទៅលោក Julian Nagelsmann កាលពីថ្ងៃទី២៤ ខែមីនា មុនពេលតែងតាំងអតីតអ្នកចាត់ការ Chelsea លោក Thomas Tuchel ជាអ្នកចាត់ការថ្មីនៅថ្ងៃទី២៥ ខែមីនា។ ក្រុមជើងឯកលីគកំពូលអាល្លឺម៉ង់មួយនេះផ្លាស់ប្តូរអ្នកចាត់ការភ្លាមៗ ក្រោយក្រុមស្ថិតក្នុងចំណាត់ថ្នាក់លេខ២ ក្នុងតារាង Bundesliga។	Nagelsmann វ័យ ៣៥ ឆ្នាំបានចូលកាន់តំណែងអ្នកចាត់ការ Bayern Munich ក្នុងឆ្នាំ ២០២១ ដោយជួយក្រុមឈ្នះពានរង្វាន់លីគអាល្លឺម៉ង់ជាលើកទី១០ជាប់ៗគ្នា ប៉ុន្តែមិនឈ្នះពានអ្វីផ្សេងទៀតឡើយកាលពីរដូវកាលមុន។ Bayern Munich បានធ្លាក់ចេញពីការប្រកួតពាន German Cup ជុំទី២ ដោយសារក្រុម Borussia Moenchengladbach ហើយបន្ទាប់មកត្រូវ Villarreal ទម្លាក់ពី Champions League ក្នុងវគ្គ ១/៤ ផ្តាច់ព្រ័ត្ររដូវកាលមុន។ ការចែកផ្លូវគ្នារវាងលោក Nagelsmann និងក្លិបយក្សអាល្លឺម៉ង់មួយនេះ បានក្លាយជាការភ្ញាក់ផ្អើលមួយ ស្របពេល Bayern Munich ត្រៀមជួបក្រុមកំពូលតារាង Borussia Dortmund នៅសប្តាហ៍ ក្នុងប្រកួតលីគ Bundesliga និងតទល់ Manchester City ក្នុងវគ្គពាក់កណ្តាលផ្តាច់ព្រ័ត្រ Champions League នៅថ្ងៃទី១១ ខែមេសា។ លោក Oliver Kahn នាយកប្រតិបត្តិក្លិប Bayern Munich លើកឡើងជុំវិញការចែកផ្លូវជាមួយអ្នកចាត់ការសញ្ជាតិអាល្លឺម៉ង់ថា ដោយសារគុណភាពក្រុមកាន់តែខ្សោយទៅៗ បើទោះក្រុមឈ្នះជើងឯក Bundesliga ដូវកាលមុនក៏ដោយ។ ក្រោយចែកផ្លូវគ្នាបានមួយថ្ងៃ Bayern Munich បានតែងតាំង Tuchel ជាអ្នកចាត់ការថ្មីជំនួសវិញ។ ក្លិបអាល្លឺម៉ង់ និយាយថាអតីតអ្នកចាត់ការ Chelsea និង PSG រូបនេះ ជាគោលដៅរបស់ខ្លួនយូរមកហើយពោលគឺចាប់តាំងពីឆ្នាំ២០១៨ម្លេះ។ Tuchel អ្នកចាត់ការសញ្ជាតិអាល្លឺម៉ង់ បានជួយ PSG ឈ្នះជើងឯក Ligue1 បារាំង និងជួយ Chelsea ឈ្នះ Champions League នៅរដូវកាលដឹកនាំដំបូងរបស់ខ្លួន មុនត្រូវបញ្ចប់តំណែងវិញ ក្រោយក្លិបតោខៀវផ្លាស់ប្តូរម្ចាស់គ្រប់គ្រងថ្មី។ បើតាមការផ្សាយរបស់ទីភ្នាក់ងារព័ត៌មាន Reuters លោក Tuchel បានយល់ព្រមចុះកិច្ចសន្យាជាមួយ Bayern Munich ដល់ឆ្នាំ២០២៥៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_781.txt	លោក ប្រាក់ សុខុន រដ្ឋមន្រ្តីក្រសួងការបរទេស និងកិច្ចសហប្រតិបត្តិការអន្តរជាតិ និងជាប្រេសិតពិសេសរបស់ប្រធានអាស៊ាន បានស្នើឱ្យអាជ្ញាធរមីយ៉ាន់ម៉ា បញ្ជូនលោកស្រី អ៊ុងសាន ស៊ូជី ត្រឡប់ទៅឃុំខ្លួន នៅគេហដ្ឋានវិញ។	លោក ប្រាក់ សុខុន បានចេញលិខិតមួយ ផ្ញើរទៅក្រុមប្រឹក្សារដ្ឋបាលរដ្ឋ (SAC) នៃសហភាពមីយ៉ាន់ម៉ា ដោយបង្ហាញនូវ «ក្តីកង្វល់យ៉ាងខ្លាំងរបស់សហសេវិកអាស៊ាន» ចំពោះការផ្ទេរលោកស្រី អ៊ុងសាន ស៊ូជី ពីលំនៅដ្ឋានទៅកាន់ពន្ធនាគារនៅក្នុងទីក្រុងណៃពិដោ ។ ក្នុងលិខិត ប្រេសិតប្រធានអាស៊ាន បានទទូចឱ្យក្រុមប្រឹក្សារដ្ឋបាលរដ្ឋ សម្របសម្រួលដល់ការបញ្ជូនលោកស្រី ស៊ូជី ត្រឡប់ទៅលំនៅដ្ឋាន ដែលជាទីតាំង ឃុំខ្លួនពីដំបូងរបស់អ្នកនយោបាយប្រឆាំងរូបនេះ។ ក្នុងតួនាទីជាប្រេសិតពិសេសរបស់ប្រធានអាស៊ានស្ដីពី មីយ៉ាន់ម៉ានេះ ប្រមុខការទូតកម្ពុជា បានរៀបរាប់ដូច្នេះ៖«ខ្ញុំសូមលើកឡើងពីការទទូចរបស់សហសេវិកអាស៊ាន សូមឱ្យក្រុមប្រឹក្សារដ្ឋបាលរដ្ឋ នៃមីយ៉ាន់ម៉ា ប្រកាន់យកក្តីអនុគ្រោះ និងសម្រួលដល់ការវិលត្រឡប់របស់លោកស្រី អ៊ុងសាន ស៊ូជី ទៅកាន់លំនៅដ្ឋានដែលលោកស្រីត្រូវបានឃុំខ្លួនពីដំបូង ដោយហេតុផលសុខភាព និងសុខមាលភាព ទ្រុឌទ្រោមរបស់លោកស្រី ក៏ដូចជាការអនុវត្តនីតិរដ្ឋប្រកបដោយយុត្តិធម៌ និងសុភវិនិច្ឆ័យ»។ ប្រេសិតពិសេសរូបនេះ បានប្រាប់ក្រុមប្រឹក្សារដ្ឋបាលរដ្ឋមីយ៉ាន់ម៉ាថា ដំណោះស្រាយនយោបាយដោយសន្តិវិធី ចំពោះជម្លោះមួយ ត្រូវតែមានការចែករំលែកលំហនយោបាយដោយភាគីពាក់ព័ន្ធទាំងអស់ ទោះបីជាមានភាពស្មុគស្មាញយ៉ាងណាក៏ដោយ ។ «យើងទាំងអស់គ្នាមានទស្សនៈដូចគ្នាថា ការផ្សះផ្សាជាតិដោយសន្តិវិធី មិនអាចកើតឡើងបានឡើយ នៅពេលដែលភាគីមួយនៃជម្លោះ មិនត្រូវបានបញ្ជូលទៅក្នុងសមីការ (equation) ដំណោះស្រាយ។ អាស្រ័យហេតុនេះ សហសេវិកអាស៊ានទាំងអស់ ជំរុញយ៉ាងខ្លាំងឱ្យក្រុមប្រឹក្សារដ្ឋបាលរដ្ឋរបស់មីយ៉ាន់ម៉ា ចាប់ផ្តើមដំណើរការប្រកបដោយបរិយាប័ន្ននៃការផ្សះផ្សាជាតិ ដោយមិនមានការពន្យារពេលបន្ថែមទៀតនោះឡើយ»។ នេះបើតាមលិខិតរបស់ប្រេសិតប្រធានអាស៊ាន ដែលចេញផ្សាយដោយក្រសួងការបរទេសកម្ពុជា នាថ្ងៃទី២៧ មិថុនា។ Relate កន្លងមក លោកស្រីស៊ូជី ត្រូវបានតុលាការកាត់ទោសឱ្យជាប់ពន្ធនាគាររយៈពេល១១ឆ្នាំរួចហើយ ពាក់ព័ន្ធបទល្មើសប្រព្រឹត្តអំពើពុករលួយ ការញុះញង់ប្រឆាំងយោធា ការបំពានវិធានការជំងឺកូវីដ-១៩ និងច្បាប់ទូរគមនាគមន៍។ បន្ថែមពីនេះ លោកស្រី ក៏រងបទចោទផ្សេងទៀតផងដែរ ដូចជាការបន្លំការបោះឆ្នោត និងការបំពានច្បាប់ការណ៍សម្ងាត់ជាតិ។ យ៉ាងណាមិញ មេដឹកនាំរដ្ឋាភិបាលស៊ីវិលរូបនេះ បានជំទាស់គ្រប់បទចោទ។ លោកស្រី ស៊ូជី ត្រូវបានឃុំនៅក្នុងផ្ទះ ចាប់តាំងពីរដ្ឋប្រហារនៅក្នុងខែកុម្ភៈ ឆ្នាំ២០២១ មក។ លោកស្រីចាកចេញពីផ្ទះ ក្នុងករណីចូលរួមសវនាការប៉ុណ្ណោះ។ មេដឹកនាំរដ្ឋាភិបាលស៊ីវិលរូបនេះ រួមទាំងមេធាវី ត្រូវបានហាមឃាត់មិនឱ្យផ្តល់កិច្ចសម្ភាសជាមួយអ្នកសារព័ត៌មានឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_7810.txt	Lionel Messi រកបានគ្រាប់បាល់ទី១០០ ឱ្យក្រុមជម្រើសជាតិអាហ្សង់ទីន ជាមួយការបង្ហាញទម្រង់លេងយ៉ាងអស្ចារ្យដោយស៊ុតបញ្ចូលទី៣គ្រាប់ម្នាក់ឯង Hat-Trick ក្នុងជ័យជ្នះលើក្រុម Curacao លទ្ធផល ៧-០ និងជាជំនួបដំបូងចាប់តាំងពីព្រឹត្តិការណ៍ World Cup 2022។	ជ័យជម្នះក្នុងការប្រកួតមិត្តភាពប្រធានក្រុម Messi រកបានគ្រាប់បាល់ ៣គ្រាប់ម្នាក់ឯងនៅនាទី ២០, ៣៣ និង ៣៧ ខណៈ ៤គ្រាប់ផ្សេងទៀតធ្វើបានដោយកីឡាករ Nicolas Gonzalez, Enzo Fernandez, Angel Di Maria និង Montiel។ ការរកបាន Hat-trick ពីសំណាក់ Messi បានក្លាយជាការស៊ុត Hat-Trick លើកទី៨ សម្រាប់ក្រុមជម្រើសជាតិអាហ្សង់ទីន។ ពាក់កណ្តាលនៃការធ្វើបាន Hat-Trick ធ្វើបានជាមួយក្រុមមកពីតំបន់ទ្វីបអាម៉េរិកខាងជើង (CONCACAF) ហ្កាតេម៉ាឡា, ប៉ាណាម៉ា, ហៃទីនិង Curacao ចុងក្រោយគេ និងក្រុមក្នុងនៅអាម៉ារិកឡាទីន CONMEBOL មាន ប្រេស៊ីល, អេក្វាទ័រ និងបូលីវី និងមួយចុងក្រោយទល់ក្រុមតំបន់អឺរ៉ុប (UEFA) ស្វ៊ីស។ ក្នុងរយៈពេលចុងក្រោយមកនេះ ការស្វែងរកគ្រាប់បាល់ចំនួន ១០០គ្រាប់ជាមួយជម្រើស ជាតិខ្សែប្រយុទ្ធវ័យ ៣៥ឆ្នាំធ្វើបានសម្រេចក្នុងការប្រកួតជាមួយអាហ្សង់ទីន។ ចំណោម ១២ប្រកួតចុងក្រោយជាមួយអាហ្សង់ទីន Messi រកបានគ្រាប់ស៊ុតបញ្ចូលទីចំនួន ១១ប្រកួត តែកីឡាករ PSG រូបនេះរកគ្រាប់បាល់មិនបាននោះគឺនៅក្នុងជំនួបយកឈ្នះ ប៉ូឡូញដោយលទ្ធផល ២-០ ក្នុងព្រឹត្តិការណ៍ World Cup។ ការបង្ហាញខ្លួនចំនួន ១២ប្រកួតចុងក្រោយនោះ Messi ស៊ុតបាល់បញ្ចូលទីចំនួន ១៦គ្រាប់។ Messi ជាកីឡាករទី៣ នៅលើពិភពលោកដែលរកបានគ្រាប់បាល់ជាមួយក្រុមជម្រើសជាតិច្រើនជាងគេ ១០២គ្រាប់គិតត្រឹមពេលនេះ ខណៈដែលលំដាប់លេខ២ លោក Ali Daei សញ្ជាតិអ៊ីរ៉ងចំនួន ១០៩គ្រាប់ និងCristiano Ronaldo ឈរលំដាប់ថ្នាក់កំពូលចំនួន ១២២គ្រាប់។ ហ្សង់ទីន ម្ចាស់ពានរង្វាន់ World Cup ២០២២នៅកាតា នឹងត្រូវប្រកួតជម្រុះដើម្បីដណ្តើមកៅអី World Cup 2026 ដូចគ្នាទៅនឹងក្រុមដទៃផ្សេងទៀត។ ការចាប់ផ្តើមប្រកួតទៅកាន់ World Cup ឆ្នាំ២០២៦ របស់អាហ្សង់ទីនលើកដំបូងនឹងធ្វើឡើងក្នុងខែសីហា ដោយត្រូវប្រកួតទល់អេក្វាទ័រ និងបូលីវី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.